
The UFO Experience 
A Scientific Inquiry 


J. Allen Hynek, șeful catedrei de astronomie și directorul 
Centrului de cercetări astronomice Lindheimer de la 
Northwestern University, demonstrează că un număr de 
rapoarte OZN, crescut substanţial de-a lungul anilor, prezintă 
interes pentru cercetătorul serios, în ciuda concluziilor contrare 
exprimate de Raportul Condon. Profesorul Hynek consideră că 
„O carte bună despre OZN-uri trebuie să fie sinceră, fără 
prejudecăţi, să se bazeze pe fapte și să fie cât mai bine 
documentată”. Experienţa OZN este o asemenea carte, căutând 
dincolo de „hohotul de râs al științei”, în fenomene încă 
neexplicate, „o imagine captivantă a viitorului și un indiciu 
revelator al acestuia”. 


J. Allen Hynek 
Experiența OZN 
O cercetare științifică 


Cuvânt înainte 


Împrejurări subiectiv-obiective (sau invers) au făcut ca 
această carte să vadă lumina tiparului abia acum, cu toate că 
autorul mi-a trimis-o curând, după aparitia versiunii originale. 
Din fericire pentru cititorul care nu se numără printre cei 
nerăbdători să afle întregul adevăr despre obiectele zburătoare 
neidentificate, timpul scurs nu a făcut să se demonetizeze 
conținutul Experienței OZN. Cazurile relatate au rămas la fel de 
enigmatice, comentariile nu și-au pierdut prospetimea și 
acuitatea, concluziile îşi păstrează deplina valabilitate. Pentru 
că, în pofida acumulării de noi date și ipoteze, a utilizării unor 
tehnici de vârf, a relativei creșteri a interesului oamenilor de 
știință, ceea ce știm astăzi nu diferă prea mult de ceea ce știam 
în urmă cu șase ani. Motivele sunt și ele aceleași, invocate în 
textul de față. Nu le voi enumera aici, nevrând să vă răpesc 
plăcerea de a urmări demonstrația riguroasă (dar nu lipsită de 
mlădiere si savoare) a autorului. E destul să spun că 
împărtășesc multe dintre punctele lui de vedere, pe care le-am 
exprimat încă înainte de 1972, întemeindu-mă pe studiul 


materialului faptic și al literaturii de specialitate. Dar aceste 
rânduri de început urmăresc să prezinte nu o carte care trăiește 
prin ea însăși, ci o pasionantă experiență umană. 

În vara anului 1968, câteva sute de astronomi luau parte la o 
recepție dată în cinstea lor în orașul Victoria (Columbia 
Britanică). Deodată, a început să circule zvonul că lumini stranii 
descriu un balet inexplicabil chiar deasupra clădirii în care se 
desfășura receptia. Niciunul dintre astronomi n-a socotit că e 
cazul să iasă pentru o clipă, ca să vadă cu ochii lui despre ce e 
vorba... 

Relatând această întâmplare, dr. J. Allen Hynek citează 
cuvintele lui Erwin Schrodinger, pionier al mecanicii cuantice: 
„Primul lucru care se cere unui om de știință este să fie curios”. 
Această curiozitate benefică il determinase pe Hynek să 
accepte, în 1948, oferta de a deveni consultantul științific al 
Proiectului Sign (primul nume al Comisiei OZN a Forțelor Aeriene 
ale Statelor Unite), cu toate îndemnurile potrivnice ale colegilor 
săi de la Universitatea din Ohio, unde îndeplinea funcția de 
director al Observatorului McMillin. Cu onestitate, el recunoaște 
că hotărârea lui s-a datorat și dorinței de a demonstra că 
„farfuriile zburătoare” sunt un produs al imaginaţiei - 
prejudecată larg răspândită în sânul comunității științifice, 
atunci și nu numai atunci. Contactul strâns și îndelungat cu 
rapoartele și raportorii fenomenului i-a spulberat această 
prejudecată. 

Cititorilor articolului Utilitatea studiului științific asupra OZN- 
urilor, publicat de cunoscuta revistă „Science“ la 21 octombrie 
1966, nu le-a venit să creadă că autorul este acela pe care 
presa îl botezase „marioneta Forțelor Aeriene”. Fără să se refere 
explicit la Proiectul Blue Book sau la alte servicii ale Forțelor 
Aeriene, Hynek combătea șapte „erori de interpretare” 
caracteristice comunicatelor periodice ale acestor organisme, 
încheind astfel: „... eu nu pot să mă lepăd de OZN pur și simplu 
ridicând din umeri. Cazurile «incăpățânate» conțin frecvente 
referiri la caracteristici cinematice, geometrice și luminoase 
care se repetă. Am început să-mi dau seama că în știința 
secolului al 20-lea există o tendință de a uita că va exista o 
știință a secolului al 21-lea și chiar o știință a secolului al 30-lea, 
de la al căror nivel cunoștințele noastre despre univers vor 
apărea, probabil, cu totul altfel decât cum apar în ochii noștri. 


Suferim, poate, de un provincialism temporal, o formă de 
aroganță care a iritat totdeauna posteritatea!” De fapt, această 
atitudine constituia o surpriză doar pentru marele public. In luna 
aprilie a aceluiași an, consultantul științific al Proiectului Blue 
Book (ultimul nume al comisiei OZN), convocat de Comisia 
pentru fortele armate a Congresului împreună cu șeful 
Proiectului, maiorul Hector Quintanilla jr. și cu secretarul de stat 
al Forțelor Aeriene, Harold Brown, exprimase serioase rezerve în 
legătură cu capacitatea numitului proiect de a efectua un studiu 
corespunzător al fenomenului OZN, cerând ca această sarcină 
să fie încredinţată unui grup de oameni de știință. Cum să ne 
explicăm schimbarea la față a celui care, timp de optsprezece 
ani, investise cu autoritatea sa științifică activitatea Proiectului 
Blue Book, cu toate că - așa cum subliniază în Experienţa OZN - 
„problema lipsei unei investigații judicioase a fost prezentă de la 
început”? 

Hynek răspunde cu sinceritate acestei întrebări firești. 

Menţionând climatul nefavorabil instaurat încă din prima 
perioadă a existenței comisiei OZN, când atât Pentagonul, cât și 
comunitatea științifică socoteau că problema nu merită atenție, 
el mărturisește că, nevrând să-și primejduiască vocația și 
cariera pe baza unor date incomplete, a hotărât să rămână 
neutru și să lase fenomenul să-și dovedească sau nu realitatea. 
Mai târziu, când dovada a fost făcută, a încercat, fără succes, să 
determine o cotitură în activitatea Proiectului Blue Book. In 
această situație, așa cum arată el însusi, ar fi putut să ceară cu 
insistență intervenția Pentagonului, sau să se resemneze. Dar 
insistența, în condițiile date, ar fi însemnat discreditarea 
consultantului științific și mai ales, pierderea accesului la 
dosarele cu observaţii OZN. Hynek a ales deci resemnarea, o 
resemnare aparentă, la adăpostul căreia pregătea o amplă 
ofensivă împotriva incompetenței și a rutinei. Recomandările 
sale, declarația făcută în fata Comisiei pentru forțele armate a 
Congresului au contribuit substanțial la hotărârea Forțelor 
Aeriene de a incheia un contract de cercetare a OZN-urilor cu 
Universitatea din Colorado. Opinia lui Hynek despre modul în 
care a fost îndeplinit acest contract poate fi intuită din titlul 
capitolului consacrat activităţii Proiectului Colorado și Raportului 
Condon: Ceea ce fac oamenii de știință nu este întotdeauna 
știință. 


După cum se știe, concluziile Raportului Condon au fost 
categoric negative, determinând (sau oferind pretextul pentru) 
desființarea Proiectului Blue Book. O victorie a „lipsei de 
curiozitate”, dar o victorie a la Pirus. Pentru că, scrie Hynek; 
„Mai mulţi oameni de știință mi-au spus că studierea Raportului 
Condon a fost aceea care i-a făcut să-și dea seama că problema 
OZN merită să fie cercetată”. 

„Mai mulți oameni de știință"... La trei decenii după 
înființarea primului organism oficial pentru studierea OZN-urilor, 
o bună parte a opiniei publice mai crede că, în acest domeniu, 
are loc un duel între știință și fantezie, între comunitatea 
științifică, în întregul ei, și un grup de ziariști și literați care 
speculează problema în scopuri mai mult sau mai puțin 
avuabile. Am încercat și cu alte prilejuri să demonstrez lipsa de 
temei a acestei credințe. De astă dată, mă voi mulțumi să vă 
înfățişez „scrisorile de noblețe” ale autorului Experienţei OZN. 
Doctor în astronomie, J. Allen Hynek este directorul Centrului de 
cercetări astronomice  Lindheimer și seful catedrei de 
astronomie de la Northwestern University. Ca director-asociat al 
Observatorului de astrofizică Smithsonian din Cambridge, 
Massachussetts, el a condus programul de urmărire a sateliților 
finanțat de NASA. Inalta sa pregătire științifică transpare, de 
altfel, din fiecare pagină a acestei cărţi de un real interes nu 
numai pentru o mai exactă circumscriere a problemei, ci și 
pentru o viitoare istorie a aventurii cunoașterii. 

Enigma obiectelor zburătoare neidentificate continuă să 
rămână întreagă și după apariția Experienţei OZN. Autorul 
precizează, de altfel, că: „Problema nu constă, cel puțin 
deocamaată, în a explica sau rezolva fenomenul OZN. Acesta 
este, desigur, scopul ultim, dar există indicii puternice că în 
prezent nu dispunem de cunoștințele necesare pentru a ajunge 
la soluția finală”. După cum veţi vedea, Hynek propune un 
ansamblu de măsuri și o metodologie menite să apropie clipa 
revelației atât de așteptate. Impreună cu un grup încă restrâns 
de oameni de știință din Statele Unite și din alte ţări, el continuă 
astfel o splendidă experiență umană răspunzând sfidării pe care 
ne-o lansează Necunoscutul. 


lon Hobana 


Prefaţă 


Timp de mulţi ani, cât am fost consultant științific al Forţelor 
Aeriene ale Statelor Unite, în problema Obiectelor Zburătoare 
Neidentificate, mi s-a cerut adesea (și asta mi se întâmplă 
frecvent și acum) să recomand „o carte bună despre OZN-uri”. 
Foarte des, rugămintea era însoţită de astfel de observaţii: „E 
ceva adevărat în toată povestea asta?”; „La urma urmei, despre 
ce-i vorba - cunoașteţi vreo dovadă serioasă despre existenţa 
OZN-urilor?”; sau „Unde pot citi ceva despre acest subiect care 
să nu fi fost scris de un aiurit?” 

Cu puţine excepţii, îmi era foarte greu să răspund unor astfel 
de întrebări. Există, desigur, multe cărți pe această temă. Ele 
încântă cititorul înșirând povești despre OZN, una mai 
spectaculoasă decât alta, dar rezervă puţin spațiu 
documentaţiei și comentariilor. În ce împrejurări a avut loc 
evenimentul raportat? Cât de serioşi și de consecvenţi erau 
martorii (mult prea des este vorba de un singur raportor)? Și 
cum au fost selectate relatările OZN? De cele mai multe ori ele 
sunt haotice, incoerente și se caracterizează printr-un stil 
gazetăresc. 

Sper ca această carte să răspundă la întrebările celor care vor 
să cunoască fenomenul OZN ca un tot, care ar dori să li se 
prezinte o părere despre acest fenomen și să-și formeze o 
părere ei înșiși. 

Adesea m-am întrebat cum ar trebui să fie „o carte buna 
despre OZN-uri”. Cine ar fi calificat s-o scrie, ce ar trebui să 
conţină, și la ce întrebări ar trebui să încerce să răspundă? M- 
am hotărât să încerc să scriu o astfel de carte, bazându-mă pe 
cei 20 de ani de contact permanent cu subiectul, perioadă în 
care am chestionat multe sute de persoane și am investigat 
aproape tot atât de multe cazuri. M-am hotărât să consemnez - 
în primul rând, pentru cei sincer intrigaţi de problema OZN - ce 
rapoarte OZN provin probabil direct de la sursă, ce fel de 
oameni sunt autorii lor, ce anume au rapoartele în comun, cum 
a fost prezentat și tratat subiectul în trecut (nu pot să afirm, în 
mod cinstit, că ar fi fost „studiat”). 

Nu pot să-mi îngădui, totuși, să spun și ce sunt OZN-urile, 
deoarece nu știu; dar pot să demonstrez, mai presus de orice 
îndoială, că ele nu sunt toate percepții false, sau farse. Într- 


adevăr, este evident că rapoartele determinate de fenomene 
identificabile nu pot să definească un Obiect Zburător 
Neidentificat. Interpretările false ale unor avioane, baloane de 
mare înălțime, meteori și stele variabile constituie sursa multor 
rapoarte iniţiale, dar ele nu pot fi numite rapoarte OZN și 
trebuie să ocupe un spaţiu redus într-o carte despre OZN-uri. 
După părerea mea, „o carte bună despre OZN-uri” trebuie să fie 
sinceră, fără prejudecăţi, să se bazeze pe fapte și să fie cât mai 
bine documentată. Ea nu trebuie să fie totuși o carte care înșiră 
sau repetă relatări despre OZN-uri numai de dragul valorii lor 
narative; ea ar trebui, mai degrabă, să înfăţișeze acele lucruri 
pe care oamenii - oameni obișnuiți, cu slujbe și familii - spun că 
le-au văzut cu adevărat. Ei nu sunt doar niște nume înscrise într- 
o carte de telefon, ci oameni în carne și oase, care au trăit 
întâmplări tot atât de adevărate, pentru ei, cum este pentru alţii 
faptul că văd un automobil mergând pe stradă. 

Sper că această carte vă va fi recomandată ca „o carte bună 
despre OZN-uri”. 


J. Allen Hynek 
Northwestern University 
Evanston Illinois 
1 ianuarie, 1972 


Rânduri de mulțumire 


Sunt îndatorat multor persoane pentru ajutorul dat în 
elaborarea acestei cărți. In mod deosebit, țin să mulţumesc 
profesorului Thomas Goudge, de la catedra de filosofie a 
Universității din Toronto, pentru numeroasele discuții purtate cu 
el asupra subiectului în stadiul incipient al lucrării, și Dr. Paul 
Davies, de la Institutul de Astronomie Teoretică al Universităţii 
din Cambridge, Anglia, pentru discuţiile fructuoase purtate în 
stadiile ulterioare. Dr. Harry Wood de la Universitatea din 
Arizona, Jennie Zeidman și Necia Apfel au citit în mod critic 
manuscrisul, iar la valoroasele lor sugestii s-au adăugat acelea 
ale Dr. Jacques Vallee, de la Universitatea Stanford și ale lui 
Fred Beckman, de la Universitatea din Chicago. 

Sunt îndatorat lui William Weitzel, Josephine Clark, Ted 
Philips, Warren Smith, Raymond Fowler, Bud Ledwith și Isabel 


Davis pentru materialul referitor la cazurile OZN din Statele 
Unite, iar lui W.K. Allan și lui Brian Cannon, cercetători OZN din 
Canada, pentru cazurile OZN din Canada pe care mi le-au pus la 
îndemână. 

Sunt îndeosebi recunoscător doamnei Mary Lou Armstrong 
pentru îngăduinţa de a publica scrisoarea de demisie din funcţia 
ei de asistentă administrativă, adresată Dr. Condon și lui William 
Powers, pentru îngăduinţa de a folosi fragmente din analiza sa 
critică a Raportului Condon, analiză a cărei publicare a fost 
refuzată de revista „Science”. 

Mulţumiri pline de recunoștință tuturor celor de mai sus și, 
desigur, secretarei mele, Ann Larson, pentru competenta și 
repetata dactilografiere a manuscrisului. 


Prolog 


Fiecare epoca este pregătită într-o anumită măsură pentru 
salturi, pentru schimbări care, imaginate într-o epocă 
anterioară, ar fi fost nu numai imposibile, ci de-a dreptul 
înfricoșătoare. Totuși, în ciuda capacității omului de a efectua 
descoperiri, în fiecare epocă există o anumită automulţumire de 
care cei mai mulţi dintre contemporani nici nu-și dau bine 
seama. Ei se complac în ignorarea lucrurilor necunoscute încă, 
și epocile următoare privesc înapoi spre această ignoranță cu un 
zâmbet înţelegător, condescendent, dacă nu chiar cu un râs 
politicos. 

În același fel, marile descoperiri şi concepţiile despre lume ale 
viitorului ar fi probabil de neînchipuit și cu siguranţă uimitoare 
pentru mulţi dintre noi, dacă am putea să le întrezărim. Totuși, 
schimbările au loc la timpul lor și, de aceea, e de datoria 
noastră să studiem cu seriozitate și să nu disprețuim, 
ridiculizându-le, fenomenele stranii de astăzi, sperând că vom 
ajunge la explicaţii satisfăcătoare mai târziu. In felul acesta, 
putem spune că ne aventurăm în viitor. 

Fenomenul OZN poate fi un astfel de domeniu de interes 
incitant, deși pare că nu își are locul în cadrul lumii noastre - la 
fel de neverosimil pentru noi, cum ar fi fost televiziunea pentru 
Platon. Studiul acestui fenomen frecvent semnalat ne poate 
oferi o imagine captivantă a viitorului și poate constitui un 
indiciu revelator al acestuia. 


Uneori, oamenii de știință simt prezenţa intangibilului 
domeniu al necunoscutului. Sir Isaac Newton, unul dintre cei mai 
mari savanţi care au trăit vreodată, scria: 


„Nu știu ce părere are lumea despre mine, dar mie mi se pare 
ca am fost asemenea unui copil care se joacă pe plajă și se 
amuză găsind din când în când o pietricică mai netedă, sau o 
scoică mai frumoasă, în timp ce marele ocean al adevărului se 
afla impenetrabil în fața mea.” 


Adesea filosofii înţeleg limitele prezentului mai curând decât 
oamenii de știință absorbiți de problemele lor imediate. Filosoful 
William James a remarcat cu incisivitate vederile înguste ale 
societăţii din zilele sale (1895), mai ales ale colegilor săi de la 
Harvard: 


„Este proprie naturii umane o concepţie naturalistă și 
materialistă care nu admite decât fapte cu adevărat tangibile. 
Entitatea numită «Știință» este idolul acestei concepţii. 
Pasiunea pentru termenul «științific» este unul dintre semnele 
distinctive ale adoratorilor ei și metoda lor rapidă de-a nimici 
orice opinie contrară este de a o declara «neștiințifică». Trebuie 
să recunoaștem că nu există nici cea mai mică scuză pentru 
această atitudine. Ştiinţa a făcut salturi atât de uriașe în ultimii 
300 de ani... încât nu-i de mirare că adoratorii Științei își pierd 
capul. Astfel, chiar în această universitate, am auzit nu doar un 
singur profesor spunând că toate concepţiile fundamentale ale 
adevărului au fost de pe acum descoperite de Știință și că 
viitorul va trebui doar să completeze detaliile tabloului. Dar cea 
mai fugară reflecţie asupra condiţiilor reale e de ajuns ca să ne 
arate cât de primitive sunt aceste opinii. Astfel de oameni 
dovedesc atâta lipsă de imaginaţie științifică, încât e greu de 
înțeles cum poate cineva, care contribuie în mod activ la 
progresul vreunui domeniu științific, să facă o afirmaţie atât de 
naivă. Gândiţi-vă cât de multe concepţii științifice cu totul noi au 
apărut de-a lungul vieţii noastre, cât de multe probleme noi au 
fost formulate, probleme pe care înainte nimeni nu și le 
imaginase măcar, și apoi gândiţi-vă cât de efemeră este cariera 
Ştiinţei. E oare de crezut că astfel de noi concepţii științifice, 
apărute peste noapte ca niște ciuperci, reprezintă mai mult 


decât o privire fugară asupra a ceea ce se va dovedi a fi 
universul când va fi înţeles așa cum se cuvine? Nu! Știința 
noastră este doar o picătură, ignoranţa noastră - un ocean. 
Dacă există un lucru sigur, atunci este acesta: că lumea 
cunoștințelor noastre actuale este inclusă într-un fel de lume 
mai vastă, despre ale cărei proprietăţi nu putem avea o idee 
clară.” 


Au trecut trei sferturi de veac de când William James și-a 
dojenit atât de aspru colegii de la Harvard; timpul i-a dat întru 
totul dreptate. Deși el n-ar fi putut bănui acest lucru, anul 1895 
avea să fie primul din „cei 30 de ani care au zdruncinat științele 
fizice”; care au văzut cum teoria relativităţii, mecanica cuantică 
și multe alte concepţii noi asociate lor au abolit principiile fizicii 
clasice, considerate de toţi fizicienii drept însăși piatra 
unghiulară a universului fizic. Dezvoltarea cunoștințelor și a 
tehnologiei noastre a fost exponențială, și totuși trebuie să 
spunem, dacă nu suntem mărginiţi și teribil de îngâmfaţi, că 
ignoranţa noastră mai este încă un ocean. 


Partea | 
Fenomenul OZN 


Introducere: 
Un inocent în Ţara OZN 


După 22 de ani de „tatonare” a problemei OZN, Forţele 
Aeriene au pus capăt activităţii „Proiectului Blue Book”!, nume 
sub care s-a desfășurat cea mai mare parte a programului de 
investigare OZN. Iniţial numit „Proiectul Sign”? și început în 
septembrie 1947, el a devenit „Proiectul Grudge”? la 11 
februarie 1949; apoi, din vara anului 1951 până la sfârșitul lui 
1969 a fost numit „Proiectul Blue Book”. Denumirilor codificate 
ale acestor proiecte nu li se atribuie vreo semnificaţie 
deosebită, dar cititorul poate să vadă în ele orice dorește. 

De-a lungul acestei perioade, proiectul a fost găzduit la Baza 
Forţelor Aeriene Wright-Patterson din Dayton, Ohio, la început 


1 Cartea albastră (în engleză; n. trad.) 
2 Semn (în engleză; n. trad.) 
3 Ciudă, răzbunare, ranchiună (în engleză; n. trad.) 


ca o parte din Air Technical Intelligence Center (ATIC)* și mai 
târziu sub protecţia lui Foreign Technology Division (FTD).5 
Preocuparea formală a Forţelor Aeriene faţă de problema OZN a 
încetat în decembrie 1969, când secretarul Forţelor Aeriene, 
Robert C. Seamans, a pus capăt, oficial, Proiectului Blue Book, 
întemeindu-se în mare măsură pe recomandările făcute de 
Raportul Condon, opera unui grup de oameni de știință de la 
Universitatea din Colorado, condus de Dr. E. U. Condon și 
patronat de Forţele Aeriene. 

Asociindu-mă la studiului fenomenului OZN, am jucat 
oarecum rolul proverbialului „martor inocent împușcat din 
greșeală”. Proiectul Sign avea nevoie de un astronom pentru a 
elimina cazurile evidente de fenomene astronomice - meteori, 
planete, stele variabile și alte corpuri naturalei care ar fi putut 
să genereze rapoartele OZN - și eu am fost ales în chip firesc. 
Eram atunci directorul Observatorului McMillin de la 
Universitatea Statului Ohio și, ca atare, astronomul profesionist 
cel mai la îndemână. 

Inainte de a-mi începe colaborarea cu Forțele Aeriene, mă 
asociam deseori hohotului de râs al colegilor mei, oameni de 
știință, de câte ori era vorba despre „psihoza postbelică” a 
farfuriilor zburătoare, care părea să străbată ţara, și despre 
naivitatea și credulitatea făpturilor umane contemporane cu noi 
care se lăsau amăgite de o „absurditate” atât de evidentă. Am 
acceptat deci invitaţia de a arunca o privire asupra rapoartelor 
despre farfuriile zburătoare - atunci așa erau numite, „farfurii 
zburătoare” - ca un fel de sport. În același timp, aveam și 
sentimentul că aș putea face un serviciu ajutând la clarificarea a 
ceea ce era „nonștiință”. În definitiv, nu era acesta un prilej 
preţios de a demonstra publicului cum operează metoda 
științifică, cum ar putea fi folosită aplicarea logicii reci și lipsite 
de prejudecăţi a acestei metode (uitam în mod oportun de 
propria mea prejudecată) ca să arate că farfuriile zburătoare 
erau doar un produs al imaginaţiei? Deși mulţi dintre colegii mei 
de la universitate nu vedeau cu ochii buni participarea mea la o 
activitate atât de „neștiinţifică”, eram liniștit. Aveam o acoperire 
solidă; ca astronom, fusesem invitat să studiez subiectul. 

Aceasta era starea mea de spirit de atunci. Totuși, prilejul de 


4 Centrul de informaţii tehnice al Forţelor Aeriene (n. trad.) 
5 Sectorul de tehnologie străină (n. trad.) 


a demonstra publicului cum operează metoda științifică, folosind 
drept mijloc pentru aceasta analiza rapoartelor despre farfuriile 
zburătoare, nu s-a materializat niciodată. În timp ce lucram încă 
la raportul meu pentru Proiectul Sign, acesta s-a transformat în 
Proiectul Grudge și Pentagonul a început să trateze problema 
ridiculizând-o în mod subtil. Ba mai mult, deși numeroase 
rapoarte OZN nu erau socotite secrete militare, publicul nu avea 
acces la ele în niciun chip. Astfel de piedici nu îngăduiau în mod 
efectiv publicului să ia cunoștință de concluziile cercetărilor 
privind farfuriile zburătoare și izolau procesul de investigare. 
Publicul primea numai rezultatele finale - în comunicate 
obscure, care, în general, nu dădeau un răspuns întrebărilor lui 
și făceau să se răspândească o părere tot mai proastă despre 
capacitatea științifică a Forţelor Aeriene. 

Eu n-am participat la activitatea Proiectului Grudge, și abia 
după organizarea proiectului Blue Book, sub conducerea 
căpitanului Ruppelt, în 1952, am devenit iarăși consultant 
științific în problemele OZN. Deși principala mea 
responsabilitate era aceea de astronom consultant, am cercetat 
toate rapoartele care soseau, analizând în fiecare lună 
rapoartele curente. Astfel am ajuns să iau cunoștință de câteva 
cazuri foarte interesante, dintre care multe erau scufundate 
într-o adevărată mlaștină de informaţii absurde. 

Incetarea activităţii Proiectului Blue Book mi-a sporit 
convingerea că am obligaţia de a-mi face cunoscută experienţa 
proprie, în mare parte surprinzătoare, legată de problema OZN 
și de colaborarea cu Forţele Aeriene vreme de mai bine de 20 
de ani. Acum mă simt asemeni unui călător înapoiat dintr-o 
lungă călătorie prin ţări neexplorate, stranii și exotice, care 
găsește că e de datoria lui să aștearnă pe hârtie relatarea 
călătoriilor sale, a ciudatelor obiceiuri și datini ale „indigenilor” 
din acea ţară stranie, în folosul celor care au rămas acasă. 

Ultimii 20 de ani au cunoscut o inflaţie de cărţi și articole 
despre OZN-uri și despre farfuriile zburătoare, eu însă n-am 
contribuit la această avalanșă de literatură decât prin câteva 
articole. Nu doresc, desigur, să adaug „încă” o carte la această 
grămadă. Sper, mai degrabă, că prezenta lucrare va constitui o 
contribuţie pozitivă la studiul serios al acestui subiect. În orice 
caz, este o vedere din interior, pentru că „s-a întâmplat să fiu în 
preajmă” când Forţele Aeriene au avut nevoie de un astronom 


pentru a cerceta teancul de rapoarte OZN care creștea cu 
repeziciune. Am avut prilejul să citesc și să studiez toate 
rapoartele OZN din arhiva Blue Book, să iau interviuri multor 
sute de martori - raportori ai unor observaţii OZN - și chiar să 
apar de mai multe ori în fața unor grupuri ale Congresului care 
arătau un interes deosebit pentru ciudăţeniile indigenilor din 
țara OZN. 

Am fost adesea întrebat dacă eu însumi am trăit vreodată o 
„experienţă OZN”. Răspunsul este nu, dacă ţin seama de testele 
pe care le socotesc necesare și despre care voi vorbi în 
capitolele următoare. În două împrejurări separate din ultimii 20 
de ani, am văzut și eu un obiect și o lumină pe care nu le-am 
putut explica, dar deoarece există explicaţii naturale posibile, 
deși nu foarte probabile, aceste două experienţe nu intră în 
definiţia OZN folosită în această caret. N-am avut niciodată o 
„întâlnire apropiată” (cap. 4) și probabil că n-aș fi relatat-o, 
chiar dacă aș fi avut-o, fără existenţa mai multor martori serioși 
- ceea ce nu mă miră. Statisticile arată că astfel de observaţii 
sunt într-adevăr rare, oarecum asemenea observării unor specii 
de păsări extrem de rare sau fără nume (și cum ar putea dovedi 
cineva că în timpul unei plimbări prin munţi și păduri a văzut un 
condor din California?) și nu atât de rare ca descoperirea unui 
coelacanth în adâncurile oceanului. Experienţa mea cu privire 
la OZN-uri este indirectă, efectuându-se în întregime prin ochii 
altora. Locuitorii ţării OZN sunt rapoartele și oamenii care au 
făcut aceste rapoarte. Ambele categorii merită să fie discutate. 

Pentru claritate, adaug o listă de termeni îndeobște folosiți în 
descrierea OZN-urilor și în această carte: 

RAPORT OZN - o declaraţie făcută de una sau mai multe 
persoane, considerate responsabile și normale din punct de 
vedere psihologic, potrivit criteriilor acceptate în mod obișnuit, 
declaraţie care descrie o observaţie proprie, efectuată cu ochiul 
liber sau cu ajutorul unui instrument, asupra unui obiect sau 
unei lumini văzute în văzduh sau pe sol și sau presupuselor lor 
efecte fizice, toate acestea neavând nicio legătură cu vreun 
fenomen, obiect sau proces fizic sau psihologic cunoscut. 

EXPERIENŢA OZN - conţinutul unui raport OZN. FENOMENUL 


6 Latimeria chalumnae, un peşte considerat dispărut din perioada 
Cretacicului, descoperit în 1938 lângă coasta sudică a Africii. (n. 
trad.). 


OZN - întreaga sferă a rapoartelor OZN și a experienţelor OZN. 

OZN-uri - corelativi existenţiali ipotetici ai fenomenului OZN; 
cu alte cuvinte ceea ce, dacă există, există prin sine însuși, cu 
totul independent de fenomenul OZN. 

Problema existenţei nu se poate reduce la o afirmaţie a priori, 
ci trebuie lămurită prin investigaţie. 

Dacă investigaţiile confirmă existenţa, această categorie 
poate cuprinde: 

a) Entităţi spaţio-temporale nedescoperite până acum, care 
se supun legilor fizicii, dar necesită o explicaţie extraordinară. 

b) Entităţi spaţio-temporale nedescoperite până acum, care 
se supun unor legi ale fizicii încă neformulate. 

c) Entităţi nedescoperite până acum, neavând un caracter 
spaţial și necesitând explicaţii de alt tip decât cele pe care le 
oferă fizica. Dacă așa stau lucrurile, atunci aceste entităţi pot fi 
ori produsele unui proces mental de grup sau individual conform 
unor legi psihologice cunoscute sau necunoscute, ori ceva cu 
totul diferit de tot ce s-a spus mai sus. 

OBSERVAŢII EMPIRICE (NOI) - orice experienţă efectuată 
nemijlocit sau cu ajutorul unuia sau mai multor receptori 
senzoriali umani, care poate fi descrisă într-un raport ce ne 
informează despre ceea ce există în sine, cu totul separat de 
persoana care efectuează experienţa. 

O observaţie empirică nouă este o astfel de experienţă care, 
confruntată cu un corp existent de informaţii (de exemplu, una 
sau mai multe teorii științifice), nu poate fi încorporată de 
acesta fără a fi supus unor revizuiri sau modificări 
fundamentale. 

FARFURII ZBURĂTOARE - termen folosit iniţial de gazetari în 
loc de OZN-uri. În lunga lui istorie, totuși, termenul a fost utilizat 
într-un sens foarte general și confuz. Pentru unii, el înseamnă un 
vehicul material capabil să efectueze o călătorie interstelară și 
să transporte pe Pământ fiinţe extraterestre inteligente. Pentru 
alţii, el înseamnă orice raport asupra unui fenomen aparent 
extraordinar, observat în văzduh sau pe sol, chiar și atunci când 
observaţia se datorează aproape sigur unei percepții greșite a 
unui obiect sau eveniment obișnuit. 

lar pentru alţii (de obicei membri ai „cultului farfuriilor 
zburătoare”, sau ai grupurilor de „adevăraţi credincioși”) 
termenul înseamnă vizitarea Pământului de către fiinţe în 


general pașnice, al căror scop aparent este de a comunica (în 
mod obișnuit unui număr relativ mic de persoane selecționate și 
favorizate - aproape întotdeauna fără martori) mesaje de o 
„importanţă cosmică”. Acești „aleși” au de obicei contacte 
repetate de acest fel, în cursul cărora primesc mesaje 
suplimentare. Transmiterea unor astfel de mesaje către 
adevărații credincioși, lipsiţi de simţ critic și gata să accepte 
orice, duce, în mod frecvent, la întemeierea unui cult al 
farfuriilor zburătoare, al cărui conducător este evident cel care 
„comunică” sau „contactatul”. Deși relativ puţini la număr, 
acești avocaţi ai farfuriilor zburătoare au influenţat puternic 
opinia publică prin actele lor iraționale - câteodată și opiniile 
unor savanţi ca doctorul Condon și unii dintre asociaţii săi. 

În mod clar, farfuriile zburătoare, fie că sunt interpretate 
drept vehicule extraterestre, percepții greșite, sau purtătoare 
ale înaltei misiuni de a transmite „contactaţilor” cunoașterea 
cosmică, nu corespund definiţiei date OZN-urilor, pentru că 
toate aceste interpretări presupun, a priori, originea și natura 
farfuriilor zburătoare. 


Hohotul de râs al științei 


„Cunosc luna și stelele, cunosc și stelele căzătoare. Nu mai 
sunt tânăr. M-am născut cu mulţi ani în urmă. Am privit cerul 
toată viața mea. Dar niciodată până acum n-am văzut așa ceva. 
Tu ești un om alb. Poţi să-mi spui ce-i asta? ” 

Sfătuitorul unui sat papuas 


Într-o seară, în timpul unei recepții la care participau sute de 
astronomi, ţinută în orașul Victoria, din Columbia Britanică, în 
vara anului 1968, s-a răspândit zvonul că afară au fost 
semnalate lumini, OZN-uri care manevrau în chip ciudat. Ştirea 
a fost întâmpinată cu ironiile și chicotelile care însoțesc deseori 
o situaţie ce te pune în încurcătură. Niciun astronom nu s-a 
aventurat să iasă în noaptea de vară, ca să vadă el însuși 
despre ce era vorba. 

Erwin Schrödinger, pionier al mecanici: cuantice și filosof al 
științei, scria: „Primul lucru care se cere unui om de știință este 
să fie curios. El trebuie să fie capabil să se mire și dornic să 


afle”.! 

Fără îndoială, lumea științei n-a fost „dornică să afle” 
explicația fenomenului OZN și nu a manifestat nicio înclinaţie 
spre mirare. Atitudinea aproape universală a oamenilor de 
știință a fost violent negativă. Se pare, de altfel, că reacția a 
fost cu totul disproporționată față de stimul. Reacţia emoţională 
mult exagerată, manifestată în general de oamenii de știință la 
orice menționare a OZN-urilor, ar putea prezenta un 
considerabil interes pentru psihologi. 

Astfel de reacţii merită să fie observate. Am participat la 
multe întruniri oficiale și particulare ale oamenilor de știință, 
unde problema OZN-urilor ajungea să fie discutată fie 
întâmplător, fie datorită sugestiei mele „inocente”. Era la fel de 
amuzant ca atunci când pui o pisică printre porumbei, pentru că 
reacția n-avea nimic de-a face cu tradiționala atitudine 
„cântărește și judecă” a omului de știință consacrat. Reacţia era 
de obicei asemănătoare cu aceea a unui grup de băieţanări 
urmărind pe ecran o scenă de o gingășie sau un patos deosebit, 
care depășește cu mult posibilităţile de înţelegere ale vârstei 
lor: agitația și comentariile ironice sugerează atitudinea 
defensivă a oamenilor de știință faţă de un lucru pe care nu-l 
pot încă înţelege. Mi s-a părut că o astfel de atitudine la oamenii 
de știință formaţi înseamnă ceva mai mult decât o manifestare 
a compătimirii faţă de neștiutori. Ea este poate expresia unei 
nesiguranţe adânc înrădăcinată, sau a fricii. 

Este necesar de altfel să deosebim două categorii diferite 
printre oamenii de știință confruntaţi cu problema OZN-urilor: 1) 
cei care tratează fenomenul OZN cu ironie și dispreţ, refuzând 
chiar să-l examineze și denunţând subiectul ca nefiind demn de 
preocuparea lor și 2) cei care susţin - sau ar putea ajunge să 
creadă asta după investigare - că există o mare probabilitate ca 
OZN-urile să fie fenomene de natură pur psihologică, adică 
generate integral de activitatea mentală a unui individ sau a 
unui grup. (Niciun om de știință care cercetează în mod obiectiv 
problema nu poate susţine mult timp că OZN-urile sunt doar 
rezultate ale interpretării greșite a unor obiecte și întâmplări 
obișnuite.) 

Opiniile celui de-ai doilea grup merită o discuţie și o 

dezbatere științifică serioasă, pentru că oamenii de știință și-au 
dat osteneala de a cerceta problema și, în consecinţă, trebuie 
ascultați. Opiniile primului grup nu îndeplinesc condiţiile unei 
dezbateri științifice, pentru că n-a existat o examinare a datelor. 
Oameni de știință de prestigiu au colindat ţara atacând 
vehement fenomenul OZN, refuzând să răspundă întrebărilor din 
sală, în timp ce atrăgeau cu îngâmfare atenţia că n-au timp să 
cerceteze „toate prostiile”. Această modernă vânătoare de 
vrăjitoare, antiteză a tot ceea ce constituie atitudinea științifică, 
constituie ea însăși un fenomen demn de studiat. Dacă „toată 
această problemă OZN este o absurditate”, cum se explică 
reacția disproporționată a unor oameni de știință consacrați și 
foarte respectabili? Este cumva o reacţie subconștientă la o 
provocare pe care ei nu sunt pregătiţi s-o primească? 

Thomas Goudge, un cunoscut profesor canadian preocupat de 
filosofia științei, scria: 

„Una dintre cele mai interesante fațete ale chestiunii OZN 
este, în ceea ce mă privește, legătura ei cu problemele privind 
felul în care evoluează știința. In mare, aș spune ca o condiţie 
necesară progresului științific este să se ţină seama de 1) 
observaţiile empirice într-adevăr noi și de 2) noi scheme 
explicative implicând noi concepţii fundamentale și legi noi.”* 

Goudge arată că de-a lungul istoriei orice schemă explicativă 
verificată, inclusiv fizica secolului XX, acţionează întrucâtva 
asemenea unui sistem stabil și tinde să respingă observaţiile 
empirice noi (dacă n-au fost generate în cadrul acestei scheme). 
Astfel, de exemplu, foarte mulţi fizicieni au ezitat la început să 
accepte introducerea, în câmpul respectabilei științe, a teoriilor 
admise azi asupra meteoriţilor, fosilelor, circulaţiei sângelui, 
bacteriilor și, în timpul nostru, a fulgerului globular. 

„Fiindcă - urmează Goudge - dacă știința încorporează noile 
observaţii în actuala schemă explicativă, asta înseamnă că 
observaţiile empirice nu sunt într-adevăr noi...” De pildă, 
oamenii de știință erau cândva înclinați să admită că meteoriţii 
sunt nu pietre căzute din cer, ci pietre lovite de trăsnet. Această 
teorie îngăduia includerea unui fenomen nou în schema 
explicativă a lumii fizice acceptată pe atunci. Ei nu puteau să 
admită că meteoriţii veneau din spaţiu. „De unde actualul punct 
de vedere al științei - conchide Goudge - că fenomenul OZN ori 

nu conţine date cu adevărat științifice (sau cel puţin date care 
să intereseze fizica), ori nu reprezintă altceva decât percepții 
false ale unor obiecte sau întâmplări obișnuite etc. A adopta o 
astfel de atitudine înseamnă, evident, a respinge o condiţie 
necesară a progresului științific”. 

Expresia „observații empirice într-adevăr noi” este 
fundamentală pentru întreaga problemă OZN. Observațiile OZN 
sau reprezintă observaţii empirice într-adevăr noi - în sensul că 
nu-și află locul în actualul cadru științific - sau sunt pur și simplu 
percepții sau interpretări greșite. În ceea ce privește OZN-urile, 
lucrurile sunt limpezi doar pentru acei oameni de știință care 
refuză cu fermitate să respingă problema înainte de a o cerceta. 

Probabil că mulţi oameni de știință ar fi făcut eforturi și ar fi 
cercetat cu seriozitate problema OZN, dacă ar fi fost informați 
cum se cuvine despre conţinutul ei. Din păcate, acei oameni de 
știință - puţini la număr - care doreau să se informeze în 
legătură cu acest subiect erau obligaţi să obţină informaţii din 
presă, din articolele gazetelor de scandal și din magazinele care 
furnizează material pentru amatorii de aventură, mister, sex și 
aspecte senzaţionale ale ocultismului. Cu toate că până foarte 
curând nicio revistă științifică n-a publicat informaţii OZN, o 
recentă bibliografie a „literaturii OZN” însumează circa 400 de 
pagini. S-ar părea că OZN-urile au devenit o problemă mai 
curând pentru bibliotecari decât pentru oamenii de știință. 

Savanţii nu constituie, de altfel, singura categorie greșit 
informată despre dilema OZN. Datorită „presei de senzaţie”, 
publicul în general a acceptat anumite concepţii false despre 
OZN-uri și consideră că: 

Numai „fanaticii' OZN raportează observații OZN. E destul de 
ciudat, dar adevărul este aproape întotdeauna exact pe dos. 
Cele mai multe rapoarte OZN coerente și clare vin din partea 
unor persoane care nu s-au prea interesat de acest subiect și 
care au fost în general surprinse și șocate de experienţa trăită. 
Pe de altă parte, fanaticii OZN și „credincioșii” vreunuia dintre 
cultele amintite trimit rareori rapoarte și, când o fac, ele sunt 
ușor de reperat datorită incoerenţei lor. 

Această concepţie greșită l-a determinat, desigur, pe un 
eminent om de știință și vechi coleg al meu, Dr. Fred Whipple, 
directorul Observatorului Astrofizic Smithsonian, căruia i-am fost 
mai mulţi ani director adjunct, să declare: „Voi încheia cu 


comentariul meu standard pentru reporterii care mă întreabă 
despre OZN-uri. Răspunsul meu este: Nu fac afirmaţii publice 
despre credinţele religioase”. (În faţa unei astfel de atitudini, 
am ripostat firesc: „Nici eu!”) 

Rapoartele OZN nu provin niciodată de la oameni cu pregătire 
științifică. Dimpotrivă, unele dintre cele mai bune rapoarte 
provin tocmai de la oameni cu pregătire științifică. Din 
nefericire, asemenea rapoarte sunt rareori publicate în literatura 
de popularizare deoarece aceste persoane doresc de obicei să 
evite publicitatea și aproape întotdeauna cer să li se respecte 
anonimatul. 

Rapoartele OZN provin de la persoane nedemne de încredere, 
dezechilibrate și neinstruite. Unele rapoarte provin într-adevăr 
de la persoane nedemne de încredere, care în viaţa de toate 
zilele exagerează și în alte privinţe fără legătură cu OZN-urile. 
Dar aceste persoane sunt cele mai apte sa relateze percepții 
false ale unor obiecte obișnuite drept OZN-uri. Acești informatori 
sunt totuși ușor de identificat ca atare și rapoartele lor nu sunt 
luate în seamă pentru o analiză serioasă. Numai informaţiile 
care rămân enigmatice pentru persoanele capabile, prin 
pregătirea lor, să identifice stimulii unui raport (meteori, păsări, 
baloane etc.) sunt considerate în această carte drept rapoarte 
bona fide”. 

Rapoartele provin uneori de la persoane neinstruite, dar 
„neinstruit” nu înseamnă neapărat „lipsit de inteligenţă”. 
Anchetatorii catastrofelor aeriene au constatat de pildă că cei 
mai buni martori sunt adolescenţii neinstruiţi, dar în același timp 
lipsiţi de prejudecăți. Dimpotrivă, nerozii își înving rareori 
inerția care-i împiedică să scrie rapoarte și sunt de obicei 
incapabili să întocmească un raport coerent. 

Foarte puţine rapoarte provin de la indivizi dezechilibraţi. 
Psihiatrul Berthold Schwarz a examinat 3400 de bolnavi mintali 
fără să găsească vreunul care să afirme că ar fi văzut vreun 
OZN.” Concluzia lui a fost întărită de mulţi colegi ai săi care au 


9 O comunicare personală a dr. Fred Whipple către autor. (n. a.). 

10 De bună-credinţă (în lat. - n. trad.). 

11 Barlay, Stephen, The Search for Air Safety (Cercetare asupra 
securității zborului), Nm. Morrow Co., Inc., New York, 1970, p. 145. (n. 
a.). 

12 „Journal of the Medical Society of New Jersey” („Jurnalul Societăţii 


constatat absența aproape totală a relatărilor OZN la pacienţii 
lor suferind de boli mintale (aceștia se interesează puţin, sau 
chiar deloc, de problema OZN). 

OZN-urile sunt sinonime cu „omuleţii verzi” și vizitatorii 
spațiali. Nu se știe ce sunt OZN-urile. A respinge fenomenele 
pornind de la supoziţia că OZN-urile trebuie neapărat puse în 
legătură cu „vizitatorii spaţiali” înseamnă a respinge fenomenul 
pentru că este respinsă, din motive personale, o teorie asupra 
originii lui. 

Obiectivul principal al acestei cărţi este de a contribui la 
eliminarea concepţiilor greșite, prezentând mai degrabă date, 
decât dând ex cathedra o explicaţie infailibilă asupra naturii 
OZN-urilor. Înainte de a continua să examinăm experienţa OZN, 
va fi necesar, chiar esenţial, să definim, cât de riguros posibil, în 
ce sens va fi folosit termenul OZN în cu prinsul cărţii. Nu e 
nevoie ca aceasta să fie o definiție complexă. 


Putem defini OZN-ul, pur fi simplu, ca percepția raportată a 
unui obiect, sau a unei lumini văzute în văzduh sau pe sol, a 
cărei înfăţişare, traiectorie, dinamică generală și luminozitate nu 
sugerează o explicație logică, obișnuită, și care îi pune în 
încurcătură nu numai pe cei care le-au perceput, dar rămâne 
neidentificată chiar după o cercetare minuțioasă a tuturor 
dovezilor existente, efectuată de persoane capabile, din punct 
de vedere științific, să procedeze la o identificare rațională, dacă 
vreuna este posibilă. 


(De exemplu, sunt multe mii de oameni care nu știu unde se 
află planeta Venus, dar rapoartele OZN generate de acest obiect 
strălucitor, seara sau în zori, nu vor induce în eroare un 
astronom.) 

Folosind această definiţie, pot să afirm categoric că studiul pe 
care l-am întreprins în toţi acești ani m-a convins în privinţa 
următoarelor puncte: 

Lăsând la o parte declaraţiile „excentricilor”, fanaticilor 
religioși, cultiștilor și fanaticilor OZN, există rapoarte despre 
observaţii OZN demne de a fi studiate. 

2)Un mare număr de rapoarte iniţiale OZN sunt ușor 
identificabile de către persoane competente ca fiind percepții și 


medicale din New Jersey”), vol. 66, august 1969, pp. 460-464 (n. a.). 


interpretări greșite ale unor obiecte și fenomene cunoscute. 
Deci ele trebuie să fie eliminate înainte de a se întreprinde 
vreun studiu având ca scop să stabilească dacă există 
observaţii empirice cu adevărat noi. 

3) Un rest de rapoarte OZN nu sunt atât de ușor de identificat. 
Ele pot face parte dintr-una sau mai multe din următoarele 
categorii: 

a) cele care cunosc o răspândire globală, provenind din regiuni 
atât de îndepărtate una de alta cum sunt Canada de Nord, 
Australia, America de Sud, Europa și Statele Unite; 

b) cele făcute de persoane competente, demne de încredere, 
normale din punct de vedere psihologic - adică observatori 
credibili potrivit tuturor criteriilor acceptate în mod obișnuit; 

c) cele care conţin elemente descriptive care, considerate 
împreună, nu definesc niciun fenomen, obiect sau proces 
cunoscut și niciun fenomen sau proces psihologic cunoscut; 

d) cele care nu pot fi tălmăcite în termeni ce se aplică unor 
fenomene, obiecte, procese fizice și psihologice cunoscute etc. 


În capitolele următoare, sunt prezentate date care susţin 
aceste afirmaţii. 


OZN-urile ca experienţă umană 


„Nu voi uita niciodată experienţa pe care am trăit-o în acea 
dimineață de 8 iunie 1966. De atunci, nimic nu m-a putut 
convinge că am crezut doar că văd ceea ce am văzut. Am fost 
tulburat săptămâni întregi după acea experiență care m-a 
înfricoșat grozav. M-am numărat printre membrii echipajelor 
care au observat primele avioane germane de lupte cu reacție, 
în al doilea război mondial. Forțele Aeriene au încercat să ne 
convingă și atunci că avem năluciri.” 

Dintr-o scrisoare particulară adresată autorului 


Experiența mea îndelungată în domeniul interogării martorilor 
OZN a făcut să iasă în evidenţă un fapt: Intotdeauna am avut 
sentimentul că vorbesc cu cineva care descrie o întâmplare 
absolut reală. Pentru el, sau ei, această întâmplare constituise o 
experienţă deosebită, intensă și deloc asemănătoare unui vis, o 
întâmplare pentru care observatorul era de obicei total 


nepregătit - ceva repede recunoscut ca fiind mai presus de 
înţelegerea lui. Pentru martor și însoțitorii care-i împărtășeau 
experienţa, întâmplarea rămânea neexplicată și fenomenul 
neidentificat chiar și după ce ei făcuseră încercări serioase de a 
găsi o explicaţie logică. Experienţa avea „realitatea” unui 
eveniment concret, ca de exemplu perceperea unui accident de 
automobil, sau a unui elefant într-un număr de circ, cu excepția 
unui singur lucru: În timp ce martorii au un vocabular adecvat 
pentru a descrie automobile și elefanţi, ei se află aproape 
întotdeauna în încurcătură când încearcă să găsească cuvintele 
pentru a descrie experiența OZN. : 

În timp ce interogam martorii, o expresie revenea mereu: „În 
viața mea n-am mai văzut așa ceva”. Mi-am dat seama, de 
asemeni, că raportorii OZN fac mari eforturi pentru a descrie și 
explica experienţa lor în termeni obișnuiți. Ei încearcă aproape 
întotdeauna să găsească o explicaţie firească, chiar forțând 
lucrurile, dacă este necesar. Cu totul împotriva opiniei curente, 
care susţine că oamenii „văd ceea ce doresc să vadă”, contactul 
meu cu raportorii OZN de cea mai bună calitate arată că ei 
doresc să vadă sau să explice observaţiile lor în termeni care le 
sunt familiari. O expresie tipică este: „La început am crezut că 
ar putea fi vorba de un accident în față, pe drum - luminile 
semănau cu farurile rotitoare ale mașinilor de poliție. Apoi mi- 
am dat seama că luminile se aflau prea sus și atunci am crezut 
că poate fi un avion care se pregătea să aterizeze forţat, cu 
motorul stins, deoarece nu auzeam niciun sunet. Apoi mi-am dat 
seama că nu era un avion.” 

Am asistat prea des la acest proces de trecere treptată de la 
descrierea și explicarea simplă și rapidă a unui fapt la 
constatarea că nicio descriere convenţională nu va fi 
satisfăcătoare, ca să mai pot subscrie la ideea că un raportor 
OZN - datorită propriilor sale motivații psihice, imagini și dorinţi 
subconștiente - a folosit un stimul simplu și obișnuit, ca de pildă 
un vehicul, pentru exprimarea unor obsesii profund 
înrădăcinate. Experienţa este pentru raportor ceva unic și 
extrem de tulburător; între ea și posibilitatea de a o descrie și 
explica raţional apare o prăpastie de netrecut. 

E într-adevăr greu să respingi fenomene care fac ca o 
persoană de o seriozitate neîndoielnică să declare, cu toată 
sinceritatea: 


„Stiu doar că niciodată n-am văzut pe cer un obiect cu o 
astfel de formă și că niciodată n-am văzut un avion care să se 
deplaseze cu o viteză atât de mare”. 

„Era ca și cum aș fi privit un avion aflat drept deasupra mea. 
Complet nemișcat și fără niciun zgomot. L-am privit cam vreo 
cinci minute, apoi obiectul a pornit brusc cu o viteză uluitoare și 
s-a îndepărtat. Mereu fără niciun sunet.” 

„R.C.M.P. (Royal Canadian Mounted Police)!> m-a întrebat 
atunci dacă nu credeam că a fost un helicopter deasupra norilor, 
purtând acest obiect atârnat de o frânghie. Este cea mai 
absurdă explicaţie pe care am auzit-o vreodată”.1€ 


Aceste citate nu sunt deloc excepţionale. Nenumărate altele, 
din fișierul meu personal ca și din cel al Proiectului Blue Book, ar 
putea umple acest capitol și chiar mai mult. O mare parte dintre 
ele relatează întâmplări la care au participat mai multe 
persoane. Cu toate acestea, cuvintele singure nu pot reda 
experiența umană descrisă de observator. De multe ori, m-am 
întrebat: Cum e posibil ca acest individ aparent echilibrat, 
serios, demn de încredere, să-mi spună această poveste cu un 
aer atât de sincer? E posibil să joace teatru? Ar putea fi un actor 
atât de bun? Și dacă e așa, cu ce scop? El trebuie să știe, 
desigur, că acest basm incredibil ar putea să-l transforme într-o 
ţintă a unor ironii necruțătoare. lată alte două reacţii la astfel de 
experienţe: 


„Am auzit câinele lătrând afară. Nu era un lătrat obișnuit, așa 
că în cele din urmă m-am cam enervat și am ieșit. Am observat 
că și caii erau agitaţi și alergau pe pășune. Am privit în sus, ca 
să văd de ce erau neliniștiţi. Am văzut obiectul acela stând în 
aer, cam la 400-500 de picioare*** deasupra solului. L-am 
strigat pe prietenul meu, ca să mă conving dacă vede și el ce- 
am văzut eu, sau mi-am pierdut minţile. El a ieșit, a aruncat o 


13 Vezi anexa 1, LN-13 (n. a.). 

14 Vezi anexa 1, IA l-2 (n. a.). 

15 Poliţia călare canadiană (n. trad.). 

16 Dintr-un interviu cu o femeie din Kenora, Canada, despre 
observaţia ei din 30 mai 1969. Acest caz nu e trecut în Anexa 1, 
pentru că a avut un singur martor. (n. a.). 


privire, a ţipat și a fugit înapoi în casă.” [Vezi Anexa 1, IA Il-23] 

„Am presupus, cum era firesc, că era o invenţie cu totul nouă 
și speram din tot sufletul că inventatorii sunt americani, pentru 
că asta s-a întâmplat chiar înainte de ziua victoriei împotriva 
Japoniei.” M-am hotărât să nu spun nimănui nimic despre ceea 
ce văzusem, înainte ca știrea să devină publică”. 


Uneori rapoartele sau interviurile conţin observaţii sincere și 
naive, care dovedesc totuși cât de „real” este fenomenul pentru 
martori. Acest comentariu asupra unei observaţii din 15 
februarie 1967 provine de la patru băieţi de la Woodbury Forest 
School: „Acesta este adevărul și nu e vorba de nicio farsă, 
fiindcă ar fi o ofensă serioasă adusă școlii noastre”. 

De la trei cercetași din Richardson, Texas: „Mike, Craig și cu 
mine suntem cercetași ai unităţii 73... și vă dăm cuvântul nostru 
de cercetași că nu este o farsă sau o iluzie optică”. 

Ar fi greu de întrecut în candoare această remarcă: „Ceea ce 
vreau să spun este că n-am folosit niciun trucaj fotografic, 
pentru că încă nu știu cum se procedează...” Afirmaţie aflată 
într-un raport asupra unei observaţii făcute la New Jersey, la 26 
decembrie 1967. 

În sfârșit, iată un apel disperat (dintr-o scrisoare către Blue 
Book, descriind apariţia unui obiect în formă de ţigară, la 19 
ianuarie 1967): „Deși nu sunt decât un copil, vă rog să mă 
credeţi”. 

Adesea, observaţiile periferice ale unui om matur și serios 
reliefează autenticitatea experienţei martorului. Comentariul de 
mai jos a fost făcut de un pilot al Companiei Trans-Australia 
Airlines cu 11.500 ore de zbor la activ: „Întotdeauna am râs de 
aceste rapoarte, dar l-am văzut. L-am văzut cu toţii. Se afla sub 
control raţional și în mod cert nu era un aparat de zbor 
cunoscut”.18 

Următoarea declaraţie aparține unui om care a efectuat 50 de 
misiuni de luptă în al doilea război mondial. | s-au decernat 5 
medalii pentru bravură și 12 citaţii pentru participarea la bătălii 
aeriene de primă importanţă și e de presupus că nu se sperie 


17 15 august 1945 (n. trad.). 

18 Observaţie din 24 mai 1965. Raportul nu este inclus în Anexa 1, 
pentru că autorul nu a avut o legătură directă cu raportul sau cu 
investigatorul. (n. a.). 


ușor: „Nu se auzea niciun sunet și era lung ca un avion 
comercial, dar nu avea semne distinctive... Corpul meu a 
reacţionat ca și cum aș fi trecut pe lângă o mare primejdie. Tot 
restul zilei am fost profund tulburat”.!? 

Obiectele sau apariţiile descrise sunt discutate mai târziu, în 
amănunt. Acum doresc numai să-l conving pe cititor că 
experienţa OZN este pentru raportor o întâmplare extrem de 
reală. 

Adesea mă întrebam, în timp ce ascultam o relatare expresivă 
a unei experienţe OZN: „Dar de ce îmi spun ei asta?” Și mi-am 
dat seama până la urmă că raportorii voiau ca eu să le explic 
experienţa pe care o trăiseră. Ei fuseseră șocați și aveau nevoie 
de o explicație care să poată fi încorporată imaginii lor despre 
lume, ca să se elibereze de povara necunoscutului înfricoșător. 
Dezamăgirea lor era sinceră când eram obligat să le spun că 
știu doar cu ceva mai mult decât ei. Știam numai că experienţa 
lor nu era unică și că fusese relatată în multe părţi ale lumii. 

Deși nu poate fi încă explicată, experiența OZN (așa cum este 
definit OZN-ul în această carte) are toate aparențele unui 
eveniment cu totul real pentru martorul OZN și însoțitorii săi. 
Acesta este punctul nostru de plecare. 


OZN-urile ca rapoarte de observații 


„Seriozitatea incontestabilă a observatorului, precum și buna 
vizibilitate din momentul efectuării observației indica faptul că 
obiectele au fost văzute cu adevărat. Cauza probabilă a unor 
astfel de observatii rămâne ipotetică, faptele cunoscute 
neîngăduind formularea unei explicații logice 

Dintr-un raport oficial de anchetă făcut de un căpitan al 
Forțelor Aeriene 


Ce fel de oameni sunt cei care trăiesc o experiență OZN? 
Constituie ei un eșantion reprezentativ al populaţiei, sau 
reprezintă ceva „special”? Când încercăm să răspundem la 
astfel de întrebări, trebuie să ținem seama de două condiţii. Mai 
întâi, îi putem studia numai pe cei care raportează că au 
observat. Este evident că relativ puţini dintre cei care au trăit o 
experienţă OZN o și raportează. In al doilea rând, nu putem deci 


19 Observaţia a avut loc la 8 iunie 1966, în Kansas, Ohio. (n. a.). 


să ne întrebăm ce fel de oameni trăiesc o experiență OZN, ci 
numai cel fel de oameni raportează că au văzut un OZN.” 

Ce fel de om este cel care completează un lung chestionar 
asupra unei astfel de observaţii, sau scrie o relatare clară 
despre ea, știind că va deveni, aproape sigur, ridicol în ochii 
celor din jur? Un șarlatan, un răuvoitor, un psihopat, sau un 
cetățean demn de încredere care consideră că este de datoria 
lui să facă un raport? Singurul tip de raportor cu care merită să- 
ţi baţi capul - și trebuie s-o faci - sunt persoanele de felul 
autorului acestei scrisori: 


„Sunt diriginte de poștă în... și am ezitat înainte de a raporta 
inspectorului poștal întâmplarea. Dar, după ce m-am gândit 
bine, mi-am dat seama că nu aș fi un bun cetăţean american 
dacă nu aș pune aceste întrebări. Ce-a fost obiectul luminos și 
de unde venea?”2! 


Raportorul OZN demn de încredere este de obicei considerat 
în anturajul său ca o persoană serioasă, echilibrată, 
responsabilă - un familist, având o slujbă bună și purtându-se 
cum se cuvine în relaţiile cu cei din jur. 

Experienţa mi-a arătat că raportorii OZN nu au aproape nimic 
comun între ei, în privinţa mediului din care provin. Ei aparţin 
tuturor păturilor sociale. Am remarcat totuși că, pe lângă 
reputaţia de onestitate de care se bucură, ei manifestă adesea 
o reţinere când trebuie să vorbească despre experienţa lor, cel 
puţin până când sunt siguri de seriozitatea și sinceritatea 
anchetatorului. 


„Ceea ce am scris... este pentru dv. Și cercetările pe care le 
faceţi... N-am relatat niciodată ceva despre această întâmplare. 
Dar cred că dv. Trebuie să aveţi informaţii amănunțite. Nu însă 
pentru ziare sau reporteri... Ezit încă, dar simt că sunteţi 


20 Pentru acest motiv, este mai bine să vorbim de raportorul OZN 
decât de observatorul OZN, pentru că, dacă s-ar dovedi că OZN-urile 
nu sunt reale, n-ar putea exista observatori OZN, dar ar putea exista 
şi într-adevăr există raportori OZN. (n. a.). 

21 Dintr-o scrisoare adresată comandantului bazei aeriene Wright- 
Patterson. (n. a.). 


persoana potrivită”.22 

„Am discutat aceasta problemă numai cu doi oameni: un 
director care se bucură de prestigiu în sectorul nostru și pastorul 
meu”.25 


„Pot să vă spun un singur lucru - dacă mai văd vreodată un 
altul, nu suflu nicio vorbă. Am telefonat la poliţia locală în primul 
rând ca să întreb dacă raportase cineva un OZN și omul de la 
telefon a râs atât de mult și de tare, încât cred că a căzut de pe 
scaun... (ziarul) a însăilat o poveste trăsnită, care a făcut ca toți 
să părem nebuni”.24 


Astfel de ezitări și stânjeneli se întâlnesc adesea și însuși 
faptul că martorii, în ciuda unei zeflemisiri aproape sigure, au 
perseverat în a face un raport dovedește convingerea lor 
sinceră că informaţia este importantă și trebuie transmisă cuiva. 
Comportarea raportorilor indică și o curiozitate obsedantă cu 
privire la experienţele trăite de ei, un simțământ adesea atât de 
puternic încât el singur e de ajuns să-i facă pe raportori să 
înfrunte ridicolul aproape sigur. 

De ce insist atât asupra caracterului raportorului? Pentru că în 
aproape toate celelalte domenii ale științei instrumentele optice 
și electronice ne furnizează date pentru analiză, pe când în 
acest domeniu de cercetare martorul OZN este singurul 
instrument. 

Cercetarea științifică nu poate fi concepută fără etalonarea 
instrumentelor. Niciun astronom, de pildă, n-ar accepta 
măsurători ale vitezei galaxiilor îndepărtate obţinute cu ajutorul 
unui  spectrograf  neetalonat. Totuși, dacă un astfel de 
instrument a furnizat în mod constant rezultate bune în trecut, 
dacă a fost verificat deseori și nu a suferit în ultima vreme 
șocuri supărătoare, astronomul va accepta rezultatele lui fără 
să-l mai controleze. 

Paralela este clară pentru noi: dacă raportorul OZN a 
demonstrat prin acţiunile sale trecute un înalt grad de 
seriozitate și responsabilitate și este cunoscut ca un om 


22 Dintr-o scrisoare către autor, raportând o observaţie OZN. (n. a.). 
23 Vezi Anexa 1, IA l-3. (n.a.). 

24 Extras dintr-o scrisoare către autor, raportând o observaţie OZN. 
(n. a.). 


echilibrat și  „neinfluenţabil”, atunci nu avem motive să 
suspectăm aprioric raportul său coerent, mai ales când acesta e 
făcut împreună cu alte „instrumente umane” la fel de demne de 
încredere. 

Deși astăzi există o mulţime de teste menite să determine 
sinceritatea și echilibrul unei persoane, datorită refuzului lumii 
științifice de a trata problema cu seriozitate, astfel de teste nu 
stau de obicei la îndemâna cercetătorului OZN, chiar dacă 
raportorul OZN acceptă să se supună acestor teste (un lucru 
semnificativ prin el însuși). Noi trebuie, prin urmare, să ne 
mulțumim adesea să apreciem „indicele de credibilitate” al unei 
persoane potrivit ocupaţiei sale, vieţii de familie, felului în care 
se comportă, se achită de responsabilităţile sale. Trebuie să 
hotăram dacă indicele comun de credibilitate al unui raport 
alcătuit de mai multe persoane face ca materialul să fie demn 
de luat în consideraţie. 

In esenţă, întrebarea crucială este: s-a întâmplat cu adevărat 
ceea ce spun raportorii că s-a întâmplat? La fel de bine putem 
să întrebăm: atunci când un vitezometru indică o viteză de 80 
de mile pe oră, automobilul merge într-adevăr cu 80 de mile pe 
oră? Poţi avea încredere în vitezo-metru? Sau, poţi avea 
încredere în raportori? Evident, mintea omenească nu poate fi 
comparată cu un vitezometru. Sunt prea multe întâmplări cu 
oameni care au dus o viaţă exemplară și, deodată, i-a apucat 
nebunia, au comis o crimă, o tâlhărie sau vreo altă faptă atroce 
și antisocială. Totuși, este foarte puţin probabil ca mai multe 
persoane să-și fi pierdut minţile simultan și să fi comis un astfel 
de act total incompatibil cu caracterul lor - sau să fi comis 
împreună „crima” de a redacta un raport OZN. Și dacă nu dăm 
prea multă greutate unor rapoarte alcătuite de o singură 
persoană, nu avem niciun motiv, cel puţin la început, să le 
suspectăm de înșelătorie. 

„De ce nu trebuie să credem ceea ce spun mai mulţi raportori 
OZN cu o bună reputaţie?” este o întrebare la fel de justificată 
ca și „De ce trebuie să-i credem?” Criteriile pentru încredere și 
neîncredere sunt aceleași. De exemplu, ce motiv aprioric avem 
ca să nu credem în următoarele relatări directe ale unor 
persoane onorabile, potrivit tuturor dovezilor: 


„Am călătorit timp de peste 20 de ani, zi și noapte, pe 


autostrada 285, prin trecătoarea Kenosha. Aceasta a fost prima 
mea observaţie OZN”.2 

„Avem un magazin în orașul nostru natal și suntem bine 
cunoscuţi, așa că nu sunt omul care să facă o farsă. Nu știu ce-a 
fost ceea ce am văzut, dar am văzut ceva și era cât se poate de 
rea|”.25 

„Înainte de a arunca această scrisoare, socotind-o o aiureală 
ca atâtea altele, gândiţi-vă că sunt un profesor de matematici în 
vârstă de 51 de ani, care nu a suferit niciodată de vreo boală 
mintală și n-a săvârșit niciun delict. N-am avut niciodată 
halucinaţii, pe câte știu, și nici n-am fost considerat un 
nevrotic... nici nu sunt dornic de publicitate. Aș spune că mai 
curând dimpotrivă, știind că oricine pretinde că a văzut un OZN 
este considerat nebun. Totuși, eu am văzut în mod indiscutabil 
și clar un obiect zburător necunoscut încă”.2 


(Acestea sunt doar mici mostre din tipurile de relatări pe care 
le-am ascultat, le-am citit în scrisori particulare, sau le-am găsit 
în rapoartele oficiale OZN). 

Este interesant de menţionat, în sprijinul teoriei credibilităţii 
martorilor serioși, că ori de câte ori au apărut false OZN-uri, ca 
de pildă baloane cu aer cald și rachete luminoase lansate din 
avioane pentru a testa reacţia publică, rapoartele OZN obţinute 
au fost nu numai mult mai puţine decât se aștepta 
experimentatorul, dar și prezentau interes mai mult prin ceea ce 
nu relatau decât prin ce relatau. Din când în când, un raport 
fantezist OZN este rezultatul unui astfel de test. Dar el nu 
reușește să fie acceptat, deoarece nu concordă cu ceea ce au 
raportat alţii despre același eveniment, și adesea din cauza 
inconsecvenţei și incoerenţei sale interne. 

Faptul că în aproape toate aceste rapoarte nu se pomenește 
nimic despre ocupanţi, despre întreruperea sistemelor de 
aprindere ale automobilelor, despre urme de aterizare și alte 
efecte fizice pe sol, precum și de multe alte lucruri caracteristice 
rapoartelor asupra „întâlnirilor apropiate”, este cu totul 


25 Vezi Anexa 1, DD-13. (n.a.). 

26 Dintr-o scrisoare adresată autorului, raportând o observaţie OZN 
(n. a.). 

27 Dintr-o scrisoare adresată autorului, raportând o observaţie OZN. 
(n. a.). 


semnificativ. Compararea relatărilor diferiților  raportori 
contribuie la formarea unei imagini absolut clare a 
evenimentului real - un balon cu aer cald, o rachetă, sau un 
experiment științific. Durata evenimentului, direcția în care se 
mişcă balonul sau racheta și chiar culorile sunt descrise în mod 
rezonabil. 

Există exagerări, desigur, și o mare varietate în descrieri (nu 
mai mare decât se strecoară în relatările despre incendii, 
accidente de automobil etc.) dar aproape întotdeauna poţi 
stabili cam ce s-a întâmplat în realitate. Descrierile incendiilor 
sau ale prăbușirilor de avioane, făcute de martori aparent 
onorabili, pot să se deosebească mult în amănunt, dar nu există 
niciodată vreo îndoială că e relatat un incendiu sau un accident 
de avion și nu jefuirea unei bănci. Wu se obţin declaraţii 
colective, de la mai mulţi observatori ai unui „balon cu aer 
cald”, cum că au văzut un OZN cu hublouri, antene, 
„Navigatori”, zburând împotriva vântului, schimbându-și brusc 
direcţia și în cele din urmă efectuând un viraj de 45* în mare 
viteză. Studiind un astfel de raport, îţi dai repede seama de 
adevăratul eveniment care l-a provocat. 

E adevărat că, din când în când, un martor izolat, de o 
credibilitate redusă, va face un raport cu totul fantezist, generat 
de un eveniment obișnuit. Dar astfel de rapoarte ne avertizează 
că trebuie să evităm martorii solitari; niciodată nu suntem 
destul de prudenţi, chiar dacă martorul este cunoscut ca fiind 
demn de încredere. 

Pentru toate aceste considerente, nu există deci motive 
apriorice spre a respinge fără a le cerceta astfel de relatări. 
Dificultatea esenţială în problema martorului OZN constă pur și 
simplu în faptul că relatări ale unor evenimente cu totul de 
necrezut sunt făcute de persoane aparent demne de încredere - 
adesea de mai multe persoane de acest fel. Desigur, ceea ce 
spune martorul OZN că s-a întâmplat în mod real este atât de 
greu de acceptat, o pilulă atât de greu de înghiţit, încât orice om 
de știință care nu a studiat temeinic problema OZN va fi înclinat 
aproape irezistibil, prin însăşi natura pregătirii și 
temperamentului său, să respingă categoric  depoziţia 
martorului. Dacă nu ar proceda astfel, ar însemna că renunţă la 
universul său raţional. Și totuși, dacă face acest lucru, el 
respinge un material care nu va „dispare”, chiar dacă este 


ignorat. Persoane demne de încredere an raportat fenomene 
care nu au o explicaţie științifică și, până când vor exista 
înregistrări radar și dovezi fotografice incontestabile, raportorul 
OZN - singurul element pe care ne bazăm - trebuie ascultat 
până la capăt, cu bunăvoință. Sunt prea mulţi raportori, din 
toate părţile lumii, ca să nu ţinem seama de cuvântul lor. Altfel 
am da dovadă de fanatism științific și noi nu trebuie să ajungem 
în situaţia de a fi acuzaţi de o astfel de culpă. 


Despre stranietatea rapoartelor OZN 


„Trebuie să adaug că n-am crezut până acum în OZN-uri, dar 
ceea ce am văzut era atât de inexplicabil prin prisma 
cunoștințelor noastre actuale, încât m-a uluit. ” 

Dintr-o scrisoare către dr. Condon, semnalând un OZN 


Pentru cei mai mulţi dintre noi, OZN-urile există în chip de 
rapoarte și cei mai mulţi dintre noi consideră aceste rapoarte 
drept povestiri senzaţionale destinate revistelor de scandal și 
articolelor răspândite prin diverse ziare: „Poliţia pe urmele 
obiectelor misterioase”, sau „Zborul unui avion perturbat de un 
OZN strălucitor”. Astfel de relatări gazetărești deveniseră într-o 
vreme atât de banale, încât editorii au încetat să le mai 
socotească drept noutăţi. Pentru cel care a văzut un OZN, 
dimpotrivă, el există ca o intensă experienţă personală. Pe unii îi 
separă de ceilalți ceva asemănător unei prăpăstii. 

Problema devine și mai complicată dacă ţinem seama că cele 
mai multe rapoarte OZN ne înșală în cel mai înalt grad 
așteptările. Ele conţin atât de puţine fapte! Această lipsă a fost 
de ajuns pentru a-i împiedica pe mulţi oameni de știință să-și 
consacre timpul problemei OZN, fiindcă ei se așteptau să 
găsească datele pe care doresc să le studieze, în forma în care 
sunt obișnuiți: indicaţiile instrumentelor, fotografii, diagrame, 
grafice, tabele, toate aceste date fiind prezentate, pe cât 
posibil, într-o formă cantitativă numerică. 

Totuși, sărăcia datelor se datorează mai curând 
cercetătorului, decât martorului ocular. Acesta din urmă vine în 
contact cu fenomenul pe neașteptate, cu totul nepregătit. În 
general, el este atât de șocat și de surprins, încât o observaţie și 
o raportare atentă și coerentă sunt imposibile. Anchetatorul 


iscusit poate, desigur, să smulgă de la martori amănunte pe 
care aceștia le-au înregistrat doar incomplet sau au crezut că n- 
au nicio importanţă. Foarte mulţi oameni puși pe neașteptate în 
situaţia de a fi martori la un groaznic accident de automobil nu 
se ocupă metodic de măsurători, de notarea orei, a lungimii 
urmelor de derapaj, a condiţiilor de timp și a altor împrejurări 
legate de accident. Cu toate acestea, când martorul relatează 
din nou incidentul unui anchetator competent, acesta din urmă 
poate să deducă și să obţină de la el, printr-o chestionare calmă 
și pricepută, o cantitate surprinzătoare de informaţii. 

Dimpotrivă, foarte frecvent anchetatorii Forţelor Aeriene, 
îmbibaţi cu filosofia oficială conform căreia OZN-urile sunt niște 
scorneli, efectuează doar o interogare superficială (de ce să-și 
piardă timpul cu ceva despre care se știe că e lipsit de sens?) 

Există totuși rapoarte OZN care oferă relatări coerente și 
consecvente ale acestor stranii experienţe umane. Aceste 
rapoarte par mult prea stranii ca să fie crezute, în mare măsură 
pentru că nu a existat un procedeu prin care să fie supuse 
atenţiei generale. Ele nu corespund cadrului conceptual al fizicii 
moderne. Este aproape tot atât de greu să te situezi într-un 
cadru al încrederii și să accepţi că o mulţime de rapoarte OZN 
descriu evenimente reale, pe cât de greu i-ar fi fost, de pildă, lui 
Newton să accepte concepţiile de bază ale mecanicii cuantice. 

Totuși, stranietatea rapoartelor OZN corespunde unor tipare 
bine definite. „Sfera stranietățţii” în rapoartele OZN este foarte 
limitată. Nu primim, de pilda, rapoarte despre dinozauri zburând 
cu capul în jos, despre Obiecte Plutitoare Neidentificate, sau 
despre obiecte ciudate care sapă în pământ. 

Un critic al fenomenului OZN remarca odată că „observaţiile 
neexplicate nu constituie o dovadă a existenţei farfuriilor 
zburătoare, după cum nu constituie o dovadă a existenţei 
elefanților roz zburători”. El nu și-a dat seama că sfera straniului 
din rapoartele OZN este atât de limitată, încât nu numai că n-au 
fost observați niciodată elefanţi roz zburători, dar mai și există 
un anume tip de straniu al „navelor” observate. Dacă OZN-urile 
sunt cu adevărat plăsmuiri ale imaginaţiei, este ciudat că 
imaginaţia observatorilor din lumea întreagă care raportează 
despre ele este atât de limitată. 

Tocmai pentru că spectrul rapoartelor despre observaţii 
stranii este limitat, aceste observaţii pot fi studiate. Dacă 


fiecare raport straniu ar fi deosebit de celelalte și totalitatea lor 
ar cuprinde gama tuturor relatărilor stranii imaginabile, 
cercetarea științifică a unei astfel de panoplii haotice ar fi 
imposibilă. Studiul științific presupune existenţa unor tipare 
informaţionale și un anumit grad de frecvenţă. Or, în general, 
rapoartele OZN, prin natura lor, pot fi clasificate în anumite 
domenii de straniu pe care vom încerca să le determinăm. 

Revenind la conținutul rapoartelor OZN, să presupunem că 
am eliminat toate acele rapoarte care nu se potrivesc cu 
definiţia OZN așa cum a fost folosită mai înainte, adică să 
eliminăm zgura din masa iniţială a rapoartelor „brute” - toate 
rapoartele care pot fi explicate în mod îndreptăţit ca baloane, 
nave aeriene, meteori etc. (Astfel de rapoarte constituie 
veritabile „deșeuri” în problemă. Dacă le încorporăm studiilor 
noastre, adagiul erei computerelor: „Dacă intră gunoi, iese 
gunoi”, se va verifica încă o dată. Aceasta a fost cursa pe care 
investigaţiile OZN din trecut nu au fost capabile să o evite.)? 

Pentru un studiu științific, singurele rapoarte OZN 
semnificative sunt, după cum am văzut, rapoartele OZN care 
rămân enigmatice după efectuarea unei anchete competente. 
Numai acestea pot fi denumite rapoarte despre OZN-uri. 
Stimulul acestor rapoarte este cu adevărat necunoscut - adică 
raportorii au trecut examenul de credibilitate și stimulii posibili 
cunoscuți au trecut examenul explicaţiei fizice. Există mii de 
astfel de rapoarte; sunt aproape 700 de cazuri cunoscute numai 
în arhiva Blue Book și multe altele se găsesc în dosarele 
organizațiilor OZN și ale investigatorilor particulari. 

Fiecare raport astfel examinat cere un răspuns la două 
întrebări distincte: Ce spune că s-a întâmplat? Care este 


28 Mulţi critici susţin că toate rapoartele OZN sunt „deşeuri”. 
Deoarece o mare parte din rapoartele iniţiale, neprelucrate, constituie 
evident rezultatul unor percepții greşite, criticii spun că o cercetare 
aprofundată ar dovedi că întregul corp al fenomenelor OZN poate fi 
caracterizat la fel. Astfel de argumente pretind că toate rapoartele 
OZN aparţin în mod statistic aceleiaşi categorii de populaţie şi că 
acelea care nu se încadrează aici, rapoartele OZN cu adevărat 
interesante, sunt numai reprezentări extreme ale acelei populaţii. 
Cineva ar putea spune, cu egală îndreptăţire, reflectând asupra 
variaţiei în mărimea portocalelor, că pepenii verzi reprezintă „capătul 
curbei de distribuţie” a mărimii portocalelor. (n. a.). 


probabilitatea ca acest lucru să se fi întâmplat? Noi putem face 
din aceste două întrebări baza unui foarte util tabel 
bidimensional al rapoartelor OZN. Fiecărui raport care a 
satisfăcut definiţia OZN utilizată în această carte, îi pot fi 
atribuite două numere: gradul de stranietate și gradul de 
probabilitate. 

Gradul de stranietate arată, în cuvinte mai simple, în ce 
măsură un raport „iese din comun” în cadrul propriei sale 
categorii. Mai precis, gradul de stranietate poate fi considerat ca 
o măsură a numărului de informaţii greu de explicat în termeni 
obișnuiți, pe care le conţine raportul. O lumină văzută pe cer 
noaptea și a cărei traiectorie nu poate fi atribuită unui balon, 
avion etc. Ar avea totuși un grad mic de stranietate, pentru că 
există un singur lucru straniu de explicat: mișcarea ei. Un raport 
despre o navă miraculoasă care a coborât cam la 100 de 
picioare distanţă de o mașină, pe un drum singuratic, provocând 
defectarea motorului, oprirea radioului și stingerea farurilor, 
lăsând urme pe solul din apropiere și părând că se află sub 
control raţional, primește un înalt grad de stranietate, întrucât 
conţine un număr de elemente distincte, foarte stranii, fiecare 
dintre ele sfidând bunul simţ. 

După cum am văzut, în lipsa unor dovezi incontestabile de 
felul filmelor, fotografiilor conţinând prim-planuri detaliate și 
altele, trebuie să ne bazăm în mare măsură pe credibilitatea 
raportorului principal și a mărturiilor sale. Desigur, un raport 
făcut de mai multe persoane, fiecare având un echilibru mental 
neîndoielnic și o bună reputaţie unanim recunoscută, merită mai 
multă atenţie ca relatare a unui eveniment probabil real, decât 
un raport făcut de o singură persoană cu o reputaţie îndoielnică 
în ceea ce privește sinceritatea față de semenii săi. 

Chiar și în primul caz se pune întrebarea dacă incidentul 
straniu a avut loc așa cum a fost relatat. Intervin mai mulți 
factori privind încrederea care poate fi acordată acestor oameni, 
altfel onorabili, într-o împrejurare atât de neobișnuită, și în ce 
măsură, și cu ce probabilitate. Cât de mult ar putea „paria” 
cineva - chiar luând în consideraţie calificarea raportorilor - că 
ceea ce a fost raportat s-a întâmplat realmente așa cum a fost 
raportat??? 


29 Filozoful Hume a propus criteriul pariului ca un mijloc de a măsura 
puterea credinței. Cu greu am putea găsi ceva mai bun. (n. a.). 


Evaluarea gradului de probabilitate al unui raport devine o 
problemă cu totul subiectivă. Pornim de la credibilitatea stabilită 
a persoanelor implicate în raport și apreciem în ce măsură au 
putut ele să se înșele date fiind împrejurările în care s-a efectuat 
observaţia. Factorii de care trebuie să se ţină seama sunt 
consecvenţa internă a raportului, consecvenţa între mai multe 
rapoarte asupra aceluiași incident, felul în care a fost făcut 
raportul, convingerea transmisă de raportor anchetatorului și, în 
sfârșit, acea apreciere subtilă asupra „modului în care se leagă 
toate împreună”. În stabilirea gradului de probabilitate ar fi de 
mare folos utilizarea „detectorului de minciuni” și a altor teste 
psihologice. De asemeni, ar fi folositoare declaraţia unui doctor 
asupra sănătăţii raportorului în momentul observaţiei, sau 
informaţiile privind existența vreunei serioase tulburări afective 
chiar înainte de evenimentul raportat. In mod ideal, pentru 
stabilirea gradului de probabilitate e nevoie de mai multe 
persoane. 

Atâta belșug de informaţii rareori ajungem să obţinem. 
Trebuie să te descurci cu materialul și în condiţiile existente. In 
munca mea mi s-a părut relativ ușor să stabilesc gradul de 
stranietate (folosind cifrele de la 1 la 10), dar greu să stabilesc 
gradul de probabilitate. Certitudinea (P=10) nu este, practic, 
realizabilă. P=0 este iarăși o imposibilitate, deoarece raportul 
inițial nu ar fi fost luat în consideraţie. Numărul persoanelor 
implicate în raport - îndeosebi dacă fiecare dintre ele a făcut un 
raport individual - este foarte util. Eu nu acord un grad de 
probabilitate mai mare de 3 nici unui raport provenind de la un 
singur raportor, și asta numai atunci când este stabilit că are o 
reputaţie foarte solidă. Nu pentru a denigra individul, ci doar 
pentru a mă feri de posibilitatea ca unicul raportor merituos să 
se fi înșelat în legătură cu obiectul observaţiei sale. 

Când raportul este alcătuit din mărturii care se sprijină una pe 
alta și nu am niciun motiv să mă îndoiesc de cuvântul 
raportorilor - dacă nu vreau, intenţionat și fără motiv, să-i 
socotesc pe toţi mincinoși - îi atribui o probabilitate de gradul 5, 
sau mai mare. Căsuţele din partea dreaptă, sus, a diagramei ce 
prezintă indicele de S-P pentru cazurile luate în considerare în 
această carte (simbolurile folosite pentru clasificarea cazurilor 
sunt explicate mai jos) nu sunt prea pline din cauza severităţii 
criteriilor folosite. Am descoperit totuși că un raport căruia i s-a 


acordat S=3 și P=5 (sau un indice combinat SP=35) ar trebui 
oricum să fie luat în considerare și să determine o cercetare 
științifică. 

Simbolurile folosite în diagrama S-P se referă la clasificarea 
conţinutului raportului însuși, independent de raportor. Sistemul 
de clasificare în sine este empiric, bazat pe felul în care s-a 
raportat observaţia OZN. El nu presupune o teorie despre 
originea OZN-urilor, dar ajută la definirea celor mai frecvente 
tipuri existente în rapoartele OZN. 

Clasificarea are două importante diviziuni: |) rapoartele în 
care OZN-ul este descris ca fiind observat de la oarecare 
distanţă; Il) rapoartele care implică observaţii de aproape. Linia 
de demarcaţie nu este foarte precisă, dar cazurile de întâlniri de 
aproape sunt acelea în care obiectele au fost observate de la o 
distanţă destul de mică (în general, sub 500 de picioare) pentru 
a fi văzute ca niște suprafeţe întinse mai degrabă decât ca niște 
puncte și astfel să poată fi observate numeroase detalii ale lor. 
Cazurile de întâlniri de aproape din categoria a Il-a pot furniza, 
evident, mai multe informaţii stranii decât cazurile din categoria 
l-a, deoarece se poate presupune că martorii au avut 
posibilitatea să observe culorile, protuberanţele, sunetele, 
dimensiunile, amănuntele structurale, mișcarea lineară și 
rotativă, „ocupanţii” și deci interacțiunea OZN-ului cu mediul 
înconjurător. OZN-urile mai îndepărtate vor avea aproape 
întotdeauna un grad de S mai mic, pur și simplu pentru că n-a 
existat posibilitatea de a observa prea multe și, deci, de a 
explica fenomenul observat. 

Am împărţit în chip arbitrar OZN-urile mai îndepărtate în trei 
categorii: 1) Cele văzute noaptea, pe care le vom numi LUMINI 
NOCTURNE (notate cu N în diagramă); 2) Cele văzute în timpul 
zilei, pe care le vom numi DISCURI DIURNE (notate cu D în 
diagramă) pentru că forma raportată cel mai adesea este ovală, 
sau ca un disc; termenul se aplică, desigur, într-un mod mai 
general; și 3) RADAR-VIZUALE, cele raportate prin intermediul 
radarului (notate cu R în diagramă). În lucrarea mea am preferat 
să las deoparte observaţiile OZN efectuate numai cu ajutorul 
radarului, din cauza lipsei unui „filtru” potrivit pentru a stabili în 
afara oricărei îndoieli că observaţia radar nu se datorează unei 
cauze naturale (funcţionare defectuoasă, propagare anormală, 
condiţii meteorologice extraordinare, stoluri de păsări 
„invizibile”, roiuri de insecte care zboară la înălţime și așa mai 
departe). 

Cât timp experţii radar nu se înţeleg între ei asupra cauzei 


aparițiilor „diavolilor” și „îngerilor”%, cred că este mai înţelept 
să evităm folosirea unor astfel de dovezi. Când însă observaţiile 
vizuale însoțesc observaţia radar și dacă se poate stabili că cele 
două tipuri de observaţii se referă, foarte probabil, la același 
eveniment, observaţiile radar devin un puternic auxiliar al 
observaţiei vizuale. In această carte mă refer numai la astfel de 
cazuri radar-vizuale (R în diagramă înseamnă această categorie, 
în care intră câteva dintre cele mai bune rapoarte OZN). 

Luminile nocturne și discurile diurne pot să nu se excludă 
reciproc, dar noaptea sunt raportate aproape întotdeauna doar 
luminozitatea, culoarea și mișcarea luminii. Rareori este 
observat și obiectul căruia se presupune că îi aparţine lumina 
(aceasta este o simplă supoziţie; se poate ca OZN-ul să nu fie 
decât lumina). Luminile nocturne formează un grup considerabil 
de rapoarte OZN „veritabile”.*! 

A doua mare grupă de rapoarte OZN cuprinde cazurile de 
întâlniri de aproape. Și aici par să fie trei categorii firești, pe 
care le putem numi, respectiv: Întâlniri de aproape de primul, al 
doilea și al treilea tip (indicate în diagramă prin numerele |, II și 
III). 

Întâlniri de aproape de primul tip. În această categorie intră 
simple întâlniri de aproape, în care OZN-ul raportat este văzut 
din apropiere, dar nu există nicio interacţiune cu mediul (în 
afara de șocul emoţional suferit de observator). 

Intâlniri de aproape de al doilea tip. Acestea sunt 
asemănătoare cu cele de primul tip, cu excepţia faptului că sunt 
menţionate efecte fizice asupra materiei vii și moarte. Adesea 
se raportează că vegetaţia a fost presată, arsă sau veștejită, 
ramurile copacilor rupte; animalele înspăimântate, uneori într- 
atâta încât se rănesc singure în spaima lor; obiectele 
neanimate, cel mai des vehiculele, sunt scoase momentan din 
funcțiune, motoarele lor sunt oprite, radiourile întrerupte și 
luminile farurilor diminuate sau stinse. În astfel de cazuri, 
vehiculele, după cum se raportează, revin la funcţionarea 


30 Aşa sunt numite ecourile radar a căror origine nu poate fi 
determinată. (n. trad.). 

31 Desigur, înainte de a se opera o selecţie, rapoartele asupra 
luminilor nocturne constituie marea majoritate a materialului primit. 
Predomină planetele luminoase, sateliții, meteorii şi misiunile aeriene 
speciale. (n. a.). 


normală după ce OZN-ul a părăsit scena. 

Întâlniri de aproape de al treilea tip. În aceste cazuri se 
raportează prezenţa „ozenauţilor” în sau lângă OZN. Aici trebuie 
făcută o distincţie precisă între cazurile care implică rapoarte 
asupra prezenţei unor presupuse fiinţe raţionale în „nava 
spaţială” și așa-numitele cazuri de contact. 

În general, aceste din urmă rapoarte sunt „oprite la poartă” 
de procesul de selectare. Cititorul își va aminti că definiţia dată 
de noi OZN-urilor implică credibilitatea incontestabilă a 
rapoartelor (rapoarte  neexplicate făcute de persoane 
indiscutabil inteligente, lucide și cu o bună reputaţie). Cazurile 
de contact se caracterizează prin existenţa unui intermediar 
uman „favorizat”, un „om de legătură” aproape întotdeauna 
solitar, înzestrat cumva cu însușirea specială de a putea vedea 
OZN-urile și de a comunica cu echipajul lor, aproape după voie 
(adesea prin telepatie). Astfel de oameni nu numai că se 
dovedesc frecvent a fi fanatici pseudoreligioși, dar invariabil 
prezintă și o credibilitate redusă, aducându-ne cu regularitate 
de la „ființele spaţiale” mesaje cu un conţinut extrem de sărac. 
Mesajele sunt adresate de obicei întregii omeniri, cerându-i „să 
fie bună, să pună capăt războaielor, să trăiască în iubire și 
frăţie, să interzică bombele atomice, să nu mai polueze 
atmosfera” și altele de acest fel. „Contactatul” se consideră 
adeseori însărcinat în chip mesianic să transmită mesajul cât 
mai multor oameni; așa se explică apariţia, din când în când, a 
diverselor culte ale farfuriilor zburătoare. El se consideră 
categoric un „ales” și nu ţine deloc seama (chiar dacă ar fi 
capabil să o sesizeze) de improbabilitatea statistică evidentă ca 
o persoană să poată avea întâmplător repetate experienţe OZN 
(uneori aproape săptămânal), în timp ce majoritatea oamenilor 
trăiesc o viaţă întreagă fără să fi avut măcar o singură 
experiență OZN. „Repetiţia” constituie un motiv suficient, după 
părerea mea, pentru a exclude aceste rapoarte de la cercetări 
ulterioare, cel puţin în studiul de faţă.“ 

Trebuie să subliniez că rapoartele contactaţilor nu sunt 


32 Desigur, posibilitatea existenţei unor persoane „alese” în mod 
deliberat de către ozenauţi pentru o misiune specială nu trebuie cu 
totul neglijată. In cazul acesta trebuie să amintim totuşi butada unui 
englez: „Ce ghinion au vizitatorii ăştia spaţiali - de fiecare dată dau 
peste un... sărit!” (n. a.). 


clasate ca întâlniri de aproape de al treilea tip. Este regretabil, 
ca să nu zic mai mult, că astfel de rapoarte au atras asupra 
întregii probleme OZN oprobriul și batjocura savanților și a 
publicului, păstrând vie imaginea populară a „micilor oameni 
verzi” și atmosfera de ficțiune care învăluie acest aspect al 
subiectului. 

Întâlnirile de aproape de al treilea tip au drept martori 
aceleași categorii de oameni care efectuează și celelalte tipuri 
de observaţii OZN, reprezentând același evantai social și moral. 
Experienţa OZN survine tot atât de neașteptat pentru ei și îi 
surprinde tot atât de mult ca și pe raportorii celorlalte tipuri de 
întâlniri de aproape. Acești raportori nu sunt deloc „deosebiţi”. 
Ei nu sunt fanatici religioși; ei pot fi mai curând polițiști, oameni 
de afaceri, învăţători și alți cetăţeni respectabili. Aproape 
invariabil, ei sunt implicaţi o singură dată într-o experienţă OZN 
(în vreme ce, după cum am văzut, cazurile de contactaţi implică 
experienţe repetate în mod excesiv) și observarea ozenauţilor 
este pentru ei, în general, o chestiune periferică. In aceste 
cazuri, ozenauţii nu fac aproape niciodată vreo încercare de a 
comunica; dimpotrivă, se raportează că ei se îndepărtează cu 
iuţeală, sau intră în nava lor și dispar. Ei nu par să aibă vreun alt 
„mesaj” pentru omenire, decât: „Lăsaţi-ne în pace”. 


Avem de discutat, deci, șase categorii de rapoarte OZN, trei în 
fiecare grupă mare. Clasificarea se întemeiază doar pe felul în 
care s-a raportat că au fost observate OZN-urile. Evident, 
categoriile nu se exclud reciproc; un disc diurn văzut de aproape 
va deveni o întâlnire de aproape; o lumină nocturnă văzută în 
timpul zilei ar putea foarte bine să fie un disc diurn și așa mai 
departe. Este convenabil să judecăm rapoartele OZN în cadrul 
acestor categorii, pur și simplu pentru că datele menţionate 
depind în mare măsură de felul în care au fost percepute. Dacă 
toate rapoartele din fiecare categorie în parte sunt analizate 
împreună, tiparele proprii fiecăreia sunt conturate mai exact. 

În sfârșit, ar trebui remarcat că, atunci când, în procesul iniţial 
de selectare, s-a stabilit că stimulul raportului OZN a fost într- 
adevăr un fenomen sau un obiect natural, raportul nu intră cu 
ușurință în niciuna din cele șase categorii descrise. Un raport 
OZN generat de un balon cu aer cald nu conţine trăsătura cea 
mai des menţionată a unei lumini nocturne tipice. Fuzelajul unui 


avion care sclipește în soare, raportat de o persoană fără studii 
ca fiind un OZN, nu este raportat ca înaintând cu o viteză de 
necrezut. Despre rachetele lansate din avioane care au dat 
naștere adesea la rapoarte OZN nu se raportează că ar fi oprit 
mașinile, că au înspăimântat animalele, sau că ar fi zburat în 
văzduh; aceste rapoarte nu se referă la „ozenauţi” sau la vreo 
navă de formă ovală planând la șase picioare deasupra solului. 


Acum, după ce am examinat pe scurt natura experienţei OZN 
și persoanele care raportează astfel de experienţe, după ce am 
clasificat rapoartele OZN în șase categorii și am stabilit un 
sistem pentru evaluarea rapoartelor OZN, să ne întoarcem la 
esenţa cărții, la datele disponibile pentru studiu. Apoi, ţinând 
minte aceste lucruri, vom proceda la examinarea modului în 
care au fost utilizate aceste date în trecut, mai întâi de Forţele 
Aeriene şi, mai recent, de Comitetul Condon. În final, vom 
ajunge la sugestiile mele privind un program pozitiv de studiu al 
fenomenului OZN. 


Partea a ll-a 
Datele și problema 


Introducere: 
Prototipurile 


Problema centrală a acestei lucrări este de a stabili dacă, în 
volumul considerabil de date despre OZN-uri, există „observaţii 
empirice cu adevărat noi”, cerând „noi scheme explicative”. Nu 
trebuie și nu se poate să se spună ceva despre ce ar putea fi 
aceste noi scheme explicative, înainte de a se întreprinde o 
examinare minuțioasă a datelor; ar însemna să pui carul 
înaintea boilor. Într-o astfel de problemă controversată, care a 
declanșat atât de frecvent reacţii emoţionale puternice, 
prioritatea trebuie să revină examinării datelor; numai după 
aceea ne putem pronunţa asupra noilor observaţii empirice. A 
elabora scheme explicative înainte de a ști ce este de explicat 
înseamnă a ne pierde vremea. 

Am putea fi tentaţi să fim mai puţin rigizi în această privință 
dacă datele cu caracter permanent și esenţial ar fi de tipul 
acelora cu care fizicienii sunt obișnuiți să lucreze în experienţele 


de laborator. Dar, din punctul de vedere al oamenilor de știință, 
datele problemei OZN sunt cu totul nesatisfăcătoare. Ele sunt 
mai curând anecdotice decât cantitative, seamănă mai mult cu 
poveștile spuse la gura sobei, decât cu citirea unor instrumente 
și nu sunt verificabile prin repetarea experimentului. 

Faptele nu sunt strict științifice. Totuși, datele constituie un 
câmp de studiu ațâțător și fascinant pentru cei care nu se simt 
scandalizați de caracterul informaţiei. Și trebuie să amintim că 
și alte domenii de studiu abundă în date la fel de 
„nesatisfăcătoare”. Antropologii, psihologii și chiar meteorologii 
lucrează zilnic cu date incidentale și fluctuante care trebuie 
potrivite laolaltă ca într-un joc de cuburi. Avocaţii și magistraţii 
trebuie să cântărească și să aprecieze mărturii care se bat cap 
în cap. Agenţii serviciilor militare de informaţii încearcă uneori 
să alcătuiască un tablou întreg din elemente foarte disparate. 
De altfel, ceea ce constituie un ansamblu de date esenţiale 
pentru un domeniu de studiu poate să nu fie considerat astfel 
pentru un altul. Prin urmare, putem să examinăm datele OZN 
fără să ţinem seama dacă ele îndeplinesc sau nu condiţiile de 
bază ale unui anumit domeniu. Mai degrabă vom examina, cât 
se poate de obiectiv, o serie de date selectate în mod special, 
observaţii efectuate, în fiecare caz, de cel puţin două persoane 
în deplină posesiune a facultăţilor mentale și a simțului 
responsabilităţii, observaţii care nu „oferă soluţii” în afara 
artificiului meschin (semn al eșecului) de a le respinge aprioric. 

In acest scop, putem construi un model pentru fiecare dintre 
categoriile de observaţii schiţate în ultimul capitol, folosind 
pentru aceste prototipuri, în întregime sau parţial, cazurile pe 
care le-am studiat personal. Aceste arhetipuri ne vor fi mai utile 
decât o trecere în revistă, în mod inevitabil succintă, a întregii 
serii de cazuri individuale.” 

N-am avea prea mult de câștigat prezentând la întâmplare 
mărturii care se încadrează într-o categorie sau alta de rapoarte 
OZN. Cert este că există un material foarte bogat, chiar dacă 
greu accesibil. Deși Forţele Aeriene au declarat că cele 12.000 


33 Mi s-a părut extrem de dificil să lucrez cu un catalog al cazurilor 
OZN, înşirate unul după altul, fiecare descris pe scurt, fără amănunte 
și documentaţie. Rațiunea se îngrozeşte în faţa stranietăţii atât de 
frecvente şi găseşte greu de digerat şi de orânduit în vreun fel logic 
acest adevărat ospăț al relatărilor stranii. (n. a.). 


de cazuri din arhiva Blue Book nu constituie secrete militare și 
se află la dispoziţia publicului, totuși ele sunt depozitate într-o 
bază aeriană și oricine dorește să le cerceteze are nevoie deo 
aprobare a serviciilor de securitate. Rapoarte OZN apar în multe 
ziare mici și publicaţii locale de circulaţie limitată și anchetatorul 
serios trebuie să aibă nu numai pregătire științifică, dar și un 
temperament de colecționar, culegând un raport sau două de ici 
și colo, răsfoind paginile ziarelor, sau ale publicaţiilor unor 
organizaţii ca, de pildă, Comitetul naţional de investigație 
asupra fenomenelor aeriene (NICAP), Organizaţia de cercetare a 
fenomenelor aeriene (APRO) și o mulțime de organizații mai 
mici de aici și din alte țări. 

In activitatea mea legată de acest fenomen, mi-am creat trei 
arhive distincte pentru materialul cules: una conţine cazuri 
riguros selectate, cu observatori demni de încredere; alta cazuri 
care ar fi meritat să facă parte din prima categorie, dar nu 
există suficiente informaţii despre observatori pentru a stabili 
credibilitatea lor; a treia, cuprinzând toate resturile, abundând 
în rapoarte a căror valoare nu este cu mult mai mare decât a 
unei scurte știri dintr-un ziar, cu date importante lipsă și cu 
informaţii puţine sau inexistente despre martori. Chiar și 
ultimele cazuri ar putea fi utilizate, probabil în studiile statistice, 
deși sunt lipsite de valoare pentru studii amănunțite. 

Toate cele trei arhive prezintă aproximativ o aceeași 
frecvenţă a observaţiilor potrivit datelor la care s-au petrecut 
întâmplările raportate; în general, când apar relatări numeroase 
în ziare, sunt și rapoarte bine documentate, provenind de la 
observatori responsabili. Nu există nicio dovadă pentru a 
susţine afirmaţia că rapoartele bine documentate sunt rezultatul 
unui val de relatări superficiale apărute în presă. Mai degrabă s- 
ar putea argumenta că cele dintâi sunt pur și simplu relativ 
puţinele exemple bine documentate pe care ne putem aștepta 
să le găsim într-o perioadă de intensă activitate OZN. 

Deoarece obligaţia mea de-a lungul anilor, în calitate de 
consultant al Forţelor Aeriene, a fost de a încerca să separ 
„semnalul” de „zgomot”, să parcurg și să apreciez o masă de 
date vagi și incomplete, putem profita de această experienţă 
pentru a ne scuti de multă osteneală, examinând doar ceea ce 
au în esenţă comun relatările din fiecare categorie. În acest 
scop, în capitolele următoare au fost alese o duzină de exemple 


din fiecare categorie. Calitatea raportorilor implicaţi în aceste 
cazuri a fost bine stabilită și au fost subliniate trăsăturile 
esenţiale care caracterizează categoria respectivă. Referinţe cu 
privire la cazurile folosite aici sunt date în Anexa 1. 

Ca un mijloc de apreciere a raportorilor, este bine să se ţină 
seama de reacţiile lor spontane în fața „evenimentului”. Astfel 
de observaţii și reacţii personale imediate și naive ajută la 
caracterizarea  raportorilor și la lămurirea evenimentului 
extraordinar. In ultimă analiză, raportorii sau martorii trebuie să 
ocupe partea centrală a scenei noastre; ei sunt actorii noștri și, 
dacă nu știm tot ce se poate ști despre ei, am putea descoperi 
stingheriţi că e vorba de „o poveste spusă de un idiot... lipsită 
de orice sens”. 

Cazurile din cele șase categorii pentru care căutăm 
prototipuri au fost trecute, desigur, prin filtrele amintite în 
capitolele 3 și 4, și pentru niciunul din cele peste 60 de rapoarte 
OZN folosite în capitolele următoare nu am reușit sa găsesc o 
explicaţie logică, obișnuită - dacă nu consider că toţi cei peste 
250 de martori erau fără excepţie idioţi. 


Luminile nocturne 


„De culoare roșie strălucitoare, ele (luminile) au apărut 
dedesubtul norilor. In timp ce se apropiau de vas, păreau să 
urce, ajungând deasupra norilor, păreau că se îndepărtează în 
linie dreaptă de Pământ. Cea mai mare avea o suprafaţă 
aparentă de aproape șase sori. Avea forma unui ou cu capătul 
mai mare în faţă. A doua era cam de două ori cât Soarele și a 
treia era cam de mărimea Soarelui. Apropierea și apoi 
îndepărtarea lor de suprafața solului s-a efectuat într-un mod 
foarte curios. Este de asemeni sigur că ele au coborât sub nori și 
apoi s-au înălțat, în loc să-și continue drumul către sud-est. 
Luminile au fost vizibile timp de peste două minute și au fost 
atent observate de trei persoane ale căror relatări concordă în 
privința amănuntelor. ” 

Un raport al vasului „USS Supply”, aflat pe mare, apărut în 
numărul din martie 1904 al lui „Weather Review”. 


Începem cu fenomenele cele mai frecvent raportate și „cele 
mai puţin stranii”, /uminile nocturne, lumini pe cerul nopţii. 


Acestea reprezintă categoria cea mai bogată în rapoartele pe 
care eu, ca astronom, am fost invitat, începând din 1948, să le 
explic, ori de câte ori era posibil, ca obiecte și fenomene 
astronomice. 

Trebuie să se înţeleagă clar că relatările initiale despre lumini 
pe cer în timpul nopţii au o foarte mică șansă de supravieţuire. 
Un investigator experimentat recunoaște cu ușurință, în cele 
mai multe dintre ele, ceea ce sunt de fapt: 

meteori strălucitori, luminile unor avioane care aterizează, 
baloane, planete, stele foarte sclipitoare, luminile unor 
reflectoare, luminile de semnalizare ale unor avioane, misiuni de 
reaprovizionare cu combustibili și carburanţi etc. Când ne dăm 
seama cât de puţin familiarizat este publicul cu luminile 
nocturne de acest tip, este lesne de înţeles de ce se nasc atâtea 
rapoarte OZN. Desigur, astfel de cazuri banale nu se încadrează 
în definiţia OZN folosită în această carte. Chiar atunci când un 
OZN este definit, cum s-a procedat în Raportul Condon, ca 
„orice observaţie care este enigmatică pentru observator” și nu 
așa cum procedăm noi aici - un raport care rămâne inexplicabil 
pentru oamenii pregătiți din punct de vedere tehnic, capabili să- 
| explice în termeni obișnuiți - se poate recunoaște temeiul 
naturii nesatisfăcătoare a investigaţiei respective. 

În categoria luminilor nocturne, mai ales, trebuie să luăm în 
consideraţie numai acele cazuri raportate de două sau mai 
multe persoane demne de încredere, în care comportarea 
luminii, aspectul și traiectoria ei exclud explicarea lor drept o 
simplă percepţie greșită a unor obiecte naturale. 

După o astfel de apreciere critică, a da la o parte cazurile 
riguros selectate, ca fiind lipsite de importanţă sau de 
semnificaţie potențială pentru fizică sau pentru știința 
comportamentului, ar însemna să dovedești cel puţin ușurință și 
iresponsabilitate. 


Raportorii 


Întrucât cel care raportează un fenomen OZN se află în 
centrul oricărui studiu asupra OZN-urilor, să vedem mai întâi 
cine sunt cei 41 de raportori implicaţi în cazurile pe care le-am 
ales pentru a ilustra caracteristicile esenţiale ale acestei 
categorii. Consider că ei pot și trebuie să fie luaţi în serios de 


oamenii de știință, datorită evidenţei calificării profesionale care 
face din ei niște raportori competenţi. 

Numărul mediu de raportori în cazurile de lumini nocturne 
selectate a fost 3,5; numărul median 3. Ocupaţia și competenţa 
tehnică a celor 37 de martori adulţi sunt foarte variate - e la un 
măcelar și trei gospodine, până la un ofiţer de telecomunicaţii al 
Forțelor Aeriene Regale Canadiene, un ofițer de securitate al 
Forțelor Navale ale Statelor Unite și un șef de laborator la 
M.I.T.5+ - dar cei mai mulţi deţineau, în timpul observaţiei, 
posturi de răspundere: piloţi (4), controlori ai traficului aerian 
(8), ofiţeri de poliție și securitate (5) etc. - posturi în care ne-ar 
fi neplăcut să știm că se află oameni dezechilibraţi mental, 
lipsiţi de discernământ, sau înclinați spre farse. În toate cazurile, 
martorul a observat fenomenul împreună cu cel puţin încă un 
adult demn de încredere.” 


34 Institutul de tehnologie din Massachusetts (n. trad.). 
35 Observatorii cazurilor de lumini nocturne selectate (n. a.): 
Ocupația 

Așa cum am mai spus, deseori reacţiile imediate ale 
martorilor, relatate de ei înșiși, pot fi foarte edificatoare. 

În prima categorie, luminile nocturne, putem începe cu 
reacţiile directorului asociat al Laboratorului M.I.T. (vezi Anexa 
1, NL-1). Când fiul său de 11 ani a intrat în casă strigând: „Afară 
e o farfurie zburătoare!”, el și restul familiei au ieșit în grabă s-o 
vadă. Tatăl ne-a declarat: 


„leșind din casă, mi-am luat binoclul cel mic [4x30] pentru a 
observa obiectul. De fapt, nu credeam ca voi avea ceva de 
văzut. Între timp, celălalt fiu, în vârstă de 15 ani, s-a înapoiat în 
casă și a luat binoclurile Bausch și Lomb de 6x30. Am observat 
obiectul împreună. 

Primul meu gând... să fie oare o stea extrem de luminoasă? 
Dar impresia aceasta a dispărut aproape imediat. Al doilea gând 
- căutând o explicaţie logică - a fost că putea fi farul de 
aterizare al unui avion. [Această teorie a spulberat-o curând 
traiectoria ciudată a luminii, așa cum a fost schiţată de 
observator pe trunchiul dezgolit al unui copac. Era în toiul iernii] 
„„„ în dimineaţa următoare, i-am cerut fiului meu mai mare să-mi 
descrie observaţiile lui și acestea au coincis întocmai cu ale 
mele. 

Sincer vorbind, nu văd cum aș putea afirma că a fost un 
avion. De altfel, am putut să-l compar cu un avion și cu un 
helicopter [care trecuseră pe acolo în timpul celor 20 de minute 
de observaţie]. Soţia mea spunea că poate a fost un satelit. l- 
am răspuns că un satelit n-ar fi putut face astfel de mișcări.” 


Opt operatori dintr-un turn de control aerian apar pe lista 
cazurilor de lumini nocturne consemnate în acest capitol. Un 
comentariu cum este cel care urmează, susținut de alţi patru 
martori, merită atenţia: 

„Lucrez în acest turn de 27 de ani și n-am văzut niciodată 
până acum ceva asemănător... Manevra bruscă... și cooperarea 
aparentă între cele două obiecte luminoase au făcut ca 
observaţia să fie demnă de interes” (vezi Anexa 1, LN-2). 

Despre o altă observaţie OZN raportată de un operator dintr- 
un turn de control aerian, martorul a spus: „Sunt controlor al 
traficului aerian de patru ani. Sunt familiarizat cu dârele de 


condensare și cu trecerile sateliților. Am încercat să înţeleg și 
să-mi explic ceea ce am văzut” (vezi Anexa 1, LN-3). 

Dacă observatorul nu a putut să explice fenomenul, Forţele 
Aeriene nici atât. Un comunicat oficial comenta: „Având în 
vedere experienţa și caracterul demn de încredere ai martorilor 
(controlori ai traficului aerian), se conchide că a fost observat un 
anumit fenomen, dar cauza lui logică nu poate fi determinată”. 

Ca să mai schimbăm locul (și ocupaţia) în materie de reacţii 
imediate în faţa unui OZN, iată declaraţia unei tinere, dar 
capabile proprietărese a unui magazin de antichităţi: „... mă 
întrebam mereu - ce poate fi asta? - și el [soţul ei] repeta la 
rândul lui: - O, doamne!” (vezi Anexa 1, LN-4). 

Intr-o notă mai veselă, avem următorul raport: 


„Într-o noapte, în 1961, mă aflam, după o nobilă tradiţie 
americană, cu o fată într-o mașină... Ceea ce mi-a atras atenţia 
(și în acel moment era nevoie de ceva cu totul deosebit ca să 
mă distragă) a fost felul în care se mișca obiectul [o 
strălucitoare lumină nocturnă]... Obiectul nu făcea niciun 
zgomot, și nu ca să spun ceva banal, stră lucea. Era mult mai 
strălucitor decât orice stea de pe cer... Așa că, în timp ce se 
deplasa încet către nord, mi-am închipuit că este un balon 
meteorologic, reflectând lumina soarelui. Totuși baloanele nu 
stau nemișcate, nu-și schimbă direcţia, nu fac marche-arriere, 
ca să spun așa... In cele din urmă, i l-am arătat fetei, ca să mă 
asigur că nu era o iluzie. Ea l-a văzut foarte bine și s-a speriat 
destul de tare. Am urmărit împreună mișcările dezordonate ale 
obiectului... După cinci minute de zbenguială, s-a hotărât să o 
șteargă. De unde se afla departe, spre sud, a luat-o spre nord și 
a dispărut în circa cinci secunde. Am cronometrat și știu că atât 
a durat. Nu mă aștept să mă credeţi, dar așa a fost” (vezi Anexa 
1, LN-5). 


Am putea literalmente să umplem o carte cu astfel de reacţii 
spontane ale unor martori credibili, dar asta n-ar sluji altui scop 
decât celui al unei amplificări inutile. Așa că vom mai urmări 
doar o singură reacţie în faţa unui OZN din această categorie: 


„Permiteţi-mi mai întâi să vă dau câteva informaţii despre 
mine, ca să puteţi vedea că sunt un observator destul de 


calificat. Am 44 de ani și sunt membru al Forţelor Aeriene 
Canadiene de peste 25 de ani, mai întâi ca membru al unui 
echipaj în timpul celui de-ai doilea război mondial. În ultimii 20 
de ani, am lucrat în sectorul telecomunicaţiilor. Mi-am petrecut 
peste jumătate din acest timp la bazele de zbor și am văzut cea 
mai mare parte a tipurilor de avioane, atât militare cât și civile... 
Aș adăuga că n-am crezut până acum în OZN-uri, dar acest caz 
este atât de inexplicabil pentru nivelul nostru actual de 
cunoștințe, încât m-a uluit... și niciunul dintre experții aviaţiei de 
la bază nu a putut da vreo explicaţie satisfăcătoare” (vezi Anexa 
1, LN-6). 


Rapoartele 


Revenind la ceea ce au raportat aceste persoane, să începem 
cu raportul ce mi-a fost transmis de Dr. David Layzer, de la 
Harvard College Observatory (care nu este autorul lui). În 
scrisoarea sa, Dr. Layzer declară: „lată relatarea unor martori 
oculari demni de încredere [opt observatori] despre lumini 
mobile misterioase văzute... de un vecin de-ai meu [profesor la 
Harvard Medical School] și mai mulţi membri ai familiei sale” 
(vezi Anexa 1, LN-7). 

În scrisoarea sa, profesorul afirma: 


„Obiectul mi-a atras atenţia pentru că... lumina nu părea să 
provină de la un avion. Noi vedem deseori, din casa noastră, 
avioane cu luminile de aterizare aprinse, apropiindu-se de 
aeroportul Logan; însă, de obicei, când văd luminile de 
aterizare, pot vedea și luminile roșii și verzi de pe aripi. De data 
aceasta, n-a fost posibil să văd vreo lumină. Nu s-a auzit niciun 
fel de sunet, chiar atunci când obiectul părea că se apropie... 
Era o noapte excepţional de limpede, rece și liniștită... Când 
obiectul părea să se afle în punctul cel mai apropiat, după o 
jumătate de minut sau un minut de la prima lui apariţie, s-a ivit 
o a doua lumină, având în general aceeași traiectorie ca prima, 
și curiozitatea mea a crescut când a apărut și o a treia lumină, 
cam la o jumătate de minut după a doua. Am intrat îndată în 
casă, vrând să-mi iau binoclul de câmp. 

Când m-am înapoiat, toate cele trei lumini erau vizibile încă; 
primele două se opriseră cam la 15-25 de grade deasupra 


orizontului, apropiate una de alta și nemișcate. A treia lumină 
continua să se deplaseze. Cu binoclul de câmp nu puteau fi 
văzute luminile roșii, verzi sau alte lumini de zbor obișnuite. În 
acest moment, s-au ivit alte lumini, o serie de șase sau șapte, la 
un interval de jumătate de minut una de alta. Nu sunt un 
observator antrenat și nici nu mi-am propus de la început să 
observ cu atenţie ceea ce se întâmpla. Câteva dintre primele 
lumini au rămas cu totul nemișcate, în timp ce altele se 
deplasau deasupra orizontului; în cele din urmă, două sau trei 
dintre cele nemișcătoare au lăsat parcă, să cadă lumini mai 
mici, care scânteiau sau licăreau căzând vertical și în acest timp 
luminile nemișcate păreau că se micșorează și se stâng.” 


Acest martor pretinde că nu este un observator antrenat. De- 
ar fi fiecare raport OZN atât de coerent și de detaliat ca acesta, 
care provine de la un observator „neantrenat”! El continuă: 


„„„.unul dintre lucrurile cele mai izbitoare la aceste lumini era 
culoarea lor portocalie, cu totul deosebită de aceea care poate fi 
văzută la un avion. Nu un portocaliu intens sau strident, ci pur și 
simplu prea portocaliu pentru a fi o lumină obișnuită de 
aterizare... În timp ce luminile erau vizibile, mai multe avioane 
au trecut destul de aproape ca să fie auzite, dar sunetul lor se 
pierdea și luminile continuau să evolueze, fără să producă vreun 
zgomot perceptibil... Mi-ar fi desigur imposibil să apreciez viteza 
lor, după cum nu aș putea spune sau măcar presupune la ce 
distanță se aflau. In ceea ce privește viteza unghiulară, ele se 
deplasau cu o iuțeală situată între aceea a sateliților și aceea a. 
Unui avion cu reacţie cu luminile de aterizare aprinse, în timp ce 
se apropie de aeroport, cum vedem adeseori aici... 

„luminile erau tot atât de strălucitoare ca Venus când se află 
la maximum de strălucire, adică foarte vii, dar nu luminau deloc 
solul. Discuţiile ulterioare cu prietenii mei păreau că se rezumă 
întotdeauna la două probleme... Mai întâi, luminile care se 
mișcau dinspre sud spre nord-est aveau o strălucire uniformă. 
Nu scânteiau, nu licăreau, erau la fel de constante ca lumina lui 
Venus, sau lumina unui avion care aterizează. N-am putut să 
văd vreo formă, vreun contur sau altceva care să poată fi 
asociat acestor lumini. Cele lăsate parcă să cadă sau să se 
desprindă scânteiau în timp ce cădeau. 


„„reascultându-mi relatarea, mi se pare că ordinea 
întâmplărilor nu este clar redată... Fusesem la un vecin, peste 
drum și mă întorceam acasă, când am văzut prima lumină. Soţia 
mea se afla încă la vecini. Apăruseră trei sau patru lumini și îmi 
luasem binoclul din casă, când sora mea, copiii ei și părinţii mei 
s-au întors de la biserică. Deși trei dintre obiecte se aflau pe cer, 
încă mă îndoiam că era ceva ieșit din comun, cu toate că eram 
foarte curios. Atrăgând atenţia noilor veniţi asupra luminilor, m- 
am simţit cam ridicol, și toți au luat-o ca pe o glumă [o reacție 
obișnuită]. Binoclul a trecut din mână în mână și toţi am fost de 
acord că nu vedeam nimic deosebit, cu sau fără binoclu... Am 
intrat în casă, vrând să telefonez domnului David Layzer, un 
vecin. Neprimind niciun răspuns, am ieșit din nou... [Ei] priveau 
încă luminile, care se înmulţiseră. Credem că se vedeau șase 
sau șapte... Totul a durat cam douăzeci de minute, înainte ca 
ultima lumină să fi dispărut. Luminile care lăsau să cadă lumini 
mai mici erau, aș putea spune, nemișcate. În mod cert, nu se 
mișcau perpendicular pe raza noastră vizuală. Era ușor să le 
urmărim cu binoclul sprijinit de un copac și lumina lor era atât 
de puternică, încât sunt absolut sigur că nu se îndepărtau în 
lungul razei noastre vizuale.” 


Am corespondat cu observatorul, un an mai târziu. Ca 
răspuns la întrebările mele, mi-a scris: 


„Aș spune că întâmplarea mi se pare și acum la fel de stranie 
ca atunci... Explicaţia mea (desigur, nesatisfăcătoare) a fost că 
luminile erau în legătură cu un tip nou de experienţă balistică, 
despre care publicul nu trebuia să fie informat. Mărturisesc că 
sunt receptiv, deși foarte sceptic, în ceea ce privește obiectele 
și vizitatorii extratereștri... Am pus în plic și o copie 
dactilografiată a unei scrisori de la Donald Menzel [astronom la 
Harvard] căruia David [Layzer] i-a trimis o copie a raportului 
meu. Mărturisesc că nu i-am răspuns la scrisoare, pentru că, în 
afară de faptul că mi s-a părut că tratează problema în bătaie 
de joc, în mod evident nu citise raportul meu cu atenţie... Aș 
spune că explicaţia lui finală [stele strălucitoare în general, plus 
una sau două lumini ale unui avion care aterizează și poate un 
satelit] este în afară de orice discuţie, apelând prea mult la 
imaginaţie când încearcă să găsească o punte de legătură între 


combinaţia de obiecte pe care le sugerează și șase sau șapte 
obiecte a căror comportare era esențialmente identică.” 


Reacţia Proiectului Blue Book a fost similară și negativă. Când 
am propus să se cerceteze cu ajutorul serviciului militar de 
informaţii dacă în acea noapte rece de iarnă se desfășurau într- 
adevăr unele exerciţii secrete, sugestia mea a fost primita cu o 
totală lipsă de entuziasm. Şi pentru că un consultant nu se 
bucură de autoritate, lucrurile au rămas în acest stadiu. 

Observaţia la care m-am referit este, desigur, una dintre cele 
„mai puţin stranii” și poate că are o explicaţie „normală”. Am 
redat-o aici oarecum în amănunt, mai întâi pentru că ilustrează 
excelent atitudinea anumitor oameni de știință și a lui Blue 
Book, și, în al doilea rând, deoarece dezminte afirmaţia că 
numai oamenii dezechilibraţi raportează evenimente OZN. 

Dacă n-ar exista observaţii care să implice o viteză mai mare, 
manevre mai complicate și alte indicaţii referitoare la un mijloc 
necunoscut de propulsie, am putea foarte bine să considerăm 
că nu apare nicio problemă. Totuși, sunt cazuri cu un grad mai 
mare de stranietate și, deci, observaţia citată mai sus este 
reținută ca un OZN, pentru că ea corespunde definiţiei OZN: 
luminile aeropurtate și traiectoriile lor au rămas neidentificate 
de persoane considerate capabile să le identifice, dacă ele ar fi 
fost cu adevărat identificabile ca fenomene normale. 

In cele aproximativ o duzină de cazuri discutate din prezenta 
categorie, avem următorul exemplu. Relatarea aparţine unuia 
dintre cei doi martori implicaţi, un licenţiat al M.I.T.: 


„În momentul acela, Ursa Mare [Carul Mare] era aproape la 
zenit. Deodată, am observat că două dintre stele se mișcau... în 
cerc în jurul unui centru comun, menținându-și poziţiile la 
extremităţile diametrului, ca două mici pete de culoare aflate la 
capetele opuse ale unui disc de fonograf care se învârtește. Ele 
se roteau cu aproximativ 30 de turaţii pe minut în sensul opus 
direcției acelor unui ceasornic, cu o viteză absolut constantă... 
Distanţa dintre stelele rotitoare era aproximativ egală cu... un 
diametru și jumătate al lunii. Strălucirea obiectelor era mai 
slabă decât aceea a lui Arcturus, puţin mai slabă decât aceea a 
lui alfa, beta, gama din Ursa Mare... și-au oprit brusc rotația și 
au rămas orientate aproximativ către nord-sud... Au stat absolut 


imobile, apoi au început să se îndepărteze una de alta, cea care 
se deplasa către sud oprindu-se dintr-o dată... «Steaua» care 
începuse să se deplaseze spre nord şi-a continuat drumul. În 
momentul acela, viteza ei era constantă și mai mică decât a 
celor mai mulţi meteori, dar mai mare decât a unui avion 
obișnuit” (vezi Anexa 1, LN-8). 


Cazul a fost raportat Centrului Naţional pentru Cercetări 
Atmosferice de la Universitatea din Colorado (nu Comitetului 
Condon) la îndemnul a doi profesori de la M.I.T. Dintre care unul 
era profesorul consultant al martorului. Raportul a fost de 
asemeni trimis la Harvard College Observatory. Niciunul din 
aceste foruri n-a dat curs sesizării. 

Observaţia a avut loc în mai 1970, la destul timp după ce 
Comitetul Condon ajunsese la concluzia că nu merită să se 
continue studiul OZN-urilor. Se pot folosi la fel de bine 
următoarele fragmente repovestite dintr-o discuţie înregistrată 
pe bandă cu doi polițiști care au raportat un caz de lumină 
nocturnă, când Comitetul Condon tocmai își începea activitatea 
(vezi Anexa 1, LN-9). Cazul nu a fost studiat de Comitet. 

Poliţiştii au observat un obiect mare, strălucitor, alb și rotund, 
la 50 de grade deasupra orizontului și situat, se pare, între două 
orașe vecine (cum atestă rapoartele radio schimbate între 
aceste orașe și alte localităţi, ceea ce a făcut posibilă o 
triangulaţie aproximativă). Obiectul a rămas suspendat, imobil, 
aproape 15 minute, stingându-și luminile când ofiţerii de poliţie 
își îndreptau proiectoarele către el. Ei au declarat că obiectul 
avea mărimea unui dolar de argint, ţinut la capătul braţului 
întins.35 

Puțin timp după aceea, un obiect mai mic - o lumină - a venit 
rapid dinspre nord-vest, s-a apropiat de obiectul strălucitor și s-a 
oprit. Apoi, altă lumină a venit rapid dinspre sud-est și de 
asemeni s-a oprit lângă lumina cea mare. Aceasta a descris o 
traiectorie „pătrată”, trimițând uneori săgeți albastre de lumină 
către sol. După vreo 30 de minute de astfel de manevre, 


36 Aceasta este fără îndoială o exagerare - foarte obişnuită în 
rapoartele OZN. Oamenii nu-şi dau seama cât de mare este unghiul 
format de un dolar de argint pe cer, când e ţinut la capătul unui braţ 
întins. De fapt, nimeni nu-şi dă seama, de exemplu, că o tabletă de 
aspirină ţinută la capătul braţului întins ar acoperi Luna. (n. a.). 


luminile mici au ţâșnit cu mare viteză în direcţia din care 
veniseră, dispărând cam în 5 secunde. Nu s-a auzit niciun sunet. 

Din nefericire, anchetatorul nu a obţinut o relatare atât de 
completă pe cât ar fi putut fi și eu nu am discutat cu el, decât la 
multă vreme după întâmplare. Dar și de data aceasta, ca și în 
alte cazuri, am ajuns la întrebarea pe care trebuie să și-o pună 
mereu orice investigator serios: ce anume dă naștere unui astfel 
de raport? Sau ofițerii de poliţie și-au pierdut minţile pentru mai 
bine de o oră și au raportat pure născociri, iar radio operatorii 
poliției din orașele învecinate au căzut pradă isteriei și au fost 
incapabili să deosebească realitatea de închipuire, când au 
discutat cu colegii lor, sau acești ofițeri de poliţie au observat 
într-adevăr ceva extraordinar. 

Poliţiștii nu aveau coerenţa și cunoștințele profesorului de la 
Harvard Medical School care a raportat luminile stranii văzute în 
împrejurimile Bostonului, sau ale studentului de la M.I.T. Şi ale 
soţiei lui, care au raportat despre luminile rotitoare, luminoase 
ca niște stele, dar discuţia înregistrată pe bandă arată că ei nu 
erau mai puţin descumpăniţi. 

Dacă s-ar ajunge la concluzia că prima ipoteză este mai 
probabilă - adică martorii au fost temporar lipsiţi de judecată - 
atunci, având în vedere numeroasele rapoarte stranii ale 
ofițerilor de poliţie din întreaga ţară (și din alte ţări), ar trebui 
poate să cerem o revizuire completă a metodelor de recrutare a 
personalului polițienesc. Am fi într-adevăr într-o situaţie de 
plâns, dacă astfel de polițiști lipsiţi de judecată și de 
obiectivitate ar urma să depună mărturie împotriva cuiva în faţa 
unui tribunal. Ce încredere li s-ar putea acorda? 

E posibil ca piloţii să-și piardă și ei judecata? în categoria 
luminilor nocturne, ca un exemplu reprezentativ pentru multele 
cazuri ce se află în arhiva Blue Book, intră și următoarea 
afirmaţie dintr-un raport „neidentificat” (vezi Anexa 1, LN-10). 


„O lumină alb-roșiatică, de dimensiuni apreciabile, cu 
contururi neclare, a apărut în faţa avionului și la 500 de picioare 
dedesubtul lui, urmând o rută care putea duce la ciocnire. Ea și- 
a menţinut altitudinea, dar a virat spre dreapta când 
comandantul avionului a manevrat ca s-o evite [raport semnat 
de un maior al Forţelor Aeriene, un locotenent și doi membri ai 
echipajului]. Cercetările de până acum nu oferi nicio indicație 


asupra cauzelor posibile”.% 


Într-un raport oficial al unui căpitan de la baza din Atlanta a 
Companiei Eastern Airlines, datat 28 februarie 1968 și transmis 
de un director de zbor al companiei, găsim acest interesant 
pasaj: 


„Am luat microfonul și am întrebat: - Ce-i acolo, la poziţia 
noastră de la 11 h 305%? Centrul a răspuns că avionul cu care 
era în legătură se afla la 15 mile”. Eu am spus: - Ei bine, tipul 
ăsta nu e la 15 mile. 

Apoi m-am pregătit să manevrez ca să-l evit. Centrul m-a 
avertizat că ei încă nu detectaseră nicio ţintă“ și eu am spus: - 
Haida de! Zboară chiar lângă noi, la poziţia noastră de la ora 9.” 


Ar trebui amintit că, deși acestea sunt doar două exemple din 
mulţimea de rapoarte ale piloților, piloţii se feresc să facă astfel 
de rapoarte dacă nu primesc dispoziţii din partea autorităţilor 
militare. 

Revenind la operatorii din turnul aeroportului - în al căror 
discernământ avem încredere de nenumărate ori pe zi datorită 
priceperii lor de a recunoaște un avion care se pregătește să 
aterizeze și de a face deosebirea între o lumină de aterizare, 
Venus, sau o „navă aeriană necunoscută” - trei dintre cei opt 
operatori incluși pe lista raportorilor cazurilor selectate de lumini 
nocturne au confirmat declaraţia unuia din ei (erau toţi trei în 
turn în acel moment): 


„Cele două obiecte [pe un cer crepuscular de un albastru 
intens, pe care Luna răsărise, dar stelele nu se vedeau încă] 
erau doar două puncte strălucitoare de lumină albă și ar fi putut 
fi luate drept sateliți, dacă n-ar fi fost manevrele bruște, 


37 Această declaraţie a fost făcută de un ofiţer de informaţii al 
Forţelor Aeriene, care a investigat cazul. (n. a.). 

38 Metodă de a indica direcţia prin comparaţie cu indicaţiile unui ceas 
plasat astfel încât, pe cifra 12, orarul să fie îndreptat spre botul 
avionului; poziţia 11 h 30 corespunde, astfel, la 15* babord. (n. trad.). 
39 O milă = 1609,3 m (n. trad.). 

40 Obiect care reflectă semnalul electromagnetic emis de radar. (n. 
trad.). 


schimbările de direcţii și viteză cu care au dispărut... Unul se 
îndrepta către nord, la o înălţime de 45 grade deasupra 
orizontului, celălalt către sud, la aproximativ 30 de grade. 
Lumina care mergea spre sud a executat o întoarcere bruscă de 
180 de grade, s-a înălţat, alăturându-se celuilalt obiect, a 
staționat în ceea ce părea să fie o formaţie și apoi a pornit către 
nord-est” (vezi Anexa 1, LN-2). 


Autorul declaraţiei, un operator cu o experienţă de 27 de ani, 
a fost destul de impresionat ca să-mi telefoneze la mare 
distanță pentru a-mi relata cele de mai sus. El avea patru 
martori, dintre care doi mi-au mărturisit într-o convorbire 
particulară, în timpul șederii mele în Dakota de Nord, unde 
avusese loc observaţia, că luaseră legătura cu radarul de la 
Great Falls și că li se confirmase telefonic prezența unei ţinte 
ciudate. Această afirmaţie a fost dezminţită oficial a doua zi, 
sporind astfel mulțimea de dezminţiri ale Forţelor Aeriene și ale 
Administraţiei Aviației Federale, făcute la o zi sau două după 
confirmarea unei observaţii radar. 

Un alt exemplu bun din categoria luminilor nocturne este 
„cazul  M.I.T.” datorită competenţei neîndoielnice a 
observatorului principal, un om pe deplin familiarizat cu 
metodele științifice. Următorul extras din interviul pe care i l-am 
luat, înregistrat pe bandă, se referă mai degrabă la descrierea 
obiectului văzut, decât la reacţiile sale (vezi Anexa 1, LN-1): 


„Era mult mai luminos decât Venus. Apărea ca o sursă de 
lumină de un alb intens - poate cu o tentă ușor gălbuie - 
probabil nu o sursă punctiformă. 

L-aș descrie ca o sursă foarte mică într-un cuptor foarte 
fierbinte, ca o sursă centrală, un fel de flacără albă, intensă, cu 
acea culoare periferică dansând în jurul ei, roșu și verde - roșul 
bătând în roz. Celălalt lucru l-am observat în timp ce priveam 
obiectul printre niște pomișori [desfrunziţi]. Se vedea limpede 
cum se mișcă dezordonat în raport cu pomișorii... 

Întrebare: Cât a durat această mișcare dezordonată? 

Răspuns: Între cinci și zece minute. 

Întrebare: Când am discutat despre asta mai înainte, aţi spus 
că era ceva straniu, un lucru pe care nu l-aţi văzut niciodată. Mi 
se pare că aţi spus că era ceva «radioactiv». Puteţi dezvolta 


această idee? 

Răspuns: Nu știu de ce am spus asta, poate pentru că sursa 
era extrem de intensă și avea o culoare pe care nu te-ai aștepta 
s-o vezi produsă de mijloace artificiale, ca de pildă o lampă - 
orice tip cunoscut de lampă. 

Întrebare: Ar fi putut fi comparată cu un scurt-circuit al firelor 
electrice, în timpul unui viscol? 

Răspuns: Ar fi o oarecare asemănare, cu excepţia fluctuaţiei 
culorilor. Lumina centrală era mult mai stabilă decât într-o astfel 
de situaţie. 

Întrebare: Credeţi că ar fi putut fi o aeronavă experimentală 
care făcea experienţe stroboscopice? Semăna cu o lumină 
stroboscopică? 

Răspuns: Nu, cred că nu. 

Întrebare: Să ne întoarcem la observaţia dumneavoastră. Se 
auzea vreun zgomot identificabil? 

Răspuns: Niciunul. Absolut niciunul. 

Întrebare: Ce puteţi spune despre mișcarea lui ulterioară? 

Răspuns: După ce am observat obiectul timp de cinci sau 
zece minute în poziţia lui de aparentă plutire și de mișcare 
dezordonată, a început să se înalțe și să se îndrepte spre est; aș 
aprecia că a urcat cam până la 30* și că a atins un azimut de 
aproximativ 160* [sud-est] când s-a oprit și a planat din nou. 
Această mișcare părea să coincidă cu trecerea unui avion de 
pasageri, deși cred că acesta nu se afla în apropierea lui. 

Întrebare: Cred că am trecut în revistă toate elementele 
discuţiei noastre anterioare. Nu cred că am omis vreun fapt 
deosebit. Să încercăm acum să stabilim viteza unghiulară. E o 
problemă pe care n-am observat-o încă. Atunci când se deplasa 
cu cea mai mare iuţeală - e vorba de deplasarea aparentă - cât 
aţi aprecia...? 

Răspuns: Înainta cu mai mult de un grad pe secundă. O 
mărime cam de acest ordin. 


Un fost înalt consilier științific al Pentagonului, prietenul meu 
personal, prieten și coleg cu raportorul de la M.I.T., mă rugase 
să mă ocup cu prioritate de acest caz, telefonându-mi de la 
celălalt capăt al ţării. În ciuda acestei invitaţii venind din partea 
unui om atât de bine plasat, nu am reușit să-i conving pe cei de 
la Blue Book să continue cercetările. 


Adaug încă un caz de lumină nocturnă, datorită 
circumstanțelor în care mi-a fost comunicat. După ce această 
carte a fost în principiu terminată, am adresat o scrisoare 
editorului revistei „Physics Today”"!, solicitând rapoarte OZN 
provenind de la persoane pregătite din punct de vedere științific 
și tehnic. Următorul caz de lumină nocturnă a fost unul dintre 
primele răspunsuri pe care le-am primit. El este interesant și din 
alt considerent: raportul datează de 11 ani; raportorul, care 


41 Ceea ce urmează este textul integral al scrisorii pe care am 
adresat-o publicaţiei „Physics Today”: 

„A trecut mai mult de un an de când Forţele Aeriene au încheiat oficial 
activitatea Proiectului Blue Book, care a jucat rolul unui centru 
naţional pentru primirea rapoartelor asupra unor anumite tipuri de 
fenomene ciudate, cunoscute mai mult sub numele de OZN-uri. 

In calitate de consultant al acestui proiect timp de mulţi ani, sunt 
conştient că nici încheierea activităţii, nici Raportul Condon n-au făcut 
ca problema OZN să iasă din sfera interesului general şi, împreună cu 
un număr de colegi, oameni de ştiinţă, am devenit preocupaţi de 
ideea ca nu cumva informaţii de o valoare ştiinţifică potenţială să se 
piardă din lipsa unui centru colector. Ca dovadă că subiectul este încă 
foarte viu, deşi închis în dosare, pot să menţionez nu numai propria 
mea corespondenţă, care continuă să conţină rapoarte OZN provenind 
de la persoane onorabile, dar şi tăieturile din ziare. Acestea dovedesc 
absenţa aproape totală a rapoartelor OZN din ziarele marilor oraşe, 
dar potop de rapoarte OZN în ziarele micilor localităţi, unde editorul 
este ori mai puţin sofisticat, ori mai puţin înclinat să se lase influenţat 
de oficialități, sau unde el poate fi mai bine informat în legătură cu 
sursa rapoartelor OZN. 

Părerea mea este că, în cursul ultimilor 20 de ani, pentru fiecare OZN 
raportat, au rămas cel puţin 10 neraportate. Dovada constă în 
rezultatele sondajului efectuat de Institutul Gallup5, în numeroasele 
rapoarte OZN despre care am aflat ulterior că n-au fost raportate 
Forţelor Aeriene, şi în propriile mele cercetări. S-a ezitat întotdeauna 
înainte de a raporta, de teama unui ridicol aproape sigur. S-ar părea 
că, cu cât observatorul este mai pregătit şi mai experimentat, cu atât 
este mai puţin dispus să raporteze, în afară de cazul când i se asigură 
păstrarea anonimatului şi consideraţia faţă de raportul său. 

In consecinţă, ca să nu se piardă un material având o valoare 
ştiinţifică potenţială şi pentru ca observatorii, în special cei cu 
pregătire şi experienţă ştiinţifică, să poată supune spre examinare un 
raport OZN fără teama de ridicol şi de publicitate, eu şi colegii mei, 
colaborând cu universităţile, ne oferim pe această cale să jucăm rolul 


astăzi este astronom de profesie, nu a vrut să-l dea publicităţii 
pentru că nu a vrut să se expună ridicolului.“? 

Această observaţie a unei lumini nocturne a avut loc în 
Canada (vezi Anexa 1, LN-11). Raportorul și fratele său fuseseră 
preveniţi de o rudă, un ziarist; acesta, la rândul său, primise un 
telefon de la poliţia locală, care încercase să urmărească lumina 
cu mașinile ei, dar nu reușise pentru că se muta din loc în loc. 
Telefonul sunase pe la ora două noaptea, după ce urmărirea 
durase aproape o oră. Citez direct din raport, dar numele și 
locurile sunt omise (așa cum am promis în solicitarea făcută 
revistei „Physics Today”). (Vezi Anexa 1, LN-11): 


„Am mers pe drumuri de ţară până când am ajuns la 100 de 
iarzi® de obiect.“ El plana în jurul unui copac mare, care se 
înălța solitar în centrul unui câmp cultivat. Copacul se afla la o 
distanță de vreo 100 de iarzi și avea cam 120 de picioare 
înălțime. Obiectul, care se vedea sub un unghi cam de un sfert 
de grad (corespunzând unui diametru fizic mai mic de 3 


unui centru de colectare a rapoartelor OZN, care altfel ar fi aproape 
sigur pierdute pentru ştiinţă. Voi garanta personal că datele supuse 
spre examinare vor fi tratate cu seriozitate şi că trimiţătorul nu va 
avea de suferit nici o neplăcere. Numele vor fi astfel imediat disociate 
de raport şi vor fi folosite numai cu permisiunea scrisă a autorului. 
Poate ar fi interesant de observat, în treacăt, că de-a lungul anilor, am 
primit rapoarte OZN de la mulţi oameni cu înaltă pregătire tehnică şi 
de la oameni de ştiinţă. Există o concepţie falsă, dar foarte răspândită 
, potrivit căreia rapoartele OZN vin de la oameni „cam într-o doagă”. 
Studierea dosarelor arată că astfel de persoane lipsesc aproape cu 
totul. Adresa la care îmi pot fi trimise rapoartele OZN este: J. Allen 
Hynek, Chairman, Departament of Astronomy, Northwestern 
University, Evanston, Illinois 60201.” (n. a.). 

42 Alt corespondent, de asemeni astronom de profesie, scria: „...fiind 
un om de ştiinţă, n-am raportat niciodată...” Această persoană 
preferase să considere observația sa drept un fenomen fizic 
neobişnuit, mai degrabă decât să admită poate chiar şi față de el 
însuşi, posibilitatea de a fi o „observaţie empirică într-adevăr nouă”. 
(n. a.). 

43 1 iard = 0,914 m (n. trad.). 

44 Din cauza distanţei dintre raportor şi obiect, acest caz intră în 
limitele superioare ale întâlnirii de aproape şi poate fi considerat ca 
atare. (n. a.). 


picioare), părea de formă circulară și era deci, probabil, un 
sferoid. Era luminos pe fondul întunecat al cerului și își schimba 
culoarea, trecând prin toată gama vizibilă a spectrului, cu o 
perioadă de aproximativ 2 secunde (o perioadă destul de 
neregulată). Datorită luminozităţii intense, poate că i-am 
supraestimat întrucâtva mărimea unghiului, așa că un sfert de 
grad ar trebui considerat drept limita superioară. O limită 
inferioară ar fi aceea de o optime de grad. 

Obiectul părea că examinează copacul cu foarte multă 
atenţie. Se învârtea în cerc deasupra lui, la o înălțime de 50-100 
picioare de sol, trecând prin fata copacului, apoi fiind perfect 
vizibil printre crengi, când trecea prin spatele lui. A continuat 
această aparentă «cercetare» a copacului timp de mai multe 
minute, în vreme ce noi îl priveam. Apoi vrând neapărat să 
facem o fotografie, am trecut peste gard și am pornit încet spre 
copac, dinspre vest. Nu înaintasem mai mult de 10 picioare, 
când obiectul ne-a «observat» și, fără să producă vreun zgomot, 
accelerând foarte rapid, s-a îndreptat aproape direct spre sud, 
dispărând dincolo de orizont (urmând o traiectorie ușor 
ascendentă) cam în 2,5 secunde. (Consider că aprecierile mele 
cu privire la distanţe și timp merită încredere, pentru că în acea 
perioadă făceam mult atletism și eram deci competent în acest 
gen de evaluări. Chiar în astfel de împrejurări excepţionale, 
cifrele sunt probabil exacte, cu o eroare de +/-20 procente). 

Câteva observaţii asupra obiectului: 

1. Era în mod cert prea mic pentru 3 conţine fiinţe umane; 

2. Suprafaţa lui nu oferea particularităţi notabile, în afara 
formei circulare - poate pentru că «suprafaţa» era intens 
luminoasă; 

3. Se mișca în mod deliberat și cu un scop în timp ce 
«inspecta» copacul, oprindu-se puţin în faţa «zonelor 
interesante» şi dând o impresie clară de comportare 
«raţională»; 

4. Mișcarea sa era total silențioasă, chiar în timpul rapidei 
acceleraţii finale; 

5. In mod cert, nu era un fenomen fizic natural pe care l-am 
mai întâlnit, sau despre care am citit vreodată (sunt sigur că 
știți la ce mă refer - un «gaz de mlaștină» sau ceva 
asemănător); 

6. In mod cert, nu era un obiect astronomic îndepărtat. Putea 


fi văzut în mod clar, când printre ramurile copacului, când 
ascunzând vederii ramurile acestuia, distanţa putând fi evaluată 
astfel destul de exact. 

7. A fost văzut, în mod cert, de martori competenţi (inclusiv 
câţiva polițiști), în afară de mine; 

8. Când a accelerat pentru a se îndepărta de copac, e 
aproape sigur că a depășit viteza sunetului. Nu am înregistrat 
totuși niciun fel de perturbare acustică. (Unchiul meu a încercat 
să facă o fotografie în timp ce accelera, dar ea nu a fost destul 
de reușită pentru a fi publicată, din cauza distanţei mari până la 
obiect și mișcării sale rapide, care au contribuit la obţinerea 
unei imagini foarte șterse și neclare.) 

Punctele importante care merită atenţie sunt acestea: 
obiectul părea să fie dirijat de ceva înzestrat cu rațiune și nu s-a 
comportat ca un fenomen fizic, în sensul în care înţelegem noi 
această noţiune.” 


Mărimea lineară unică a luminii nocturne este neobișnuită.” 
Părerea generală a martorilor acestui tip de cazuri este că 
lumina ar fi mult mai mare de trei picioare. Totuși, deoarece 
vorbim despre observaţii nocturne și numai rareori e posibil să 
apreciezi distanţele cu oarecare certitudine, mărimile lineare 
rămân necunoscute. 

Ar fi greu de apreciat câte cazuri bune de lumini nocturne ar 
putea aduna un anchetator sârguincios. Există, probabil, mii și 
mii de rapoarte iniţiale nefiltrate asupra luminilor nocturne; cât 
de multe dintre ele ar supravieţui procesului de filtrare și ar fi 
admise în arena cazurilor cu adevărat enigmatice, rămâne o 
problemă nerezolvată, până când va fi întreprinsă o cercetare 
serioasă. Totuși, prototipul luminii nocturne este bine definit. 

Lumina nocturnă tipică este o lumină strălucitoare, în general 
nu o sursă punctiformă, de o mărime lineară nedeterminată și 
de o culoare variabilă, cel mai adesea portocaliu-gălbui (deși 
nicio culoare a spectrului nu a fost absentă în mod consecvent), 
a cărei evoluţie nu poate fi atribuită unui balon, unei nave 
aeriene, sau altui obiect natural, și care adesea vă impresia unei 


45 Un caz semnalat la Fargo, Dakota de Nord (26 februarie 1967), pe 
care l-am cercetat personal şi am fost cu totul incapabil să-l explic, 
privea o lumină nocturnă ale cărei dimensiuni estimate erau de 
câteva picioare (vezi Anexa 1, LN-12). (n. a.). 


acţiuni raţionale. Nu există nicio dovadă directă că lumina ar fi 
atașată unui corp solid, dar lucrul e posibil. 

In ceea ce privește traiectoriile și comportarea cinematică, în 
ciuda excepțiilor, care sfidează explicațiile fizice firești, chiar 
dacă acordăm un loc important exagerărilor și erorilor de 
apreciere, evoluţiile luminilor nocturne nu par să violeze legile 
fizicii. 

Cele 13 cazuri folosite în acest capitol sunt reprezentative 
pentru multe alte sute, neconcordând deloc în ceea ce privește 
detaliile, dar conformându-se în general prototipului stabilit pe 
baza acestor cazuri selectate. Chiar dacă ne-am limita la aceste 
câteva cazuri, ar fi foarte greu de spus că fiecare din ele trebuie 
să fi fost rezultatul unei întâmplări neobișnuite, dar naturale, 
pentru că în niciunul din cazuri „întâmplarea neobișnuită dar 
naturală” nu a fost descoperită și identificată. Unii vor atribui 
acest eșec faptului că în niciunul din aceste cazuri nu s-a 
întreprins o cercetare într-adevăr aprofundată. (O, dacă ar fi 
adoptat Blue Book, măcar în câteva cazuri, metoda de cercetare 
și procedeele F.B.Il.-ului!) Suntem în dubiu; dăm din cap și 
spunem; „Ciudat - dar trebuie să existe vreo explicaţie 
naturală”. 

Dacă-i așa, care este aceasta? 


OZN-uri văzute în timpul zilei - discuri diurne 


„Un fuzelaj mare, fără aripi - iată lucrul cel mai asemănător 
cu ce am văzut; sau poate ceva ca marginea exterioară ori 
circumferința unui disc venind spre mine, circumferință de 15 
picioare sau mai mult.” 

Relatarea unei observații din 
4 februarie 1966, efectuate la Houston, 
Texas (din arhiva Blue Book). 


În această categorie de observaţii - rapoarte despre OZN-urile 
văzute în timpul zilei - avem de-a face, în primul rând, cu forme 
discoidale sau ovale. Există mai puţine rapoarte despre 
observaţiile diurne decât despre cele nocturne; chiar dacă ne 
limităm, strict, la cazurile enigmatice supuse unei investigaţii 
serioase - adevăratele OZN-uri - găsim totuși un număr mai 
mare de cazuri nocturne, decât diurne. 


Poate că fenomenul OZN este intrinsec nocturn. Dacă este 
așa, în dosare se află totuși multe sute de observaţii diurne de 
bună calitate. In fișierul meu personal, observaţiile diurne 
filtrate care pot intra în grupul cel mai select nu sunt cu mult 
mai puţine decât observaţiile nocturne alese în mod riguros, dar 
asta se poate datora și faptului că am fost extrem de exigent cu 
observaţiile nocturne incluse în fișier. 


Raportorii 


Deoarece în discutarea categoriei diurne trebuie să începem 
din nou cu martorii și calităţile lor, am ales, ca și mai înainte, o 
duzină de cazuri reprezentative, fiecare cu cel puţin doi 
raportori. 

Numărul total de martori în aceste cazuri diurne este de 60; 
media per caz este 4,8 și mediana 4. Multe cazuri 
„spectaculoase” cu un singur martor ar fi putut fi incluse, dar 
am considerat că este mai înțelept să omit cazurile cu un singur 
raportor, chiar și atunci când gradul de credibilitate al persoanei 
în chestiune este mare.$ 


46 Observatorii cazurilor de discuri diurne selectate (n. a.): 


Ribimitovriatțozzii t pisi băbezhnleid ot deil clBezitEoai 2 
Di ăiibațica ati ocPahzeriialei Nunirul 


Depozițiile unor martori implicaţi în cele 13 cazuri aruncă din 
nou o lumină interesantă asupra întregului fenomen. Toate 
citatele provin din rapoartele asupra observaţiilor de discuri 
diurne catalogate în Anexa 1. Ceea ce ne interesează aici este 
reacţia și nu conţinutul observaţiei. Sunt reacţii imediate la 
apariţia unui disc diurn. 


„... prietenul meu, care conducea automobilul, m-a întrebat: 
«Vezi și tu ce văd eu?»... Acest obiect cu înfățișare ciudată 
semăna cu un castravete pipernicit. Nici unul, nici altul nu știam 
ce era... În timp ce stăteam acolo, s-a apropiat un camion de-o 
jumătate de tonă. Cei doi oameni dinăuntru duceau o 
încărcătură de porci la Calgary. Unul dintre ei m-a întrebat dacă 
avem vreun necaz. l-am răspuns că nu, dar le-am arătat 
obiectul și i-am întrebat ce cred despre el. Unul a spus: «O, 
trebuie să fie una din acele farfurii zburătoare...» Toată ziua m- 
am gândit la asta și după-amiază m-am hotărât să telefonez 
turnului de control al aeroportului din Calgary, ca să aflu dacă ei 
știau ceva. Mi-au spus că nu.” [Vezi Anexa 1, DD-1]. 

„Acum regret că n-am făcut mai multe fotografii în timp ce 
obiectul manevra pentru a se apropia de sol, dar atunci am 
preferat să-l văd cu ochiul liber și nu prin vizor” [Vezi Anexa 1, 
DD-3]. 

„Sunt pilot de linie de aproape cinci ani, am vederea bună și, 
firește, sunt antrenat să observ lucrurile care se află în văzduh. 
N-a fost o arătare fugară. În timp ce priveam, mi-au venit în 
minte o serie de explicaţii, pe care le respingeam imediat.” 
[Dintr-un raport asupra unei observaţii diurne, făcută de un pilot 
al companiei BOAC, la 13 iulie 1971, Kent, Anglia. Vezi Anexa 1, 
DD-4]. 

„În timpul celui de al doilea război mondial, am fost pilot al Air 
Force. În toată această perioadă, n-am observat niciodată, ziua 
sau noaptea, ceva neobișnuit pe cer. Acum, la 43 de ani, am 
observat un fenomen care depășește înţelegerea mea și care-mi 
sfidează judecata și bunul simţ” [Vezi Anexa 1, DD-2]. 


Martorii fenomenelor diurne manifestă reacţia de surpriză și 
tulburare pe care o încearcă și martorii observaţiilor nocturne. 


S-ar putea crede că, în lumina puternică din timpul zilei, mai 
mulți observatori n-ar avea de ce să rămână multă vreme 
surprinși de o apariţie pe cer, în special când durata incidentului 
este relativ lungă. Dar ei rămân surprinși și, în general, încearcă 
zadarnic să găsească explicaţii naturale experienţei trăite. 
Ţinând seama de buna pregătire a unora dintre martorii 
implicaţi în aceste cazuri, este surprinzător să constatăm cât de 
adesea se simt ei neputincioși să găsească cuvinte pentru o 
descriere coerentă a experienţei lor. 


Obiectele 


Putem începe cu martorii poate cel mai puţin pregătiţi din 
punct de vedere tehnic, doi fermieri care se aflau la ora 7 și 25 
de minute a.m. Lângă Three Hills, Alberta, Canada (vezi Anexa 
1, DD-1). Cea mai bună descriere a obiectului pe care au putut 
s-o facă a fost că el „semăna cu un castravete pipernicit”. 
Beneficiarii acestei descrieri ciudate, conducătorii camionului cu 
porci, au descris obiectul astfel: 


„Culoarea era albastră-verzuie. Părea să aibă un fel de 
strălucire fluorescentă, dar nu era cu adevărat o culoare 
fluorescentă, așa cum o știm noi. Aș spune că semăna mai mult 
cu scrisul de pe indicatoarele aflate de-a lungul autostrăzilor 
care indică de pildă «Calgary (atâtea) mile», ceva ca o 
fosforescență pe un fond verde. De fapt, nu era o lumină 
veritabilă.” 


Oricât de ignoranti ar fi acești oameni, ei sunt desigur în stare 
sa facă o descriere mai coerentă a luminilor cu care sunt 
familiarizați, cum ar fi luminile mașinilor sau cele de pe 
hambare. Ei s-au străduit să descrie culoarea luminii acestui 
„castravete pipernicit” care se deplasa în aceeași direcţie ca și 
camionul, urcând și coborând potrivit accidentelor de teren ale 
ținutului deluros. 

Uimirea lor nu constituie o reacţie unică. De multe ori, 
martorii ne-au spus: „Pur și simplu nu pot descrie culoarea. N- 
am văzut niciodată ceva asemănător. N-am văzut niciodată mai 
înainte acea nuanţă de roșu [sau albastru, sau verde]”. Deseori 
obiectul este descris ca emițând o lucire fluorescentă, fără 


lumini precise, ca într-un alt caz cu doi martori, dintre care unul 
a declarat: „Conturul era definit, dar nu se vedeau orificii 
luminate care să te facă să crezi că ar fi un dirijabil, sau ceva de 
acest fel. Nu se vedeau dâre de motoare cu reacție sau de gaze 
de eșapament, nu se vedea niciun fel de lumină [cu excepţia 
strălucirii generale].” 

Descrieri lipsite de precizie din punct de vedere al 
terminologiei nu se întâlnesc numai la martorii neinstruiţi. 
Aceeași dificultate de-a găsi cuvintele potrivite pentru a 
transmite ascultătorului o imagine fidelă a ceea ce martorii sunt 
siguri că au văzut întâmpină și observatorii bine pregătiți. Astfel, 
tot ce s-a putut afla de la doi operatori de serviciu în turnul de 
control al unui aeroport și de la un funcţionar de serviciu la 
semnalizatorul de alarmă de la capătul pistei de decolare a fost: 
„două obiecte de formă alungită, semănând cu o farfurie- 
platou”. Totuși în acea dimineaţă vremea era senină și rece, iar 
vizibilitatea excelentă“ (vezi Anexa 1, DD-3). 

interogarea multor martori m-a convins că lipsa de precizie 
din descrierile lor (care ar putea apare ca o tentativă deliberată 
de a „tulbura apele” și de a preveni astfel descoperirea unei 
percepții greșite de care raportorul gândește în taină că ar 
putea fi învinovăţit, dar de care se agaţă totuși) se datorează, 
de fapt, înaltului grad de stranietate al observaţiei. Raportorul, 
pur și simplu, nu are un vocabular adecvat situaţiei. Am avut 
impresia că martorul se străduiește să facă tot ce poate. Niște 
muncitori de la o fermă pot descrie coerent ceva cu care sunt 
familiarizați - un tractor, de exemplu, sau altă mașină agricolă. 
O ambiguitate similară în exprimare se constată și la martorii cu 
o serioasă pregătire tehnică: subofiţeri de poliţie (despre care se 
presupune că sunt capabili să facă o descriere clară despre 
accidente și crime), operatori din turnurile de control ale 
aeroporturilor, oameni de știință, ingineri. Poate că descrierea 
naivă a oamenilor care transportau porci este cea mai practică 


47 Mesajul transmis la Dayton de la baza aeriană locală conchidea: 
„Având în vedere faptul că trei persoane demne de încredere au 
raportat observaţia... s-a ajuns la concluzia că a fost o observaţie 
autentică a unui anumit fenomen, dar nu există informaţii suficiente 
ca să-i determinăm cauza.” După câte ştiu, nu s-a mai făcut vreo 
încercare de a obţine informaţii suplimentare, după ce mesajul a fost 
primit de Blue Book. (n. a.). 


și mai pragmatică: „Oh, trebuie să fie una din acele farfurii 
zburătoare!” 

Am constatat de asemeni că martorii sunt de obicei aproape 
tot atât de încurcaţi când trebuie să descrie sunetele produse 
de obiectul observat. Aproape întotdeauna ei spun: „Nu era 
chiar așa, dar asta e descrierea cea mai exactă pe care pot s-o 
fac”. Observațiile de discuri diurne nu sunt însoţite aproape 
niciodată de zgomot și lucrurile se petrec la fel în toată lumea. 
Astfel, în cazul Calgary (ca în nenumărate altele): „Obiectul nu 
emitea niciun sunet, dar noi auzeam zgomotul avionului care-și 
lua zborul de pe aeroportul din Calgary [mult mai departe]” 
(vezi Anexa 1, DD-1). 

Ocupându-ne acum de traiectoriile și cinematica discurilor 
diurne, se raportează că, în general, evoluţiile OZN-urilor par 
controlate, cu excepţia unei mișcări descrise frecvent ca o 
coborâre în zigzag, o rostogolire, sau o cădere cum e cea a unei 
frunze moarte. Discurile par să aibă pretutindeni capacitatea de 
a-și lua zborul lin, adesea cu acceleraţii fantastice și de obicei 
fără să producă vreun bang sonic. 

A doua lege a dinamicii formulată de Newton exclude 
categoric acceleraţiile foarte rapide pentru corpurile cu o masă 
considerabilă. Nu am însă de gând - aici sau în altă parte a 
acestei lucrări - să judec fenomenul din punct de vedere fizic; 
asta ar cere mai multe date decât cele existente deocamdată în 
dosare. Eu joc doar rolul celui care evaluează experienţele 
raportate de oameni „buni și sinceri”, și există astfel de 
rapoarte foarte stranii, provenind de la raportori de mare 
încredere. Acest lucru este cu totul incontestabil. 

Înaltul grad de stranietate se datorează într-o măsură 
traiectoriilor raportate. lată un exemplu dintr-o discuție 
înregistrată pe bandă (vezi Anexa 1, DD-1): 


Î: „Acolo e o zonă deluroasă. Obiectul a plutit la aceeași 
înălţime deasupra dealurilor, sau a urmat accidentele de teren? 

R: Am observat un lucru. La altitudinea la care se afla [500- 
600 de picioare] n-ar fi avut nevoie să facă ceea ce făcea. Ori de 
câte ori părea să fie o mică ridicătură a solului, el se ridica 
puţin. Când era o depresiune, părea să coboare. Acesta a fost 
un alt lucru pe care nu l-am înţeles”. 


Întrebarea a fost pusă intenţionat, deoarece în cursul 
anchetelor mele anterioare aflasem că discurile se menţin 
aproape de sol, urcând sau coborând potrivit accidentelor de 
teren și oprindu-se deseori deasupra unor ochiuri de apă. 

Tiparele acestei categorii se conturează datorită altor 
observaţii selectate, având mai mulţi martori. 


„Foarte pe scurt, ceea ce am văzut era un mic disc alb- 
argintiu cu un diametru necunoscut, aflat la o altitudine 
necunoscută, dar cu o existenţă fizică precisă; văzut cu ochiul 
liber, mai întâi părea că staţionează, cam zece minute. Apoi, a 
traversat bolta cerească, părând să treacă pe sub nori, și a 
dispărut în norii albi. N-am detectat niciun sunet.” 

„Punctul alb a staționat prea mult timp și s-a deplasat prea 
fără zgomot, ca să fi fost un avion; el părea să înainteze într-o 
direcție cu totul deosebită de aceea a norilor, ceea ce exclude 
faptul... că ar fi fost un balon.” (Vezi Anexa 1, DD-4). 


Descrierile observaţiilor diurne oferă similitudini remarcabile: 
obiecte ovale sau discoidale, albe sau argintii, aparent solide. 
Câteodată, se raportează că un disc are o bandă întunecată de- 
a lungul circumferinței sale. „Era ca un sandviș argintiu”, 
declară un sculptor al cărui raport nu este inclus în acest capitol, 
deoarece aparţine unui singur martor. Discul, sau „sandvișul 
argintiu”, a „desenat”, conform raportului, un pătrat mare pe 
cer și apoi s-a îndepărtat rapid, „ca un iepure speriat”. Într-un 
alt caz cu un singur martor, raportorul, un mecanic, a folosit 
termenul „sandviș” și a comparat marginea centrală a navei cu 
carnea care iese dintre feliile de pâine. 

Există numeroase fotografii ale discurilor diurne raportate și, 
chiar dacă împrejurările în care au fost făcute nu au fost 
cercetate în suficientă măsură, iar multe sunt evident trucate, 
este dificil totuși să le respingi pe celelalte. Câteva dintre cele 
pe care le-am examinat pot fi fotografiile unor discuri diurne 
autentice, pentru că n-am reușit să găsesc vreo dovadă de 
trucaj în aceste cazuri. Deoarece câteva farse celebre au fost 
însoţite de fotografii - asta înseamnă că farsorii subscriu la 
ideea că o imagine face cât un articol de o mie de cuvinte - sunt 
extrem de prevăzător cu fotografiile care-mi sunt trimise. După 
părerea mea, o fotografie despre care se pretinde că reprezintă 


un OZN (în special un disc diurn) trebuie luată în considerare 
numai dacă îndeplinește următoarele condiţii: 1) au existat 
martori demni de încredere, care au văzut cu ochii lor obiectul 
în timpul fotografierii lui; 2) negativul original este pus la 
dispoziție pentru studiu, întrucât nu se poate face o analiză 
adecvată numai pe copii; 3) aparatul de fotografiat este pus la 
dispoziţie pentru studiu; și 4) posesorul fotografiei este dispus 
să declare, sub jurământ, că fotografia este, după știința lui, 
autentică, adică fotografia este ceea ce pretinde să fie - 
respectiv cea a unui OZN. Ultima condiţie poate fi omisă dacă la 
fotografia în discuţie se adaugă altele, făcute în mod 
independent, de preferinţă din locuri cu totul diferite. 

Evident, aceste condiţii sunt foarte riguroase, dar ele trebuie 
să fie astfel, pentru că o fotografie nu este în general mai 
credibilă decât fotograful.“ Chiar atunci când toate condiţiile 
sunt îndeplinite, tot ce se poate spune este că probabilitatea ca 
fotografia să fie autentică e foarte mare, dar certitudinea nu 
poate fi stabilită. Totuși, dacă, de exemplu, ar exista 25 de 
astfel de fotografii cărora să le putem acorda fiecăreia în parte o 
probabilitate foarte mare, atunci probabilitatea cumulată a 
existenţei dovezii fotografice a OZN-urilor ar fi atât de aproape 
de certitudine, încât s-ar confunda cu ea. 

Eu nu cunosc 25 de astfel de cazuri, dar există câteva care 
îndeplinesc aproape toate condiţiile cerute. Unul dintre ele, 
devenit clasic, este cel de la Great Falls, Montana, din 15 august 
1950 (vezi Anexa 1, DD-5), în care filmul înfățișând două lumini 
punctiforme pe un cer diurn strălucitor conţine destule obiecte 
de referinţă (de exemplu, un turn de apă) ca să permită 
efectuarea unui studiu semnificativ asupra seriei de imagini. 
Tentativa de a atribui caracteristicile mișcării obiectelor 
raportate unui avion, balon etc., a eșuat. Dr. Baker, scriind în 
„Journal of the Astronautical Sciences”, conchidea: 


„Din cauza incompatibilităţii dintre fiecare fenomen natural 
propus ca explicaţie și unul sau mai multe amănunte ale datelor 


48 Acelaşi lucru se poate spune despre fotografiile radar. Aici nu este 
vorba de înşelăciune, ci de interpretarea operatorului (presupunând o 
funcţionare normală a echipamentului). Astfel, trebuie să ne referim 

din nou la imperfecţiunea elementului uman. In ultimă instanţă, OZN- 
ul rămâne o experienţă „umană” şi trebuie apreciat ca atare. (n. a.). 


esențiale din dovezile fotografice analizate (pe lângă caracterul 
incert al datelor ajutătoare) nu se pot trage... concluzii clare... 

Un număr de alte filme ale unor presupuse OZN-uri au fost 
analizate de autor și toate par să aibă în comun ceea ce 
definește o imagine de proastă calitate... Cele mai multe dintre 
ele au fost făcute cu un echipament de amator... ca și filmul din 
Montana. Ca și filmul din Montana, câteva din aceste filme nu 
pot fi în mod cert explicate pe baza fenomenelor naturale (altele 
pot fi explicate, cu un serios efort de imaginaţie) ”.%9 


Am examinat un mare număr de pretinse fotografii OZN. Cele 
mai multe dintre ele au o mică valoare științifică (obiectul este 
la o distanţă prea mare, nu există niciun reper, imaginea e 
ștearsă etc.) chiar dacă ar fi autentice și multe nu sunt 
convingătoare. Cele mai bune, pe care le-am analizat eu însumi 
îndelung și care îndeplinesc în general condiţiile cerute mai sus, 
sunt reproduse în fig. 4 și 5. Ele nu sunt prezentate aici drept o 
dovadă fotografică a existenţei discurilor diurne, ci drept cele 
mai bune fotografii de discuri diurne pe care le-am cercetat 
personal. Chiar așa fiind, nu toate circumstanţele în care s-a 
efectuat fotografierea sunt atât de limpezi cum ar fi putut fi. 

În acest caz, am reușit să obţin cele două negative originale 
și, cu permisiunea posesorului, să le supun unor teste de 
laborator în cursul cărora a fost înlăturat stratul de substanţă 
protectoare, s-au făcut copii negative și apoi s-a studiat la 
microscop și cu detectorul cu spot mobil structura granulară a 
negativelor originale.% 

Pe lângă studiul negativelor, a fost examinat și testat aparatul 
de fotografiat”!, au fost interogaţi cei trei martori - dintre care 
unul, fotograful, era posesorul aparatului de fotografiat - și s-au 
obținut declaraţii sub prestare de jurământ de la doi dintre ei. 

Rezultatul testelor demonstrează fără nicio îndoială că 


49 Baker, Observational Evidence of Anomalistic Phenomena (Dovezi 
observaţionale ale fenomenelor neobişnuite), în „Journal of the 
Astronautical Sciences”, 15, 31 (1968). (n. a.). 

50 Negativele originale au fost înapoiate proprietarului, care le-a 
supus apoi Comitetului Condon. în raportul acestuia se declară că 
aceste fotografii „nu au valoare probatoare”. (n. a.). 

51 Fred Beckman, un coleg care m-a ajutat frecvent în problema 
fotografiilor OZN, a efectuat testele asupra negativelor. (n. a.). 


fotografiile în culori reprezintă imagini reale și că acestea 
corespund desfăşurării evenimentelor şi condiţiilor de 
luminozitate în care, potrivit raportului, au fost făcute 
fotografiile (nu există contradicții între declaraţii și umbre, 
mișcările norilor etc.). Evident, imaginea reală ar putea fi aceea 
a unui platou mare aruncat în văzduh și fotografiat (spun mare, 
pentru că un obiect apropiat n-ar produce efectul „estompam” 
pe care îl produce atmosfera când un obiect, și în special unul 
strălucitor, este văzut de la oarecare distanţă). 

Pentru a mă convinge că locul observaţiei era situat într-o 
regiune cu tufișuri și, deci, nu era potrivit pentru înscenarea 
unei farse, am zburat deasupra zonei respective într-un mic 
avion. Era într-adevăr un teren accidentat, deluros, acoperit cu 
tufișuri - dealurile subalpine ale Stâncoșilor Canadieni - dar nu 
de nestrăbătut. Ca să aranjezi o farsă în acel punct, ar fi trebuit 
să existe un motiv foarte serios, inclusiv, cred eu, o foarte bună 
perspectivă a unui câștig bănesc. 

Discuţiile și corespondenţa mea cu principalul observator, 
Warren Smith din Calgary, n-au reușit să aducă niciun argument 
în sprijinul unei astfel de motivări. Declaraţiile scrise ale lui 
Smith, făcute în condiţiile foarte riguroase prevăzute de Canada 
Evidence Act*?, îmi întăresc convingerea. 

Deși scopul acestor capitole este mai degrabă să stabilească 
prototipuri ale principalelor categorii de observaţii OZN, decât 
să prezinte relatări amănunțite ale observaţiilor individuale, un 
sinopsis al observaţiei lui Warren Smith este binevenit. 

Warren Smith și doi dintre însoțitorii săi, toți prospectori 
amatori, se întorceau dintr-un week-end consacrat pasiunii lor, 
când, pe la 5,30 p.m., într-o frumoasă zi de iulie, cel mai tânăr 
dintre ei, un băieţandru, le atrase atenţia asupra a ceea ce 
fiecare crezu mai întâi că este un avion în primejdie. Nu se 
auzea niciun zgomot, așa că ei se gândiră că motoarele 
fuseseră oprite. Îndată ce a fost limpede că obiectul nu avea 
aripi și cobora planând spre sol, oamenii au abandonat ipoteza 
avionului. 

Înainte de asta, totuși, Warren Smith, care-și amintise că avea 
în rucsac un aparat de fotografiat încărcat cu film color, l-a scos, 
agitat, și a început să fotografieze. Credea că obiectul era un 


52 Stipulaţie constituţională care reglementează declaraţiile sub 
jurământ. (n. trad.). 


avion care se prăbușea și i-a trecut prin minte că fotografia ar 
putea fi vândută unui ziar la întoarcere. (Acesta a fost, după 
cum mi-am dat seama, singurul moment în care s-au gândit la 
un câștig bănesc.) Una dintre fotografii a fost făcută, conform 
raportului, pe când obiectul cobora către copacii din prim-plan, 
în spatele cărora obiectul a dispărut curând. Apoi, au declarat 
oamenii, obiectul a reapărut din spatele copacilor și s-a înălţat 
către nori. Observatorii au raportat de asemenea că obiectul a 
lăsat să cadă o substanţă oarecare, dar acest aspect n-a fost 
niciodată lămurit pe deplin. 

Întregul incident a durat cam 25 de secunde. Singura dovadă 
concretă pe care o avem sunt cele două fotografii color - făcute, 
din nefericire, cu un aparat cu obiectiv fix - amândouă 
reprezentând imagini reale și neoferind nicio dovadă de 
falsificare ulterioară. 

Există o oarecare posibilitate ca, fără știrea lui Smith și a 
însoțţitorilor săi, cineva din „tufișuri” să fi „lansat” în acel 
moment un „platou”, pe care Smith să fi fost destul de 
„norocos” încât să-l fotografieze, aflându-se acolo. Totuși, noi 
avem atât declaraţia lui Smith că discul a fost văzut mai întâi 
coborând și apoi înălțându-se și dispărând în nori, cât și 
succesiunea mișcărilor stabilită pe baza negativelor care arată 
că mai întâi a fost făcută fotografia coborârii. S-ar putea 
presupune că aruncătorul invizibil a aruncat platoul de două ori 
și că Smith a fotografiat prima dată coborârea și a doua oară 
ascensiunea, după aproximativ 15 secunde, dar noi avem 
declaraţia raportorilor (care, în acest caz, trebuie să fi fost 
independenţi de aruncător) că, în mod cert, nu aceasta a fost 
situaţia. Oricum, o examinare minuțioasă a structurii norilor 
arată că cele două fotografii au fost făcute în succesiune 
imediată; chiar un scurt interval între ele ar fi avut drept 
rezultat schimbări minore, dar sesizabile, ale conturului norilor. 
Nu se observă nimic de acest fel.” 

Fotografiile lui Smith schițează destul de bine arhetipul 
discului diurn și cele mai multe descrieri ale raportorilor altor 
cazuri cu martori multipli incluse aici susțin fotografiile lui Smith 
din acest punct de vedere. Întorcându-ne în 1952, iată o 
descriere a unui disc diurn făcută de doi membri ai personalului 
afectat hangarului lui Carco Air Service, care se învecinează cu 
colțul de sud-est al Bazei Forţelor Aeriene din Kirtland, 


Albuquerque, New Mexico (vezi Anexa 1, DD-7). 


„Chiar deasupra Bazei Forţelor Aeriene din Kirtland, a apărut 
sus, pe cer, un obiect care la început părea să fie un balon 
meteorologic, dar care, după o examinare mai atentă, s-a 
dovedit a avea o formă neobișnuită pentru observatori. Apoi s-a 
constatat că un alt obiect similar se afla aproape de el. Cele 
două obiecte s-au deplasat încet către sud... fără niciun zgomot 
care să poată fi auzit de observatori. Obiectele erau rotunde, 
discoidale și argintii. Amândouă și-au mărit viteza parcă în 
același timp și s-au înălţat aproape vertical. Unul și-a continuat 
drumul către sud - sud-est, iar celălalt a virat aproape direct 
către est. Intreaga observaţie a durat 30 de secunde. Vântul 
sufla dinspre sud-vest cu 15 mile pe oră.” 


Am putea „lămuri” cu ușurință acest incident spunând că 
martorii au interpretat fals niște obiecte foarte apropiate, 
împinse de vânt, sau poate de altceva. Dar l-am lămuri cu 
adevărat? Vântul sufla tocmai în direcţia opusă, obiectele au 
dispărut în direcţii diferite, înălțându-se vertical. Pare foarte 
puţin probabil ca toate acestea să fi fost realizate și ca obiectele 
să fi fost propulsate rapid în sus de un vânt care bătea cu 15 
mile pe oră dinspre sud - sud-vest. 

Ca și în multe alte cazuri din dosarele Blue Book, după câte 
știu, nu s-a întreprins nicio cercetare ulterioară. Credibilitatea 
observatorilor (în afară de faptul că făceau parte din personalul 
aeroportului), motivul care i-a determinat să raporteze 
observaţia, împrejurările și reacţia lor n-au fost stabilite 
niciodată. 

La începutul aceluiași an, la 16 ianuarie, la Artesia, New 
Mexico, un incident similar a contribuit la stabilirea proto tipului 
acestei categorii (vezi Anexa 1, DD-8). Raportul din arhiva Blue 
Book relatează: 


„La 16 ianuarie 1952, doi membri ai unui proiect de lansare 
de baloane-sondă de la General Mills Aeronautical Research 
Laboratory” și alți patru civili au observat două obiecte aeriene 
neidentificate în preajma balonului pe care îl ţineau sub 
observaţie. Balonul se afla la o altitudine de 112.000 picioare și 

avea un diametru de 110 picioare în momentul observării. 

Obiectele au fost observate de două ori, o dată din Artesia, 
New Mexico și o dată de la aeroportul Artesia. În primul caz, un 
obiect rotund părea să rămână nemișcat în apropiere, dar 
aparent mai sus decât balonul. [Nu se spune nimic despre ce 
făcea celălalt obiect]. Balonul avea un diametru aparent de 1 și 
1/2 inci, iar obiectul de 2 și 1/2 inci (deci un raport de 3 la 5); 
acesta din urmă era alb mat. Observaţia a fost făcută de doi 
observatori de la General Mills.” 


Nu se spune dacă obiectele observate de pe terenul de 
lansare al balonului și, mai târziu, de la aeroport erau aceleași. 
Astfel de detalii îi preocupau prea puţin pe investigatorii 
Proiectului Blue Book. 

Raportul Blue Book continuă: 


„După puţin timp, aceiași doi observatori și patru piloţi civili 
observau același balon de la Aeroportul Artesia. Două obiecte 
care păreau să se afle la foarte mare înălțime au fost văzute 
venind către balon dinspre nord-vest. Ele au înconjurat balonul, 
sau au părut s-o facă, și s-au îndreptat către nord-est. Durata 
observaţiei a fost de 40 de secunde. Cele două obiecte aveau 
aceeași culoare și mărime ca și primul obiect. [Acum s-ar părea 
că prima oară a fost văzut doar un singur obiect]. Ele zburau 
unul lângă altul. Când obiectele au părut să înconjure balonul, 
ele au dispărut [putem presupune că doar momentan, de vreme 
ce s-a îndreptat apoi spre nord-est], iar observatorii și-au 
închipuit că erau discoidale și se întorseseră pe cant, ca să 
vireze.” 


Proiectul Blue Book n-a continuat cercetarea cazului din 
următoarele motive: 


„Din păcate, acest raport n-a fost făcut decât la 5 aprilie și n-a 
ajuns la ATIC decât la 16 aprilie. Datorită acestui interval, nu se 
prevede o investigaţie ulterioară. Observatorii sunt consideraţi 
cu totul demni de încredere și foarte competenţi”. 

Concluzii: „Niciuna”. 


Intervalul dintre efectuarea observaţiei și raportarea ei nu 


putea constitui, desigur, o scuză pentru lipsa unei investigaţii 
ulterioare. Stabilirea calificării raportorilor ar fi putut fi realizată, 
desigur, chiar mult mai târziu: „Observatorii sunt consideraţi cu 
totul demni de încredere și foarte competenţi” este o afirmaţie 
care nu înseamnă nimic fără o confirmare ulterioară. 

In anul următor, personalul de la General Mills Laboratory a 
figurat într-un alt raport OZN din categoria „discuri diurne” (vezi 
Anexa 1, DD-9). 


„Trei ingineri din sectorul de cercetare au observat o dâră 
albă de fum sau vapori la o înălţime de 40.000-50.000 de 
picioare, în timp ce urmăreau prin teodolit un balon de 79 de 
picioare aflat la o altitudine de 73.000 de picioare. Obiectul s-a 
deplasat în zbor orizontal aproximativ 30 de secunde, cu o 
viteză de 10 grade în 9 secunde (apreciată la 900 de mile pe 
oră), apoi a început un picaj vertical care a durat 10-15 
secunde. In timpul picajului, obiectul a fost văzut de mai multe 
ori, părând că strălucește. Când obiectul a revenit la zborul 
orizontal, dârele de fum au dispărut. Observarea s-a făcut de pe 
acoperișul lui General Mills Laboratory.” 


Pe fișa Blue Book apar următoarele comentarii suplimentare: 


„Unul din observatori este inginer meteorolog și este 
considerat cu totul demn de încredere. Ceilalţi doi informatori 
sunt de asemeni demni de încredere. Cea mai apropiată 
instalație AC&W [radar] nu funcţiona în momentul observaţiei. 
Două avioane F-86 se aflau în acea perioadă la sud-vest de 
Minneapolis, dar acest lucru nu are nicio legătură cu OZN-ul. 
Concluzia: NEIDENTIFICAT.” 


Nu este trecută pe fișă declaraţia existentă în raportul original 
că obiectul a trecut pe sub Soare, care era la o înălțime de 
aproximativ 25 de grade. Nu s-a auzit niciun sunet. 

Observatorii erau un fost pilot de avioane B-17, acum inginer 
meteorolog, un pilot particular care studiase timp de doi ani, 
după absolvirea cursurilor universitare, aerodinamica 
supersonică și un inginer de exploatare care a urmărit obiectul 
cu ochiul liber, ceilalţi  observându-l printr-un teodolit. 
Observatorii au declarat în comun: „Posibilitatea ca impresia de 


coborâre în picaj să fi fost provocată de îndepărtarea obiectului 
pare improbabilă, deoarece viteza perpendiculară pe raza 
vizuală nu s-a micșorat în timpul picajului”. Ei au specificat, de 
asemeni, că nu s-a auzit bang-ul sonic și că „picajul vertical a 
fost o manevră foarte periculoasă, dacă nu chiar mortală”. 

Cazul cel mai bine atestat de „OZN-uri aparent interesate de 
lansarea unor baloane” - să ne lăsăm pradă antropomorfismului 
pentru o clipă - a fost raportat de prietenul meu Charles Moore 
Jr., specialist în sondaje aerologice, în 1949 (vezi Anexa 1, DD- 
10). Moore mi-a descris personal evenimentul. El conducea o 
echipă de marinari formată din patru recruți; tocmai montaseră 
o instalaţie pentru observarea și înregistrarea datelor despre 
starea vremii, pregătind lansarea unui balon de la Special 
Devices Center Skyhook. Aparatura consta dintr-un cronometru, 
un teodolit ML-47 (David White) și un telescop cu puterea 25, 
astfel montat încât să poată furniza înălțimea și azimutul 
obiectului urmărit. 

La 10,20 a.m. Echipa a lansat un mic balon meteorologic de 
350 g pentru observarea vitezelor și direcțiilor vânturilor care 
suflă la înălțimi mari. Moore mi-a spus că el a urmărit balonul cu 
teodolitul timp de mai multe minute, după care a încredinţat 
instrumentul unui marinar, prevenindu-l „să nu piardă din ochi 
balonul, căci altminteri e de rău”. Moore a reperat apoi balonul 
meteorologic cu ochiul liber și, curând după aceea, privind în 
spate la omul cu teodolitul, a observat că instrumentul era 
îndreptat în altă parte. 

Scoţând câteva blesteme alese, marinărești, Moore era să 
smulgă instrumentul și să-l îndrepte către balonul meteorologic, 
când omul i-a spus: „Dar îl am în obiectiv!” Moore a privit și a 
văzut în câmpul teodolitului un obiect alburiu de formă 
elipsoidală. Obiectul se deplasa spre est cu o viteză de 5 grade 
de deplasare azimutală pe secundă. El părea să aibă lungimea 
de două ori și jumătate mai mare decât lăţimea. Se vedea bine 
cu ochiul liber și a fost observat de toţi membrii echipei. În 
teodolit a fost văzut sub un unghi cu un arc de mai multe 
minute. 

In timp ce își micșora mărimea aparentă, obiectul s-a deplasat 
până la un azimut de 20-25 grade, punct la care azimutul a 
rămas constant. Totodată, unghiul indicând înălțimea deasupra 
orizontului a crescut brusc și obiectul a ieșit din câmpul 


telescopului. El a dispărut într-o ascensiune rapidă - amintind 
astfel alte cazuri de discuri-diurne - după ce fusese vizibil 
pentru Moore și echipa sa mai mult de un minut. 

Cerul era fără nori și ceață. Obiectul nu lăsa dâre de vapori 
sau gaze. Nu s-a auzit niciun fel de zgomot care să poată fi pus 
în legătură cu observaţia și în zonă nu se aflau automobile, 
avioane sau alte generatoare de zgomot care ar fi putut acoperi 
sunetul produs de obiect. În ceasurile care au urmat, multe 
avioane au zburat peste și în apropierea terenului de lansare al 
balonului și echipa lui Moore a reușit să le identifice după aspect 
și zgomotul motorului. În ziua aceea, ei n-au mai văzut însă 
ceva asemănător cu obiectul alb, elipsoidal, neidentificat. Pentru 
un om de competenţa lui Moore, acesta a fost un eveniment 
într-adevăr „real”. Şi, cum s-a dovedit mai târziu, n-a fost un caz 
izolat, deși, ca de obicei, după câte știu, n-a fost luat în serios de 
Blue Book. Nu s-a făcut nicio cercetare ulterioară. 

Alte trei cazuri folosite aici pentru a contura prototipul discului 
diurn datează din 1967, un an relativ bogat în observaţii OZN de 
toate tipurile, în Statele Unite. Aceste cazuri au fost considerate 
„neidentificate” de Proiectul Blue Book și au avut loc la Crosby, 
Dakota de Nord (vezi Anexa 1. DD-11), Blytheville, Arkansas 
(vezi Anexa 1, DD-3) și New Winchester, Ohio (vezi Anexa 1, DD- 
12); 

În cazul din Dakota de Nord au fost șapte martori, cinci din 
aceeași familie și doi observatori locuind la o distanţă de 20 de 
mile. Totuși, anchetatorul Forţelor Aeriene nu s-a deranjat să-i 
interogheze pe cei doi observatori independenţi, pierzând astfel 
prilejul de a localiza poziţia obiectului, de a-i determina viteza și 
traiectoria și de a obţine o depoziţie complet independentă 
despre natura obiectului în discuție. Din cei cinci martori aflaţi în 
aceeași localitate, doar unul a fost interogat, și doar telefonic. 
Situaţia ar fi fost cu totul alta, dacă s-ar fi făcut o investigaţie 
serioasă. 

Potrivit lucrurilor pe care le știm despre cazul din Dakota de 
Nord, un obiect luminos, oval, a apărut, conform raportului. Din 
spatele unui hangar și al unui paravânt, apoi s-a înălţat fără 
zgomot și a dispărut. Întrucât cel care a văzut „apariţia” a fost 
un pilot comercial (împreună cu familia sa), refuz să reduc 
această apariţie la o simplă percepţie falsă. 

Incidentul din New Winchester, Ohio, cu cinci martori, a fost 


de asemeni superficial cercetat, deși Blue Book l-a înregistrat ca 
„neidentificat”. Raportul original a fost prilejuit de un articol pe 
care-l scrisesem pentru un prieten, editor al Unui ziar local, 
publicat de o societate de asigurări din Columbus, Ohio. 

Cazul Ohio adaugă propriile sale date la prototipul discului 
diurn: 


„Acest obiect avea o formă ovală și înainta în linie dreaptă de 
la sud-est la nord-vest, într-un mod foarte dezordonat... OZN-ul, 
sau indiferent ce era, a traversat prin aer drumul pe care 
mergeam noi. Soarele strălucitor se reflecta pe suprafaţa 
obiectului, care era făcut din metal, dar nu avea culoarea 
aluminiului, ca avioanele, ci, aș spune, culoarea alamei sau a 
aramei. Nu știm ce anume propulsa obiectul, dar n-am auzit 
niciun sunet.” 


Evident, nu sunt multe date esenţiale aici și incidentul ar 
putea fi ușor respins, dacă nu s-ar potrivi atât de bine cu tipul 
multor rapoarte similare. Martorii n-aveau o pregătire deosebită, 
dar scrisoarea transmiţătorului are un stil viu și plin de 
sinceritate: 


„Mergeam către est și am văzut o mașină oprită, cu trei tineri 
în ea, între 18 și 20 de ani, care priveau ceva pe cer... Am văzut 
și eu ceva, așa că i-am depășit am tras pe un drumeag lateral și 
am oprit, am ieșit din mașină și am privit cerul... Cei trei băieţi... 
s-au apropiat și-au parcat lângă mașina mea și împreună l-am 
urmărit cu privirea, iar din cauza circulaţiei din partea opusă, a 
trebuit să plecăm... Niciunul dintre noi cinci, câţi eram, n-am 


54 Menţionez această împrejurare numai pentru a arăta că, fără 
respectivul articol, observaţia n-ar fi fost raportată şi ar fi rămas, cred, 
în marele rezervor al rapoartelor latente. Observatorii n-aveau 
intenţia de a raporta incidentul în mod oficial. In îndelungata mea 
activitate de investigator OZN, am întâlnit de multe ori o reticenţă 
insurmontabilă când era vorba de a raporta oficial, îndeosebi poliţiei, 
sau Forţelor Aeriene. Multe din scrisorile pe care le-am primit îmi 
cereau în mod expres să nu transmit Forţelor Aeriene informaţiile pe 
care le conţineau. In acest caz particular, raportul a fost transmis 
totuşi direct la Dayton, unde l-am descoperit cu prilejul obişnuitei 
treceri în revistă a rapoartelor. (n. a.). 


găsit vreo explicaţie, dar toţi l-am văzut clar”. 


Când ai experienţa interogării multor observatori și a citirii 
multor scrisori și rapoarte (și ai de asemeni marea șansă de a fi 
întâlnit și interogat membri bona fide ai sectei lunaticilor), ai fi 
într-adevăr mărginit dacă nu ai reuși să discerni povestirile care 
sună autentic de cele care sunt produsul unor minţi bolnave. 
Sinceritatea și uluirea multor martori sunt mai presus de orice 
îndoială. 

La Blytheville, Arkansas, doi observatori de serviciu la turnul 
de control al bazei Forţelor Aeriene din Blytheville și un al treilea 
observator de serviciu la capătul de sud al pistei de decolare 
(toţi trei observatorii au fost consideraţi de Blue Book ca fiind 
„întru totul demni de încredere”) au văzut „două aparate 
lunguieţe” având aspectul unui platou de masă. Obiectele, 
părând negre pe cer, dar cu o dâră de eșapament de 
aproximativ șapte picioare, au fost observate pe neașteptate 
din turnul de control. Altitudinea lor a fost apreciată la 1200- 
1500 picioare. Ele se deplasau în linie dreaptă de la est la vest, 
dar au dispărut după 15-30 de secunde, în timpul unui viraj 
către sud-vest. 

Raportul menţiona că observaţia vizuală a fost „confirmată de 
către baza Forţelor Aeriene din Blytheville, RAPCON, obiectele 
aflându-se cam la două mile marine”. Cazul nu a fost inclus în 
categoria cazurilor radar-vizuale din cauza lipsei de date radar 
specifice. 

Un reprezentant al Forţelor Aeriene a declarat: „Este primul 
fenomen de acest fel raportat în vecinătatea bazei Forţelor 
Aeriene de la Blytheville pentru care nu s-a găsit o explicaţie 
promptă”. El a continuat: „Având în vedere faptul că trei 
membri ai personalului bazei, demni de încredere, au raportat 
observaţia... trebuie să se conchidă că o observaţie autentică a 
unui fenomen anumit a avut loc, dar că nu există suficiente 
informații pentru a-i determina natura”. 

Blue Book s-a mulțumit să înregistreze cazul ca 
„neidentificat”, fără să-l mai cerceteze. Faptul este explicabil, 
într-o oarecare măsură, ţinând seama de personalul redus al 
Proiectului. 

Apelul meu publicat în „Physics Today” a avut drept rezultat 
înregistrarea unui caz bun de disc diurn, cu martori multipli (vezi 


Anexa 1, DD-14). Raportat de un astronom de profesie, cazul 
datează din 1965, dar, din motive evidente, martorul a ezitat să- 
| raporteze. 

Observaţia a avut loc chiar după apusul soarelui, cerul senin 
fiind încă fără stele. Raportul menţionează că obiectul avea 
lumini și o formă de disc, indicând poate că aici avem de-a face 
cu un caz intermediar între lumina nocturnă și discul diurn. 
Traiectoriile și cinematicile celor două categorii sunt foarte 
asemănătoare, sugerând poate că luminile nocturne sunt discuri 
diurne văzute în timpul nopţii și că, de aceea, distincţia dintre 
cele două categorii ține pur și simplu de perioada observaţiei. 

Observatorul însoţit de soţia sa, o prietenă a acesteia și doi 
copii, călătoreau spre est cu 30 de mile pe oră. Ei au observat 
„un obiect argintiu în formă de disc, îndreptându-se încet către 
sud. Baza obiectului avea un cerc de lumini albe-albăstrui, care 
dădeau impresia că obiectul se rotește”. Obiectul înscria un 
unghi de 2-3 grade și avea deasupra o lumină albă. 


„După ce s-a deplasat puţin către sud, obiectul a accelerat 
rapid în direcţia est - nord-est... Noi am continuat să mergem cu 
mare viteză pe autostradă spre est, acum cu 70-80 de mile pe 
oră. Obiectul a devenit repede asemeni unei stele albe [lumină 
nocturnă], departe, la est de noi. El a părut că se mișcă cinci- 
zece grade în sus și în jos, timp de aproximativ cinci minute. 
Apoi a pornit repede spre sud, dispărând deasupra Oceanului 
Atlantic”. 


Prototipul 


Pe baza acestor rapoarte, putem acum rezuma trăsăturile 
marcante ale discurilor diurne. 

Cele pe care le-am investigat, într-o anumită măsură se 
caracterizează prin similitudinea formei, culorii și mai ales a 
modalităţii de mișcare, care poate fi extrem de lentă - chiar 
planând aproape de sol, sau executând un anumit fel de 
mișcare înceată - sau extrem de rapidă, încât discul poate 
dispare în câteva secunde. 

Cu toate că cele douăsprezece cazuri folosite pentru 
conturarea prototipului nostru s-au petrecut în plină zi, tot ceea 
ce putem reţine este că obiectul (adesea perechi de obiecte) 


este descris în moduri diferite, ca oval, în formă de disc, „un 
castravete pipernicit” și elipsoid. În general, este strălucitor sau 
scânteietor (dar aproape niciodată nu este descris ca având 
surse distincte de lumină), gălbui, alb sau metalic. Obiectul 
prezintă, în cele mai multe cazuri, ceea ce am putea descrie, în 
mod antropomorfic, drept o mișcare „controlată”, având 
capacitatea de a accelera extrem de rapid. Niciun sunet 
puternic sau uruit nu pare să fie asociat discurilor diurne; uneori 
este menţionat un vâjâit slab. 

Trist este că după ani de zile de rapoarte asupra „discurilor 
diurne”, sosite din diferite părţi ale lumii, și în ciuda unor 
fotografii aparent autentice, datele cu care trebuie să operăm 
sunt cu totul nesatisfăcătoare din punctul de vedere al omului 
de știință. Una din cauzele acestei stări de lucruri e limpede: 
apatia oficială și „teama de ridicol”. 

Majoritatea rapoartelor asupra discurilor diurne pe care le-am 
cercetat provin de la oameni cu o anumită pregătire, în posesia 
tuturor facultăţilor mintale, exprimându-se corect. Totuşi, 
detaliile dorite, atât de necesare oricărui studiu serios, ne 
ocolesc. De ce? în foarte mare măsură, pur și simplu pentru că 
nimeni dintre cei care aveau autoritatea s-o facă (și în Statele 
Unite asta înseamnă Forţele Aeriene) nu a condus vreo anchetă 
demnă de acest nume. 

Investigaţiile întreprinse (și eu am surprins multe convorbiri 
telefonice revelatoare în [timpul] vizitelor mele obișnuite la Blue 
Book) și întrebările puse au urmărit aproape întotdeauna să 
stabilească existenţa unei percepții greșite; întrebările erau 
orientate în acest sens. Rareori au fost încadrate întrebările într- 
un astfel de context: „Aici poate fi ceva cu totul nou; să aflăm 
tot ce putem afla în legătură cu asta. Care erau detaliile 
traiectoriei (n-are importanţă dacă ele par să violeze legile 
fizice)? Descrieţi cât puteţi de exact ce s-a întâmplat la început 
și ce s-a întâmplat după aceea. Cât timp i-a trebuit ca să 
parcurgă această parte a drumului său, de câte ori pe secundă 
oscila, în câte secunde descria un arc de 25 de grade?” Sunt 
întrebări la care un observator obișnuit nu poate să răspundă? 
Nicidecum. Interogând cu răbdare (și nu doar pentru a completa 
rapid un formular) o persoană normală, poţi ca prin 
„reconstituirea crimei” - de preferinţă la locul observaţiei - să 
obţii o secvenţă timp-mișcare, chiar dacă trebuie să transcrii 


cuvintele observatorului: „Deplasarea de deasupra copacului 
acela până la marginea magaziei a durat cam cât numeri până 
la zece”, în felul acesta: „Obiectul a avut o viteză unghiulară de 
două grade pe secundă”. 

Culorile pot fi verificate prin folosirea unui disc al lui Newton 
(n-am întâlnit niciodată un anchetator al Proiectului Blue Book 
care să folosească vreunul); iar această descriere a 
luminozităţii: „Atât de luminos, ca lumina becului atârnat 
deasupra curții” poate fi transpusă în lumeni și, în final, printr-o 
estimare aproximativă, în ergi pe centimetru pătrat, chiar dacă 
pot fi stabilite numai limitele superioare ale distanţei, ca în cazul 
în care sursa de lumină trece prin faţa unui obiect (copac, casa, 
deal) a cărui distanţă este cunoscuta. 

Dar anchetele conduse în acest fel erau în mod notoriu 
absente din procedura Proiectului Blue Book. Investigațţiile 
porneau de la presupunerea că toate observaţiile OZN erau fie 
percepții greșite, fie produsul unor minţi dezechilibrate. Astfel 
de erori oficiale sunt extrem de grave, deși, după cum am văzut, 
nu constituie deloc excepţii. Examinarea unui alt grup de cazuri, 
acelea care cuprind dovezi atât radar, cât și vizuale, va confirma 
această constatare. 


Rapoarte OZN radar-vizuale 


La aproximativ 10 h/40 operatorul nr. 2 a raportat că a prins 
două semnale la pozițiile de 40° și respectiv 70°. În același timp, 
comandantul avionului și copilotul au văzut aceste două obiecte 
de culoare roșie. Comandantul avionului a primit autorizaţia de 
a neglija planul de zbor și de a urmări obiectul. El a anunțat 
Centrul de Apărare Aeriană Utah... care a confirmat imediat 
prezența obiectelor pe ecranele sale. 

Din raportul oficial al ofițerului din Serviciul de informaţii al 
aviației. 


La prima vedere, s-ar părea că exemplele care implică 
observaţii atât radar, cât și vizuale ale unui OZN ar trebui să 
ofere informaţii de calitate superioară. Din nefericire, nu așa 
stau lucrurile. Lipsa anchetelor ulterioare și aplicarea „teoremei 
Blue Book” - asta nu poate fi, deci asta nu există - a împiedicat, 
după părerea mea, prelucrarea și prezentarea unor astfel de 


informaţii așa cum se cuvine. 

Observațiile radar ale OZN-urilor ar putea să apară, la prima 
vedere, ca o sursă de informaţii de calitate, dar numeroasele 
capricii ale propagării undelor radar sunt de așa natură, încât îţi 
îngăduie aproape întotdeauna să atribui o observaţie OZN radar 
unor astfel de capricii, dacă vrei asta cu tot dinadinsul. Totuși, în 
dosarele Proiectului Blue Book există exemple de observații 
radar care sunt clasate ca „neidentificate” (deși un șef al 
Proiectului Blue Book a depus mărturie în fața Congresului, dar 
nu sub jurământ, că în dosarele Blue Book nu există niciun caz 
OZN radar care să nu fi fost explicat satisfăcător”). Cazuri radar 
neidentificate din dosarele Blue Book sunt, de exemplu, 
observaţiile din 18 septembrie 1951 de la Goose Bay, Labrador 
(vezi Anexa 1, RV-11); 13 august 1956 de la Lakenheath, Anglia 
(vezi Anexa 1, RV-4), din a cărei relatare am extras citatul de la 
începutul capitolului; 3 iunie 1957 de la Shreveport, Louisiana 
(vezi Anexa 1, RV-6) și 6 decembrie 1952, în Golful Mexic (vezi 
Anexa 1, RV-10). 

S-a susținut adesea că OZN-urile nu sunt reperate de radar. 
Este foarte adevărat că, potrivit declarațiilor oficiale, puternicul 
sistem de protecţie radar a ţării nu pare să producă o recoltă 
bogată de observaţii OZN. „UCT-urile” - Uncorrelated Targets” - 
sunt observate pe ecranele radar ale Apărării Radar Nord- 
Americane (NORAD), dar, pentru că ele nu satisfac condiţiile 
unei traiectorii balistice, sunt respinse în mod automat fără a 
mai fi examinate. Ar fi fost ușor să se introducă un subprogram 
de rutină în computerul NORAD, care să izoleze UCT-urile fără să 
le asocieze cu misiunea de bază a NORAD-ului; în ciuda 
sugestiei mele, Blue Book n-a adoptat niciodată această idee. În 
consecinţă, nu este posibil să afirm că rapoartele în care este 


55 „Obiecte Zburătoare Neidentificate”, audiere în cadrul Comitetului 
pentru serviciile armatei al Camerei Reprezentanţilor, al 89-lea 
Congres, sesiunea a 2-a (la 5 aprilie 1966), prezidată de deputatul L. 
Mendel Rivers (preşedintele Comitetului), pag. 6073: 

DL. SCHWEIKER: ...unele din obiectele neexplicate au fost văzute pe 
ecranele radar. Mi se pare că aţi dat un răspuns negativ chiar acum 
câteva minute. 

MAIORUL QUINTANILLA: E adevărat. Nu avem cazuri radar 
neexplicate. (n. a.). 

56 Ţinte neconfirmate (n. trad.). 


implicat radarul sunt rare în mod intrinsec. Nu înseamnă că, 
dacă nu sunt raportate oficial, ele ar fi prea rare. 

In orice caz, există observaţii radar raportate. Când 
observaţia vizuală însoțește o observaţie OZN radar și când, 
desigur, se poate stabili că observaţiile vizuale și radar se referă 
în mod precis la același obiect sau incident, există marea 
speranţă a unui „profit științific”, dacă investigaţiile sunt făcute 
cu seriozitate. 

Ca și mai înainte, am ales o duzină de cazuri reprezentative 
(înregistrate în Anexa 1), pentru a ilustra această categorie și a 
construi un prototip care să constituie modelul observaţiilor, 
folosind, ca și mai înainte, declaraţiile martorilor. Am adăugat 
„experienţei umane” și o „experienţă instrumentală”, care dă 
un suport solid celei dintâi. 


Raportorii 


Începem, ca și până acum, cu tipurile de raportori implicaţi în 
această categorie de cazuri.” 


57 Observatori ai cazurilor radar-vizuale selectate (n. a.): 


Dlieerdboir ai pogrsoațtălunliui de papoa undă 3 
Bii iiih E pezeriitrarietru ui Numâăiul 


În niciunul dintre cazurile selectate nu sunt mai puţin de doi 
observatori pentru fiecare observaţie raportată. Numărul mediu 
de martori este 5,0; numărul median de 4,5. Zece dintre aceste 
cazuri sunt din fișierul Blue Book, numai două dintre ele fiind 
înregistrate în mod oficial ca „neidentificate”. Un caz considerat 
de Blue Book drept „propagare anormală” este socotit de 
Raportul Condon ca „neidentificat”. Blue Book a evaluat 
celelalte șapte cazuri astfel: probabil avioane (4); posibil avion 
(1); avion, miraj și inversiune radar (1); probabil balon și 
probabil avion (1). Niciuna dintre identificările Blue Book nu a 
fost confirmată de vreo dovadă pozitivă, în mare măsură, poate, 
pentru că niciunul dintre cazuri nu a fost cercetat cum se 
cuvine. 

Reacţiile diverșilor observatori față de experienţa lor sunt 
interesante. Un pilot și elevul său au fost informaţi de turnul de 
control că, potrivit radarului, sunt urmăriţi de cinci minute de un 
OZN. Pilotul a confirmat raportul, declarând că obiectul nu era 
un avion obișnuit. Pilotul a spus: „Surpriza era atât de mare, 
încât am rămas împietriţi. Poate avea de gând să ne doboare, 
după toate câte le știam” (vezi Anexa 1, RV-12). 


Rapoartele 


Următoarele extrase dintr-o transcriere a unei convorbiri între 
pilotul unui avion cu reacţie Lear, turnul de control din 
Albuquerque (vezi Anexa 1, RV-1) și un pilot al companiei 
Naţional Airlines sunt revelatoare în privința reacţiilor și 
atitudinilor. 

Înaintea schimbului de replici pe care-l voi reproduce a avut 
loc o convorbire între turnul de control din Albuquerque și pilotul 
unui avion cu reacţie Lear care se afla lângă Winslow, Arizona. 
Pilotul semnalase o lumină roșie, iniţial la poziţia lui de la ora 
10, care se aprindea și se stingea și apoi se transforma în patru 
lumini dispuse vertical. Radarul de la Albuquerque „prindea” un 
obiect numai când lumina era aprinsă și niciunul când era 
stinsă. Lumina s-a multiplicat de mai multe ori, părând că 
„retrage în sine însăși luminile situate dedesubtul luminii 
iniţiale”; apoi, când turnul de control înștiinţa avionul că obiectul 
se apropie, acesta din urmă se juca parcă de-a pisica și 


șoarecele, accelerând rapid de câteva ori. 

După circa 25 de minute și cu o acceleraţie uluitoare, potrivit 
afirmației pilotului, pe care l-am interogat îndelung, dar care a 
insistat să i se păstreze anonimatul, obiectul s-a înălţat sub un 
unghi de 30* și a dispărut în mai puţin de 10 secunde. Potrivit 
pilotului, radarul de la Albuquerque a „prins” obiectul până în 
momentul accelerației finale și al dispariţiei. Un scurt fragment 
din convorbirea radio între pilotul avionului Lear (L), turnul de la 
Albuquerque (A) și pilotul companiei Naţional Airlines (N) este 
revelatoare în ceea ce privește atât reacţiile, cât și atitudinile: 


„A către N: Vedeţi ceva la poziţia voastră de la ora 11? 

N către A: Nu vedem nimic. 

A către N: Sunteţi sigur că nu e nimic la poziţia voastră de la 
ora 11? 

A către N: Aţi auzit convorbirea noastră cu avionul Lear? 

N către A: Da, vedem acum obiectul - îl supraveghem. 

A către N: Ce pare să facă obiectul? 

N către A: Exact ce-a spus avionul Lear. 

A către N: Vreti să raportați un OZN? 

N către A: Nu. 

A către L: Vreţi să raportați un OZN? 

L către A: Nu. Nu vrem să raportăm.” 


Un alt caz radar-vizual reprezentativ nu numai pentru cazurile 
radar-vizuale în general, dar și pentru modul de aplicare a 
„teoremei Blue Book”, a avut drept martori doi piloţi ai aviaţiei 
comerciale și un operator de la un centru de control al traficului 
aerian (vezi Anexa 1, RV-2). Întemeindu-se pe declaraţia unui 
pilot șovăielnic al companiei American Airlines, care nu voia să 
fie implicat în această afacere, Blue Book a clasat cazul, cu 
eticheta „lumini de aterizare”. Cerând informaţii suplimentare 
de la controlorul traficului aerian, am primit următoarea 
scrisoare: 


„Am reflectat mult dacă să răspund sau nu la scrisoarea dv... 
Totuși, cu cât mă gândesc mai mult la explicaţia pe care au dat- 
o Forţele Aeriene incidentului, cu atât sunt mai tulburat... Sunt 
controlor al traficului aerian de 13 ani, 3 ani în cadrul Forţelor 


Aeriene ale Statelor Unite și 10 ani în cadrul F.A.A.* lată ce s-a 
întâmplat la 4 mai 1966: mă aflam în schimbul de noapte în 
sectorul radar pentru mare altitudine, la Charleston, West 
Virginia... La aproximativ 4 și 30, zborul 42 al companiei Braniff 
Airlines m-a chemat pe o frecvență VHF de 134,75 și m-a 
întrebat dacă există vreun avion pe culoarul său de zbor. 
Fusesem momentan distras de o convorbire cu solul și, când am 
isprăvit (10-15 secunde), am privit ecranul radar și am observat 
la stânga lui Braniff 42 o ţintă care se îndrepta spre est pe 
culoarul aerian 6, rezervat avioanelor cu reacţie, cam la 5 mile 
de poziţia lui de la ora 11. 

L-am informat pe Braniff 42 că nu aveam niciun zbor prevăzut 
în vecinătatea lui, dar că radarul a detectat o ţintă neclară 
dincolo de poziţia lui de la ora 10; totuși, ţinta nu reacţiona la 
transponder și se afla, probabil, în zona de joasă altitudine 
(24.000 picioare sau mai puţin). Braniff 42 m-a informat că 
obiectul nu putea fi la o altitudine joasă, pentru că se afla mai 
sus ca el și cobora spre altitudinea lui, care era de 33.000 de 
picioare... Nu știam deloc ce explicaţie să dau faptului și l-am 
informat, la rândul meu, că în momentul acela aveam numai 
două avioane sub control - zborul lui și un zbor American 
Airlines, cam la 20 de mile în urma lui. L-am întrebat pe Braniff 
42 dacă ar putea să-mi descrie obiectul, socotind că ar putea fi 
un avion experimental al aviaţiei militare, sau poate un aparat 
de tip U-2. Braniff 42 m-a informat că, orice ar fi fost, nu era un 
avion, că obiectul emitea o lumină strălucitoare de culoare 
alternativ albă, verde și roșie, și că tocmai în acel moment se 
îndepărta. În același timp, zborul American Airlines din spatele 
lui Braniff, care transmitea pe aceeași frecvenţă, l-a întrebat pe 
Braniff dacă avea luminile de aterizare aprinse. Braniff a 
răspuns negativ. Chiar dacă Braniff 42 ar fi avut luminile de 
aterizare aprinse, avionul care-l urma n-ar fi văzut decât o 
licărire slabă, pentru că se aflau la o distanţă de 20 de mile unul 
de altul și mergeau în aceeași direcţie! Ceea ce după mine 
înseamnă că avionul lui American Airlines a văzut același obiect 
strălucitor. Când l-am întrebat dacă ar putea să-mi dea detalii în 
plus, s-a eschivat politicos. Majoritatea piloților știu că în cazul 
unei observaţii OZN oficiale ei trebuie (sau se presupune că 


58 Federal Aviation Administration (n. trad.). 
59 Very High Frequency: frecvenţă foarte înaltă (n. trad.). 


trebuie) să prezinte un raport complet, când ajung pe sol. lar 
raportul, după câte înţeleg, este ceva destul de plicticos. 

Am luat legătura cu Braniff 42 și i-am spus că am văzut ţinta 
venind spre el de la o distanţă de opt-zece mile, din direcţia 
poziției lui de la ora 10 și că, ajungând cam la trei mile, a virat 
spre stânga și s-a întors către nord-vest, de unde venise. Braniff 
42 a confirmat și a adăugat că obiectul efectua o manevră de 
coborâre, cam la 20* deasupra orizontului. 

Așa cum am declarat, cred că experienţa mea trecută este 
grăitoare prin ea însăși și știu ce am văzut; și sunt sigur că 
pilotul lui Braniff 42 nu a avut halucinaţii. 'Ţinta se deplasa cam 
cu 1000 de mile pe oră și a efectuat un viraj de 180° într-o zonă 
de cinci mile, ceea ce n-ar putea să facă niciunul dintre 
avioanele pe care le-am urmărit pe ecranul radar - și am 
urmărit aparate B-58 zburând cu o viteză supersonică, toate 
tipurile de avioane civile cu reacție zburând cu viteză maximă și 
chiar avioane SR-71, a căror viteză normală este de peste 1500 
de mile pe oră. 

Doctore, astfel se încheie declaraţia mea. Alătur o diagramă 
cu localizarea geografică a avioanelor și a obiectului.” 


O interpretare cu totul diferită a fost dată de căpitanul 
avionului companiei American Airlines, într-o scrisoare adresată 
Proiectului Blue Book: 


„N-am dat nicio importanţă incidentului; mi s-a părut că a fost 
doar un aeroplan aflat la oarecare distanţă - șase sau opt mile - 
care și-a aprins luminile de aterizare și le-a stins după 3 sau 4 
minute. 

L-am întrebat pe operatorul radar dacă detectase vreo ţintă la 
poziția mea de la ora 9 sau 10 și mi-a răspuns că nu, iar eu am 
spus: «Ei bine, este totuși una acolo». Nu mi-am închipuit că 
avea s-o transforme într-un raport OZN. Nu m-am mai gândit la 
asta. Presupun că era o misiune de aprovizionare în zbor cu 
combustibil, a Forţelor Aeriene. Continui să cred că a fost doar 
un avion cu luminile de aterizare aprinse.” 


Mărturia controlorului traficului aerian combinată cu cea a 
căpitanului avionului Braniff este verosimila, în timp ce 
declaraţia superficială a pilotului de la American Airlines nu 


este. E de neconceput ca o misiune de aprovizionare în zbor cu 
combustibil a Forţelor Aeriene, care implică cel puţin două 
avioane, să se fi desfășurat la 6 sau 8 mile în faţa unui avion de 
linie, într-un culoar aerian rezervat avioanelor cu reacţie 
comerciale. O misiune de aprovizionare în zbor necesită 
întotdeauna multe lumini. De ce l-ar fi întrebat pilotul de la 
American Airlines pe cel al avionului Braniff dacă avea luminile 
de aterizare aprinse, mai ales că acesta din urmă se afla la 
multe mile în faţa lui și se îndrepta în direcţia opusă? Apoi, atât 
Braniff cât și controlorul au situat obiectul la poziţia de la ora 10 
a avionului Braniff și, astfel, în faţa lui Braniff, care el însuși se 
afla la o distanță de 20 de mile în faţa avionului companiei 
American Airlines. 

Totuși, pilotul de la American Airlines a spus că a văzut ceva 
la poziția lui de la ora 10 și, dacă luminozitatea l-a împiedicat să 
aprecieze just distanţa și l-a făcut să plaseze obiectul mult mai 
aproape de el, deci aparent în spatele avionului Braniff, aceasta 
nu ar explica totuși poziţia de la ora 10. Şi încă o dată, dacă 
obiectul se afla la câteva zeci de mile în spatele avionului 
Braniff, de ce l-a întrebat pe acesta dacă avea luminile de 
aterizare aprinse? 

Deoarece proiectul Blue Book s-a întemeiat pe mărturia 
pilotului de la American Airlines și n-a făcut nimic ca să 
lămurească lucrurile prin obţinerea unor depoziţii din partea 
controlorului de trafic aerian, din partea piloților avioanelor 
Braniff și American Airlines, acest caz și multe asemenea lui nu 
oferă suficiente date științifice și nu constituie dovezi 
convingătoare. 

Tot ce se poate spune de fapt despre cazurile radar-vizuale 
este că, frecvent, persoane demne de încredere de la posturile 
radar și de la posturile de observaţie vizuală (controlori ai 
traficului aerian, piloţi etc.), posturi care cer calităţi deosebite, 
sunt de acord că întâmplări extrem de bizare au fost detectate 
simultan, atât vizual, cât și cu ajutorul radarului. Dar care au 
fost ordinea și durata exactă a evenimentelor, traiectoriile 
exacte, acceleraţiile, natura precisă a impulsurilor luminoase 
radar și în ce măsură concordă declaraţiile diferiților observatori 
în ceea ce privește detaliile? Toţi acești factori rămân, din 
păcate, necunoscuţi și vor continua să rămână astfel în 
viitoarele cazuri radar-vizuale (și în alte categorii), dacă 


fenomenul OZN nu se va bucura de o consideraţie științifică și 
dacă nu vor fi efectuate investigaţii minuţioase, într-o manieră 
responsabilă. 

În ceea ce privește prototipul cazului radar-vizual, se poate 
spune că operatorul radar observă pe ecranul său un impuls 
luminos care, afirmă el, este bine definit, asemănător tipului de 
impuls dat de un avion de mari dimensiuni, nu este rezultatul 
unei funcţionări defectuoase și nu amintește de „fenomenele 
meteorologice”. O observaţie vizuală se referă în mod obișnuit 
la o lumină, sau poate la o formaţie de lumini, cu totul 
nefamiliare observatorului, care în general numai sugerează 
(dacă este cazul) un obiect vag conturat de strălucirea luminilor. 
Vitezele sunt invariabil mari, dar combinaţiile de viteză mare, 
într-un moment, și de planare în altul nu sunt rare. Inversarea 
direcției mișcării și virajele strânse, fără să ajungă la 90* sunt 
caracteristice cazurilor radar-vizuale. 

Virtual, toate cazurile radar-vizuale au loc în timpul nopţii, un 
lucru care ar putea fi considerat ca o dovadă incontestabilă 
împotriva existenţei reale a țintelor. Dar noi examinăm datele și 
dovezile așa cum au fost raportate de observatori, nu cum 
presupunem că ar trebui să fie văzute. În categoriile întâlnirilor 
de aproape, observaţiile diurne au loc cu o frecvenţă 
considerabilă. 

Un exemplu interesant de caz radar-vizual, care contribuie la 
conturarea prototipului și care ilustrează indiferența 
dispreţuitoare a Proiectului Blue Book față de principiile 
cercetării științifice, s-a petrecut în New Mexico, la 4 noiembrie 
1957 (vezi Anexa 1, RV-3), chiar înaintea celebrului caz de 
întâlnire de aproape de la Levelland, Texas (cap. 8). Ofiţerul 
care a redactat raportul, un locotenent-colonel al forţelor 
aeriene, a spus despre acest caz: 


„Opinia ofițerului care a redactat raportul este că acest obiect 
ar fi putut fi un avion neidentificat, înșelându-se poate în 
alegerea pistei de aterizare de la baza Forţelor Aeriene din 
Kirtland. Temeiurile acestei opinii sunt: 

1 Observatorii sunt socotiți competenţi și demni de încredere, 
iar investigatorul consideră că au văzut cu adevărat un obiect 
pe care n-au putut să-l identifice. 

2. Obiectul a fost detectat pe un ecran radar de un operator 


competent. 
3. Obiectul nu corespunde criteriilor de identificare valabile 
pentru orice alt fenomen.” 


Așadar, observatorii erau demni de încredere, operatorul 
radar competent și obiectul n-a putut fi identificat: deci era un 
avion! în fața unor astfel de raționamente, ne putem întreba 
dacă ar fi vreodată posibil să descoperim existenţa unor noi 
fenomene empirice în vreun domeniu de experiență umană. 

Raportul asupra acestui incident sună astfel în fișierul Blue 
Book: 


„DESCRIEREA  OBSERVAȚIEI DE CĂTRE MARTORI. La 4 
noiembrie, 10 h 45 timpul local ambii martori erau de serviciu, 
singuri, în turnul de control de la baza Forţelor Aeriene din 
Kirtland, New Mexico; acest turn are o înălțime de peste 100 de 
picioare. Unul dintre controlori a privit în sus ca să verifice 
condiţiile de  nebulozitate și a observat o lumină albă 
deplasându-se către est cu 150-200 mile pe oră, la o înălţime 
de aproximativ 1500 de picioare, pe Victor 12 [un culoar aerian 
de joasă înălţime]. Martorul a telefonat atunci staţiei radar și i-a 
cerut să identifice obiectul. Operatorul radar a raportat că 
obiectul se afla la aproximativ 90° azimut faţă de observator; el 
a dispărut la 180* azimut faţă de observatorul din turn. Obiectul 
a trecut oblic pe deasupra capătului estic al pistei 26, în direcţia 
sud-vest, și a intrat într-un picaj abrupt. Unul dintre martori a 
încercat să intre în legătură radio cu ceea ce credea că este un 
avion necunoscut, care nu știa pe ce pistă să aterizeze. Un 
Logair C-46 tocmai ceruse instrucţiuni pentru aterizare. Obiectul 
a fost observat apoi cu binoclul și părea să aibă «forma unui 
automobil în poziţie verticală». Înălţimea lui a fost apreciată la 
15-18 picioare. În partea de jos a obiectului se vedea o lumină 
albă. Obiectul și-a micșorat viteza cam la 50 de mile pe oră șia 
dispărut după un gard în «Drumhead», o zonă interzisă, puternic 
luminată de reflectoare, care se află cam la o jumătate de milă 
de turnul de control. Apoi a reapărut, îndreptându-se către est, 
și unul dintre martori i-a trimis o lumină verde din turn, socotind 
că ar putea fi un helicopter în pericol. În acel moment, obiectul 
era la o înălţime de 200-300 picioare; a virat în direcţia sud-est, 
s-a înălțat brusc cu o viteză ascensională evaluată la 4500 


picioare pe minut și a dispărut. Martorul a declarat că obiectul 
se înălța ca un «avion cu reacţie», mai rapid decât orice 
helicopter. (Viteza ascensională este cea estimată de martor). 

Deși la o înălțime destul de mare erau nori răzleţi, vizibilitatea 
era bună. Viteza vânturilor la sol varia de la 10 la 30 de noduri. 
Martorii au observat obiectul timp de 5 sau 6 minute, cam 
jumătate din acest timp cu ajutorul binoclurilor.” 


Ofiţerul Forţelor Aeriene care a redactat raportul a declarat: 


„Ambii martori, interogaţi simultan, au dat răspunsuri identice 
la toate întrebările și au făcut o descriere identică a observației. 
Ambii păreau să fie oameni serioşi și echilibraţi, cu o inteligenţă 
mult deasupra celei medii și cu un temperament perfect adaptat 
cerinţelor meseriei de operator în turnul de control. Deși întru 
totul dispuși să coopereze și gata să răspundă la orice întrebare, 
ambii martori păreau ușor stânjeniţi de faptul că nu puteau să 
identifice, sau să ofere o explicaţie asupra obiectului pe care 
erau ferm convinși că l-au văzut. După părerea celui care i-a 
interogat, ambii martori sunt cu totul competenţi și demni de 
încredere.” 


Ce a declarat operatorul radar - separat din punct de vedere 
fizic de observatorii vizuali - că a văzut pe ecran? Următoarea 
comunicare teleimprimată arată că declaraţia lui concordă întru 
totul cu observaţia vizuală, cu excepţia felului în care a dispărut 
obiectul. Observatorii vizuali au declarat că el a urcat brusc spre 
sud-est; raportul radar arată că obiectul a dispărut spre nord- 
vest, cam la zece mile de staţia radar. Este poate o contradicţie, 
dar e posibil și ca radarul să fi păstrat obiectul pe ecranul său 
mult mai mult timp decât l-au urmărit observatorii vizuali. 
Raportul radar afirmă: 


„Observatorului i s-a cerut de către operatorul din turn 

să identifice obiectul aflat lângă capătul de est al pistei est- 
vest. Obiectul era la un azimut aproximativ de 90° [est] faţă de 
observator. Obiectul a dispărut la un azimut de 180° [sud] faţă 
de observator. Obiectul a fost mai întâi văzut aproape de limita 
de est a bazei Forţelor Aeriene din Kirtland, având direcţia de 
zbor est - sud-est, apoi s-a întors, zburând în direcţia opusă, 


spre vest, și s-a îndreptat către staţia de frecvenţe joase [să fie 
aceasta totuna cu «Drumhead>?], unde obiectul a început să se 
rotească. De la staţie, obiectul a luat-o către nord-vest cu mare 
viteză și a dispărut la aproximativ 10 mile de observator.” 


Raportul radar adaugă ceva nesemnalat de observatorii 
vizuali: 


„Cam la 20 de minute de la dispariţie [a obiectului 
necunoscut] un avion C-46 4718 N al Air Force a decolat în 
direcția vest, efectuând un viraj spre stânga; în momentul acela, 
observatorul a îndreptat antena radar spre sud și a văzut 
obiectul [probabil același obiect necunoscut] deasupra reperului 
exterior, cam la 4 mile sud de pista nord-sud. Obiectul s-a 
îndreptat spre nord cu mare viteză; cam la o milă sud de pista 
est-vest a virat brusc spre vest și a început să-l urmărească pe 
C-46. Obiectul a păstrat o distanţă de aproximativ o jumătate de 
milă de C-46, zburând spre sud aproximativ 14 mile. Apoi 
obiectul s-a îndreptat spre nord și a planat deasupra reperului 
exterior aproximativ un minut și jumătate și a dispărut apoi de 
pe ecran. Durata totală a observaţiei radar: 20 de minute [faţă 
de cele 4 sau 5 minute de observaţie vizuală]”. 


Ce se poate spune despre un caz radar-vizual ca acesta? 
Concordanţa fundamentală dintre raportul radar și cele vizuale 
și competenţa celor trei observatori înlătură, după părerea mea, 
orice suspiciune de miraj, false ecouri radar etc. Ceva s-a aflat 
cu siguranţă acolo. Dacă a fost un avion obișnuit, ne putem 
întreba cum se face că cei doi observatori vizuali, având un total 
de 23 de ani de experienţă în turnul de control, nu au fost în 
stare, împreună, să-l recunoască, în condiţii de bună vizibilitate. 
Chiar dacă n-ar exista confirmarea radar asupra mișcării încete 
și rapide a obiectului, sau doar a prezenţei unui obiect 
necunoscut, ar trebui să se răspundă acestei întrebări. 
Descrierea aspectului pe care-l avea obiectul văzut prin binoclu 
- „ca un automobil în poziţie verticală” - ar cere de asemenea o 
explicaţie. 

Lipsa unei anchete aprofundate - aparentele nepotriviri între 
radar și observatorii vizuali, în ceea ce privește dispariția 
obiectului, ar fi trebuit verificate și ar fi trebuit de asemeni 


întreprinsă o documentare mult mai amănunţită asupra 
întregului incident - conjugată cu aplicarea teoremei Blue Book 
a dus inevitabil la concluzia că era vorba de un avion rătăcit; 
singura soluţie posibilă pentru Proiectul Blue Book. 

Deși se pretează mai bine la investigaţie decât rapoartele 
OZN din primele două categorii examinate de noi, rapoartele 
radar-vizuale reprezintă o anumită sfidare pentru cercetător. 
Două cazuri clasice, cercetate atât de amănunţit pe cât e posibil 
după trecerea mai multor ani de către regretatul Dr. James 
McDonald, au fost înfățișate în „Flying Saucer Review”® și, 
respectiv, în „Astronautics and Aeronautics”$!. Nu e nevoie, 
deci, să fie prezentate aici în amănunt. Unul a avut loc la 17 
iulie 1957, la Lakenheath, Anglia (vezi Anexa 1, RV-4). 

Cazul Lakenheath a implicat doi operatori independenţi unul 
de altul, de la două posturi radar terestre, un pilot militar și un 
operator de la un turn de control. El a constituit obiectul unor 
investigaţii cu totul superficiale, atât din partea Proiectului Blue 
Book, cât și a Comitetului Condon, ale cărui concluzii merită 
totuși să fie citate: „In rezumat, acesta este cazul cel mai bizar 
și mai neobişnuit din dosarele cazurilor radar-vizuale. 
Comportarea aparent raţională, inteligentă a  OZN-ului 
sugerează o invenţie mecanică de origine necunoscută drept 
cea mai probabilă explicaţie a observaţiei”. Dar apoi „bunul 
simţ” vine în ajutor: „Totuși, având în vedere inevitabila putință 
de a greși a martorilor, nu pot fi cu totul excluse explicaţii mai 
convenţionale ale acestui raport”. 

Raportul nu sugerează ce explicații convenţionale ar putea 
lămuri cazul. Intr-o altă secţiune a Raportului Condon, cazul este 
discutat din nou, făcându-se această afirmaţie nesatisfăcătoare: 
„In concluzie, deși explicaţiile convenţionale sau naturale nu pot 
fi, desigur, excluse, probabilitatea lor pare mică în acest caz și 


60 Vol. 16, Nr. 2, martie/aprilie 1970, pag. 9-17 (n. a.). 

61 Numerele din iulie şi septembrie 1971. Subcomitetul OZN al 
A.L.A.A. (American Institute of Aeronautics and Astronautics), după ce 
a publicat Aprecieri asupra problemei OZN (noiembrie 1970), în care 
conchidea că fenomenul OZN merită să fie studiat ştiinţific, a anunţat 
că, din când în când, va publica în revista institutului cazuri OZN, 
astfel încât cititorii să-şi poată forma singuri o opinie. Cazul 
Lakenheath, studiat de Dr. McDonald, a fost unul dintre acestea. (n. 
a.). 


probabilitatea ca măcar un OZN autentic să fi fost implicat pare 
să fie foarte mare”. Raportul Condon nu adaugă nimic și nu 
propune nicio explicaţie despre ceea ce ar putea fi acest „OZN 
autentic”. 

Firește, probabilitățile nu înseamnă dovezi. Totuși, când în 
cursul cercetărilor OZN se întâlnesc mu/te cazuri, fiecare oferind 
o mare probabilitate ca „o observaţie empirică într-adevăr 
nouă” să fi fost implicată, probabilitatea ca un fenomen nou să 
nu fi fost observat devine foarte mică și se micșorează și mai 
mult când numărul cazurilor crește. Atunci, șansele de a fi fost 
vorba de ceva cu adevărat nou sunt foarte mari și orice jucător 
n-ar ezita nicio clipă să parieze pe ele o sumă frumoasă. 

Acest aspect merită o atenţie deosebită. Orice caz OZN luat în 
sine, fără a se ţine seama de datele acumulate în întreaga lume 
(presupunând că acestea au fost trecute prin „filtrul OZN”), 
poate fi respins aproape întotdeauna pe considerentul că, în 
acel caz particular, au existat un număr neobișnuit de 
împrejurări de o probabilitate redusă (dar lucruri stranii și 
coincidenţe de o probabilitate extrem de redusă au loc uneori). 
Insă când astfel de cazuri se acumulează într-un număr mare, 
nu mai este corect din punct de vedere științific să aplici 
raționamentul care se aplică unui caz izolat. Şansa ca un caz 
OZN investigat amănunţit, cu martori excelenți, să se datoreze 
unei percepții greșite este neîndoielnic foarte mică, dar nu 
inexistentă. Totuși, nu este logic să aplici aceeași argumentare 
unei colecții impozante de cazuri similare, deoarece 
probabilitatea combinată ca ele, toate să fi fost percepții greșite 
este comparabilă cu probabilitatea ca, dacă o monedă aruncată 
în sus cade o dată pe muche, să cadă pe muche ori de câte ori 
va fi aruncată.“? 

Al doilea caz clasic este rezumat în introducerea articolului 


62 Se poate obiecta, pe drept cuvânt, că argumentul de mai sus este 
specios, în măsura În care nu putem atribui o valoare numerică de 
probabilităţi şanselor ca un raport dat să nu fie rezultatul unei 
perceptii greşite. Analogia este justificată numai în măsura în care 
cineva se simte îndreptăţit să spună, aşa cum o face Raportul Condon 
explicit pentru un caz particular şi implicit pentru mai multe altele, că 
există o mare probabilitate ca măcar un OZN să fi fost autentic şi, 
deci, că probabilitatea ca această observaţie să se fi datorat unei 
percepții greşite era foarte mică, din punct de vedere numeric. (n. a.). 


din „Astronautics and Aeronautics”: 


„Un avion RB-47 al forțelor aeriene, înzestrat cu aparatură 
electronică de contramăsurători (ECM) și având un echipaj 
format din șase ofiţeri, a fost urmărit de un obiect neidentificat 
pe o distanţă de mai bine de 700 mile, timp de o oră și 
jumătate, pe când zbura din Mississippi prin Louisiana și Texas, 
până în Oklahoma. Obiectul a fost văzut de mai multe ori de 
echipajul din cabina de comandă ca o lumină strălucitoare, 
urmărit de radarul de la sol și detectat de aparatele de control 
ECM de la bordul lui RB-47. De un interes deosebit sunt 
momentele de apariţie și dispariţie simultană a obiectului pe 
toate cele 3 «canale», precum și rapiditatea manevrelor, care 
depășea experienţa anterioară a echipajului.” 


Un caz radar-vizual pe care Comitetul Condon nu l-a examinat 
și de care probabil nu avea cunoștință - respins de Blue Book pe 
motivul că nu conţine „date suficiente” (deși nu s-a făcut nicio 
încercare de a se obţine date suplimentare) și considerat 
„avion” - a fost raportat de pe o navă militară din Filipine. 
Observaţia a avut loc la 5 mai 1965 (vezi Anexa 1, RV-5). Citez 
din raportul oficial: 


„La ora 9 și 10 minute în punctul aflat la 20*22' latitudine 
nordică și 135* 50' longitudine estică, ruta 265, viteza 15 
noduri, timonierul de la prova a raportat despre ceea ce credea 
el că este un avion relevment 000, poziţie unghiulară 21. Prin 
binoclu au fost observate trei obiecte foarte apropiate unul de 
altul; unul era de mărimea întâi, celelalte de mărimea a doua. 
Obiectele se deplasau cu o viteză extrem de mare, înaintând 
spre navă la o altitudine nedeterminată. La ora 9 și 14 minute, 
patru ţinte mobile au fost detectate de radarul de detecție 
aeriană SPS-6C la distanţa de peste 22 de mile și urmărite timp 
de 6 minute. Când au ajuns deasupra navei, obiectele au 
alcătuit o formaţie circulară chiar la verticala ei și au rămas 
acolo aproximativ 3 minute. Această manevră a fost observată 
atât vizual, cât și pe ecranul radar. Obiectul strălucitor care a 
planat deasupra postului de la tribord a provocat un ecou mai 
puternic pe ecranul radar. Obiectele și-au schimbat de mai 
multe ori direcţia de zbor în timpul observaţiei, lucru confirmat 


atât vizual, cât și prin radar, și au fost urmărite la viteze mai 
mari de 3000 (trei mii) de noduri. Au fost chemate prin IFFS dar 
nu s-a primit răspuns. După manevra de planare, care a durat 
trei minute, obiectele au pornit spre sud-est cu o viteză extrem 
de mare. Evoluţiile descrise mai sus au fost observate de CO 
[ofiţerul comandant], de tot echipajul de pe pasarelă și de o 
mare parte a personalului de pe puntea superioară.” 


Nava din Filipine a adăugat următoarele, pentru a demonstra 
capacitatea de observaţie a echipajului său: 


„În perioada 5-7 mai, între orele 18 și 20, au fost observate 
mai multe obiecte. Toate aceste obiecte au caracteristicile unui 
satelit, inclusiv viteza și aspectul. Aceste observaţii sunt 
raportate pentru a arăta că a fost o diferenţă notabilă ca viteză 
și manevrare între acești sateliți neîndoielnici și obiectele 
descrise mai sus.” 


Raportul se poate cu greu numi științific. Am vrea să știm ce 
înseamnă aceste „viteze extrem de mari” și, fiind vorba de 
viteze atât de mari, cum a putut radarul să le urmărească un 
timp atât de îndelungat, de șase minute. Cele șase minute 
includ și cele trei minute de planare, sau nu? Ce fel de ecouri au 
fost observate pe ecranul radar? Ce schimbări de direcţie au 
fost efectuate și cu ce acceleraţie unghiulară? lar când obiectele 
„au alcătuit o formaţie circulară chiar la verticala navei”, au 
rămas staţionare? Oscilau, se deplasau înainte și înapoi? Blue 
Book ar fi trebuit să cerceteze astfel de probleme. 

Martorii cazurilor radar-vizuale se numără printre observatorii 
cu cea mai bună pregătire tehnică dintre cei care au raportat o 
experiență OZN, dar cuvintele lor trădează adesea aceeași 
exasperare și neputinţă de a înţelege care-i cuprind pe cei mai 
puţin pregătiţi. În cazul Lakenheath, operatorul radar i-a cerut 
pilotului interceptorului Venom să confirme că OZN-ul a început 
să-l urmărească îndeaproape, ca și cum ar fi simţit nevoia să-și 
confrunte cu cineva uluitoarele sale observaţii. Pilotul a 
confirmat și a precizat că era „incapabil să scape de ţinta care-l 
urmărea”, a cerut ajutor și a remarcat: „Cea mai clară ţintă pe 


63 Identification Friend or Foe: dispozitiv radar de identificare a 

care am văzut-o vreodată pe un ecran radar”. 

O relatare a unei observaţii radar-vizuale făcută de căpitanul 
unui avion de linie Trans-Texas (vezi Anexa 1, RV-6) ilustrează 
nu numai prototipul acestor cazuri, dar și, încă o dată, reticenţa 
mereu prezentă, mai ales a persoanelor cu pregătire tehnică, în 
raportarea unui OZN. Membrul Escadronului de informaţii nr. 
4602 al Forţelor Aeriene, care a interogat pilotul în acest caz și a 
redactat raportul pentru Blue Book, scria: 


„Martorul ezita să vorbească despre obiect, părând oarecum 
neliniștit că este anchetat în legătură cu observaţia. El 
considera că n-a contribuit la nașterea raportului preliminar 
decât prin întrebarea pusă staţiei (radar) AC&W, dacă e însoţit 
de ceva în zborul său. După explicaţia pe care i-a dat-o 
investigatorul, el s-a arătat gata să colaboreze și trebuie 
considerat demn de încredere.” 


lată raportul original Blue Book: 


„Descrierea observaţiei făcută de martor: un obiect a fost 
văzut în cursul unei decolări de pe aeroportul Shreveport, din 
Louisiana, la aproximativ 20,30 CST%, la 3 iunie 1957. 
Altitudinea obiectului era de aproximativ 400 de picioare, când 
a fost văzut prima dată. Martorul a declarat că turnul de control 
i-a atras atenţia asupra obiectului, care avea aspectul unei 
lumini mici. Luminile de aterizare ale avionului martorului au 
fost aprinse și stinse, iar obiectul a răspuns cu o lumină foarte 
strălucitoare îndreptată asupra avionului. Apoi obiectul a 
început să urce, cu mare viteză, pornind dintr-o poziţie aparentă 
de planare. În acest timp, a fost observat și un alt obiect, la 
aproape aceeași înălțime și având înfățișarea primului obiect. 
Martorul a declarat că a luat atunci legătura cu turnul de 
control, ca să întrebe dacă le vedea pe amândouă. Turnul le 
vedea pe amândouă, prin binocluri. Apoi obiectele s-au deplasat 
paralel cu avionul martorului, cam cu aceeași viteză de 110 
noduri, dar la o înălţime mai mare. La Converse, Louisiana, 
obiectele îi însoțeau încă, astfel că martorul s-a decis să cheme 
GOATEE [staţia radar] ca să se informeze dacă și ei prinseseră 
obiectul cu arma lor [sic]. S-a primit un răspuns afirmativ. 


64 Central standard time - ora centrală standard (n. trad.). 


Martorul a comparat dimensiunea și aspectul obiectelor cu 
acelea ale unei stele; totuși, el a menţionat că, la un moment 
dat, a putut să vadă silueta obiectelor, dar n-a putut să facă o 
declaraţie precisă în acest sens.” 


Când a fost interogat, copilotul a confirmat întru totul 
declaraţia pilotului, dar a declarat că obiectul se afla la 1000 de 
picioare înălţime și la o jumătate de milă distanţă, când a fost 
văzut prima dată. El a spus că lumina se deplasa sub un unghi 
de 170°, în timp ce se ridica la o înălțime de aproximativ 10.000 
de picioare, cu o viteză considerabilă, după care a părut că-și 
menţine relativ aceeași poziţie, timp de o oră, față de avionul 
martorului. El a declarat, de asemeni, că staţia radar a raportat 
că a detectat două obiecte la 9700 picioare înălțime. 

Scurtele declaraţii ale celor doi piloţi și răspunsul staţiei radar 
ne decepţionează, fiind nesatisfăcătoare și incomplete. Proiectul 
Blue Book înregistrează cazul ca „neidentificat”, dar, ca de 
atâtea ori înainte și după acest incident, natura necunoscută a 
cauzei lui n-a constituit un îndemn pentru cercetare și pentru o 
anchetă serioasă. OZN-ul a fost identificat în mod satisfăcător - 
ca neidentificat. Obiectul fiind observat timp de aproximativ o 
oră, dacă raportul este corect, o investigaţie amănunţită și 
conștiincioasă ar fi putut stabili, fără îndoială, dacă putea fi 
vorba despre perceperea greșită a unor obiecte naturale de 
către pilot, copilot, observatorii din turn și, probabil, de către 
operatorul radar, deși niciodată nu s-a stabilit cu certitudine 
dacă radarul a detectat într-adevăr obiectele observate vizual. 
Firește, dacă radarul nu a reperat obiectele observate vizual, ne 
putem întreba ce anume a apărut pe ecran. 

Cazurile descrise până acum servesc în mod adecvat la 
stabilirea prototipului categoriei radar-vizuale. Cazurile bune 
radar-vizuale, investigate cum se cuvine, sunt rare. Totuși cele 
care există nu pot fi înlăturate cu ușurință. Cazul la care m-am 
referit, implicând un RB-47 și descris pe larg în „Astronautics 
and Aeronautics” din iulie 1971, se numără, fără îndoială, 
printre cele care trebuie privite cu seriozitate, ca ilustrând un 
fenomen incontestabil straniu (vezi Anexa 1, RV-8). Este 
imposibil să-l consideri drept rezultat al unei percepții greșite, 
sau al unei funcţionări defectuoase a radarului, sau efect al unei 
propagări anormale. Această întâlnire radar-vizuală a avut loc la 


17 iulie 1957, în timpul zborului unui avion special, electronic, 
prin Mississippi, Louisiana, Texas și Oklahoma. N-a fost în niciun 
caz un eveniment localizat și de scurtă durată; el a implicat 
echipaje terestre și aeriene, și mai multe instalaţii radar. 

Mai devreme, în același an, la 13 februarie 1957, un caz 
radar-vizual a avut loc la baza Forţelor Aeriene din Lincoln, în 
Nebraska. Rezumatul Blue Book arată: 


„Obiectele au fost observate vizual de trei operatori de 
control aerian și de directorul operaţiunilor, care se afla în oraș 
ca să supravegheze o misiune de zbor. Obiectele au fost de 
asemeni observate pe ecranele radar de NCOIC și GEA (două 
staţii radar distincte). Obiectele au fost observate timp de trei, 
cinci minute... Obiectele se aflau cam la 5 sau 6 mile în spatele 
unui avion de linie și se deplasau de două ori mai repede... Unul 
dintre obiecte s-a scindat în două și altul a făcut un viraj de 180 
de grade. Interogarea prin IFF n-a dat niciun rezultat. Estimarea 
vizuală a dimensiunilor obiectelor era imposibilă, dar operatorul 
radar a declarat că ecoul de pe ecranul său avea cam aceeași 
mărime cu acela al unui avion B-47. Obiectele păreau că 
staționează, apoi au pornit brusc cu mare viteză și au dispărut.” 


Aplicând teorema sa standard, Blue Book a etichetat 
observaţia: „probabil balon” și „probabil avion”. 


Întâlniri de aproape de primul tip 


Mi-am dat seama deodată că lumina venea de sus. Mi-am 
ridicat ochii și am văzut contururile unui obiect care se deplasa 
pe deasupra acoperișului casei mele, la o înălțime de 
aproximativ 250-500 picioare. Lumina roșie venea de sub 
obiect, cam de la mijloc. 

Vezi Anexa 1, CE 1-3 


Rapoartele de observaţie OZN care vorbesc despre obiecte 
sau lumini foarte strălucitoare, apropiate de observatori - în 
general, la o distanță mai mică de 500 picioare - intră prin 
definiţie în a doua mare categorie de observaţii OZN, întâ/nirile 
de aproape. De fapt, această categorie nu implică un alt fel de 
rapoarte OZN, ci doar rapoarte despre aceiași stimuli întâlniți și 


în cazul primelor trei categorii, care acum, întâmplător sau 
intenţionat, sunt văzuţi de aproape. Este neîndoielnic că OZN- 
urile văzute de la distanţă vor fi întâlnite uneori aproape, așa că 
facem această distincţie doar pentru ușurarea descrierii și 
studiului. 

La rândul său, această mare categorie se împarte, în mod 
firesc, în trei grupe. Intâlnirea de aproape per se”, în care 
observatorii raportează o experienţă fără efecte fizice palpabile; 
întâlnirea de aproape în care sunt raportate efecte fizice 
măsurabile pe sol și asupra unor corpuri însufleţite sau 
neînsufleţite; și întâlnirea de aproape în care este raportată 
prezența unor entităţi însufleţite (adesea numite „umanoizi”, 
„ocupanţi” sau câteodată „ozenauţi”). Am făcut mai înainte 
distincția între această din urmă categorie și categoria 
„contactaţilor”. 

Definiţia întâlnirii de aproape este dată cel mai bine, în mod 
operațional, de observatorii înșiși: care sunt cele mai frecvente 
distanţe raportate în cazurile în care obiectul era destul de 
aproape ca să ofere o mărime unghiulară apreciabilă și 
numeroase detalii, în care se presupune că a existat o viziune 
stereoscopică și în care s-a raportat teama de un posibil contact 
fizic direct? Chiar din rapoarte reiese că ordinul de mărime al 
unei astfel de distanţe este de câteva sute de picioare și adesea 
mult mai puţin - uneori 20 de picioare, sau chiar mai puţin. In 
orice caz, distanța raportată este de asemenea natură încât 
pare foarte puţin probabil ca stimulul real să se fi aflat la o 
depărtare prea mare, mai ales când obiectul sau lumina trecea 
între observator și vreun obiect (copac, casă, deal etc.) situat la 
o distanţă cunoscută. 

Cazurile de întâlniri de aproape sunt cele în care avem mai 
mult de-a face cu ipoteza „percepţiilor greșite” ale rapoartelor 
OZN. Dacă această ipoteză poate găsi unele argumente 
favorabile în prima mare categorie a rapoartelor OZN - cea care 
se referă la observaţii de la distanţă - ea devine realmente de 
neconceput în cazul întâlnirilor de aproape. Rapoartele OZN la 
care ne vom referi în continuare, întocmite fiecare în parte de 
doi sau mai mulţi observatori capabili să prezinte un raport 
coerent și pe cât posibil faptic, ridică problema dacă se mai 
poate susține că percepţia raportată se înscrie în „limitele 


65 În sine (n. trad.). 


percepţiei greșite”, atunci când raportorii sunt persoane 
normale și demne de încredere. 

Părerea mea este - și cred că cititorul va fi de acord - că 
limitele unei percepții greșite, logic acceptate, sunt, în aceste 
cazuri, atât de mult depășite, încât trebuie să acceptăm că 
observatorii ori au trăit într-adevăr experienţa pe care au 
raportat-o, ori și-au pierdut raţiunea. Totuși, ocupațiile, 
pregătirea și comportamentul anterior al observatorilor nu 
îndreptăţesc această din urmă ipoteză pentru cazurile „filtrate” 
folosite în acest capitol. 

Avem de-a face oare cu un fenomen de nebunie temporară 
care cuprinde mai multe persoane la un moment dat, fără să se 
manifeste niciodată înainte sau după acel moment? Dacă așa 
stau lucrurile, trebuie să ne preocupe o nouă dimensiune a 
fenomenului OZN. Dar datele problemei - subiectul acestei cărți 
- vor rămâne neschimbate. Numai problema generării lor va 
trebui atacată din altă direcţie. 

Cazurile din această categorie vor fi tratate deci în același 
mod în care au fost tratate și cele din prima mare categorie: 
OZN-uri în văzduh. Mai întâi se va specifica numărul și felul 
observatorilor implicaţi în fiecare subdiviziune; în al doilea rând 
vor fi relatate reacţiile lor imediate faţă de experienţa trăită și, 
în al treilea rând, va fi elaborat prototipul categoriei respective 
din elemente comune celor mai multe observaţii. Ca și mai 
înainte, cazurile individuale menţionate sunt trecute în Anexa 1. 

Trebuie subliniat că toate cazurile folosite aici sunt 
reprezentative din punct de vedere al criteriilor de admitere ca 
rapoarte OZN adevărate, adică rapoarte care provin de la 
oameni demni de încredere și al căror conţinut nu poate fi 
explicat în termeni obișnuiți. 


Întâlniri de aproape de primul tip 


Întâlnirile de aproape în care nu s-a raportat nicio interacţiune 
a OZN-ului cu mediul sau observatorii pot fi numite întâlniri de 
aproape de primul tip. Un grup reprezentativ de astfel de cazuri 
selectate din dosarele mele provin în general din fișierul Blue 
Book și le vom examina pentru a stabili prototipul acestei 
categorii. 

Observatorii se caracterizează prin absența unor ocupații 


specializate - operatori radar, piloţi, operatori în turnul de 
control al traficului aerian etc. - de tipul celor care sunt 
prezente în mod firesc în observaţiile radar-vizuale. Se pare că 
raportorii întâlnirilor de aproape de primul tip au o structură mai 
eterogenă. 

Ca și până acum, am ales cam o duzină de cazuri cu mai mulţi 
martori, pentru a elabora un prototip. Majoritatea raportorilor 
implicaţi au fost interogaţi de mine personal, prin convorbiri 
telefonice înregistrate, ori prin corespondenţă. În fiecare caz, m- 
am convins că aveam de-a face cu oameni normali și complet 
sănătoși și am încercat să-i confrunt pe martori între ei, pentru a 
stabili concordanța celor spuse. Există un număr de rapoarte 
coerente, convingătoare, provenind de la un singur martor și din 
anumite puncte de vedere pare nedrept să nu le includem pe 
cele care prezintă un mare interes și corespund prototipului. 
Totuși, pentru a fi consecvent, nu m-am îndepărtat de la planul 
adoptat în primele trei categorii. 

Cazurile folosite aici implică 41 de raportori6$ 

Fost ofiţer de marină (acum agent 1 


gpanii aeriene Nunăărul 


il lo Du se 


; au fost cel puţin doi martori în fiecare caz, media fiind 3,5 și 
numărul median 3. 

In general, observatorii n-au fost independenţi în sensul că se 
aflau în locuri diferite, dar au fost independenţi din punct de 
vedere al datelor personale, experienţei și probabil al 
temperamentului. Ei se deosebeau și prin cunoștințele pe care 
le aveau asupra fenomenului OZN. În patru dintre incidentele 
raportate, observatorii nu erau - fizic - împreună și n-au intrat în 
legătură decât mai târziu. Ocupațiile observatorilor indică în 
multe cazuri pregătirea temeinică necesară pentru a se achita 
de obligaţii cu spirit critic și în mod responsabil: președintele 
unei mici companii aeriene, director de școală, șapte ofiţeri de 
poliţie etc. 

In întâlnirile de aproape nu-i ușor să separi reacţiile 
observatorilor de descrierea incidentului; cele două lucruri par 
să meargă mână în mână. 

O întrebare standard pe care am pus-o martorilor în anii 
trecuţi este: „Dacă aţi putea să asemuiţi obiectul pe care l-aţi 
văzut cu un obiect bine cunoscut - un obiect casnic, sau orice 
altceva care vă este foarte familiar - ce credeţi ca i-ar semăna 
mai mult, mai ales ca formă?” 

Răspunsul la această întrebare a fost adesea revelator. Într- 
un caz, un martor a spus: „O minge de plajă. Exact ca una din 
acele frumoase mingi de plajă”. Alt martor, un locotenent de 
poliţie care se afla cu câteva blocuri mai departe și care a văzut 
probabil același obiect din alt unghi, a spus: „Era ca un yo-yo”. 
Se îndepărta către nord-est. Eu îl vedeam deasupra copacilor. 
Era ca o minge strălucitoare - o minge luminoasă”. 

Această observaţie a avut loc pe la ora 3 a.m. Ofiţerul de 
poliţie a raportat că obiectul a planat și apoi s-a îndepărtat 
foarte rapid (vezi Anexa 1, IA l-I). Ipoteza că ar fi fost un balon 
luminat nu corespunde observaţiilor independente făcute de cei 
doi martori, lăsând la o parte faptul că nu prea este de crezut ca 
un farsor să fi lansat un balon la ora 3 a.m. Într-un orășel din 
Dakota de Nord. Nici traiectoria persistent orizontală, planarea, 
înălţarea bruscă de la sfârșit nu corespund ipotezei balonului. 

Ofiţerul a continuat: 


67 Două discuri din lemn, plastic sau metal, legate printr-un pivot 

„În timp ce stăteam acolo, simţeam un fel de frică. Nu mi-era 
teamă pentru mine, ci de ce putea fi acel lucru. Am stat acolo, 
cred eu, vreo cinci minute. Obiectul sărea în sus și în jos, cum 
sare o minge la fiecare cuvânt al unui cântec pe ecranul 
cinematografic, dar când a plecat - bang - a dispărut din raza 
vizuală în mai puţin de cinci secunde. A urcat drept în sus, fără 
să devieze... După părerea mea, era condus de cineva sau ceva, 
pentru că un balon plutind în aer nu s-ar fi putut mișca în felul 
acesta.” 


Atunci despre ce fel de fenomen este vorba? 

Într-un al doilea caz (vezi Anexa 1, IA 1-2), implicând mai 
mulţi martori care călătoreau împreună într-o mașină, raportorul 
principal, o fostă infirmieră, a răspuns: 


„Ei bine, cunoașteţi acele farfurii cu care copiii își dau drumul 
pe pante, știți ce vreau să spun? Puneţi două din aceste farfurii 
faţă în faţă fără ca marginile lor să se atingă și vă jur că 
rezultatul va fi foarte asemănător cu ceea ce vreau să descriu... 
N-aș spune că reflecta lumina, aș spune că era mai curând 
luminos - știți, așa cum se vede noaptea cadranul fosforescent 
al unui ceas deșteptător.” 


Martora a declarat despre ea însăși: 


„N-am lucrat în cadrul armatei, dar într-un spital se ivesc 
adesea situaţii critice și trebuie să înveţi să-ţi păstrezi calmul, 
ceea ce mi-a fost de mare folos în timpul observaţiei noastre de 
aproape. Am lucrat 25 de ani ca infirmieră și întotdeauna încerc 
să mă deprind să fiu calmă și să nu intru în panică. Cred că asta 
m-a ajutat într-un fel.” 


Continuând descrierea obiectului, ea a spus: 


„Stiu că era ceva material. Nu voi crede niciodată altfel... Pur 
și simplu nu pot să cred că a fost un corp gazos, sau așa ceva. 
Conturul era foarte precis. Nu a fost neclar nicio clipă... Apoi, 
după ce privisem cam cinci minute, a pornit brusc cu o viteză 
uluitoare și s-a îndepărtat. Și totuși, fără niciun sunet. Era ceva 


compact, ca și cum aș fi văzut un avion... Era ca și cum aș fi 
privit în sus la un avion, iar avionul ar fi stat acolo... absolut 
nemișcat.” 


Alte câteva citate ne vor ajuta la stabilirea prototipului. Ar fi 
mult mai ușor de făcut asta dacă s-ar putea spune că toate 
observaţiile dintr-o categorie dată au anumite elemente 
comune: patru roţi, parbriz, faruri, aripi de avion etc. Dar 
numitorul comun al unor astfel de observaţii pare să fie uluirea 
și o neputinţă unanimă în găsirea cuvintelor necesare descrierii. 


„Privind pe fereastră, am constatat că împrejurimile erau 
scăldate într-o lumină roșie. Primul meu gând a fost că o mașină 
a poliţiei, sau a pompierilor, era parcată în apropiere. L-am 
strigat soţiei mele că e ceva în neregulă în apropiere, să vină să 
vadă. Deodată mi-am dat seama că lumina venea de sus. Mi-am 
ridicat privirea și am văzut conturul unui obiect care se deplasa 
pe deasupra acoperișului casei mele, la o înălţime de 250-500 
picioare. Lumina roșie venea de sub obiect, cam de la mijlocul 
lui. Părea ca un val de lumină ieșind dinăuntru printr-o 
deschizătură... Autocamioneta verde a vecinului meu părea 
cafenie” (vezi Anexa 1, IA 1-3). 


Apoi, acest martor, după câte știu nefamiliarizat cu „epopeea 
OZN” a descris un efect care mi-a fost raportat de multe ori: 


„Un avion a decolat de pe aeroport și a trecut pe deasupra 
obiectului. Toate luminile s-au stins până ce avionul s-a 
îndepărtat de obiect. 

Apoi, emițând cam patru licăriri strălucitoare, obiectul s-a 
deplasat de la vest spre sud-vest și a intrat în nori... Mi s-a părut 
că acest obiect trasa o rută sau cerceta diferite lucruri de pe sol, 
căci luminile se opreau asupra anumitor lucruri: automobile, 
autocamioane, garduri, arbuști, case, linii electrice și stâlpi de 
telegraf.” 


Aproape că poţi să-i înţelegi pe ofiţerii Proiectului Blue Book, 
care au găsit soluţia „identificând” un astfel de caz ca 
„neidentificat” și trecând la altă problemă. Cazul de mai sus 
rămâne înregistrat ca „neidentificat” în fișierul Blue Book; nici 


măcar nu s-a încercat să se scape de el, etichetându-l „posibil 
helicopter”, (cum s-a procedat în alte cazuri), probabil fiindcă ar 
fi fost prea de tot chiar și pentru Blue Book: cazul s-a petrecut la 
ora 6 a.m., într-o dimineaţă de duminică, la mijlocul iernii, timp 
puţin probabil pentru evoluţia unui helicopter, chiar dacă 
această interpretare n-ar fi respinsă prin lipsa totală a 
zgomotului. 

Vom examina acum un alt caz, în care au fost implicaţi doi 
flăcăi de la o fermă din Oklahoma care așezau fânul în clăi 
înainte de răsăritul soarelui și au fost luaţi cu totul prin 
surprindere de subita și apropiata apariţie a unei nave aeriene 
circulare, luminată strălucitor, dar fără aripi. Extrase dintr-un 
interviu destul de lung, înregistrat pe bandă, îl pot ajuta pe 
cititor să-și formeze o imagine complexă, proprie, despre 
întâlnirile de aproape de primul tip și să stabilească prototipul 
acestei categorii (vezi Anexa 1, IA 1-4). 


„Ê Aţi mai văzut ceva asemănător? 

R: Nu. Niciodată. 

Î: Ce v-a impresionat mai mult? 

R: Strălucirea. 

| Ce credeţi că a fost? 

R: Nu știu ce a fost. La început m-a înfricoșat. 

I: Credeţi că ar fi putut fi un balon, sau ceva asemănător? 

R: Nu. Nu a fost balon sau altceva asemănător... La început 
am crezut că erau helicoptere de la baza Forţelor Aeriene din 
Quentin și am telefonat la bază, dar ei ne-au spus că niciun 
helicopter nu se află în văzduh. 

I. Au spus că au reperat ceva pe ecranul radar? 

R: Nu, au spus că nu decolase niciun avion sau altceva în 
noaptea aceea. 

Î. Aţi constatat vreun efect asupra animalelor? 

R: Da, câinii au început să latre. La vaci n-am observat nimic, 
dar câinii au început să latre. 

|: Credeţi că lătrau la acest obiect, sau la altceva? 

R: Nu știu, dar nu era nimic altceva la care ar fi putut să latre. 

|: Ştiţi cumva dacă altcineva l-a mai văzut în noaptea aceea? 

R: Nu. Bănuiesc că nu era multă lume afară la ora 4 
dimineața. 

l: Cum se face că dumneavoastră amândoi vă treziţi atât de 


dimineață? 

R: Trebuia să facem clăi de fân. 

Î: Cum s-a întâmplat că l-aţi văzut dv. Primul? 

[Din acest moment întrebările au fost puse, prin telefon, 
celuilalt martor, care se afla în altă parte a ținutului]. 

R: Întâmplător, el l-a văzut primul, și s-a întors și era 
înspăimântat. Eu nu știam ce s-a petrecut. 

Î: Părea înspăimântat? 

R: O, da, era într-adevăr înspăimântat. Acesta e motivul 
pentru care m-am dus acolo, să văd de ce era înspăimântat. 

Î: Cum se face că nu l-aţi văzut plecând? 

R: Păi, am crezut că se va prăbuși și m-am întors și eu în șură. 

Î: Înţeleg. V-aţi dus amândoi în șură? 

R: Da, domnule, așa este. 

Î: Nu vă condamn deloc. Probabil aș fi fost și eu înspăimântat. 
Ce culoare avea? 

R: Păi, era alb luminos. 

Î: Ce v-a impresionat mai mult din toată întâmplarea? 

R: Cred că faptul că nu era un avion. Era altfel de obiect. 

Î: Ai văzut până acum ceva asemănător? 

R: Niciodată. 

Î: Ai vrea să mai vezi? 

R: Acum, că s-a întâmplat, mi-ar plăcea să am o fotografie 
tocmai ca să dovedesc că l-am văzut. O mulţime de oameni nu 
mă cred. Cât timp ai fost înspăimântat de această întâmplare? 

R: Am fost șocați aproape două săptămâni. Nu puteam să 
dorm. Acum cred în ele; înainte nu credeam... până când l-am 
văzut. 

Î: Aţi citit mult despre OZN-uri? 

R: Am citit, de atunci. Și am de gând să învăţ ceva 
astronomie, aici, la colegiu. 

Î: Facem totul ca să aflăm ce-a fost. 

R: Ei, vă spun eu că, după cum se purtau tipii ăștia aici, cred 
că știau ceva despre care nu voiau să ne vorbească. 

Î: Vrei să spui, cei de la Forţele Aeriene? [investigatori ai 
Forțelor Aeriene au fost trimiși de la baza locală]. 

R: Da.” 


Cei doi băieți mi-au schițat în scrisori nava și traiectoria ei. 
Lumina strălucitoare a coborât, sub un unghi de 45°, la 


înălţimea firelor de telefon din apropiere, deplasându-se 
orizontal peste curtea fermei, și a fost văzută ultima oară 
deasupra unui mic siloz. Ca mărime, părea să fie asemeni Lunii 
pline. Desenul înfățișa un obiect circular fără proeminențe 
vizibile și aparatură mecanică, și a fost descris ca având 
„numeroase lumini de jur-împrejur”. 

Observaţia a avut loc pe la ora 4 a.m. Soarele a răsărit pe la 4 
și 44' (ora locală); așadar, cerul nu era pe deplin luminat. Unul 
dintre adolescenţi a declarat: „Centrul navei m-a intrigat cel mai 
mult, pentru că sau el, sau întreaga navă se rotea în sens invers 
acelor ceasornicului. Centrul era și foarte strălucitor și foarte, 
foarte luminos”. Intregul incident a durat mai puţin de trei 
minute, dar în niciun caz această durată sau traiectoria 
obiectului n-ar putea fi explicate identificându-l drept un meteor 
luminos. Băieţilor le era foarte greu să descrie în termeni 
familiari ceea ce era pentru ei o experienţă foarte reală - o 
dificultate obișnuită, după cum am văzut. 

Contrar planului general al acestei cărţi, voi prezenta acum 
date obţinute de un alt investigator, Raymond Fowler, un 
observator experimentat și consacrat. Datele sunt luate din 
raportul de 68 de pagini pe care l-a întocmit asupra unei 
observaţii de la Beverly, Massachusetts.5 Fowler, care a 
întreprins o cercetare mult mai completă decât Comitetul 
Condon și decât personalul Blue Book, a prezentat întregul 
raport Proiectului Blue Book; ca de obicei, acesta și-a declinat 
orice responsabilitate, pentru că raportul observaţiei nu i-a 
parvenit pe cale oficială. Astfel acest caz foarte interesant, pe 
care grupul Condon n-a putut să-l rezolve, nu numai că n-a fost 
cercetat de Blue Book, ci a fost pur și simplu ignorat de acesta. 

Cazul se referă la o observaţie de relativ lungă durată a unui 
„platou luminos” care plutea fără zgomot deasupra clădirii unei 
școli, și care din când în când se apropia de raportori atât de 
mult, încât ei s-au temut că s-ar putea prăbuși peste ei. 

Câteva extrase din raportul amănunţit al lui Fowler vor fi de 
ajuns pentru a contribui la stabilirea prototipului acestei 
categorii de observaţii. Să recurgem încă o dată la interviurile 
înregistrate pe bandă, pentru că acestea ne ajută, poate, cel 
mai mult să înţelegem problema OZN ca o experienţă umană. 

„Acest obiect părea din ce în ce mai mare, pe măsură ce se 
apropia... Tot ce puteam vedea deasupra capului era atmosfera 
înceţoșată și luminile emițând la anumite intervale semnale 
foarte strălucitoare (și nu clipind). Eram foarte agitat - nu 
înspăimântat - foarte curios. N-aș fi fugit dacă obiectul nu s-ar fi 
apropiat prea mult și n-aș fi crezut că se poate prăbuși peste 
mine.” 


De la un alt martor al aceleiași observaţii aflam: 


„Am început să fug. Atunci un prieten a strigat: «Priveşte! 
Este chiar deasupra noastră!» - așa că am privit în sus și am 
încremenit de uimire. Am văzut un obiect mare și rotund chiar la 
nivelul acoperișului. Arăta exact ca fundul unei farfurii [un 
model obișnuit]. Era solid... N-am auzit niciun zgomot, dar am 
crezut că are să-mi cadă în cap. [Era ca] o ciupercă uriașă. Eram 
fascinat, împietrit, incapabil să gândesc și automat m-am 
pomenit fugind de el.” 


Unul dintre ofiţerii de poliție care fuseseră trimiși la locul 
respectiv a raportat: 


„La ora 9 și 45, la ordinul secţiei de poliţie, m-am dus cu 
ofițerul B. Spre Salem Road, lângă Beverly High School, unde se 
semnalase un OZN. La sosire, am observat ceva ce mi s-a părut 
asemeni unei farfurii mari plutind deasupra școlii. Avea trei 
lumini - roșie, verde și albă - dar nu se auzea niciun zgomot 
care să indice că ar fi fost un avion. [Durata apariţiei - 45 de 
minute - exclude, evident, ipoteza avionului]. Acest obiect plana 
deasupra școlii și părea aproape că stă pe loc. Luminile emiteau 
semnale orbitoare. Obiectul a trecut pe deasupra școlii cam de 
două ori și apoi s-a îndepărtat.” 


Acesta a fost un caz cu martori multipli, inclusiv doi ofiţeri de 
poliţie, dar Blue Book nu i-a acordat nicio atenţie, numai pentru 
că a fost raportat oficial. Comitetul Condon n-a putut să propună 
nici măcar o tentativă de explicaţie naturală, pentru observaţia 
principală; cât despre ipoteza că aceasta s-ar fi datorat unei 
perceperi greșite a lui Jupiter, Fowler aduce argumente 


convingătoare împotriva acestei interpretări, arătând, printre 
altele, că direcţia în care se afla Jupiter, stabilită prin 
interogarea separată a grupurilor, diferă de cea a obiectului cu 
circa 50 de grade. (Desigur, e posibil ca unii dintre martori să-l fi 
confundat pe Jupiter cu obiectul după ce acesta se îndepărtase, 
neobservând planeta mai înainte, datorită unor împrejurări mai 
presante și mai locale.) 

In ceea ce privește modelul întâlnirilor de aproape de primul 
tip, putem spune că raportorii observă mai întâi un obiect 
luminos, câteodată foarte strălucitor - la fel de intens ca o 
flacără oxihidrică - și uneori luminând doar ca un bec cu neon, 
sau cadranul fosforescent al unui ceas. Forma navei este 
perceptată de observator în al doilea rând, deci după 
luminozitate; ea este descrisă în general ca fiind ovală, „ca o 
minge de rugby”, adesea cu o cupolă în vârf. Rotaţia luminilor 
și, probabil, a navei este, după cum se raportează, contrară 
sensului acelor unui ceasornic. Staţionarea și lipsa vreunui sunet 
sunt comune celor mai multe cazuri, ca și demararea rapidă, 
neînsoţită de vreun bang sonic. 

Pentru rapoarte atât de stranii ca acestea, gama de 
caracteristici a modelului este deosebit de săracă. Halucinaţiile, 
de exemplu, cuprind un spectru foarte larg. Întâlnirile de 
aproape OZN - așa cum sunt raportate - dimpotrivă; există chiar 
un fel de monotonie a rapoartelor OZN (așa cum au fost definite 
OZN-urile în această carte), mai ales în ceea ce privește 
diversitatea întâlnirilor de aproape. Îți face impresia că 
diferenţele se datorează în parte posibilităţilor diferite ale 
observatorilor de a descrie o întâmplare neobișnuită. 

Ca un adaos la conceptul prototipului nostru, avem 
următoarea descriere a unei întâlniri de aproape de primul tip 
(vezi Anexa 1, IA 1-6), făcută de un fost ofiţer de marină. 
Observaţia a început când tatăl acestuia, care-și conducea 
acasă fiul venind de la gară, puţin înainte de miezul nopţii, a 
văzut un obiect planând în faţa lor, aproape chiar deasupra 
automobilului. După ce fenomenul s-a repetat de trei ori, el i-a 
spus fiului său: „Ai văzut ceva planând deasupra mașinii?” 

„Da, am văzut - a răspuns fiul - era ca un fel de uriașă pasăre 
preistorică.” Când, mai târziu, am pus întrebarea mea obișnuită, 
dacă există vreun obiect cunoscut cu care ar putea fi asemuit 
cel observat, în ceea ce privește forma și - în acest caz - 


mărimea, martorul a declarat: 


„Foarte greu de spus... N-am văzut niciodată ceva 
asemănător... Poate un submarin, dar nu chiar la fel, desigur... 
M-am gândit că aș putea să-l lovesc cu o piatră... Era atât de 
aproape... Foarte net... atât de net, ca și cum ar fi fost acolo sus 
un cazan.” 


Observaţia a durat 5-8 minute; tatăl a descris-o în felul 
următor: 


„Mi-am plecat capul și am privit în sus prin parbriz, l-am văzut 
în întregime - era acolo. l-am spus lui John: «Doamne, eo 
farfurie zburătoare». Parcă vedeam un film știinţifico-fantastic la 
TV... Atârna acolo, fără zgomot, ca o turlă de biserică luminată 
noaptea. Semăna și cu acele avioane japoneze sinucigașe care 
intrau în fâșia de lumină a proiectoarelor, noaptea. A descris un 
arc de circa o sută de iarzi - ca și cum ar fi fost atins.” 


Când alte două mașini s-au apropiat pe drumul până atunci 
pustiu, „el” și-a stins luminile „exact ca un reostat într-un aparat 
electric de uz casnic, rămânând doar o umbră întunecată”, apoi 
a ţâșnit în văzduh lăsând în urmă o dâră de lumină albastră. 
Tatăl a continuat: 


„Când am ajuns acasă, John mi-a spus: «Tată, mai e un lucru 
pe care nu-l cunoști - când erai aplecat asupra portbagajului, 
căutând aparatul de fotografiat, obiectul acela a înaintat 
deasupra portbagajului și a coborât până la cinci iarzi de 
dumneata... dar n-am auzit niciun sunet». Dacă John n-ar fi fost 
cu mine, m-aș fi dus la un psihiatru.” 


Submarine, cazane, păsări preistorice, mingi de rugby, 
ciuperci, castroane de supă, sandvișuri hamburgheze și multe 
alte analogii - toate pentru a descrie ceva imposibil de descris 
în termeni obișnuiți. Cu asemenea lucruri are de-a face 
investigatorul. 

Dar să continuăm, de data asta cu un alt caz „neidentificat” 
din fișierul Blue Book, raportat de un director de școală și colegii 
săi (în altă mașină). (Vezi Anexa 1, IA 1-7). 


„Mă întorceam acasă de la o întrunire P.T.A.%, pe un mic 
drum de ţară, și mă gândeam la tablele negre pe care P.T.A. 
Promisese să le cumpere pentru școală. Deodată am observat o 
lumină venind de dincolo de deal și am crezut că un «bătrân 
cocostârc» [C-47] a deviat de la ruta lui și se pregătește să 
aterizeze într-un lan de porumb. A fost primul lucru care mi-a 
trecut prin cap. Apoi acest obiect incredibil, având o formă 
asemănătoare cu a unei căști din primul război mondial, a ajuns 
deasupra crestei dealului... în acel moment am micșorat 
viteza... Nu puteam să înţeleg ce caută un avion pe această 
pantă alunecoasă... iar obiectul uriaș, care cred că depășea 300 
de picioare, a trecut peste deal și s-a oprit chiar deasupra mea o 
fracțiune de secundă, ca un obiect care-și schimbă direcţia, apoi 
s-a îndreptat spre aeroport... Era o lumină extrem de 
strălucitoare. Acoperișul mașinii părea să nu poată împiedica 
pătrunderea ei. Era o lumină teribil de strălucitoare - de 
necrezut, mi-am spus atunci... Când mă uitam la mâinile mele, 
parcă aș fi privit o radiografie.” 


Directorul i-a așteptat pe colegii din cealaltă mașină, care îl 
urmaseră la oarecare distanţă, și împreună au observat obiectul 
planând cam zece minute deasupra unor linii de înaltă tensiune. 


„M-am gândit că aeroportul trebuie să știe ceva și m-am 
îndreptat într-acolo. Dar n-a fost nevoie să le spun nimic 
oamenilor care se aflau pe teren. Ei îl văzuseră. Doi avocaţi din 
Kansas City rămăseseră cu gurile căscate. Obiectul zburase 
chiar pe deasupra aeroportului, dar ei nu înștiințaseră încă 
turnul de control. Aeroportul e mic și nu are un turn cu pereţi de 
sticlă. De altfel, cei din turn erau preocupaţi de zborul 
companiei Ozark, care trebuia să sosească... Apropo, pilotul 
Ozark... dacă îmi amintesc bine ce-am auzit la radio, a spus în 
timp ce se pregătea de aterizare: «Il văd sub mine, este uriaș». 
Când Forţele Aeriene au venit la fața locului... atitudinea lui [a 
locotenentului trimis să investigheze] părea să semnifice nu «l- 
aţi văzut?», ci „ce anume ați văzut»?” 

Această observaţie a rămas neidentificată până azi. Ca de 
obicei, Blue Book nu a iniţiat, după câte știu, niciun fel de 
investigaţie serioasă. Doi dintre observatori, profesori, au 
preferat să păstreze tăcerea și am reușit să iau un interviu 
înregistrat pe bandă numai de la directorul școlii. 

In urma unei alte observaţii, efectuate departe în nord, în 
Canada (vezi Anexa 1, IA 1-8), directorul unei mici companii 
aeriene locale și paznicul său de noapte au raportat: 


„Avea forma a două farfurii puse una peste alta... Întregul 
obiect avea o frumoasă culoare alb-argintie și suprafaţa lui 
părea să iradieze, făcându-l să semene cu lumina unui far într-o 
noapte ceţoasă.” 


Directorul coborâse pe doc, să verifice cum sunt amarate 
hidroavioanele sale. Paznicul de noapte i-a atras atenţia asupra 
unui 


„obiect care se îndrepta spre noi dinspre vest. Avea forma 
unei farfurii și a virat și a plonjat pentru a ocoli un nor jos. A 
rămas în zona senini și n-a intrat în vreunul dintre norii joși 
purtaţi de vânt pe cer. Obiectul s-a înclinat pe o parte, cam la 
600 de picioare de noi, apoi și-a reluat poziţia paralelă cu solul... 
S-a imobilizat în fața noastră, la 40 de picioare deasupra locului 
și la aproape 75 iarzi de noi. Dar e greu să apreciezi distanţa în 
timpul nopţii, când privești un obiect strălucitor. N-am auzit 
niciun sunet și n-am simţit niciun miros... Mi s-a părut că 
obiectul avea doar patru, cinci picioare în diametru și o grosime 
de opt până la zece inci”. 


E limpede că obiectul a fost mai mic decât obiectele similare 
raportate, deși diferenţa poate fi atribuită unei aprecieri greșite 
a distanţei. De altfel, au fost și alte cazuri în care micimea 
obiectului raportat era surprinzătoare. În orice caz, nu ne putem 
îndoi în mod serios de faptul că cei doi oameni au văzut, fiecare 
în parte, un „obiect” straniu și au participat la ceea ce a 
constituit pentru ei o experienţă foarte reală. Am corespondat 
pe larg cu principalul martor, și Brian Cannon, un investigator 
capabil din Winnipeg, mi-a pus la dispoziţie interviurile luate 
ambilor oameni. Intr-o noapte noroasă, în nordul Canadei, într-o 


regiune de lacuri și păduri, ce „percepţie greșită” ar fi putut da 
naștere descrierii de mai sus? 
Canadianul a continuat relatarea experienţei sale: 


„Părea că scânteiază, ca și cum suprafaţa lui ar fi iradiat un 
fluid electric, sau un aer foarte fierbinte... După prima oprire, 
aparatul a lunecat pe o parte cam 50 de picioare și s-a oprit din 
nou. Viteza lui nu depășea patru mile pe oră. După un minut sau 
două, l-am văzut accelerând atât de rapid, încât a dispărut în 
trei secunde, ca o stea care se micșorează, în direcţia din care 
venise: vest. Unghiul de înălţare a fost de circa 40 de grade. Am 
raportat această observaţie guvernului canadian... Culoarea era 
alb-argintie. Nu pot să-mi explic această nuanţă. N-am mai 
văzut ceva asemănător... Obiectul era strălucitor, dar nu 
învăpăiat. Semăna mai mult cu o lumină fluorescentă... Avea o 
scânteiere continuă, ca un diamant. Era ceva strălucitor și 
frumos.” 


Cititorul trebuie să-și fi făcut o idee despre ceea ce raportează 
martorii într-un caz de întâlnire de aproape. Dar ce anume 
provoacă perplexitatea observatorilor? 

Sinceritatea neîndoielnică a observatorilor OZN (așa cum am 
definit fenomenul), atestând realitatea spaţială și temporală a 
incidentelor, contrastează cu numărul de persoane relativ mic 
care raportează un OZN dat. De ce nu raportează mai multă 
lume observaţii specifice, sau, chiar ţinând seama de lipsa de 
dorinţă de a raporta, de ce par să fie atât de puţine persoane 
prezente când apare un OZN „autentic”? Se pare că fenomenul 
se asociază cu absenţa unor grupuri mari de oameni (există și 
excepții totuși). Este imposibil de stabilit cât de mulţi oameni au 
văzut un OZN dar nu l-au raportat, sau cât de multe staţii de 
observare a cerului, cum ar fi staţiile de urmărire a sateliților, 
observă OZN-uri care nu sunt niciodată raportate.” 

Desigur, sunt multe necunoscute. Trebuie să acceptăm 
raritatea observatorilor și a raportorilor OZN ca pe o 

caracteristică a întregului fenomen OZN, așa cum acceptăm 
rezultatele experienței  Michelson-Morley, sau realitatea 
existenței cuantei de energie. Ca și fenomenul însuși, acest fapt 
cere o explicație și nu poate fi invocat ca un argument în 
favoarea inexistenței fenomenului. 

lată un caz care nu numai că luminează natura fenomenului 
întâlnirii de aproape, dar exemplifică totodată și maniera 
grotescă în care Proiectul Blue Book a efectuat uneori 
investigarea unor cazuri. Cu greu ar putea fi găsit un exemplu 
mai grăitor de nesocotire a dovezilor nefavorabile unei explicații 
preconcepute. Dacă s-ar petrece în timpul judecării unui proces 
o nesocotire atât de flagrantă a dovezilor, ar fi considerată ca o 
încălcare gravă a procedurii legale. Desconsiderarea și 
denaturarea faptelor raportate, insuficienta audiere a martorilor, 
îngustimea de spirit îndărătnică și necilintită, toate pot fi 
explicate fie printr-o incompetenţă de cea mai grosolană specie, 
fie printr-o încercare intenţionată de a da impresia de 
incompetenţă, în scopuri ascunse (vezi Anexa 1, IA 1-9). 

Povestea este aceea a unei comedii a erorilor, a 
desconsiderării făţișe a mărturiilor, a intrigii, a suspansului 
(inclusiv o urmărire cu mașina cu 105 mile pe oră) și, până la 
urmă, a unei tragedii. Merită să fie relatată în câteva amănunte 
și, într-o zi, ar trebui publicată în întregime. N-am fost direct 
implicat în acest caz, deoarece nu am fost invitat ca specialist 
decât foarte târziu, dar i-am urmărit evoluţia, de la început, cu 
mare interes. Laudele i se cuvin lui William Weitzel, asistent de 
filosofie la Universitatea din Pittsburg, Bradford Branch, care cu 
grijă, hărnicie, tact și străduinţă a reușit să reunească 
numeroasele detalii ale raportului acestei întâlniri de aproape. 
Am permisiunea domnului Weitzel de a folosi fragmente din 
raportul său exhaustiv asupra cazului, cuprinzând multă 
corespondenţă personală cu observatorii și cu oficialitățile 
guvernamentale. 

Cazul nu a fost examinat de Comitetul Condon, care poate că 
n-a auzit niciodată de el, deși raportul a fost făcut exact cu o 
jumătate de an înainte de începerea activităţii comitetului. Sunt 
convins că, dacă acesta ar fi efectuat o anchetă, încă o 
„necunoscută” s-ar fi adăugat la numărul considerabil de cazuri 
Condon nerezolvate. Sunt convins, de asemenea, că dacă 
grupul de la Universitatea din Colorado ar fi întreprins o 


examinare lipsită de prejudecăţi a cazului, ar fi dezgropat cu 
siguranţă date interesante. 

Dacă n-am ţine seama de faptul dureros că raportorul iniţial, 
care a suportat aproape întreaga povară a ridicolului, a devenit 
practic un proscris, având de suferit distrugerea căminului și a 
căsătoriei și trecând prin dificultăţi cumplite, povestea acestui 
caz ar fi putut fi considerată o veritabilă comedie. Datorită 
capriciilor presei și neglijenţei Forţelor Aeriene, care nu i-a 
interogat, trei alţi observatori - dintre care doi se aflau în cu 
totul alt loc decât martorul iniţial și însoţitorul său - au evitat 
acuzaţia implicită de incompetenţă crasă, halucinaţii și chiar 
demenţă, cu toate că fiecare dintre ei descrisese OZN-ul 
aproape în același fel ca martorul „pus sub reflector”. 

Totul a început cum nu se poate mai banal. În noaptea de 16 
aprilie 1966, șeriful-adjunct Dale F. Spaur, atașat pe lângă biroul 
șerifului din Portage County, Ohio, după o cină cu friptură cu 
ouă, a tras un pui de somn de două ore, a băut două cești de 
cafea și s-a prezentat la serviciu la miezul nopţii (vezi Anexa 1, 
IA 1-9). El a fost trimis imediat să cerceteze o reclamaţie privind 
un presupus hoț (n-a găsit nimic). | s-a cerut prin radio să-l ia în 
drum pe Wilbur Neff, un mecanic care, din când în când, îl 
însoțea ca „adjunct purtat”. Cei doi au fost trimiși să verifice o 
semnalare privind un automobil care intrase într-un stâlp de 
telegraf lângă Atwater Center, Ohio. Ei au trimis șoferul la spital 
și au dispus ca mașina să fie remorcată. Apoi, un montor din 
Edison, Ohio, a venit să fixeze stâlpul. 

Poliţiştii s-au dus la Deerfield, un oraș apropiat, să bea o cafea 
și să aducă o ceașcă și mecanicului. La Deerfield, ei au ajutat un 
om a cărui mașină se defectase și au aranjat remorcarea ei. S- 
au întors la locul accidentului cam pe la ora 4,45 a.m. 

În timp ce discutau cu montorul din Edison, Ohio, poliţia le-a 
comunicat prin radio că o femeie din Summit County, care se 
află la vest de Portage County, raportase că un obiect puternic 
luminat, „mare cât o casă”, zbura în împrejurimi. Obiectul, 
spunea femeia, era prea jos ca să fie un avion și prea sus ca să 
fie o lumină de stradă. Imediat s-a făcut un schimb de glume cu 
stația de radio a poliţiei și cu montorul. Nici Spaur, nici Neff n-au 
luat în serios relatarea. 

Polițiștii s-au îndreptat apoi spre vest, pe șoseaua 224, cu 
intenţia de a merge la spital pentru a completa un raport asupra 


accidentului. Ei au văzut o mașină parcată nereglementar, pe 
partea de sud a șoselei. S-au întors din drum și s-au apropiat de 
mașina părăsită, prin spate. Spaur a raportat ce s-a întâmplat: 


„El [Neff] a coborât pe partea dreaptă, eu am coborât pe 
partea stângă, el s-a dus către aripa dreaptă din faţă a mașinii, 
unde s-a oprit, asigurându-se astfel împotriva vreunui accident, 
iar eu am mers până la aripa stângă din spate a celeilalte 
mașini. M-am întors ca să arunc o privire asupra locului, să mă 
asigur că nimeni nu intrase în pădure, ca să se ușureze sau așa 
ceva. Eu mă uit întotdeauna în urmă, ca să nu pot fi atacat din 
spate. Și, când m-am uitat la această zonă împădurită din 
spatele nostru, am văzut lucrul acela. Tocmai urca. Era o mică 
ridicătură acolo, s-a înălţat cam la nivelul vârfurilor copacilor, aș 
spune cam la ICO de picioare. Apoi a început să se deplaseze 
către noi - copacii pe deasupra cărora trecea se aflau chiar pe 
vârful ridicături de lângă drum... Nu l-am pierdut o clipă din 
ochi. Era atât de jos, că nu l-aș fi văzut dacă n-ar fi venit spre 
noi. M-am uitat la Barney [Neff], care privea încă mașina 
părăsită - iar obiectul a devenit din ce în ce mai strălucitor și 
terenul a început să fie luminat, și m-am uitat din nou la Barney 
și i-am spus să se uite peste umăr. Așa a făcut. N-a spus nimic, 
dar a rămas un minut cu gura căscată și obiectul era atât de 
strălucitor încât el și-a lăsat privirea în jos. Atunci mi-am coborât 
și eu privirea. Mi-am privit mâinile și, nici hainele mele, nici 
altceva din jur n-a luat foc când obiectul s-a oprit chiar deasupra 
noastră. Singurul lucru, singurul sunet din întreaga zonă era un 
zumzet. Nu era ceva strident sau pătrunzător. Și se modifica 
puţin, din timp în timp - suna ca un transformator și, când se 
modifica, suna ca un transformator supraîncărcat. 

Două minute am fost foarte înspăimântat; de fapt, am rămas 
împietrit; apoi mi-am mișcat piciorul drept și totul părea să fie în 
regulă. Evident, el [Neff] luase hotărârea pe care o luasem și eu: 
să pun ceva între mine și obiect. Așa că ne-am năpustit amândoi 
spre mașină, ne-am urcat în ea și am stat acolo. Nu m-aș 
aventura să spun dacă asta a durat 10 secunde, 30 de secunde 
sau 3 minute - iar obiectul rămânea acolo și plana și noi nu 
făceam nimic, absolut nimic - și el s-a deplasat mai la est de noi 
[ei erau acum cu faţa către est] și s-a oprit acolo o secundă, și 
nu mi s-a întâmplat nimic, iar Barney arăta foarte bine. Am 


apăsat butonul microfonului și lumina s-a aprins, așa că am luat 
microfonul. Voiam să le spun că obiectul era acolo. Dar m-am 
gândit că, dacă fac acest lucru, vor crede... deci i-am spus doar 
atât prin radio lui Bob: «Obiectul strălucitor este aici, cel despre 
care toată lumea spune că se învârte pe aici.» Și el mi-a 
răspuns: «Împușcă-l» Lucrul ăsta nu era o jucărie; la naiba, era 
mare cât o casă! Și era foarte luminos; făcea să-ţi lăcrimeze 
ochii.” 


Li s-a ordonat să-l urmărească și astfel a început poate cea 
mai cunoscută goană nebunească după un OZN. Obiectul a fost 
urmărit pe o distanţă mai mare de 70 de mile, uneori cu o viteză 
de 105 mile pe oră. 

În timp ce se desfășura urmărirea, ofițerul Wayne Huston se 
afla în mașina sa de patrulare, lângă East Palestine, Ohio, cam 
la 40 de mile spre est de punctul de plecare al urmăririi, 
ascultând la radio conversaţia dintre Spaur și biroul său din 
Ravenna. 

Mai târziu, Huston a recunoscut într-o declaraţie scrisă, dată 
lui Weitzel: 


„Am vorbit cu Spaur prin radio. Ne-am întâlnit la marginea de 
nord al orașului, pe Naţionala 14. Am văzut obiectul când Dale 
se afla încă la o depărtare de circa 5 mile. Zbura de-a lungul 
Naţionalei 14, la o înălțime de aproximativ 800-900 de picioare. 
E cea mai joasă altitudine la care l-am văzut. 

Când a trecut prin dreptul meu, mă aflam în picioare, lângă 
mașină. L-am văzut trecându-mi chiar pe deasupra capului. 
Avea o formă ca aceea a unui cornet de îngheţată, cu un fel de 
vârf în parte topit. Vârful cornetului era dedesubt; partea de sus 
era ca o cupolă. Spaur și Neff veneau pe șosea chiar în urma lui. 
l-am urmat. Mergeam cu 80 sau 85 de mile pe oră și uneori am 
atins 105 mile pe oră. Cel puţin o dată am ajuns chiar lângă 
bara de protecţie din spatele mașinii lui Spaur și am verificat 
reciproc cele văzute. Obiectul era drept în faţa noastră, la o 
jumătate sau trei sferturi de milă în față. 

Cunosc destul de bine Rochesterul [ei erau acum în 
Pennsylvania, cam la 15 mile este de frontiera cu Ohio] și l-am 
dirijat prin radio [pe Spaur]. Tot drumul am încercat să stabilim 
contactul prin radio cu o mașină din Pennsylvania. Am cerut 


bazei mele să cheme staţia de poliţie din Chippewa State pentru 
a afla dacă era vreo mașină de patrulare pe Naţionala 51; nu 
era. Prima patrulă din Pennsylvania am întâlnit-o la Conway [la 
câteva mile est de Rochester]. Dale nu mai avea benzină și ne- 
am oprit acolo unde parcase Frank Panzanella.” 


Şi astfel apare al patrulea observator: Frank Panzanella, ofiţer 
de poliție în Conway. Mărturia lui, semnată, sună astfel: 


„La 5,20 a.m. M-am oprit la Hotel Conway și am băut o ceașcă 
de cafea. Apoi am părăsit hotelul, mergând pe Second Avenue. 
Privind spre dreapta, am văzut un obiect lucitor. Am crezut că e 
reflectarea unui avion. Am coborât din mașină și m-am uitat din 
nou la obiect. Am văzut alte două mașini de poliție oprindu-se și 
ofițerii au coborât și m-au întrebat dacă am văzut ceva. Ei 
arătau obiectul și eu le-am răspuns că-l observasem de zece 
minute. Obiectul semăna cu o jumătate de minge de rugby, era 
foarte strălucitor și avea un diametru de 25-35 de picioare. Apoi 
obiectul s-a îndreptat către Harmony Township, la o înălţime de 
aproximativ 1000 de picioare; apoi s-a oprit și a urcat foarte 
rapid la aproximativ 3500 picioare [și, potrivit unui alt martor, s- 
a imobilizat acolo]. Atunci am chemat baza și am spus 
operatorului radio să informeze aeroportul de la Pittsburgh. El 
m-a întrebat dacă sunt bolnav. l-am răspuns că, dacă sunt 
bolnav, tot așa sunt și ceilalţi trei polițiști. Obiectul a continuat 
să se înalțe, până când a ajuns cât bila din vârful unui pix. Faţă 
de Lună, obiectul era foarte depărtat și la stânga [Venus era la 
dreapta lunii]. De unde mă aflam, nu puteam vedea Luna. 
Obiectul se vedea între două antene din fundul grădinii de 
vizavi. Toţi patru am văzut obiectul urcându-se drept în sus și 
dispărând.” 


Potrivit opiniei tuturor martorilor, obiectul staționa când 
avionul care decolase de pe aeroport a trecut pe sub el, apoi s-a 
înălțat vertical. 

Maiorul Quintanilla, pe atunci șeful Proiectului Blue Book, a 
încercat să impună interpretarea că toţi cei patru ofiţeri de 
poliţie, care și-au efectuat observaţiile în momente diferite și 
separat, au văzut mai întâi un satelit (deși niciun satelit nu era 


vizibil atunci din Ohio”) și apoi și-au îndreptat atenţia către 
Venus (care a fost văzută de observatori în timp ce continuau să 
privească și obiectul). „Investigaţia” iniţială a constat într-o 
simplă formalitate; s-a discutat telefonic cu un singur martor, 
Spaur, timp de două minute și jumătate, conversaţia începând, 
după cum a declarat Spaur, cu cuvintele: „Vorbește-mi despre 
mirajul dumitale”. Al doilea interogatoriu, tot telefonic, a durat 
doar un minut și jumătate. Potrivit unei declaraţii semnate de 
Spaur, Quintanilla voia ca Spaur să spună că a văzut OZN-ul 
doar câteva minute; când Spaur a declarat că obiectul fusese 
observat aproape neîntrerupt, în timp ce polițiștii îl urmăreau 
din Ohio în Pennsylvania, pe o distanţă de vreo 60 de mile, 
Quintanilla a încheiat rapid conversaţia. 

Metoda lui Quintanilla era simplă: ignorarea oricărei mărturii 
contrare ipotezei sale. Mai puţin de 5 minute de conversaţie 
telefonică au fost suficiente pentru ca Blue Book să găsească 
„Soluţia” cazului; numai după presiuni din partea Congresului, 
Quintanilla s-a deplasat la Ravenna, Ohio, la biroul șerifului din 
Portage County, ca să-i interogheze pe Spaur și pe Barney Neff. 

Interogatoriul a fost înregistrat de Weitzel la cererea lui 
Spaur, oferindu-ne prilejul rar de a pătrunde în metodele 
Proiectului Blue Book. De data aceasta, discuţia a fost lungă și 
cuprinzătoare. Pe lângă mărturia lui Spaur și Neff, ea a inclus 
depoziţia șerifului Robert Wilson, a operatorului radio care 
fusese în contact cu Spaur și Neff și a șerifului Ross Dustman, al 
cărui rol a fost mai ales de a garanta pentru caracterul 
adjuncţilor săi. Au fost excluși totuși doi martori importanţi, 
polițistul Huston din East Palestine, Ohio care s-a alăturat lui 
Spaur și Neff când mașina lor a ajuns în East Palestine, și 
polițistul Panzanella, din Conway, Pennsylvania, care s-a 
alăturat celor trei în observarea obiectului, când urmărirea a 
ajuns în orașul său. 

Din cauza lungimii înregistrării, nu pot fi reproduse decât 


71 Efemeridele întocmite de Smithsonian Astrophysical Observatory 
arată că sateliții luminoşi Echo | şi Echo II nu se aflau pe cer deasupra 
lui Portage County în acel timp. Şi nici vreunul dintre cei trei sateliți 
Pegas nu era vizibil atunci. Şi chiar dacă ar fi fost, strălucirea lor era 
de 5 până la 10 ori mai mică decât cea a sateliților Echo, iar înclinația 
lor orbitală era atât de joasă, încât n-ar fi putut fi văzuţi decât spre 
sud. (n. a.). 


extrase, iar acestea se îndepărtează uneori de context.7? 


„SPAUR: În al doilea rând, am impresia că Venus răsare spre 
est, ca luceafăr de dimineaţă. Probabil că mă înșel și în această 
privinţă. Nu sunt sigur. 

QUINTANILLA: Depinde, depinde. 

S: Cum? 

Q: Câteodată răsare chiar deasupra capului. 

S: Ah! În regulă. Oricum... 

Q: Venus, Venus - Venus răsare astăzi [zgomot de pagini 
întoarse] la 2,49 dimineaţa. Și se ridică la 150° azimut și la 25° 
înălţime deasupra orizontului. Nu e obligatoriu să răsară pe linia 
orizontului; poate să răsară sus. Dar este pe ecliptică, da. 

S: Foarte bine, deci este pe ecliptică. Să admitem că e așa. 
Dar acesta, acest obiect e atât de mare, atât de voluminos, atât 
de jos și oamenii ăștia din regiunea Mogadore au observat acest 
obiect, ei îl semnalează și eu îl urmăresc, iar Barney este cu 
mine. Noi goneam pe drum și dv. Nu ne credeţi, bine, iată doi 
ţicniţi, goneam după Venus. De vreme ce Venus... 

Q: Stai o clipă... 

S: Ei da, staţi o clipă, lăsaţi-mă să vorbesc... 

Q: Ai folosit un cuvânt nepotrivit. 

S: De acord. Deci... 

Q: Sunt ofiţer al Forţelor Aeriene ale Statelor Unite... 

S: Exact. Bineînţeles că sunteţi... 

Q: Și nu spun nimănui că e ţicnit. 

S: Nu, de acord. Atunci am halucinaţii! Dar ce spuneam... 

Q: Nu am spus că ai avut halucinaţii. 

S: lată ce încerc să spun: gonesc pe drum și lucrul acela pe 
care îl urmăresc... 

Q: Și tratează-mă cu același respect cu care te tratez eu. 

S: Așa voi face, domnule; așa fac. Vă tratez cu mai mult 
respect decât am fost eu tratat în ultimele... 

Q: Eu nu spun că ești ţicnit. Eu nu spun că ai avut halucinaţii. 

S:...în ultimele douăzeci de zile! În sfârșit, acest obiect trece 
pe deasupra unei alte mașini de poliţie. Polițistul îl vede trecând 
pe lângă el; l-a reperat. Așadar, două mașini și-au concentrat 


72 Convorbirile înregistrate, cu peste 10 persoane direct implicate în 
incident, reprezintă cam 60 de ore de înregistrări; acesta este un caz 
exemplar de investigare OZN şi ar trebui dat publicităţii. (n. a.). 


atenţia asupra lui Venus. Deci gonim pe șosea. Şi ajungem la 
Conway, Pennsylvania, și acest obiect trece pe deasupra celei 
de a treia mașini care staţiona acolo. Și nici măcar n-avea 
aceeași frecvenţă [o referire la faptul că el și polițistul din a treia 
mașină nu putuseră comunica înaintea evenimentului]. Eu nu l- 
am întâlnit, nu l-am văzut și n-am vorbit niciodată cu acest a/t 
ofițer, nici înainte, nici după aceea. El observă același obiect, pe 
când acesta trece pe deasupra lui, îndreptându-se către 
Pittsburgh, în timp ce noi soseam strigând. Deci: noi l-am 
observat, patru oameni, fiind chiar acolo, patru ofiţeri de poliţie. 
Puteţi spune ce vreţi, noi am fost chiar acolo, l-am văzut, am 
văzut avionul trecând pe sub el [se referă la avionul care tocmai 
decolase de pe aeroportul din Pittsburgh] și l-am văzut 
înălțându-se drept pe verticală. Și lucrul ăsta, domnule... 

Q: A dispărut. 

S: E adevărul adevărat. Da, domnule. Singurul lucru care mai 
rămăsese vizibil, după ce am ajuns la post și am chemat tipul 
[operatorul radio transmisese un mesaj destinat «unui colonel 
sau altui ofiţer»], era o pată luminoasă care se afla acolo. 
Soarele răsărise aproape de tot și Luna pălea. Eram aproape de 
pătrarul Lunii [de fapt, cu patru zile înainte de Luna nouă] și 
exact lângă această Lună, dacă priveai spre vest [est?], era o 
pată luminoasă. Aș spune că arăta ca o gumă de șters rotundă, 
într-adevăr strălucitoare. [Era, desigur, Venus și totuși 
Quintanilla stăruia cu încăpățânare în ipoteza că obiectul 
observat fusese Venus]. 

WILSON [operatorul radio care urmărise discuţiile purtate de 
urmăritor, dar nu văzuse OZN-ul]: Aceea era nava-mamă. 

S: Cum? Altă navă?” 

W: Aceea era nava-mamă! 

S: Aha, nava-mamă. O să mă faceţi și pe mine să cred în 
povestea asta. Mai bine mi-aţi da un tranchilizant și un pic de 
cafea... [râsete]. Lucrul ăsta era, ar fi fost la stânga, dar se afla 
la nord de Lună și l-am privit, iar el s-a înălţat, s-a oprit, avionul 
a trecut pe sub el, și apoi obiectul s-a ridicat drept în sus. Drept 
în sus, ca... în fine, drept în sus. Și apoi... eu nici nu pot concepe 
așa ceva; știu că unora le intră în cap câte o idee fixă despre un 


73 Confuzie imposibil de redat în româneşte: Wilson a spus „mother 
ship” (nava mamă) şi Spaur a înţeles „other ship” (altă navă). (n. 
trad.). 


lucru sau altul; dar eu nici nu vreau să mă gândesc la asta... nici 
nu văd cum am fi putut să ne înșelăm, și eu, și celălalt 
urmăritor, și celălalt tip, și toţi ceilalți. Să gonim după Venus! 
Eu, hm, eu nu pot să accept asta. Ştiu că este - ar putea fi o 
cale de a renunţa la el, sau la ce-o fi fost, dar știu că era acolo. 
L-am văzut foarte bine. 

Q: Dale, nu-i vorba de a renunţa; noi încercăm să înaintăm în 
[un cuvânt neclar], încercăm să stabilim ce-a fost. 

S: Domnule, dacă aș putea să vă spun ce-a fost, Credeţi-mă, 
domnule maior, eu... eu însumi... și cum vă ziceam mai înainte, 
dacă v-aș spune că am văzut un Ford pe autostradă, aţi ști 
despre ce vorbesc. Și dacă dv. Aţi spune: «la te uită, trece un 
Chevrolet», aţi fi sigur că l-aţi identificat și eu aș ști despre ce 
vorbiţi. La fel cu un avion. Spuneţi: «Trece un B-29» și eu 
răspund: «Da, e un vechi cal de luptă», sau ceva de felul ăsta, și 
l-am identificat. Dar obiectul acela... n-am văzut niciodată ceva 
asemănător, nici înainte, nici după aceea, nici în cea mai 
trăsnită imaginaţie. Știu că poţi să ai o iluzie optică, sau chiar să 
vezi ceva mișcând, sau ca și cum ai privi printr-o bucată de 
sticlă ori ceva... 

Q: Da, distorsiuni. g 

S: De acord. Dar nu de asemenea dimensiuni. In cele mai 
fantastice vise, nu cred că aș fi putut să-mi imaginez, sau să văd 
așa ceva. Dar lucrul acela era acolo. L-am văzut foarte clar. L- 
am văzut când mă aflam lângă mașină. L-am văzut din mașină 
și l-am văzut de lângă mașină după ce am ajuns la Conway. Și 
nici nu vreau să mă gândesc că aș fi riscat viaţa acestui om 
[Neff] și vieţile multor altor persoane, gonind după Venus! Nu 
știu cum să explic ce-am văzut. N-am nici cea mai mică idee. 
Totuși, domnule, acest lucru era tot atât de rea/ca [un cuvânt 
neinteligibil]... 

Q: Ştii, Dale, am să-ţi spun un lucru: nu ești singurul căruia i 
s-a întâmplat așa ceva. 

W [operatorul radio]: Ce cred Forţele Aeriene că sunt aceste 
lucruri, domnule maior? 

Q: Interpretări greșite ale unor obiecte cunoscute și ale unor 
fenomene naturale. Anul trecut am avut 245 de cazuri 
astronomice. 

W: În ce categorie intră ceea ce a văzut Dale? 

Q: În categoria sateliților și a observaţiilor astronomice.” 


Acest caz apare deci în statisticile Blue Book ca o observaţie a 
lui Venus, deși obiectul și Venus au fost văzute simultan. 

Patru perechi de ochi au raportat ceva creierilor respectivi, 
patru creieri deprinși să aprecieze ceea ce văd ochii lor. Doi 
observatori erau într-o mașină, fiecare din ceilalți doi se afla în 
orașe diferite. Celorlalţi doi polițiști nu li s-a cerut niciodată o 
declaraţie. 

Quintanilla a fost fără îndoială satisfăcut că a îndeplinit 
cerințele metodei științifice. El ar fi fost satisfăcut și cu o 
discuţie telefonică de patru minute, dacă un membru al 
Congresului, Stanton, personal interesat de acest caz, nu i-ar fi 
forțat mâna. 

Am acordat un spaţiu considerabil acestui incident, deoarece 
el este reprezentativ pentru îndelungata mea experiență de 
consultant al Proiectului Blue Book. Cazurile pe care le 
înlăturam, considerând că se datorează în mod evident unor 
interpretări greșite sau că provin de la persoane îndoielnice, 
erau tocmai cele pe care Blue Book își dădea osteneala să le 
studieze; iar cazurile de felul celui relatat mai sus, care puneau 
probleme și vădeau posibilitatea de a conţine ceva „într-adevăr 
nou și empiric”, erau cercetate foarte sumar sau pur și simplu 
ignorate. 

Dacă observatorii implicaţi în acest caz n-ar fi fost ofiţeri de 
poliţie, sunt sigur că ar fi fost cotaţi ca „martori nedemni de 
încredere”, o categorie preferată pentru cazurile în care 
martorul nu poate să se apere. A spune despre un poliţist că e 
un martor pe care nu te poţi bizui n-ar fi fost înţelept, așa că s-a 
recurs la explicația virtual imposibilă de „observații 
astronomice”, în ciuda opiniei consultantului astronom. 

Ar trebui să fie clar pentru orice cititor cu discernământ că în 
toată această chestiune se întrepătrund două probleme: una 
este aceea a realităţii fenomenului OZN raportat; cealaltă este 
problema metodologiei și onestităţii științifice. Indiferent cum va 
fi rezolvată în timp prima problemă, s-a dovedit că, încă o dată 
în lunga istorie a științei, prejudecățile, reacţiile emoţionale și 
„provincialismul temporal” au împiedicat, în cazul cercetării 
OZN, progresul altminteri atât de exemplar al științei și al 
aventurii intelectuale. 

Cazul Portage County m-a pus într-o situaţie foarte delicată, 


întrucât se precizase de mai multe ori că Blue Book n-a dat nicio 
explicaţie astronomică vreunei observaţii OZN fără ajutorul 
consultantului astronom, dar dispoziţia a fost frecvent și flagrant 
nesocotită. În această împrejurare, evaluarea cazului ca „satelit 
și Venus” a fost întreprinsă fără ca eu să fi fost măcar întrebat. 

Trei luni mai târziu, mi s-a trimis dosarul întocmit de Blue 
Book asupra cazului; aprecierea mea a fost un ferm 
„neidentificat” - apreciere puternic susţinută de faptul ca, 
potrivit declaraţiilor înregistrate, observatorii au văzut în aceiași 
timp planeta Venus și OZN-ul. Ofițerii nu i-au spus lui Venus pe 
nume, dar au confirmat prezenţa unei „pete luminoase lângă 
Lună”. În dimineaţa aceea, Venus se afla doar la câteva grade în 
partea din dreapta sus a Lunii. Observatorii au menţionat că 
atunci când lumina zorilor s-a intensificat, chiar înainte de 
răsăritul soarelui, silueta OZN-ului a devenit mai distinctă; cu 
Venus ar fi trebuit să se petreacă exact contrariul. Soarele a 
răsărit în ziua aceea la 5,42 a.m. Și observaţia a încetat la puţin 
timp după aceea. Nu s-a ţinut seama de asta. lar mie nu mi s-a 
cerut sfatul. 

Am prezentat aspecte amănunțite ale acestui caz pentru că, 
deși este doar unul din numeroasele cazuri similare, constituie 
un foarte bun exemplu de întâlnire de aproape de primul tip, în 
ceea ce privește atât atitudinea mărginită a oficialităților, cât și 
natura „reală” a incidentului pentru observator. 

Urmările acestui caz nu sunt plăcute. In mare măsură pentru 
că presa și Blue Book s-au concentrat asupra lui Dale Spaur, 
excluzându-i aproape complet pe ceilalți trei martori, publicul a 
rămas cu impresia că este vorba despre un poliţist care a suferit 
un dezechilibru mintal și a fost victima unei intense halucinaţii. 
Discuţia lui Quintanilla cu Spaur lasă să se înţeleagă limpede 
acest lucru. După aceea, Spaur a fost expus unui ridicol de 
nesuportat și presiunii unei publicităţi nefavorabile. Toate 
acestea i-au distrus viaţa de familie, l-au îndepărtat de soţia sa, 
i-au ruinat cariera și sănătatea. El nu mai aparţine poliţiei și, 
după cum am auzit, lucrează pe unde apucă. 

Din fericire, deznodămintele tragice nu fac parte din 
prototipul întâlnirilor de aproape de primul tip. Dar cazul 
Portage County și celelalte alese ca reprezentative în acest 
capitol descriu în mod convingător natura OZN-urilor observate 
de la mică distanţă. 


Luminiscenţă vie, dimensiunea relativ mică (mai curând de 
ordinul zecilor, decât al sutelor de picioare), forma în general 
ovală - uneori cu o cupolă deasupra - lipsa aripilor, a roţilor sau 
a altor protuberanţe, capacitatea de a staţiona în văzduh și de a 
accelera brusc la viteze mari, toate acestea caracterizează OZN- 
urile văzute de aproape. Localizarea observaţiei este de 
asemeni o caracteristică izbitoare. Traiectoriile OZN sunt cel mai 
adesea verticale când vitezele sunt mari - urcușuri la 45 de 
grade sau mai mult par să constituie o regulă. OZN-ul nu are 
tendinţa de a „efectua recunoașteri aeriene” decât, poate, pe 
mici suprafeţe. 

In această categorie de întâlniri de aproape, OZN-ul nu lasă 
urme decât în memoria celor care l-au văzut. Ne vom ocupa 
acum de întâlnirile de aproape care lasă urme pe materia vie 
sau neînsufleţită. Ele au o importanţă cu totul specială pentru 
cercetarea științifică, pentru că urmele pot fi măsurate și 
studiate. 


Întâlniri de aproape de-ai doilea tip 


Am presupus, firește, că era o invenție foarte recentă și am 
sperat din tot sufletul că inventatorii erau compatrioți de-ai 
noștri. 

Dintr-un raport trimis autorului de un căpitan de infanterie 
aflat în insula Okinawa. Observaţia a fost efectuată în august 
1945. 


Când OZN-ul raportat, în general o „navă” puternic luminată, 
lasă o urmă vizibilă a vizitei sale, sau a întâlnirii cu observatori 
umani, avem de-a face cu o întâlnire de aproape de-al doilea tip. 
În afară de faptul că un anumit, efect fizic rămâne ca un 
memento, această categorie nu pare să se deosebească în 
multe privințe de întâlnirile de aproape de primul tip. Este o 
enigmă de ce într-un caz întâlnirea nu comportă niciun fel de 
efect fizic, în vreme ce în alt caz se manifestă un efect fizic 
măsurabil și pe materia neînsufleţită, și pe cea însufleţită. 

Efectele fizice, conform rapoartelor, includ: urme palpabile pe 
sol, care pot dura zile întregi, sau chiar luni și care provin în 
mod evident din contactul fizic al navei cu solul, pârjolirea și 
calcinarea culturilor (în special a plantelor și copacilor), tulburări 


de comportament la animale și unele efecte fizice asupra 
observatorului însuşi, ca paralizie temporară, amorţeală, 
senzaţia de căldură și alte indispoziţii. Este raportată uneori 
„interferenţa” cu câmpul de gravitație local, fapt dovedit de 
depoziţiile unor observatori care au avut, temporar, senzaţii de 
imponderabilitate, sau alte efecte inerţiale, ca și când legile bine 
cunoscute ale inerţiei ar fi fost temporar suspendate. 

Un remarcabil efect fizic raportat constă în interferența cu 
circuitele electrice, făcând ca motoarele automobilelor să-și 
întrerupă temporar funcţionarea, aparatele de radio să 
amuţească sau să prezinte perturbații datorită electricității 
statice, lumina farurilor să slăbească sau să se stângă pentru 
scurt timp și, câteodată, acumulatorii mașinilor să se 
supraîncălzească și să se descarce rapid. 

Importanţa unor astfel de interacțiuni fizice este evidentă, ele 
oferă posibilitatea unor măsurători fizice și promisiunea unor 
„date incontestabile”. Totuși, considerarea unor astfel de 
rapoarte drept „sporovăieli de femei bătrâne, produsul unor 
minţi tulburate” sau farse, a dus din nefericire la lipsa aproape 
totală a investigaţiilor serioase și, în consecinţă, la pierderea 
unor date foarte importante, atât de greu accesibile. 

În ciuda naturii bizare a rapoartelor și a aparentei 
imposibilități ca întâmplările raportate să fi avut loc, întrebarea 
fundamentală rămâne, ca și mai înainte, nu dacă aceste lucruri 
raportate au putut să se întâmple, ci dacă s-au întâmplat, mai 
mult sau mai puţin așa cum au fost raportate. 

Nu m-aș fi încumetat să mă ocup de această problemă în 
cartea de faţă, dacă mărturiile pe care le-am cercetat personal 
n-ar pleda pentru un „da” categoric, ca răspuns la ultima 
întrebare. Întâmplările bizare au avut loc într-adevăr, oricât de 
incredibile ar părea pentru un fizician. 

Efectele fizice tangibile, care nu par să sugereze o isterie în 
masă, halucinaţii, fenomene de natură psihică sau ocultă (în 
afară de cazul când am avea de-a face cu fenomene de 
poltergeist'*) dau o nouă dimensiune studiului. Opinia mea 
poate să-i lase indiferenți pe colegii mei, dar tocmai de aceea 
este necesară o investigaţie mult mai aprofundată a acestor 
cazuri, pentru a stabili, spre satisfacția mai ales a fizicianului, că 

evenimentele raportate au avut loc cu adevărat. 

În prezent, fizicianul de rând respinge întregul fenomen ca 
imposibil. El este cu totul îndreptăţit să procedeze astfel, în 
limitele competenţei sale, pentru că la nivelul cunoștințelor 
noastre actuale privind felul în care acţionează natura „astfel de 
lucruri nu pot să se întâmple”. După cum „pietrele nu pot să 
cadă din cer”, iar „fulgerul globular este o absurditate”. Imi 
amintesc gluma cu acel om sigur de sine, dar ignorant, care 
vizita o grădină zoologică. La vederea girafei, el s-a îndepărtat 
murmurând: „Un astfel de animal nu există”. Tot așa, desigur, 
nu există astfel de lucruri ca efectele fizice ale OZN-urilor. Avem 
dovezi palpabile despre existenţa girafei: avem oare cu 
adevărat dovezi concrete despre existența OZN-urilor în 
categoria întâlnirilor de aproape de-ai doilea tip? 

Ajuns aici, cititorul poate desigur să întrebe: „Dar dacă aceste 
efecte fizice se produc, unde sunt fotografiile lor, unde sunt 
mulajele din ghips ale urmelor lăsate la aterizare, unde sunt 
relatările bine documentate despre  opririle motoarelor 
maşinilor?” Tocmai asta este problema. Când un subiect este 
tratat cu atâta dispreț superior, cum s-a întâmplat cu OZN-urile, 
chiar obținerea unor astfel de date este nespus de dificilă. Fără 
fonduri, fără timp și adesea fără sprijinul observatorilor, care se 
tem de ridicol dacă sunt implicaţi, nu poate fi reunită 
documentarea necesară în faţa tribunalului științei. Pentru a o 
obține, trebuie să călătorești, trebuie să telefonezi, trebuie să 
acţionezi extrem de rapid. Mai presus de orice, e nevoie de timp 
și ar fi util, dacă nu absolut necesar, să te bucuri de înțelegerea 
binevoitoare a colegilor pentru a te angaja într-o astfel de 
activitate. 

În legătură cu credibilitatea observaţiilor de-ai doilea tip, este 
interesant de notat că, dacă ne referim la toate cazurile cu urme 
de aterizare, indiferent de numărul martorilor, catalogul 
întocmit de Ted Phillips conţine cazuri din 24 de ţări, pe primul 
loc situându-se Statele Unite, Canada, Franţa, Australia, Spania 
și Argentina. Întrucât, cu excepţia Angliei, acestea sunt ţările în 
care se desfășoară cea mai activă cercetare OZN, trebuie să 
deducem, probabil, că fenomenul este cu adevărat mondial. 

Experiența mea în investigarea întâlnirilor de aproape de-ai 
doilea tip m-a convins că și aici, ca și în celelalte categorii de 
observaţii, sentimentul „realităţii” fenomenului este 


omniprezent. Nu e nicio îndoială că, pentru cel care raportează, 
incidentul a fost real - traumatizant de real, în unele cazuri. Şi 
trebuie să subliniem că efectele fizice - de pildă, urmele lăsate 
aproape totdeauna pe sol - efecte care pot fi fotografiate, au 
fost și ele reale. 

Pentru acest motiv, întâlnirile de aproape de-ai doilea tip au o 
importanţă deosebită, deoarece atunci când se raportează că un 
OZN a lăsat urme palpabile ale prezenţei sale, aici este, în mod 
clar, locul unde trebuie să înceapă munca pentru obţinerea unui 
material științific valoros. Aici noile eforturi de investigaţie ne 
oferă cele mai mari promisiuni de succes. Aceasta este 
categoria de rapoarte OZN în care găsim adevărata provocare 
pentru cercetarea științifică. 

În cazurile de întâlniri de aproape de-al doilea tip utilizate în 
acest capitol, am apelat la criteriile obișnuite. Sunt discutate 
numai cazurile cu martori multipli, deși există exemple 
remarcabile cu un singur martor. Numărul mediu al 
observatorilor în aceste cazuri selectate este 4,0; numărul 
median 3,0. Am inclus un număr de cazuri aproape dublu faţă 
de cel utilizat în fiecare dintre categoriile precedente, din cauza 
diferitelor tipuri de efecte fizice raportate, astfel încât putem 
examina mai multe cazuri din fiecare tip principal de efecte 
fizice (oprirea automobilelor, urme pe sol etc.). 

Se pare că ocupațiile observatorilor din această categorie 
diferă mult de cele ale observatorilor din celelalte categorii 
prezentate până acum, în care întâlneam un mare număr de 
piloţi, ofițeri și persoane bine pregătite din punct de vedere 
tehnic.” 

Funcţionarii unei stațiuni turistice de 
pescuit din Canada 
şi membrii familiilor lor 


Diiin Hf adoepatie necunoscută) Nuiărul 
Ofiţeri de poliţie 2 


În întâlnirile de aproape de-al doilea tip predomină 
gospodinele, adolescenţii și oamenii de afaceri. Să vedem, deci, 
ce combinații de observatori se întâlnesc în această categorie. 
Denumirea cazului, combinaţia de observatori și o prezentare 
foarte succintă a împrejurărilor se găsesc în Tabelul 1. 


TABELUL 1 


Combinații de observatori în cazurile selectate de întâlniri de 
aproape (al doilea tip) 


IA Il-1 Şase bărbaţi adulți, ocupaţii diferite, și doi 
adolescenţi (unul elev în anul | la colegiu). Toţi au 
trăit o experienţă similară, în mod independent, într- 
un răstimp de două ore, în interiorul unei arii 
dreptunghiulare din Texas, de 30 de mile pe 20 de 
mile. Noapte târzie, ceţoasă. Un drum singuratic, în 
plin câmp. 

IA Il-2 O învăţătoare și fiul său de 10 ani. Drum singuratic, 

IA 1-3 lângă un orăşel din Wisconsin. Noapte. Şeful unui 

serviciu tehnic al companiei Air France; trei piloți și 

trei ingineri. Tananarive, Madagascar. Seara 
devreme. 

IA Il-4 Directorul unei firme de vânzări prin corespondenţă 
și directorul serviciului încasări al unei companii 
financiare. Lângă un pod, pe un drum singuratic. 
Noapte. 

IA Il-3 Soțul și soția, el pictor și ea coafeză. Călătorind cu 
maşina, la ora 1 noaptea, ca să vadă peisajul 
înzăpezit, după un viscol recent. Trecând pe lângă un 
cimitir. 

IA Il-6 Doi oameni de afaceri, călătorind în mașini diferite. 
Un drum în apropierea unui oraș din Virginia, ora 
8,40 dimineaţa. 


IA Il-7 Reparator de acoperișuri în vârstă de 19 ani, tatăl 
(46) și bunicul (72), fermieri; ora 4 dimineaţa la 
fermă. 


IA Il-8 Trei adolescente, eleve de liceu. Una redactor-șef al 
anuarului promoţiei și membră a conducerii mai 
multor cluburi. A doua (care conducea mașina), 


IA Il-9 

IA Il-10 
IA Il-11 
IA Il-12 
IA Il-13 
IA Il-14 
IA Il-15 
IA Il-16 
IA Il-17 
IA Il-18 
IA Il-19 
IA Il-20 
IA Il-21 
IA Il-22 


membră în Naţional Honor Society”, redactor-șef al 
revistei școlii, majoretă, membră a cluburilor școlare 
de franceză, matematică și fizică. A treia, membră în 
Naţional Honor Society, majoretă și membră a mai 
multor organizaţii școlare. La periferia orașului, loc 
singuratic mărginit de păduri. Noapte. 

Trei adolescenți şi o adolescentă. Amurg. 
Adolescenţii mulgeau vacile la fermă. 

Un inginer, soţia sa și micul lor fiu. Călătoreau 
pe un drum singuratic în Oklahoma. Vreme ceţoasă, 
nori joși. Amurg. 
Doi ofiţeri de poliție. Ora 11 p.m. Pe un drum 
În Texas, în plin câmp. 
Un fermier, fiica sa adolescentă și o verișoară a 
acesteia, adolescentă și ea. Noaptea târziu. O fermă 
în lowa. 
Doi oameni de afaceri și soțiile lor. Noaptea târ ziu, 
pe un drum de ţară, în plin câmp. 

O artistă profesionistă și soţul ei. Noaptea. Un 
orășel în Kentucky. 
Un bărbat și soţia sa. Drum în Florida. Târziu 
după-amiază. 
Două femei în vârstă și, separat, un apicultor. 
În Franţa. 
Un om de afaceri, soţia sa și cele trei fiice ale 
lor, adolescente. Un orășel în Wisconsin. Noaptea. 
Doi funcţionari la o staţiune turistică de pescuit 


din Canada, soțiile lor și alţi membri ai familiilor lor. 
Pe lac. Noaptea târziu. 

Nouă adolescenţi (cinci fete, patru băieţi) patru 
gospodine și un bărbat adult. Pe malul lacului, în 
partea superioară a peninsulei Michigan. 

Un proiectant principal de autostrăzi, cu soţia și 
soacra. Drum deschis de ţară, ora 10,30 p.m. 

O femeie și cele trei fiice tinere ale ei, adolescente. 
Orășel în statul Washington. Noaptea. Un cowboy și 
prietenul său. 

Izolarea observatorilor în timpul observaţiilor și prezenţa unor 
persoane cu o educație și pregătire superioară numai în 3 sau 4 
din cele 22 de cazuri pare semnificativă. Sunt oare, deci, 
întâmplările raportate mai puţin credibile, sau e posibil ca 
indivizii mai experimentați să se abţină de la raportarea unor 
întâmplări atât de „incredibile”? Potrivit sistemului folosit în 
această carte, este, în mod evident, necesar să acordăm 
acestor cazuri un grad de probabilitate mai mic. Totuși, 
interogatoriile au relevat o surpriză și o perplexitate la fel de 
sincere și un sentiment de a fi trăit o „experienţă reală” la fel de 
viu ca în cazul observatorilor cu o pregătire superioară din 
categoriile examinate mai înainte. 

Din numeroasele mele discuţii cu martorii, ca și din multele 
relatări înregistrate de alți investigatori binecunoscuţi de mine, 
pot să certific că mai ales întâlnirile de aproape de-ai doilea tip 
dau observatorilor senzaţia unei realităţi neîndoielnice. 

Aș putea prezenta aici pagini întregi cu relatări ale unor 
martori aflaţi într-o stare vecină cu isteria în timp ce-și 
povesteau aventura ofiţerilor de poliţie și altora (în general, nu 
mie, fiindcă, atunci când eram trimis să fac investigaţii pentru 
Blue Book, soseam adesea pe scenă la mai multe zile după 
eveniment); pagini întregi despre efecte fiziologice și 
psihologice posterioare (nu există nicio dovadă că trăsura s-ar 
afla înaintea calului; isteria și tulburările psihologice se produc 
după, nu înaintea evenimentului); despre tulburări ale viselor 
care au durat multe săptămâni și câteodată chiar despre 
schimbarea concepţiei de viaţă și a filosofiei personale după 
întâlnire. Pentru câţiva, evenimentul era asemănător unei 
experienţe religioase, dar pentru că, în general, au fost implicaţi 
mai mulţi martori (iar experienţele religioase sunt trăiri strict 
personale), experienţele lor nu pot fi considerate astfel. 

Faptul că evenimentul se produce la mică distanţă de martor 
face ca experiența să rămână vie și de neuitat. Intr-un caz, 
mașina în care se aflau patru persoane s-a oprit în chip 
misterios, iar farurile și radioul s-au stins pentru scurta perioadă 
de timp în care un obiect puternic luminat a planat chiar în faţa 
mașinii. Polițistul (vezi Anexa 1, IA Il-13) căruia i-a fost relatată 
mai târziu întâmplarea a declarat: „Toate cele patru persoane 
din mașină păreau foarte înspăimântate. Cel care conducea 
vorbea aproape totdeauna și în numele celorlalți. Bărbaţii 


stăteau pe locurile din faţă, iar femeile pe cele din spate”. Se 
pare că celălalt bărbat era într-o astfel de stare, încât „nu era în 
stare să lege două cuvinte”. Vocea îi tremura și era scuturat de 
frisoane. 

În cazul clasic de la Loch Raven, Maryland, mașina în care se 
aflau doi bărbaţi a fost imobilizată în timp ce se apropiau de un 
pod deasupra căruia plana un OZN puternic luminat (vezi Anexa 
1, IA Il-4). Bărbaţii au declarat la interogatoriul luat de Air Force: 
„Atunci ne-am hotărât să ne adăpostim în spatele mașinii. Era o 
șosea foarte strâmtă; într-o parte, lacul, și în cealaltă, faleza. Nu 
aveam unde să fugim. Probabil că am fi făcut-o dacă am fi 
putut, dar eram terorizaţi de ceea ce vedeam”. 

Martorii încearcă de obicei să-și explice în mod raţional 
întâmplarea, fiind aproape întotdeauna dezamăgiţi și sunt 
convins că mulţi observatori relatează incidentul numai pentru 
că vor să știe cu orice preţ dacă și altcineva a trăit același 
incident, sau altul asemănător. Mulţi mi-au spus că dacă ar mai 
trăi o astfel de experienţă n-ar mai raporta-o niciodată. 

Ştiu din contactul personal cu mulţi piloţi de pe liniile aeriene 
că ei n-ar raporta oficial, în niciun caz, eventualele lor 
observaţii. Ei știu mai bine de ce. Câţiva mi-au mărturisit că ar 
dori să uite ceea ce li s-a întâmplat. Numai după multă 
stăruință, după ce mi-am dat cuvântul de onoare că relatările și 
numele lor nu vor fi folosite public, i-am putut convinge să-mi 
relateze observaţiilor lor.” 

Revenind la efectele fizice raportate în această categorie, 
poate că cel mai ciudat - și fără îndoială unul dintre cele mai 
greu de explicat în lumina cunoștințelor noastre actuale asupra 
lumii fizice - îl constituie cazurile, raportate pretutindeni pe 
glob, în care se relatează că un OZN a acţionat asupra unui 
automobil în mișcare, oprindu-i motorul, stingându-i farurile etc. 

De ce acest efect fizic, dintre toate? S-ar părea că există 
multe alte căi, mai semnificative, prin care OZN-urile ar putea 
interveni în treburile omenești! Totuși, ceea ce se raportează 
este că automobilele sunt interceptate pe drumuri singuratice, 
aceste incidente având ca rezultat, nu întotdeauna, oprirea 
motorului și a radioului și stingerea farurilor. S-ar putea aproape 

crede că OZN-urile urmăresc automobilele ca pe niște creaturi 
pe care vor să le cerceteze. Aceasta este impresia care se 
desprinde din interogarea observatorilor și din studiul 
rapoartelor lor. Dar nu are rost să ne întrebăm de ce (cel puţin, 
nu înainte de a avea mai multe fapte); noi examinăm ceea ce s- 
a raportat, alegând rapoartele întocmite de martorii care par a fi 
cei mai demni de încredere. 

Putem începe construirea prototipului acestui subgrup de 
cazuri cu un incident care a avut loc, conform raportului, pe o 
șosea pustie, lângă un orășel din Wisconsin, noaptea, la 
începutul primăverii (vezi Anexa 1, IA Il-2). Încep cu acest caz, 
deoarece, în timpul convorbirii noastre, principalul martor (o 
învăţătoare, fostă stewardesă Air Force) mi-a furnizat cu totul 
întâmplător o mărturie fizică - descrierea senzaţiei de pierdere 
momentană a greutăţii - care ar putea oferi cheia înţelegerii 
naturii fenomenului. 

Martora a descris astfel evenimentul: 


„.„„obiectul acela a venit din josul colinei, foarte, foarte iute și 
foarte lin, parcă lunecând, dar mai jos decât orice avion, și a 
planat și s-a oprit deasupra mașinii [o mașină care tocmai 
depășise mașina martorei]. Atunci luminile acesteia [ale 
celeilalte mașini] s-au stins și eu am tras pe dreapta, crezând că 
la volan se află un adolescent. El stinsese luminile și n-am vrut 
să-l tamponez - farurile mele își micșoraseră și ele bătaia, dar 
nici nu m-am gândit la asta, până când motorul, luminile și 
radioul meu au încetat să funcţioneze. Acest lucru mi s-a 
întâmplat când el [OZN-ul] a părăsit mașina aceea și a venit pe 
sosea... și a ajuns deasupra noastră. El coborâse, venind de 
deasupra celeilalte mașini. Era acum destul de jos. Când m-am 
uitat la el prin parbriz, a trebuit să mă aplec peste volan și să 
mă răsucesc; m-am uitat în sus și el era deasupra noastră - iar 
mașina era scoasă din funcţiune. Deschisesem geamul când se 
stinseseră luminile celeilalte mașini, era și acum deschis - și nu 
auzeam absolut niciun sunet. 

ÎNTREBARE: Sunteţi absolut sigură că dv. Aţi oprit mașina, sau 
motorul s-a oprit de la sine? 

RASPUNS: Nu, eu am oprit-o. 

Î: Dv. Aţi oprit maşina? 

R: Şi motorul mergea încă. 


Í: Sigur, am vrut să zic motorul. 

R: Da, motorul funcţiona. 

Î: Şi ce s-a întâmplat atunci? 

R: ...atunci obiectul acela roșu a venit, a planat, a ajuns 
deasupra noastră. Și dintr-o dată totul a devenit foarte liniștit... 

Î: Bine, acum spuneţi-mi: dacă aţi avea un mijloc magic de a 
face să apară în văzduh ceva care să semene cât mai bine cu 
ceea ce ați văzut, ce lucru mai mult sau mai puţin obișnuit din 
jurul nostru ar fi acela, care să semene mai mult ca formă cu 
ceea ce ați văzut? 

R: Cunoașteţi acele mici rulouri de aluat care se cumpără la 
Bisquick sau Pillsbury în niște mici tuburi ţinute în frigider și din 
care se taie triunghiuri și se răsucesc până seamănă cu o 
semilună? lată cu ce semăna cel mai mult. 

Îl Nu sunt bucătar, dar pot să-mi imaginez cum arată. 
Spuneţi-mi, cunoașteţi bumerangurile australiene? 

R: Australiene? 

Î: Da, bumeranguri. Ştiţi cum arată un bumerang? 

R: N-am avut niciodată vreunul. S-ar putea să semene cu el, 
numai că era mai mult bombat decât turtit. 

Î: Acum, altceva. Aţi tot spus că avea culoarea roșie. Ce fel de 
roșu? 

R: Ca vopseaua de ulei. Cea mai exactă nuanţă ar fi roșu- 
portocaliu... ca un apus de soare, sau ceva asemănător. 

Î: Părea un obiect solid, sau mai curând inconsistent? 

R: Când a ajuns deasupra noastră, se vedea bine. Vreau să 
spun că avea o formă precisă și părea să fie mai mult solid, iar 
spre margini semăna cu [neclar]. 

Î: A rămas vreodată nemișcat? 

R: Da, când era în văzduh. Desigur, el s-a aflat tot timpul în 
văzduh, dar când a ajuns chiar deasupra noastră [a rămas 
nemișcat] și eu am încercat să pornesc mașina, și am încercat, 
și iar am încercat, și atâta timp cât obiectul acela se afla 
deasupra noastră, n-am reușit s-o pornesc. Nici măcar nu s-a 
clintit - cât de puţin. N-a vrut să se clintească din loc, a scos 
câteva pocnituri și atât [în acel moment, martora a descris 
sugestiv, cu efecte sonore, zgomotele ridicole pe care le 
producea dispozitivul de pornire în timp ce ea încerca cu 
disperare să demareze]. Eu răsuceam cheia, se auzea un 
zgomot înfundat și asta era tot. Apoi n-a mai scos niciun sunet. 


Era ca și cum acumulatorul s-ar fi descărcat. 

Î: Bine, iar când a plecat, s-a înălţat pe verticală, s-a deplasat 
lateral, cum a făcut? 

R: Nu, nu s-a înălţat pe verticală. A coborât în spatele nostru, 
pe partea mea, și a luat-o peste câmp, către o fermă de-acolo... 
înainta foarte lin, fără oscilaţii, fără smucituri. 

Í: În cât timp a dispărut? 

R: N-a dispărut imediat. Când în cele din urmă a părăsit 
mașina, aceasta parcă s-a smucit puţin. Am răsucit [cheia], 
motorul a început să facă ur-ur-ur; în cele din urmă, a mers cum 
trebuie și am reușit să pornesc automobilul... Am accelerat la 
maximum și am ajuns la Cochrane, lângă moara de acolo... Și 
am văzut obiectul trecând peste liniile de cale ferată și 
coborând ușor [spre linii].” 


Discuţia cu învăţătoarea a fost foarte lungă. Un alt fragment 
nu numai că lămurește senzațiile încercate de ea, dar și descuie 
un fenomen raportat și în alte cazuri, care poate contribui la 
elucidarea fizicii fenomenului OZN. 


„...Știţi, dacă vă aflaţi noaptea într-o casă și totul este liniștit, 
se aud totuși zgomotele vieţii, știți, dar când acest obiect era 
acolo, nu era nici măcar zgomotul vieţii. Nu era nimic. Era o 
liniște sinistră... Îmi amintesc și altceva... era ca și cum aș fi 
devenit mai ușoară, aeriană. Ca atunci când încerci prima dată 
senzaţia decolării, sau a căderii într-un gol de aer. Mă simțeam 
ușoară ca aerul și toate erau ușoare, fără greutate. 

Un al lucru pe care mi-l amintesc - picioarele mi-au rămas 
fierbinţi câtva timp după aceea. Când am ieșit prima dată din 
mașină, păreau că se scaldă într-o sursă de căldură uscată. 
Întotdeauna mi-am spus că dacă aș vedea unul din aceste 
obiecte, aș cobori și m-aș duce la el, dar nimic nu m-a făcut să 
cred că ar fi un obiect terestru, așa că am rămas în mașină, care 
era complet scoasă din funcţiune și n-am putut să mă mișc de 
acolo. Presupun că aşteptam ceva, dar nu știu ce.” 


lată acum un foarte scurt rezumat al unui alt raport, care n-ar 
fi fost făcut niciodată dacă, din întâmplare, o persoană 
interesată de fenomenul OZN n-ar fi auzit, la o partidă de 
baschet, o discuţie între niște tinere necunoscute. El a stat de 


vorbă cu ele și a redactat raportul iniţial în locul lor. Mai târziu, 
tinerele au consimţit să fie interogate de Raymond Fowler și 
colegii săi din New England. Era un caz „tipic” de întâlnire de 
aproape - începând cu aeronava luminoasă văzută de la 
oarecare distanță, pe care mai întâi au luat-o drept un 
helicopter. Automobilul și OZN-ul mergeau unul către altul și, 
când s-au întâlnit, sistemul electric al mașinii a încetat să 
funcţioneze. 

Extrase din convorbirea înregistrată ne vor reda întâmplarea 
cu propriile lor cuvinte (vezi Anexa 1, IA Il-8): 


„Janice a observat obiectul și Kim a oprit. Ele voiau să coboare 
din mașină, dar eu nu. Brusc, motorul s-a blocat, iar radioul și 
farurile s-au stins. Atunci nimeni n-a mai vrut să coboare. Sincer 
vorbind, eram prea înspăimântată ca să observ cu atenţie 
obiectul. Am văzut doar cele patru lumini, când au trecut. Kim a 
reușit în fine să demareze.” 


O altă martoră a aceluiași incident a declarat: 


„Janice a întrebat: «Ce-i asta?» Am aruncat doar o privire pe 
geam și am spus: «Trebuie să fie un helicopter». Janice n-a fost 
de aceeași părere și [Kim] a devenit foarte agitată. La început, 
ea Kim a spus, râzând: «trebuie să fie un OZN, sau o farfurie 
zburătoare». Dintr-o dată, însă, n-a mai fost de glumă... Eu 
eram înspăimântată și am refuzat să cobor. Tocmai opriserăm 
mașina. Brusc, motorul s-a blocat, radioul și farurile s-au stins. 
Obiectul a trecut și mașina a pornit din nou.” 


Kim, care conducea mașina, a declarat: 


„Când am ajuns aproape de obiect, motorul s-a blocat, iar 
farurile și radioul s-au stins în același timp. După aceea, am 
încercat de două ori să pornesc mașina, în timp ce obiectul 
părea că stă nemișcat. Socotind că farurile și radioul consumă 
prea multă energie din acumulator... le-am scos din circuit. Apoi 
am încercat iar, de două ori, să pornesc mașina. Dar n-a pornit. 
Obiectul de pe cer părea că începe să se îndepărteze. Am 
încercat din nou să pornesc și motorul a răspuns imediat, ceea 
ce dovedea că nu fusese defect... Schimbasem acumulatorul 


exact cu trei săptămâni în urmă [înaintea observaţiei] și nu cred 
că el a fost de vină. Pe de altă parte, nu lăsasem ambreiajul din 
mână, pentru că mă pregăteam să trag mașina pe dreapta... 
„„Am văzut un obiect în văzduh, în stânga noastră, care la 
început părea să fie un avion. În timp ce ne apropiam de el, am 
văzut că era prea mare și prea jos ca să fie un avion și am atras 
atenţia celorlalte asupra lui...? Obiectul se deplasa la început în 
aceeași direcție în care ne deplasam și noi, apoi s-a oprit cam 
un minut, apoi a plecat și mașina a pornit din nou. Obiectul n-a 
făcut niciun zgomot și nu a afectat lămpile străzii din zona 


respectivă”.78 


Cele trei martore, foarte inteligente, au fost fără îndoială 
stânjenite de imposibilitatea, de care s-au izbit adesea, de a 
exprima în termeni uzuali, descriptivi, elementele observaţiei 
lor. De exemplu, la întrebarea: ce anume ar putea să aibă 
același aspect ca obiectul observat, Kim a răspuns: „O piesă a 
unui joc de construcţii, reflectând lumini albe și având lumini 
roșii deasupra”. Ellen a fost de altă părere: „Patru reflectoare”. 
Janice a afirmat: „Obiectul era un trapezoid regulat, deși nu am 
putut să-i disting cu claritate conturul. Părea să aibă o lumină 
slabă deasupra, poate un mic dom”. 

„Lumini de un roșu aprins, aproape ca o sobă electrică 
încinsă”; „în jurul luminilor albe era un halou. Reflecta lumina ca 
un fel de metal”; „N-am mai văzut niciodată așa ceva“; 
„Obiectul era prea mare pentru a fi un avion. Avea o formă 
bizară, care nu semăna deloc cu aceea a unui balon sau a unui 
helicopter”; „Obiectul a staționat, apoi a virat și a dispărut spre 
vest. S-a înălțat și curând nu l-am mai văzut”. Aceste fragmente 
din relatările mai multor martore nu prea sunt descrierile la care 
ne-am aștepta din partea unor eleve eminente, din redacţia 
jurnalului sau anuarului școlii, dar că ar fi trebuit să descrie un 
avion, chiar observat în condiţii neobișnuite. 

Într-un caz, la care m-am referit în legătură cu reacţiile 
martorilor (vezi Anexa 1, IA Il-13), polițistul care a vorbit primul 


78 Sunt îndatorat pentru acest raport lui Raymond Fowler, ale cărui 
investigaţii meticuloase şi detaliate asupra multor cazuri din New 
England întrec cu mult, prin caracterul lor complet, investigaţiile 
făcute de Blue Book. El mi-a trimis cu regularitate copii după 
rapoartele sale şi mi-a dat permisiunea că citez din ele. (n. a.). 


cu observatorii a declarat: 


„După cum spunea șoferul, când obiectul s-a apropiat, mașina 
n-a mai vrut să accelereze - motorul pierdea energie și tușea 
«ca și când n-ar mai fi avut destulă benzină». Când obiectul 
părea să fie cel mai aproape de ei, nu mai strălucea, ci apărea 
ca «o formă lenticulară foarte clar definită și de culoarea 
chihlimbarului - ca luminile galbene ale automobilelor, dar mai 
pală». Nu cred că cineva ar fi în stare să simuleze teama pe 
care o reflectau feţele lor.” 


Schița pe care a făcut-o mai târziu conducătorul mașinii nu ne 
oferă detalii suplimentare, înfățișând doar un obiect în formă de 
ou, a cărui suprafaţă este acoperită cu obiecte încastrate, ca 
farurile unui automobil. „Fiecare dintre acestea - menţionează 
raportul - emitea raze de lumină albă foarte strălucitoare, 
făcând ca obiectul în întregime să pară că emite raze în toate 
direcţiile. Mai târziu, arăta ca un obiect bine conturat, în formă 
de lentilă, de culoarea chihlimbarului.” 

Prototipul întâlnirii de aproape de-ai doilea tip este completat 
prin relatarea unei observaţii OZN într-un cimitir, după miezul 
nopții (vezi Anexa 1, IA Il-5), despre care unul dintre observatori 
a declarat: „N-am văzut niciodată ceva asemănător cu acest 
obiect”. Cei doi raportori ai incidentului ieșiseră cu mașina, 
noaptea târziu, ca să vadă zăpada așezată pe ramurile 
copacilor, după un viscol puternic. 

Pe când treceau pe lângă un cimitir care părea învăluit într-un 
linţoliu de ceaţă, cu toate că noaptea era foarte limpede, o 
lumină a strălucit în mijlocul ceţii. Crezând că era un foc în 
cimitir și că ceața era de fapt fum, ei s-au întors, după ce 
parcurseseră o mică distanţă, la locul cu pricina. Raportul 
investigatorului consemnează: 


„El a făcut cale întoarsă și a coborât geamurile, îndreptându- 
se spre cimitir și spre lumină [care se afla chiar deasupra 
cimitirului]... A coborât din mașină, a închis portiera [geamul 
rămânând deschis] și a ridicat braţul către obiect. Mai multe 
lucruri s-au petrecut simultan: luminile, radioul și motorul 
mașinii au încetat să funcţioneze, el a simţit un șoc electric și 
corpul i-a amorţit, rămânând imobilizat; braţul ridicat i-a căzut 


spre acoperișul mașinii și s-a izbit de el cu atâta forţă încât a 
lăsat o urmă în stratul de gheaţă și zăpadă... DI. W. Nu mai 
putea mișca niciun mușchi, deși auzea și creierul părea să-i 
funcţioneze normal. Apoi luminile și radioul s-au reaprins, iar 
obiectul care se balansa înainte și înapoi a scos un băzâit, s-a 
înălţat rapid și a dispărut deasupra pânzei de ceaţă.” 


Am vorbit despre cazul de la Loch Raven Dam, în legătură cu 
reacţiile martorilor (vezi Anexa 1, IA Il-4). Acum referindu-ne la 
obiectul însuși și la efectele fizice pe care le-a provocat, 
prezentăm un fragment din interogatoriul luat de Air Force 
unuia dintre martori: 


„Curând, după ce treci de dig... podul se ivește în faţa ta lao 
distanță de 200, 250 de iarzi... De la distanţa aceea, am văzut 
ceea ce părea să fie un obiect mare, plat, în formă de ou, 
suspendat la 100, 150 de picioare deasupra suprastructurii 
podului de peste lac. 

Am încetinit și apoi ne-am hotărât să ne apropiem și să 
cercetăm obiectul... Când am ajuns la 80 de picioare de pod, 
mașina n-a mai mers deloc. Părea că sistemul electric e de vină: 
luminile de pe tabloul de bord s-au stins, farurile s-au stins, 
motorul s-a oprit. Dl. S., care conducea mașina, a pus frâna 
[după ce motorul s-a oprit], a răsucit cheia de contact o dată 
sau de două ori. Nu s-a auzit niciun huruit; eram destul de 
înspăimântați în clipa aceea... L-am privit... aproximativ 30, 45 
de secunde și apoi, nu sunt sigur de ordinea evenimentelor, 
obiectul a emis parcă un jet strălucitor de lumină albă și 
amândoi am simţit o fierbinţeală pe chip. În același timp, s-a 
auzit un zgomot puternic, pe care l-am socotit a fi o explozie 
înăbușită... Apoi, foarte rapid... obiectul a început să se înalțe 
vertical. Nu și-a schimbat poziţia [înfățișarea], pe cât ne-am 
putut da seama, în timpul ascensiunii. 

Singurul lucru schimbat era strălucirea lui foarte puternică și 
faptul că marginile i-au devenit difuze, așa că n-am putut să-i 
distingem forma în timp ce se înălța. In 5 sau 10 secunde a 
dispărut. Eram foarte înspăimântat... Am ajuns la o cabină 
telefonică în aproximativ 15 minute... Am telefonat la Ground 
Observe Corps”, fără niciun rezultat. Relatarea noastră a fost 


79 Organism civil de observare aeriană, care operează în legătură cu 


primită cu o totală neîncredere.” 


Până când subiectul OZN nu va dobândi destulă 
respectabilitate științifică pentru ca tinerii cu imaginaţie 
științifică și îndrăzneală să întreprindă cercetări serioase pe 
acest tărâm, vom avea la dispoziţie descrieri cu totul 
nesatisfăcătoare ale unor obiecte ovale, puternic luminate, care 
săvârșesc cele mai de necrezut isprăvi. Va trebui să ne 
mulțumim să spunem că OZN-ul implicat în întâlnirile de 
aproape de-ai doilea tip pare să aibă strania proprietate de a 
acţiona, într-un fel de neînțeles, asupra contactelor electrice ale 
mașinilor. 

Cum poate să se întâmple acest lucru - pentru că trebuie să 
considerăm că se întâmplă, afară de cazul când toţi martorii 
aparent serioși sunt mincinoși patologici - fizica noastră este 
incapabilă să răspundă, așa cum fizica anului 1912 nu se putea 
pronunţa în legătură cu originea energiei solare. Noi știam 
atunci că soarele are surse de energie cu totul necunoscute 
nouă; el se afla acolo și strălucise în același fel sute de milioane 
de ani, după cum demonstrau oasele fosile ale animalelor care 
au trăit cu sute de milioane de ani în urmă. Dar nu știam cum 
reușea el trucul de a produce energie aparent din nimic. Totuși, 
în acest caz, noi știam că acest lucru se petrece; când fizica 
noastră, ca să zic așa, a ajuns soarele din urmă, am aflat cum se 
petrece. In ceea ce privește întâlnirile de aproape OZN cu 
automobile, noi nu putem nici măcar să dovedim, mai presus de 
orice îndoială, că ceea ce observatorii raportează s-a petrecut 
cu adevărat. Ne aflăm încă în stadiul culegerii datelor. 

Deocamdată, să examinăm probabilitatea ca motoarele să fie 
scoase din funcţiune, iar farurile și radioul să se stângă datorită 
unei coincidenţe, când șoferul observă un OZN de aproape. 

Am văzut cu toţii mașini oprite la marginea drumului, cu 
capota ridicată, așteptând depanarea. E foarte improbabil, dar 
nu imposibil, ca o mașină total imobilizată „să se repare 
singură”, după câteva clipe. De exemplu, un fir care se 
deconectase poate să revină la locul său, într-un fel oarecare. 
Dar ca un eveniment atât de puţin probabil să se combine cu 
apariția simultană a unei lumini stranii coborând din cer și 
planând deasupra mașinii, mașina rămânând imobilizată doar 


Air Force (n. trad.). 


atât timp cât este prezentă lumina, iată un fapt cel puţin 
îndoielnic. Desigur, e mult mai ușor să respingi totul ca fiind de 
natură psihologică (indiferent ce înseamnă asta în prezentul 
context) și să te întorci la problemele obișnuite, ușor de înţeles. 
Dar asta ar însemna să nu acţionezi conform cu înaltele idealuri 
ale științei, care cer să fii curios față de tot ceea ce se întâmplă 
în mediul înconjurător, investigând, evaluând și judecând 
faptele la rece. 

Dacă probabilitatea ca evenimentul să se fi produs într-un caz 
izolat, este extrem de mică, să ne gândim care poate fi 
probabilitatea unor coincidenţe în următorul lanţ de evenimente 
- dacă ele s-au produs așa cum au fost raportate. 

In noaptea de 2 noiembrie 1957, cam pe la 11, exact la o oră 
după ce rușii lansaseră cel de-ai doilea satelit artificial, care 
purta un câine (aceasta a fost desigur o coincidenţă), dar mai 
înainte ca noi, americanii, să fi aflat despre asta, agentul A. J. 
Fowler, ofițer de serviciu la Levelland, Texas (10.000 de 
locuitori) a înregistrat primul dintr-o serie de mai multe apeluri 
telefonice ciudat de asemănătoare (vezi Anexa 1, IA II-I). 

Primul provenea de la Pedro Saucedo, care, însoţit de Joe 
Salaz, conducea mașina la patru mile vest de Levelland, când un 
obiect în formă de torpilă, foarte luminos (după cum l-a descris 
Saucedo), s-a apropiat cu mare viteză de automobil. Fowler l-a 
ascultat pe înspăimântau Saucedo relatând o întâmplare de 
necrezut: când obiectul a trecut pe deasupra mașinii, farurile s- 
au stins și motorul a încetat să funcţioneze. O copie legalizată a 
unei declaraţii făcută de Saucedo sună astfel: 


„Pentru cel pe care poate să-l intereseze aceasta: la 2 
noiembrie 1957, mă aflam pe Șoseaua Naţională 116, la volanul 
camionului meu, călătorind spre nord-vest. Cam la patru mile de 
Levelland, am văzut o flacără mare în faţa mea, spre dreapta... 
Am crezut că e un fulger. Dar când acest obiect a ajuns în 
apropierea mea, mi-am dat seama că era altceva, pentru că mi- 
a oprit motorul și a stins farurile. Atunci am coborât și am privit, 
dar era atât de rapid și de fierbinte, încât a trebuit să mă culc la 
pământ. Era colorat - galben, alb - și semăna cu o torpilă lungă 
cam de 200 de picioare, deplasându-se cu aproximativ 600-800 
de mile pe oră.” 


Conform raportului, când OZN-ul s-a îndepărtat, farurile s-au 
aprins de la sine și Saucedo a putut să pornească mașina cu 
ușurință. Cei doi bărbaţi și-au continuat drumul către Whiteface, 
la 10 mile vest de Levelland și, de la o cabină telefonică aflată 
acolo, l-au sunat pe agentul Fowler. Acesta și-a închipuit că 
omul de la capătul firului trebuie să fi băut cam mult și nu s-a 
mai gândit la raport. 

Considerată ca atare, mărturia unui șofer de camion incult și 
înspăimântat, oricât de sincer ar fi fost, are o credibilitate 
redusă. Dar o oră mai târziu, Fowler a primit un alt telefon, de 
data aceasta de la dl. W. Din Whitharral. A aflat că acesta [W.] 
conducea automobilul la patru mile est de Levelland (direcţia în 
care dispăruse OZN-ul lui Saucedo), când a întâlnit un obiect 
strălucitor, în formă de ou, lung cam de 200 de picioare, stând 
în mijlocul șoselei. Când W. S-a apropiat de el, motorul mașinii 
sale s-a oprit și farurile s-au stins. 

După părerea observatorului, obiectul era luminat asemenea 
unei firme mari cu neon și arunca o lumină puternică asupra 
întregii zone. Observatorul a hotărât să coboare din mașină, dar, 
când a coborât, OZN-ul s-a înălţat și, la o altitudine de 
aproximativ 200 de picioare, lumina sau strălucirea obiectului s- 
a stins complet. W. N-a mai avut nicio dificultate în pornirea 
mașinii. 

Puțin mai târziu, Fowler a primit un al treilea telefon de la un 
alt bărbat din Whitharral, care se afla în momentul incidentului 
cam la 11 mile nord de Levelland. El a raportau postului de 
poliţie că întâlnise pe șosea un obiect strălucitor și că atunci 
când s-a apropiat de el - cititorul poate termina singur fraza - 
motorul mașinii sale s-a oprit și farurile s-au stins. Când obiectul 
s-a îndepărtat, puţin după aceea, totul a fost din nou în ordine. 

Dar acesta nu a fost sfârșitul. Potrivit unei declaraţii semnate, 
aflată în dosarele Proiectului Blue Book, în aceeași noapte de 
sâmbătă, din noiembrie, la cinci minute după miezul nopţii, un 
student de 19 ani din Texas Tech, mergând cu mașina la circa 9 
mile est de Levelland, a constatat că motorul începe să 
tușească, acul ampermetrului a sărit până la „descărcat”, 
revenind apoi la normal, și motorul a început să se înece ca și 
cum nu ar fi avut benzină. Automobilul a mai mers puţin și s-a 
oprit; apoi farurile și-au micșorat lumina și după câteva secunde 
s-au stins. 


Zăpăcit de cele întâmplare, el a coborât din mașină și s-a 

uitat sub capotă, dar n-a găsit nimic în neregulă. Închizând 
capota, s-a întors și atunci a observat prima oară un obiect de 
formă ovală, cu baza plată, stând pe șosea în faţa lui. 
l- a apreciat lungimea cam la 125 de picioare; strălucea cu o 
lumină verde-albăstruie. El a mai declarat că obiectul părea să 
fie făcut dintr-un metal asemănător aluminiului, dar fără vreun 
semn distinctiv, sau alte detalii vizibile. Înspăimântat, s-a urcat 
în mașină și a încercat cu disperare, dar zadarnic, să o facă să 
pornească. 

Resemnat, a stat și a privit timp de mai multe minute obiectul 
care se afla în faţa sa pe șosea (n-a declarat la ce distanţă), 
sperând că va apare o altă mașină. Dar n-a venit niciuna. In 
sfârșit, OZN-ul s-a ridicat în aer, „aproape vertical”, și a dispărut 
„într-o clipită”. După aceea, mașina a funcţionat din nou perfect. 

„Apoi m-am îndreptat spre casă, foarte încet - continuă 
declaraţia - și nu am spus nimănui despre ce am văzut, până 
când părinţii mei nu s-au înapoiat din excursia de la sfârșitul 
săptămânii... temându-mă de ridicol. Ei m-au convins că trebuie 
să raportez acest lucru și am raportat deci șerifului pe la 1 și 30 
p.m., duminică 3 noiembrie.” 

La cincisprezece minute după miezul nopţii, Fowler a primit 
încă un telefon, de la un bărbat care vorbea dintr-o cabină 
telefonică de lângă Whitharral. Acest observator a raportat 
întâlnirea sa cu un obiect straniu, cam la 9 mile nord de 
Levelland. Din nou, obiectul luminos se afla pe un drum de 
pământ și, când mașina s-a apropiat de el, farurile s-au stins, iar 
motorul s-a oprit. Curând, obiectul s-a înălțat vertical, foarte 
repede și, când a ajuns cam la 300 de picioare, luminile /u; s-au 
micșorat și el a dispărut. Așa cum se așteaptă cititorul, în acest 
moment farurile s-au reaprins și mașina a pornit fără nicio 
dificultate. 

Agentul Fowler a înţeles, în sfârșit, că se întâmplă ceva ciudat 
și i-a informat pe șerif și pe colegii săi de serviciu, dintre care 
câţiva au plecat să cerceteze. Doi din ei au raportat lumini 
strălucitoare, văzute doar câteva secunde, dar n-au întâlnit 
nimic care să le oprească mașinile. 

La 12 și 45 a.m., un alt martor solitar - am trecut peste 
hotărârea mea de a folosi numai cazuri cu mai mulţi martori, 
pentru că martori izolați au observat, din puncte diferite (dar 


apropiate) cam același eveniment sau obiect, având aceleași 
efecte fizice - mergând cu mașina chiar la vest de Levelland, 
deci în zona unde, cu două ore mai devreme, avusese loc 
observaţia lui Saucedo, a văzut ceva care arăta ca o mare 
minge de foc portocalie, la o distanţă de peste o milă. Apoi 
mingea s-a apropiat și a aterizat ușor pe șosea, cam la un sfert 
de milă în faţa observatorului. Ea acoperea partea asfaltată a 
șoselei. 

Martorul a raportat că motorul camionului pe care-l conducea 
s-a defectat și farurile s-au stins. In acest timp, obiectul stătea 
acolo, pe șosea, în faţa lui, fiind destul de strălucitor ca să 
lumineze cabina camionului. Cam peste un minut, a raportat 
observatorul, obiectul s-a înălţat vertical - și, desigur, lucrurile 
au intrat în normal. Această întâlnire n-a fost comunicată 
telefonic, atunci, agentului Fowler, ci a fost raportată a doua zi. 
Un aspect poate semnificativ pentru un proces încă necunoscut 
nu este exclus să rezide în faptul raportat de observator că, 
atunci când a aterizat, OZN-ul și-a schimbat culoarea din roșu- 
portocaliu în verde-albăstrui, dar când s-a înălţat a devenit din 
nou roșu-portocaliu. Și este poate interesant de observat că 
obiectul, sau obiectele, aterizează întotdeauna pe asfalt, cu 
excepţia unui caz, când s-a așezat pe un drum de pământ. 

Dar asta nu e totul. La ora 1 și 15 a.m., agentul Fowler a 
primit un alt telefon, de data aceasta de la conducătorul 
înspăimântat al unui camion din Waco, Texas, care se afla chiar 
la nord-est de Levelland, pe „Oklahoma Flat Road”%. Omul i-a 
spus lui Fowler că motorul și farurile i s-au stins brusc, când s-a 
apropiat cam la 200 de picioare de un obiect strălucitor, în 
formă de ou. El a relatat că acesta scânteia intermitent „ca o 
reclamă de neon” și că avea o lungime de vreo 200 de picioare. 
El a raportat că, atunci când a coborât din camion, OZN-ul a 
ţâșnit în sus cu un uruit și s-a îndepărtat vertiginos. 

Agentul Fowler a declarat că martorul era extrem de agitat 
din cauza întâlnirii sale de aproape. Motorul și farurile 
camionului au funcţionat perfect după plecarea obiectului. 

În acest timp, mai multe mașini de poliţie căutau obiectul 
raportat. Șeriful Clem și adjunctul său Pat McCulloch erau ţinuţi 
la curent de Fowler, pe când patrulau în zona aceea. 

La 1 și 30 a.m., în timp ce mergeau pe Oklahoma Flat Road, la 


80 Şoseaua plată din Oklahoma (n. trad.). 


4 sau 5 mile de Levelland, cei doi bărbaţi au observat o lumină 
ovală, „arătând ca un apus de soare roșu-strălucitor de-a 
curmezișul șoselei”, cam la 300-400 de iarzi la sud de mașina 
lor. „Obiectul a luminat întregul asfalt din faţa noastră, cam 
două secunde” a spus Clem. 

Agenţii Lee Hargrove și Floyd Gavin se aflau la câteva mile în 
urmă. In declaraţia sa semnată, Hargrove a afirmat: 


„Mergeam cu mașina spre sud, pe un drum nemarcat, 
cunoscut ca Oklahoma Highway, și eram în căutarea unui obiect 
neidentificat raportat la Departamentul de Poliție din 
Levelland... Am văzut o bizară fulgerare de lumină, care părea 
să se afle pe șosea, la aproximativ o milă, sau o milă și 
jumătate... Lumina înainta de la est spre vest și părea să fie 
aproape de sol.” 


Polițistul Lloyd Ballen din Anton, Texas, a raportat de asemeni 
că a văzut obiectul, deși declaraţia sa se rezuma la atât: 
„Mergea așa de repede, încât părea doar o rază de lumină, 
deplasându-se de la est spre vest”. 

Niciuna din mașinile polițiștilor nu a avut de suferit, însă 
căpitanul de pompieri Ray Jones din Levelland, care căuta și el 
OZN-ul, a declarat că lumina farurilor mașinii sale a slăbit și 
motorul a început să funcţioneze neregulat, dar nu s-a oprit, 
exact când el a observat o „fâșie de lumină” la nord de 
Oklahoma Flat. 

Agentul Fowler a raportat că la postul de poliţie au fost 
înregistrate în total 15 chemări telefonice în directă legătura cu 
OZN-ul și a adăugat că „toţi cei care telefonau erau foarte 
agitaţi”. 

Potrivit teoriei probabilităților, a atribui unei coincidenţe cele 
șapte cazuri de nefuncţionare a unor mașini diferite și de 
revenire rapidă și automată la normal, după trecerea straniei 
nave iluminate, în răstimpul a circa două ore, este ceva în afara 
universului statistic - dacă rapoartele sunt într-adevăr 
independente unele de altele (și ele sunt independente, 
conform testelor aplicate de noi cu multă conștiinciozitate). 

Să presupunem că încercăm să atribuim cele întâmplare unei 
isterii de masă, deși aceasta nu are cum să oprească motoarele, 
să stângă farurile și aparatele de radio. Observatorii n-aveau 


nicio legătură între ei, dacă nu cumva ascultau toţi, în același 
timp, un post de radio local care transmitea știrea.*! (Niciun 
investigator n-a cercetat vreodată importanta problemă dacă 
posturile de radio au fost informate și dacă au transmis 
rapoartele.) Noi știm că la început agentul Fowler n-a acordat 
credit rapoartelor și este improbabil ca el să fi informat aproape 
imediat postul local. Să presupunem totuși că el, sau altcineva, 
a făcut acest lucru și că radiourile tuturor mașinilor prindeau 
acest post anume. Chiar și atunci ar fi necesară o explicaţie 
pentru efectele fizice raportate, fără de cazul când le atribuim 
pur și simplu unor născociri, mai degrabă decât isteriei. 

Ar fi fost necesară atunci o reacţie rapidă a Proiectului Blue 
Book, o investigaţie serioasă și aprofundată. Căpitanul Gregory, 
care conducea Blue Book, m-a chemat la telefon, dar, având în 
acele momente  responsabilitatea urmăririi noului satelit 
sovietic, eram tot timpul la datorie și, deci, n-am putut să mă 
ocup de acest caz. Nu mă mândresc deloc astăzi că m-am grăbit 
să fiu de acord cu căpitanul Gregory, care a socotit că era vorba 
de un „fulger globular”, pornind de la informaţia că o furtună 
electrică bântuia în acel timp în zona Levelland. S-a dovedit, 
într-adevăr, că nu aceasta era situaţia. Observatorii au raportat 
cer acoperit și ceaţă, dar nu fulgere. Mai mult, dacă m-aș fi 
gândit cât de cât la acest lucru, mi-aș fi dat seama de absenţa 
oricărei dovezi că fulgerul globular poate opri motoarele și 
stinge farurile. 

Mi s-a spus că investigația Proiectului Blue Book a constat în 
apariția unui bărbat în haine civile în biroul șerifului, la 5 
noiembrie, pe la ora 11,45; el a făcut două excursii cu mașina în 
timpul zilei, apoi i-a spus șerifului Clem că a terminat. 

Reporterul unui ziar a declarat ulterior că îl recunoscuse pe 
investigator și-l identificase ca fiind un sergent al Forţelor 
Aeriene.*? _ 

Oricum, Blue Book a fost supus unei puternice presiuni. In 
memoriul datat 4 decembrie 1957, căpitanul Gregory s-a plâns 
că „... în urma presiunilor presei și ale publicului... secretarul 
adjunct al Apărării a cerut ca ATIC să furnizeze imediat presei o 


81 Corespondenţa cu oficialităţile din districtul Levelland a arătat că 
astfel de contacte prin radio nu au avut loc în perioada respectivă. (n. 
a.). 

82 „Sun-News”, Levelland, 6 şi 7 noiembrie 1957 (n. a.). 


analiză preliminară... o cerere foarte dificilă, având în vedere 
datele limitate”. 

Acţiunea asupra automobilelor pe șosele este doar unul din 
efectele fizice raportate în această categorie de întâlniri de 
aproape. Există, de asemeni, efecte raportate care pot fi și 
fotografiate - asupra unor plante și copaci.* Mulţi martori au 
raportat paralizii temporare ale membrelor, când întâlnirile au 
fost foarte apropiate. 

Au fost catalogate peste 300 de cazuri de „zone circulare 
pârjolite și pustiite” și „urme de aterizare” asociate adesea cu 
observarea de aproape a unor OZN-uri. Asemeni celorlalte 
cazuri OZN, și acestea au fost raportate din multe părţi ale 
lumii, existenţa unui model precis fiind evidentă. Prototipul se 
desenează cu limpezime, chiar dacă examinăm numai câteva 
cazuri. Este caracteristic, în aceste cazuri, că un OZN, 
semănând în multe privinţe cu cele din prima sau a doua 
categorie pe care le-am descris, este văzut aterizând sau 
planând aproape de sol. După plecarea lui, martorul găsește o 
urmă circulară pe sol - uneori un cerc aproape perfect - care, 
după cum se susţine invariabil, nu se afla înainte acolo. Dintre 
cazurile de acest fel catalogate până acum de Phillips, 65% s-au 
petrecut noaptea. Dacă vrem să examinăm numai cazurile cu 
mai mulţi martori din catalogul lui Phillips, potrivit metodei 
noastre obișnuite, trebuie să renunţăm la două treimi din ele. 
Rămân aproape 100 de cazuri și martorii raportează că în trei 
sferturi din ele OZN-ul a fost văzut pe sol, iar în aproape o 
cincime - la nivelul vârfului copacilor. Aproape în toate cazurile 
cu mai mulţi martori, OZN-ul este văzut pe sau /ângă locul 


83 Sunt recunoscător Comitetului naţional de investigare a 
fenomenelor aeriene (NICAP) pentru materialul suplimentar faţă de 
arhiva Blue Book, strîns de James Lee din Abilene, Texas, care a 
anchetat personal incidentele din Levelland. El a semnalat un raport 
care relata că două combine cerealiere, cu două motoare fiecare, care 
se aflau în stare de funcţionare la Petit, Texas (la aproximativ 15 mile 
nord-vest de Levelland) au fost scoase din funcţiune la trecerea unui 
OZN strălucitor. (n. a.). 

84 Sunt îndatorat lui Ted Phillips, Jr., un asiduu investigator 
independent, cu care am lucrat îndeaproape. El s-a specializat în 
înregistrarea, catalogarea şi cercetarea acestui aspect relativ limitat, 
dar foarte important, al subiectului; multe din cazurile folosite în acest 
capitol provin din dosarele sale. (n. a.). 


urmei descoperite mai târziu. 

In aceste cazuri selectate, printre martori se află persoane cu 
pregătire tehnică - medic, pilot, inginer, căpitan de vas, 
supraveghetor de mină - precum și un fermier, un muncitor, un 
preot, un poliţist aflat în patrulare etc. 

Urmele de pe sol sunt descoperite aproape imediat în cazurile 
diurne și în dimineaţa următoare în cele mai multe cazuri 
nocturne. O curiozitate firească îndreaptă pașii martorilor spre 
locul de aterizare și ei găsesc acolo, de obicei, o urmă care 
corespunde cu modelul general: fie o zonă circulară supusă în 
mod uniform unei presiuni, arsă sau uscată, fie un inel al cărui 
diametru exterior poate fi de 30 de picioare sau mai mult, dar a 
cărui grosime este de 1 până la 3 picioare (adică diametrul 
interior și cel exterior al inelului diferă prin această cifră, în timp 
ce inelul în sine poate fi mai mare). Mărimea diametrului cea 
mai des raportată este de 20-30 de picioare. Se raportează că 
aproape peste tot inelele persistă săptămâni, luni, uneori ani, și 
că interiorul inelului, sau uneori întregul cerc rămâne pentru un 
anotimp sau două neroditor. 

Problema esenţială este de a stabili dacă a existat într-adevăr 
o legătură între apariţia unui OZN și urmele de pe sol sau, 
câteodată, vârfurile rupte ori arse ale copacilor. Cum era de 
așteptat, tendinţa a fost de a exclude din sfera științei inelele și 
urmele de aterizare, atribuindu-le unor farse, sau unor cauze 
naturale, lăsând astfel povara investigaţiei pe umerii câtorva 
anchetatori particulari, ca Ted Phillips. 

Trebuie să fim atenţi să nu confundăm aceste „inele ale 
întâlnirilor de aproape” cu așa-numitele „inele ale zânelor”, care 
nu sunt altceva decât o proliferare de ciuperci; pornind dintr-un 
punct central, ciupercile se extind într-un cerc care se lărgește 
mereu. Dar după câte știu, nicio ciupercă nu poate arde, părjoli 
sau înnegri frunzele, după cum nu le poate face să pară că au 
fost supuse unei temperaturi ridicate venind de sus. 

Revenind la metoda noastră de a prezenta prototipul cu 
ajutorul rezumatelor unor cazuri individuale alese, începem cu 
unul investigat și de Phillips și de mine. Această observaţie a 
avut loc în lowa, în iulie 1969. Două adolescente au declarat că 
au fost foarte înspăimântate într-o seară, târziu, când, privind 
pe fereastra dormitorului lor de la o fermă, au văzut 
„tradiţionala” navă luminată îndepărtându-se în zbor planat de 


fermă, cu un sunet asemănător celui produs de avioanele cu 
reacţie (vezi Anexa 1, IA Il-12). Tatăl uneia din fete, un fermier, 
tocmai fusese pe câmpul pe care voia să semene soia și găsise 
totul în ordine. 

Curând după observaţia OZN, a plouat ușor și fermierul a ieșit 
dis-de-dimineaţă ca să verifice dacă ploaia fusese destul de 
serioasă pentru a împiedica semănatul. Spre surpriza sa, el a 
găsit un cerc devastat de 40 de picioare în mijlocul câmpului, 
unde nu fusese nimic cu mai puţin de o jumătate de zi înainte. 
Nu știa cum să-și explice acest fapt. Aflase de observația fetelor, 
dar n-o luase în serios, până când nu a văzut cum arăta câmpul 
de soia. Locul unde fusese observat obiectul coincidea, în mare, 
cu poziția cercului devastat. 

Am vizitat ferma după câteva săptămâni și am văzut cu ochii 
mei zona circulară. Frunzele atârnau veștejite pe tulpină, ca și 
cum ar fi fost supuse unei călduri intense, dar tulpinile nu erau 
rupte sau îndoite și nu era niciun fel de urmă pe sol. Totul 
apărea ca și cum căldura sau agentul distrugător acţionase de 
sus și de la mică distanţă, dar fără contact direct. 

Fetele au raportat că obiectul care ar fi putut fi asociat cu 
cercul fusese observat la mică distanţă de fereastra lor, că apoi 
se îndreptase spre nord-vest (el venea de la sud; fetele priveau 
pe o fereastră dinspre nord și câmpul se afla la sud de casă, 
cam la o milă) și dispăruse, lăsând doar o lumină portocalie pe 
cer. Potrivit raportului, se rotea în jurul propriei sale axe în sens 
opus acelor ceasornicului și avea forma unui castron puţin 
adânc, răsturnat, cu un fund curbat. 

Avea o culoare metalică, neagră-cenușie, cu o fâșie circulară 
de lumină roșie-portocalie cam la două treimi din distanţa de la 
bază de vârf. Forma obiectului era revelată de lumina 
portocalie. Nu erau vizibile protuberanţe și nici lumini izolate - 
doar fâșia de lumină portocalie. Diametrul lui era de 3 sau 4 ori 
cât cel al Lunii și una dintre fete credea că obiectul avea 
mărimea unui automobil văzut la aceeași distanţă. 

Temându-se de urmările posibile ale publicităţii, fermierul nu 
mi-a îngăduit să stau de vorba cu cele două fete, dar a fost întru 
totul de acord să-mi arate cercul și să răspundă la întrebări. El 
dorea să nu i se facă publicitate și nu a încercat să obţină vreun 
profit; mi-a lăsat impresia că, dacă toată povestea ar fi fost o 
șarlatanie, ar fi fost greu de găsit vreun motiv plauzibil pentru 


care el ar fi distrus o porţiune din câmp (cu ce mijloace?) în 
absenţa oricărei dorinţi de publicitate sau de câștig bănesc. 

S-a raportat adesea, dar rareori minuţios documentat, că, 
imediat după o întâlnire de aproape, ramurile din vârful 
copacilor au fost găsite rupte și frunzele ofilite. lată încă un 
domeniu fertil pentru investigaţie. Am aflat despre un astfel de 
caz datorită amabilităţii Dr. Peter Millman, de la Naţional 
Research Council of Canada*, deși nu l-a investigat el însuși. 
Raportul de investigaţie provenea de la Departamentul Apărării 
Naţionale. lată un extras din raportul asupra observaţiei care a 
avut loc lângă malul unui lac, în nordul lui Ontario, la 18 iunie 
1967 (vezi Anexa 1, IA Il-18): 


„În timp ce se întorceau acasă cu barca dintr-o vizită făcută 
vecinilor [cu doi martori] au observat un obiect strălucitor 
planând la vreo 50 de picioare deasupra copacilor, la o distanță 
de circa jumătate de milă. S-au îndreptat către obiect ca să-l 
observe mai de aproape, când, deodată, obiectul a coborât spre 
barcă în mare viteză. Dl. G. a bătut rapid în retragere, folosind 
întreaga putere de 75 de cai a motorului ca să ajungă la țărm și 
să coboare din barcă. Obiectul a revenit la poziţia iniţială, 
continuând să planeze. [Martorii] au urcat în barcă și au încercat 
să se înapoieze la vecinii de unde abia plecaseră, dar obiectul a 
părut din nou că efectuează o coborâre spre barcă. Barca a fost 
imediat trasă la țărm, iar domnul și doamna G. au alergat la 
locuinţa d-lui G. [un altul] și au trezit toată lumea din casă. 
Obiectul a planat 10-15 minute și apoi a dispărut rapid către 
nord-vest... Nu s-a auzit niciun zgomot... nu bătea vântul, dar dl. 
G. a afirmat că vârfurile copacilor s-au mișcat puternic în timp 
ce obiectul a efectuat cele două coborâări.” 


Citat din raportul oficial: 


„Obiectul a fost descris ca fiind oval, cu o ușoară ridicătură în 
partea superioară, ca un baldachin. Culoarea era strălucitoare... 
metalică și sticloasă. Nu se vedeau lumini, doar vârfurile 
copacilor păreau că lucesc, albe, când obiectul a efectuat cele 
două coborâri către barcă. Obiectul s-a înclinat la coborâre, dar 
a părut că se înalţă în poziţie orizontală și zbura orizontal când a 

dispărut. Obiectul se vedea foarte clar cu ochiul liber, deoarece 
reflecta lumina Lunii. DI. G. [a apreciat] dimensiunile la 
aproximativ 25-30 de picioare lățime și aproximativ 10-15 
picioare grosime maximă. In timp ce dispărea, obiectul a 
căpătat o nuanţă portocalie. N-au fost semnalate zgomote, nici 
de observatori, nici de cei care locuiau în două căsuțe, la mai 
puţin de un sfert de milă de locul unde, după cum se pretinde, 
plana obiectul. Unul dintre aceștia din urmă... a menţionat că 
asculta în acel timp la radioul său cu tranzistori postul CKRC pe 
630 Kes? când au început să se audă paraziți atât de puternici, 
încât audiţia n-a mai fost posibilă. A privit pe fereastră... 
crezând că s-a dezlănţuit vreo furtună cu descărcări electrice 
prin împrejurimi, dar cerul era senin. Radioul a fost verificat și 
găsit în bună stare... Niciunul dintre martori nu a consumat 
alcool în seara observaţiei. Dl. G. are vederea bună, nu are 
nevoie de ochelari. Câteva mostre de ramuri cu frunze veștejite 
au fost trimise la Winnipeg pentru analize.” 


Ultima frază se referă la inexplicabila acţiune asupra 
vrafurilor copacilor, pe care observatorii o asociază cu apariţia 
OZN-ului. Raportul sună astfel: 


„Department of Forestry and Rural Development“ informează 
că nu poate să explice cauzele cărora li se datorește ofilirea 
frunzelor a trei tipuri diferite de copaci: mesteacăn, alun și cireș, 
examinate în zona din care fuseseră luate mostrele pentru 
analiză. Nu există nicio urmă de mălură sau insecte 
distrugătoare. Sunt vătămaţi mai mulţi copaci, dar nu într-o 
anumită ordine și mai ales la vârf. Specialiștii în silvicultură 
afirmă ca pricina ar putea fi căldura, deși nicio altă dovadă 
[obișnuită] nu susţine această ipoteză.” 


Dr. Millman consideră că lumina era aproape sigur planeta 
Venus, care, într-adevăr, apunea în nord-vest în momentul 
acela. Dar aici am ajuns la punctul central al întregii probleme 
OZN. Nimeni nu și-a bătut capul să afle, în acest caz, în ce 
direcţie priveau observatorii la început și nimeni nu și-a dat 
osteneala să-i întrebe dacă au văzut în același timp pe Venus și 

lumina. Desigur, ne-am putea întreba cum e posibil ca două 
persoane cu o stabilitate psihică verificată să aibă halucinaţii 
până într-atât, încât să creadă că Venus a efectuat două 
coborâri rapide către barca lor, făcându-i să recurgă la viteza 
maximă pentru a fugi. Aceasta este o altă chestiune care ar fi 
trebuit să fie cercetată mai aprofundat. 

Putem adăuga caz după caz pentru a construi prototipul, dar 
nu ne-ar fi de mare folos. Se pare că nu există o diferenţă 
fundamentală între cazurile de întâlniri de aproape în care se 
constată efecte fizice și cele în care nu se constată: În ambele 
categorii sunt necesare informaţii mai amănunțite. 

Poate că e de ajuns ca, în final, să relatăm succint încă trei 
cazuri: 


„Doamna J ... a fost atrasă la fereastră de ceea ce i se părea 
că ar fi farurile de aterizare ale unui avion. Lumina era extrem 
de strălucitoare și părea să cadă drept asupra curţii... Temându- 
se că luminile erau farurile de aterizare ale unui avion care se 
prăbușea drept asupra casei, ea a ieșit în grabă cu cele trei fete 
ale sale, în curte, departe de luminile care se apropiau și care se 
contopiseră într-o singură lumină de un alb intens, uriașă și 
strălucitoare. Cele patru martore înspăimântate stăteau în 
curte... uitându-se cum lumina cobora în linie dreaptă spre casă, 
înălțându-se apoi brusc mai multe sute de picioare, luminând un 
pâlc de brazi care mărginea curtea, coborând dincolo de copacii 
înalți și atingând pământul. Lumina intensă scălda întreaga 
zonă, inclusiv o latură a casei și curtea... Obiectul a fost de 
asemeni observat [după cum s-a raportat] de un ofiţer dintr-o 
patrulă de frontieră, care fusese avertizat prin radio. El a fost 
«deranjat» după cât se pare de același obiect, care se afla 
destul de jos, așa că ofiţerul a oprit mașina, a coborât și l-a 
observat depărtându-se până când l-a pierdut din vedere. Cele 
patru martore [împreună] și ofiţerul au făcut aceeași descriere a 
obiectului: diametrul de circa 30 de picioare, ușor boltit în 
partea de sus, silențios, emițând o lumină albă foarte intensă. 

Obiectul a rămas pe sol câteva minute și apoi s-a înălţat 
aproape vertical, cu mare viteză, şi a dispărut spre nord-est. În 
locul unde aterizase, pe stratul de zăpadă de aproximativ 16 
inci era o amprentă circulară cu un diametru cam de 10-12 
picioare și pământul de sub zăpada topită părea calcinat. Au 


fost descoperite urme ovale lungi de 8 inci și la distanța de 8 
inci una de alta, înșiruite pe un singur rând de la locul aterizării 
la un pâlc de brazi, unde dispăreau. O lună mai târziu, pe 
suprafaţa circulară se vedeau încă semnele aterizării.” 


Nu m-am ocupat personal de acest caz (vezi Anexa 1, IA Il- 
21), dar l-am inclus deoarece corespunde tipului și pentru că a 
fost investigat de un cercetător OZN competent.8 

Un alt caz ne duce în provincia Quebec, Canada, unde la 11 
mai 1969 (vezi Anexa 1, IA Il-22), M. Chaput, muncitor la o 
fabrică de celuloză, a fost trezit, la ferma sa de zece acri, la ora 
2 noaptea, de lătratul câinelui. Privind afară, a văzut, după cum 
menţionează raportul unui cercetător OZN canadian 
experimentat, o sursă de lumină intensă iluminându-i câmpul, 
cam la 600 de picioare depărtare. Era atât de puternică, încât 
lumina toată zona învecinată, inclusiv casa. El a ieșit afara și a 
putut să-și vadă umbra proiectată pe peretele casei. Când a fost 
interogat, Chaput a spus că, după părerea lui, lumina nu putea fi 
la mai mult de 15 picioare deasupra solului. Apoi lumina a 
dispărut, dar el a putut auzi un zgomot ca un fel de sforăit, care 
se îndepărta. 

A doua zi, s-a dus la locul incidentului cu unul din fiii săi, un 
adolescent, și cu un copil mai mic și a găsit nu numai o urmă 
circulară de tip „tradiţional”, ci și „trei adâncituri circulare aflate 
la aceeași distanţă una de alta și închipuind cele trei vârfuri ale 
unui triunghi cu o adâncitură dreptunghiulară adâncă de 1 până 
la 2 inci” lângă mijlocul bazei triunghiului. Anchetatorul 
presupune că cele trei adâncituri egal depărtate ar fi putut fi 
provocate de picioarele sau patinele de aterizare, iar adâncitura 
dreptunghiulară de o trapă care s-a deschis în jos, apăsând solul 
cu o forţă foarte mare. 

Lăsând la o parte explicaţiile, rămâne faptul că acesta este 
încă unul din cele mai mult de 300 de cazuri catalogate de urme 
pe sol asociate - conform rapoartelor - cu observaţii foarte de 
aproape ale OZN-urilor. Ele constituie o problemă care 
pasionează și decepţionează în același timp; decepţionează 
deoarece, pentru a încerca să o rezolvăm, ar fi necesare mult 
mai multe date decât cele de care dispunem în prezent, deși 

modelul care reiese din rapoartele provenind din lumea întreagă 
pare, în linii mari, destul de bine definit. 

Un ultim caz, cu care de asemeni nu am nicio legătură, dar 
care este inclus în dosarul Blue Book și apreciat ca „farsă”, a 
fost transmis, pe cât se pare, de un atașat aero de la Paris; 
acesta, la rândul său, a fost se pare incitat de o scrisoare 
adresată lui prin intermediul locţiitorului șefului Statului major al 
Informaţiilor, de la Cartierul General al U.S. Air Force. Scrisoarea 
conţinea următoarea declaraţie: 


„Deși nu se dă crezare acestui raport, experienţa anterioară 
cu incidente de acest fel cere ca arhiva Forţelor Aeriene ale 
Statelor Unite să indice că a fost iniţiată o acţiune oficială, în 
eventualitatea în care oficialităţile sau publicul ar pune întrebări 
cu privire la acest incident.” 


Incidentul în sine se referă la o observaţie care a avut loc la 
14 aprilie 1957, la Vins sur Caramy, Franţa. Dacă este scos din 
contextul celorlalte cazuri de întâlniri de aproape, el pare 
desigur bizar și trebuie să i se atribuie un înalt grad de 
stranietate. Am putea chiar să fim tentaţi să scuzăm atitudinea 
autorului comentariului Forţelor Aeriene, căpitanul G. T. 
Gregory, pe atunci șef al proiectului Blue Book. Dar incidentul 
nu poate fi scos din context. El este doar unul din sutele de 
cazuri de întâlniri de aproape raportate. Dacă folosim tehnica de 
la „pavilionul de tir sportiv”, unde trebuie să apeși pe trăgaci 
când rața vine în bătaia puștii, considerând fiecare caz OZN 
izolat, fără a lua în seamă legătura lui cu cazurile similare, e 
relativ ușor să-l respingem pe fiecare în parte, ca fiind 
neinteresant și lipsit de sens. Este cu totul altceva când devii 
conștient de prezența nu doar a unei rațe într-un anumit 
moment, ci de aceea a întregului cârd apărând în formaţie. 

lată o prezentare succintă a cazului însuși. Conform 
raportului, o navă ciudată, metalică, de forma unui titirez, înaltă 
cam de 5 picioare, a aterizat pe un drum, cam la 300 de 
picioare de două ţărănci în vârstă. Indată ce a aterizat, s-a auzit 
un huruit asurzitor provenind de la un indicator rutier de metal 
situat la 15-20 de picioare de locul aterizării. Indicatorul 
începuse să vibreze violent. 

Strigătele femeilor și zgomotul indicatorului au fost auzite de 


un bărbat care se afla la o distanţă de circa 1000 de picioare. 
Crezând că e vorba de un accident, el a alergat repede într- 
acolo. A sosit la timp ca să vadă „titirezul” făcând un salt de pe 
drum, la o înălţime de aproximativ 20 de picioare, virând și 
aterizând a doua oară, de data aceasta pe un alt drum, care se 
desprindea din primul. 

In timp ce vira, a zburat pe deasupra unui al doilea indicator 
rutier și acesta a vibrat la fel de violent, ca și cum ar fi fost 
supus unor „șocuri violente, repetate într-o cadență rapidă”. 
Totuși, nava propriu-zisă n-a emis niciun sunet. Ea nu a mai 
trecut și pe lângă un al treilea indicator (probabil tot metalic). 
Acest fapt capătă importanţă dacă acceptam mărturia ofiţerilor 
poliţiei locale care, împreună cu investigatorul, au plasat, 
conform raportului, o busolă lângă cele două indicatoare care 
vibraseră și au constatat o deviaţie de circa 15 grade. Așezată 
lângă Renaultul în care veniseră, busola a indicat o deviaţie de 
numai 4 grade, dar nu s-a înregistrat nicio deviaţie lângă 
indicatorul care nu vibrase. 

Blue Book a etichetat acest caz drept o mistificare fără nicio 
dovadă, socotind probabil că nu putea fi altceva. Totuși, 
adjutantul jandarmeriei franceze din regiunea respectivă a 
garantat integritatea morală a martorilor. „El a afirmat imediat 
nu numai că martorii sunt de bună-credinţă, dar și că sunt mai 
presus de orice bănuială de mistificare”. 

Dacă se caută o explicaţie „naturală” pentru acest caz, eu aș 
sugera o explicaţie pur meteorologică mai degrabă decât o 
mistificare. S-ar putea susţine, deși eu n-o fac, că un vârtej de 
praf de forma unui titirez și având un aspect metalic a făcut să 
vibreze indicatoarele, și-a ales locul de „aterizare” de fiecare 
dată pe un alt drum și a „magnetizat” indicatoarele rutiere. 

Deoarece nu i-am interogat eu însumi pe observatori, pot să- 
mi întemeiez opinia doar pe raportul investigatorului francez (el 
pare să fi făcut o anchetă bună, după cum reiese din lectura 
întregului raport). Dar un vârtej de praf pur și simplu nu se 
potrivește cu faptele raportate. 

Acesta este unul din puţinele cazuri pe care le-am inclus în 
carte fără să fi fost implicat în niciun fel. Poate că cititorul va 
dori să-l excludă din rândul celorlalte dovezi, socotindu-l doar o 
ilustrare a atitudinii oficiale față de fenomenul OZN. Însă cazul 
se înscrie perfect printre celelalte. 


Prototipul întâlnirii de aproape de-ai doilea tip se conturează 
limpede din cazurile alese și prezentate, dar cititorul și eu 
însumi avem motive să fim nemulţumiţi că nu ne stă la 
îndemână o cantitate mai mare de date. Poate că gradul de 
stranietate al acestor cazuri este atât de mare, încât ele, 
literalmente, nu îngăduie o descriere traductibilă în termenii 
cantitativi folosiți de fizică și astronomie. Vom întâlni însă și o 
categorie încă mai impresionantă în ceea ce privește 
stranietatea: Întâlnirile de aproape de-ai treilea tip. 


Întâlniri de aproape de-al treilea tip 


Eu... am făcut semn cu mâna. Spre surprinderea noastră, 
silueta [din OZN] a făcut același lucru... Toţi băieţii din misiune 
au scos o exclamație de uimire... 

Din raportul pastorului Gill asupra observaţiei de la Boainai, 
Papua, Noua Guinee 


Am ajuns acum la cel mai bizar și aparent incredibil aspect al 
întregului fenomen OZN. Ca să fiu sincer, l-aș omite bucuros, 
dacă asta n-ar însemna o încălcare a onestităţii științifice, 
întrucât este vorba despre întâlnirile de aproape de-ai treilea 
tip, acelea în care se raportează prezenţa unor creaturi animate. 
(Spun „animate” mai degrabă decât „vii” ca să nu elimin 
posibilitatea prezenţei unor roboţi, sau a orice altceva în afara 
unor făpturi „în carne și oase”.) Aceste creaturi au fost numite 
„ocupanţi”, „umanoizi”, „ozenauţi”, sau chiar „ozenosapiens”. 

Din păcate, nu poţi omite unele date pur și simplu pentru că 
nu-ţi sunt pe plac, sau nu concordă cu noţiunile tale 
preconcepute. Noi ne împiedicăm de rapoartele despre 
ocupanţi, deși putem fi dispuși să cercetăm cu atenţie 
rapoartele asupra altor întâlniri OZN. De ce? În acest „festival al 
absurdului”, cum a denumit Aimé Michel acest aspect al 
fenomenului OZN, de ce un raport despre o mașină oprită pe 
șosea de o lumină orbitoare, provenită de la o navă 
necunoscută, ar fi diferit, în ceea ce privește esenţa stranietăţii 
sau absurdului, de un raport despre o navă din care coboară 
două sau trei mici creaturi animate? 

Deși nu există o motivaţie logică, mărturisesc totuși că 
împărtășesc această prejudecată greu de explicat. Să fie 


confruntarea la nivelul materiei animate cea care ne face să 
simţim o astfel de tulburare și chiar repulsie? Poate că atâta 
vreme cât propria noastră rațiune cercetează raportul asupra 
unei mașini, fie ea oricât de stranie, într-o asemenea 
confruntare ne simţim oarecum superiori. Întâlnirile cu creaturi 
animate, deci, poate, cu o inteligenţă de un alt tip, dau o nouă 
dimensiune spaimei noastre atavice de necunoscut. Işi face 
apariţia spectrul luptei pentru teritorii, al pierderii hegemoniei 
planetare - spaime care au rădăcini adânci. 

Ne deranjează și altceva: umanoizii par să fie capabili să 
respire aerul nostru și să se adapteze cu destulă ușurință 
presiunii atmosferice și gravitaţiei noastre. Asta pare a fi cu 
totul anormal, întrucât ar presupune că ei trebuie să vină de pe 
o planetă foarte asemănătoare cu a noastră. Să fie chiar planeta 
noastră? Dar cum? Sau sunt roboţi care nu au nevoie să se 
adapteze la mediul nostru? 

Bunul nostru simţ nu acceptă nici măcar ideea existenţei 
umanoizilor și asta duce la persiflare, ridicol și glume pe seama 
omuleţilor verzi. Întregul concept OZN capătă astfel o proastă 
reputaţie. Poate că OZN-urile există, într-adevăr, spunem noi, 
dar umanoizii? Şi dacă aceștia sunt doar plăsmuiri ale 
imaginaţiei noastre, atunci așa trebuie să fie și obișnuitele OZN- 
uri. Dar ele sunt atestate de atât de mulţi martori demni de 
încredere, încât nu putem accepta că ar fi simple percepții 
greșite. Sunt, atunci, toți acești raportori ai OZN-urilor niște 
oameni bolnavi? Dacă sunt, care le este boala? Sunt atinse 
toate aceste persoane de un „virus” straniu, care nu atacă 
persoanele „cu judecată”? Ciudată boală, atacând oamenii din 
toate păturile sociale, indiferent de pregătire sau ocupaţie și, o 
foarte scurtă perioadă de timp - uneori doar câteva minute - 
făcându-i să se comporte într-un fel straniu și să vadă „lucruri” 
ce sunt dezminţite de comportarea lor obișnuită și de acțiunile 
pe care le întreprind în tot restul vieţii. 

Sau umanoizii și OZN-urile nu sunt decât semne ale unei 
„realităţi” paralele care, dintr-un motiv oarecare, se arată unora 
dintre noi pentru perioade foarte limitate? Dar care să fie 
această realitate? Ce filosof ar putea să răspundă? 

Sunt multe astfel de întrebări și multe relatări greu de înţeles. 
Întâlnirile în care se semnalează ocupanţi nu pot fi totuși 
ignorate: ele sunt prea multe. Există o surprinzătoare și foarte 


incitantă literatură pe tema umanoizilor. Într-un catalog întocmit 
de Jacques Vallée, care conţine 1247 cazuri de întineri de 
aproape, 750 sunt cele în care se relatează aterizarea unei 
nave. In mai mult de 300 dintre acestea, deci aproape 40%, s-a 
raportat că au fost văzuţi umanoizi în navă sau în preajma ei. În 
ambele categorii (aterizări cu sau fără umanoizi), aproximativ o 
treime au fost cazuri cu mai mulţi martori. 

Importanţa problemei umanoizilor n-ar reieși niciodată în 
urma consultării arhivei Blue Book.% 

(Din miile de rapoarte primite de Forţele Aeriene, numai 48 
raportau aterizări OZN și numai în 12 din acestea figurau 
umanoizi - mă refer la anii ale căror dosare am putut să le 
consult.) în aceeași perioadă, au fost raportate, din diferite părți 
ale lumii, 223 de apariţii de umanoizi. 

Felul în care s-au comportat Forţele Aeriene în puţinele cazuri 
de aterizări și în și mai puţinele cazuri cu umanoizi este el însuși 
deosebit de semnificativ.” 

Catalog 
Vallée 


91 Evaluarea cazurilor de aterizare de către Proiectul Blue Book (n. 
a.): 


Numărul total  Aterizări cu 


În ciuda concepţiei false, foarte larg răspândite, potrivit 
căreia rapoartele OZN de acest fel se datorează unor halucinaţii, 
numai două din cele 48 de cazuri au fost atribuite halucinaţiilor. 
Şase au fost etichetate, ceva mai 

vag, drept „psihologice”; două drept „rapoarte pe care nu se 
poate conta”, ceea ce în terminologia Blue Book înseamnă 
„nebun”; șase au fost considerate mistificări, fără justificări 
temeinice. Majoritatea au fost incluse în categoria „date 
insuficiente” - termen folosit de Blue Book când se vădea că ar 
fi prea dificil să se obţină date suplimentare. 

In general, preocuparea de a duce cercetarea până la capăt în 
aceste cazuri a fost redusă sau inexistentă. În nouă cazuri de 
aterizare a unor nave necunoscute, nu s-a făcut nicio încercare 
de a obține date suplimentare. Au fost atinse totuși adevărate 
culmi de „aprecieri creatoare”, punându-se faimosul caz 
Socorro, din New Mexico, pe seama unei balize și încă mai 
faimosul caz Hill pe seama unei inversiuni radar, o apreciere 
deosebit de stupidă, dat fiind faptul că nu au existat observaţii 
radar în cazul respectiv, în acel moment al nopții. 

Putem, desigur, să ne întrebăm de ce au ajuns la Air Force 
numai 12 din cele 65 de cazuri raportate de întâlniri de aproape 
de-ai treilea tip și numai 48 din cele 190 de cazuri de aterizare. 
Presupun că multe cazuri de acest fel au „murit” la bazele 


aeriene locale, unde au fost raportate. După cum am văzut, 
metoda folosită în mod curent de Blue Book era de a considera 
„cazuri” numai incidentele transmise pe canalele oficiale ale 
Forțelor Aeriene. Deoarece aterizările și în special „omuleţii 
verzi” nu erau luați în serios (de oficialități), probabil că ofiţerii 
responsabili de la bazele locale au considerat că nu e înţelept să 
transmită informaţii „absurde”. 

E greu să aduc dovezi în sprijinul acestei supoziţii. Știm totuși, 
din surse independente, că s-au raportat aterizări OZN la bazele 
Forțelor Aeriene Blaine (12 iunie 1965) și Cannon, New Mexico 
(18 mai 1954) și la baza Deerwood Nike (29 septembrie 1957). 
Niciunul din aceste cazuri n-a fost transmis la Blue Book și, dacă 
nu au fost transmise observaţii care au avut loc chiar la bazele 
aeriene și militare, este foarte probabil că rapoartele asupra 
unor aterizări - și în special cazurile cu ocupanţii - comunicate 
telefonic bazelor aeriene de către un civil au fost considerate ca 
provenind de la un „smintit” și, deci, nedemne de a trece prin 
canalele militare. Pentru Blue Book, un astfel de caz era 
considerat rezolvat la nivel local. 

În întreaga perioadă în care am fost consultant al Proiectului 
Blue Book, mi s-a cerut să cercetez doar două cazuri de 
aterizări: cazul Socorro, New Mexico, cu umanoizi (vezi Anexa 1, 
IA III-l) și cazul Dexter, Michigan, o aterizare raportată doar de 
două din multele persoane implicate. Am considerat cazul 
Socorro extrem de convingător și cazul Michigan cât se poate de 
neconvingător, deși cel de-ai doilea s-a bucurat de o publicitate 
mai mare. Aș putea renunţa deci cu ușurință la această 
categorie bizară, pe considerentul că am hotărât să mă refer 
doar la cazurile în care am fost implicat personal, o regulă pe 
care am respectat-o aproape fără excepţie cu privire la celelalte 
cinci categorii OZN. Totuși, în ciuda lipsei unor experienţe 
personale pe tărâmul întâlnirilor de aproape de-ai treilea tip, mă 
simt obligat să atrag atenţia spre ceea ce s-a raportat, din 
lumea întreagă, în legătură cu această categorie. Voi 
recomanda de altfel cititorului numeroasele relatări din 
publicaţiile OZN de un nivel mai ridicat pe care le-am amintit, și 
două cărţi consacrate în întregime acestui subiect: The 
Humanoids (editată de Charles Bowen) și Passport to Magonia 
(de Jacques Vallee). 

Cititorul va descoperi singur că există o foarte mare 


asemănare între rapoartele din toată lumea asupra cazurilor cu 
ocupanţi. El va afla că acestea sunt asemănătoare nu numai în 
ceea ce privește descrierea înfățișării umanoizilor, dar și în 
raportarea comportamentului lor. El și-i va imagina pe ocupanțţi, 
potrivit rapoartelor, adunând mostre de pământ și de roci și 
ducându-le la bordul navei lor, așa cum astronauții americani au 
adunat roci de pe Lună; îi va vedea arătând, pare-se, interes 
pentru instalaţiile și mașinile noastre; îi va vedea chiar furând 
iepuri, câini și îngrășământ artificial! 

Ne dăm seama că ar fi mai simplu dacă am putea demonstra 
că întâlnirile de aproape de-ai treilea tip diferă în mod 
sistematic de celelalte cinci categorii OZN. Atunci am putea să 
ne debarasăm de ele, cu un simțământ oarecum liniștitor. Dar 
ele nu se deosebesc deloc - nici prin repartizarea geografică, 
nici prin momentele apariţiei, nici prin număr și nici, mai ales, 
prin felul observatorilor - cu excepţia faptului că numărul relativ 
al cazurilor cu martori multipli este ceva mai mic (cam o treime 
din cazurile de-ai treilea tip au martori multipli) și că, deși 
martorii par să reprezinte aceeași secţiune a populaţiei ca și cei 
din celelalte categorii, nu sunt atât de mulţi cei care au un 
oarecare grad de pregătire tehnică. Potrivit dosarelor mele, nu 
există piloţi, controlori ai traficului aerian, operatori radar sau 
oameni de știință autori ai unor rapoarte despre umanoizi. Sunt 
totuși persoane care deţin poziţii sociale de răspundere de alt 
tip: preoţi, polițiști, ingineri, electroniști, funcţionari publici, 
directori de bancă, militari, mineri, fermieri, tehnicieni, factori 
poștali, ingineri de căi ferate, medici și alte persoane cu ocupaţii 
bănoase și vrednice de încredere. 

Este deci evident că nu numai smintiţii raportează că au văzut 
umanoizi. De fapt, nu cunosc vreun raport de acest fel care să 
provină de la o persoană cu un dezechilibru mental dovedit. 
Poate că numărul mai mic de oameni cu o formaţie tehnică 
superioară, sau foarte cultivați, întâlniți în această categorie 
(spre deosebire de celelalte categorii) se datorează tocmai 
pregătirii lor deosebite, care-i determină să se ferească de a se 
expune ridicolului. 

Pe scurt, se pare că nu putem subîmpărți fenomenul OZN, 
acceptând unele aspecte și ignorând altele. Trebuie să studiem 
sau întregul fenomen, sau nimic. Întâlnirile de-al treilea tip 
trebuie să figureze în această carte fără nicio reținere. 


Urmând pe cât posibil metoda pe care am adoptat-o, și 
anume discutarea exclusiv a cazurilor în care am fost implicat 
personal, le voi alege pe acelea, puţine la număr, cu care am 
avut de-a face măcar pe departe și pentru care am putut să 
obţin o oarecare documentaţie. Din păcate, cel mai convingător 
caz mi-a parvenit pe cale particulară și cu condiţia păstrării 
anonimatului, deci nu poate fi discutat pe larg. 

Cazul are patru martori (vezi Anexa 1, IA Ill-2), toţi familiști și 
deținând funcţii de răspundere. Doi lucrează în domenii care cer 
garanţii de securitate militară și slujbele lor ar fi în pericol, dacă 
anonimatul le-ar fi violat.” Potrivit raportului, evenimentul a 
avut loc în Dakota de Nord, în noiembrie 1961, pe ploaie și 
lapoviţă, noaptea târziu. Cei patru bărbaţi au observat 
aterizarea unei nave iluminate pe un câmp pustiu și, socotind că 
o aeronavă se afla în primejdie, au oprit la marginea drumului, 
au sărit gardul și s-au îndreptat în grabă către ceea ce credeau 
că este un avion. Uimirea lor a fost neînchipuit de mare, când au 
descoperit în jurul navei mai mulţi umanoizi, dintre care unul le- 
a făcut semn să plece, într-un mod ameninţător. Unul dintre 
oameni a tras în umanoid, care a căzut ca și cum ar fi fost rănit. 
Nava a decolat imediat și oamenii au fugit. 

A doua zi, deși, conform propriei lor mărturisiri, nu vorbiseră 
cu nimeni despre ciudata întâmplare, mi s-a relatat că unul 
dintre oameni a fost luat de la biroul său și dus în faţa unor 
necunoscuţi. Aceștia i-au cerut să-ți conducă la el acasă, unde 
au examinat hainele pe care le purtase în noaptea precedentă, 
în special ghetele, și au plecat fără să-i dea nicio explicaţie. 
După câte știu, niciunul dintre cei patru bărbaţi n-a mai auzit 
ceva despre incident. Misterul rămâne întreg. 

Alte două cazuri, cele de la Temple, Oklahoma (23 martie 
1966) și de la Atlanta, Missouri (3 martie 1969), trebuie omise, 
conform regulilor jocului nostru, fiind cazuri cu un singur 
observator. 

Un caz care ar trebui exclus pe baza acelorași reguli este 
extrem de interesanta întâmplare de la Socorro, New Mexico, 24 

aprilie 1964 (vezi Anexa 1, IA III-I), dar, fiindcă am studiat acest 
caz mai în amănunt, voi vorbi despre el. 

Deși, potrivit rapoartelor, OZN-ul a mai fost văzut și de alţi 
martori, numai Lonnie Zamora, un poliţist din Socorro, a fost în 
situaţia de a-i vedea pe ocupanţi. Ancheta mea iniţială, care 
urmărea să infirme declaraţia lui Zamora, descoperindu-i 
contradicţiile interne, și să demonstreze că Zamora nu e un 
martor demn de încredere, nu și-a atins scopul. Am fost 
impresionat de consideraţia deosebită de care se bucura 
Zamora printre colegii săi și sunt gata astăzi să accept mărturia 
lui, mai ales fiindcă ea corespunde modelului general. 

Incidentul Socorro este unul dintre incidentele clasice din 
literatura OZN și un scurt rezumat va fi suficient. In după- 
amiaza zilei de 24 aprilie 1964, Zamora era la datorie. Cam pe 
la 17,45 se afla în sudul orașului, angajat în urmărirea unui 
automobilist care  depășise viteza legala. El a lăsat 
automobilistul să-i scape atunci când atenţia i-a fost atrasă de o 
aeronavă care cobora emițând o flacără. In același timp, din 
direcția aeronavei se auzeau zgomote de explozie. Se afla încă 
la oarecare distanţă când a putut vedea nava pe sol - părea 
asemeni unui automobil așezat pe cant - și a remarcat prezenţa 
în imediata ei apropiere a două persoane îmbrăcate în alb. 

Din pricina terenului accidentat, a pierdut apoi obiectul din 
vedere și nu l-a mai văzut până când mașina a făcut o curbă și a 
ajuns la o înălţime mai mare. Spre uimirea lui, s-a pomenit 
privind în jos, într-o vâlcea nu prea adâncă, la o navă metalică în 
formă de ou care stătea pe niște suporturi ieșite din navă. Se 
afla atunci la mai puţin de 150 de picioare de obiect, destul de 
aproape ca să vadă un semn ciudat pe suprafaţa lui. Zgomotele 
puternice care se auzeau din interiorul navei l-au determinat pe 
Zamora să-și caute cât mai iute un adăpost. Privind înapoi, 
peste umăr, la navă, a văzut-o înălțându-se vertical, 
îndepărtându-se orizontal și dispărând, curând după aceea, în 
direcția „Canionului de șase mile”. 

Între timp Zamora își transmisese prin radio raportul la 
cartierul general și sergentul Chavez se îndrepta spre el. Dacă 
n-ar fi luat-o pe un drum greșit, ar fi ajuns la timp ca să vadă și 
el nava. Așa însă, l-a găsit doar pe Zamora, foarte zdruncinat. 

— Ce s-a întâmplat, Lonnie? Arăţi de parcă l-ai fi văzut pe 
dracu, a spus Chavez. 


— Poare că l-am și văzut, a răspuns Zamora. 

Am vizitat locul la câteva zile după aceea și am cercetat 
urmele aterizării și vegetaţia arsă. După cum mi-a relatat în 
cursul unui lung dialog, Chavez cercetase și el urmele și plantele 
calcinate care fumegau încă în momentul când l-a întâlnit pe 
Zamora la locul aterizării. 

Măsurătorile au arătat că diagonalele patrulaterului format de 
cele patru urme de aterizare se intersectau aproape în unghi 
drept. O teoremă de geometrie sună astfel: dacă diagonalele 
unui patrulater se intersectează în unghi drept, mijlocul fiecărei 
laturi a patrulaterului se află pe circumferința unui cerc. Or, este 
deosebit de interesant faptul că centrul cercului astfel format 
coincidea virtual cu principala urmă de arsură de pe sol. In 
anumite condiţii, centrul de greutate al navei s-ar fi putut afla 
chiar deasupra centrului cercului, dând o semnificaţie deosebită 
prezenţei urmei arse. 

În timpul unor vizite succesive, am continuat ancheta asupra 
credibilităţii lui Zamora și am aflat astfel despre un martor 
neidentificat, care își oprise mașina pentru a lua benzină în 
nordul orașului. El le-a vorbit celor de la stația de benzină 
despre întâlnirea sa, chiar în sudul orașului, cu o stranie navă 
zburătoare, care părea a fi în dificultate și încerca să aterizeze. 
Spunea că trebuie să fi fost în dificultate, pentru că a văzut o 
mașină de poliţie (a lui Zamora) gonind către ea pe terenul 
nisipos. El n-a putut să identifice nava ca fiind un avion obișnuit. 

Am făcut tot ce mi-a stat în puteri să conving Forţele Aeriene 
să întreprindă cercetări pentru a găsi martorul pierdut, dar cei 
de-acolo n-au manifestat niciun interes. Pe vremea aceea, mă 
gândeam că, dacă ar fi fost un caz federal (narcotice sau 
falsificări), F.B.I. Ar fi descoperit cu siguranţă martorul pierdut. 
Deoarece era doar încă un caz OZN, s-a adoptat atitudinea 
obișnuită, aceea de a nu face nimic. 

Întâlnirea de aproape de-al treilea tip cu cel mai mare număr 
de martori a avut loc la 26-27 iunie 1959. In centrul observaţiei 
s-a aflat pastorul William Booth Gill, un preot anglican, 
absolvent al Universităţii din Brisbane, care conducea o misiune 
la Boainai, Papua, Noua Guinee (Vezi Anexa 1, A III-3). Am aflat 
pentru prima oară mai în amănunt despre acest caz în 1961, la 
Ministerul Britanic al Aerului, unde fusesem trimis de Blue Book 
într-o vizită oficială. 


Am aflat atunci că părerea armatei britanice în problema OZN 
era, în esenţă, aceeași cu a Proiectului Blue Book; într-adevăr, 
englezii (ca și alte guverne) așteptau ca Forţele Aeriene ale 
Statelor Unite să rezolve problema. Mi s-a spus destul de fățiș 
că având în vedere fondurile și mijloacele de care dispunea Air 
Force, n-ar fi avut niciun rost să-și mai bată și ei capul cu 
această problemă, și că ei erau convinși că Air Force își dă 
osteneala, dar fără rezultat. 

Ministerul Britanic al Aerului nu a luat în serios observaţia 
relatată de preotul Gill și mi-a încredinţat aproape cu ușurare 
raportul despre aceasta: părea că le încarcă inutil arhiva. Mai 
târziu, am avut acces la un raport complet asupra cazului”, 
primind o înregistrare pe bandă a unei relatări făcute de 
pastorul Gill și, mai recent, o înregistrare de o oră a unei discuţii 
a acestuia cu colegul meu Fred Beckman. 

Inainte de a pronunţa sentința în această problemă, să-l 
ascultăm pe pastorul Gill. Așa cum arată câteva extrase din 
benzile sale, pastorul Gill este absolut sincer. El vorbește 
tacticos și metodic, înșirând amănuntele încet și cu grijă. Stilul și 
conţinutul înregistrărilor sunt convingătoare. Ar fi greu de crezut 
că un preot anglican ar născoci o poveste, implicând mai mult 
de două duzini de martori, cu scopul precis de a induce în 
eroare. Criticii cazului nu știu, în general, că acest raport este 
doar unul din cele 60 din zona Noii Guinee, provenind cam din 
aceeași perioadă și cercetate de un coleg al lui Gill, pastorul 
Norman Cruttwell, care le-a consacrat un raport de ansamblu’; 
dar numai cazul în discuţie implică umanoizi. 

Departamentul Aerului al Commonwealth-ului australian se 
îndoia totuși de autenticitatea observaţiei, deși de nicăieri nu 
reiese că l-ar fi interogat pe preotul Gill în persoană. lată 
răspunsul dat unui coleg: 


„CANBERRA ACT% 
28 ianuarie 1970 
Dragă domnule, 

Răspund la scrisoarea dumneavoastră din 12 noiembrie 1969, 
privind o observaţie aeriană neobișnuită în Boainai, Papua, Noua 
Guinee. RAAF% n-a putut să ajungă la o concluzie fermă asupra 
raportului și cercetările întreprinse în colaborare cu Regatul Unit 
al Marii Britanii și Statele Unite n-au putut să aducă răspunsuri 
sau clarificări. 

Drept urmare, aceste observaţii au fost clasificate ca 
fenomene aeriene, dar e foarte probabil că ele s-au datorat 
reflecției unei puternice surse de lumină de origine necunoscută 
asupra unui nor. 

Cu stimă.” 


Într-un anumit sens, scrisoarea este corectă. Când OZN-ul 
luminat strălucitor, văzut de pastorul Gill și de colegii săi, s-a 
înălţat vertical, a luminat norii, în timp ce trecea printre ei. 
Scrisoarea este destul de corectă și când afirmă că sursa de 
lumină era necunoscută! 

lată câteva extrase din raportul asupra observaţiilor din Noua 
Guinee. Primul este din carnetul de însemnări făcute în timpul 
observaţiilor: 


„Observațiile de la Boainai au reprezentat punctul culminant 
al unei perioade relativ scurte, dar deosebit de acute de 
activitate OZN în regiunea de est a Noii Guinee. OZN-urile au 
fost observate atât de papuași, cât și de europeni. Observațiile 
au fost raportate de papuași instruiți și de băștinași complet 
analfabeți, relativ neatinși de civilizația occidentală și, în 
materie de «farfurii zburătoare», total ignoranţi.” 


lată o scrisoare trimisă de pastorul Gill unui prieten de la o 
misiune învecinată: 


„Dragă David, 

Aruncă-ţi ochii asupra acestor date extraordinare. Sunt 
aproape convins de teoria «vizitei»... Nu mă îndoiesc de 
existenţa acestor «lucruri» (într-adevăr, nu mai pot să mă 
îndoiesc acum, când am văzut unul eu însumi), dar mintea mea 
simplă caută încă dovezi științifice, înainte de a putea accepta 
teoria unor vizite extraterestre. Înclin să cred că, probabil, multe 


96 Royal Australian Air Force (n. trad.). 


OZN-uri sunt mai degrabă aspecte ale unor fenomene electrice, 

ori provocate de exploziile bombei atomice etc... Totul este mult 

prea greu de înţeles pentru mine; prefer să aștept ca un băiat 
isteţ să prindă un OZN și să-l expună în Martin Square... 

Al tău, 

William Necredinciosul” 


Chiar a doua zi, următoarea scrisoare a fost trimisă aceleiași 
persoane: 


„Dragă David, 

Viaţa e ciudată, nu-i așa? leri ţi-am trimis o scrisoare... cu 
părerile mele despre OZN-uri. După mai puţin de 24 de ore, mi- 
am schimbat întrucâtva opinia. Noaptea trecută, la Boainai, am 
urmărit aproximativ patru ore evoluţia unor OZN-uri și nu există 
nicio îndoială că sunt manevrate de ființe de un anumit fel. Au 
fost momente în care mi s-a tăiat răsuflarea. Alătur raportul. Te 
rog, fă-l să circule, dar cu multă grijă, căci nu mai am alt 
exemplar... 

Salutări, 
Bill cel convins 

P.S. Crezi că ar trebui să-i înștiințez despre asta pe cei de la 

Port Moresby?” 


Într-o convorbire, pastorul Gill spunea: 


„... Și în timp ce eram gata să dau colţul casei, ceva pe cer 
mi-a atras atenţia și m-am uitat în sus, către vest. Și acolo am 
văzut, la un unghi de 45 de grade, acea lumină uriașă. Nu mă 
gândeam, desigur, nici măcar atunci, la farfurii zburătoare. Îmi 
spuneam că unii oameni pot să-și imagineze asemenea obiecte, 
dar eu niciodată. Și totuși, iată unul. L-am chemat pe Eric 
Kodowara și l-am întrebat «Ce vezi tu acolo, sus?» El mi-a 
răspuns: «Pare să fie o lumină». Am zis: «Ei bine, du-te și spune- 
i profesorului Steven Moi. Spune-i să vină repede». Eric s-a dus 
ţi a adunat cât de mulţi oameni a putut, și am stat cu toţii și ne- 
am uitat la lumina aceea. Apoi am intrat pe terenul de sport și 
ne-am continuat observaţia. Am notat totul aici. M-am hotărât 
atunci, repede, să iau un carnet și un creion și m-am gândit, ei 
bine, că, dacă se va întâmpla ceva, se va întâmpla acum, iar 


mâine, sigur, mă voi trezi și voi crede că a fost un vis, că n-am 
văzut de fapt nimic. Dacă voi nota totul cu creionul aici, atunci 
voi fi sigur cel puţin că nu am visat.” 


lată extrase din însemnările făcute pe carnet: 


„Ora 6,45 p.m., cerul: petice de nori joși. Văzut lumină albă, 
strălucitoare, direcţia nord-vest. 6,50 chemat Steven și Eric. 
6,52 Steven sosit confirmă nu e stea. 6,55 trimis Eric să cheme 
oameni. Un obiect mișcând, partea superioară - om? Acum trei 
oameni mișcându-se, strălucind, meșterind ceva pe punte. Au 
plecat. 7,00 oamenii 1 și apoi 2. 7,04 plecat din nou. 7,10 cer 
acoperit plafon nori cam la 2000 de picioare. Oameni 1, 3, 4,2 
(apăruţi în această ordine) mic reflector electric albăstrui. 
Oamenii au plecat, reflectorul încă acolo. 7,12 oameni 1 și apoi 
2 apăruţi în lumina albastră. 7,20 proiector stins, oamenii 
pleacă. 7.20 OZN-ul străbate nor. 8,28 cer senin aici, nori grei 
deasupra Dogurei. OZN văzut de mine deasupra. Chemat 
oameni stațiune. Pare să coboare, să crească. 8,29 un al doilea 
OZN văzut deasupra mării - uneori planând. 8,35 altul deasupra 
Satului Wadobuna. 8,50 noi formaţii de nori. OZN mare 
staționar. Altele vin și trec printre noi. În timp ce coboară printre 
nori, lumina se reflectă ca un halou mare pe nor - nu mai sus de 
2000 de picioare, probabil mai puţin. Toate OZN-urile foarte 
clare. Nava «mamă» se vede încă mare, nemișcată. 9,05 nori 
destrămaţi, numerele 2, 3, 4 au plecat. 9,10 numărul 1 a intrat 
în nori. 9.20 «Mama» înapoi. 9,30 «Mama» a pornit de-a 
curmezișul mării, către Giwa. 9,46 OZN-ul de deasupra reapare, 
planează. 10,00 rămas acolo nemișcat. 10,10 planează, dispare 
în spatele norului. 10,30 planează foarte sus în porțiunea senină 
a cerului, între nori. 10,50 cer foarte acoperit, niciun OZN. 11,04 
ploaie puternică. Perioada înregistrării datelor asupra 
observaţiilor OZN-urilor în acest raport: de la 6,45 la 11,04 p.m. 
Semnat William B. Gill.” 


Relatarea pastorului Gill conţine aceste informaţii: 
„7,12 seara au apărut oameni 1 și 2 - lumină albastră. Pot 


menţiona aici că plafonul de nori era cam la 2000 de picioare și 
că am apreciat înălţimea plafonului de nori după un munte. Și 


toate acestea se petreceau desigur cu mult sub plafonul de nori. 
Între timp, într-un interval de 25 de minute, cerul s-a acoperit. 
La 7,20 OZN-ul a venit prin nori, chiar prin ei. La 8,28 cerul a 
început să se însenineze din nou, deși era încă acoperit, plafonul 
de nori era jos deasupra Giwei. OZN-ul văzut de mine se afla 
acum deasupra ei. Am chemat oamenii de la staţiune pentru a 
doua oară în această noapte, cam la 28 de minute după ora 8, și 
obiectul părea să coboare și să devină mai mare... Altele 
veneau și treceau prin nori - amintesc că acum erau doar petice 
de nori. Ele coborau prin nori și strălucirea discurilor se reflecta 
pe partea inferioară a norilor, apoi ele intrau iarăși în nori și 
păreau că o fac în joacă. 

Apoi a venit noaptea următoare, și aceasta a fost cea cu 
adevărat interesantă. Un OZN mare a fost văzut întâi de una din 
infirmierele de la spital, la 6,00 p.m. ... Lucrurile s-au petrecut 
astfel: noi ne plimbam și acest obiect a coborât la un nivel pe 
care noi l-am apreciat ca fiind cel mai jos și m-am aflat mai 
aproape de el ca niciodată. A coborât cam între 300-500 de 
picioare. Nu era întuneric și am putut să-l vedem foarte limpede. 
Era încă luminos și strălucitor, dar părea foarte aproape și net. 
Și iată, din nou, acea siluetă pe platformă, cum am numit-o, în 
partea superioară. lar profesorul a spus: «Mă întreb dacă are de 
gând să aterizeze pe terenul de joc». Eu am zis: «De ce nu?» Și 
atunci i-am făcut semne și am rămas destul de surprinși când 
silueta ne-a răspuns la fel. Atunci Eric, care era cu mine, 
însoțitorul meu nedespărțţit, și un alt tânăr le-au făcut semne cu 
ambele braţe, iar siluetele au făcut și ele semne cu amândouă 
braţele.” 


Deși nu am investigat personal cazul Gill, care se numără 
acum printre cazurile „clasice”, sunt impresionat de numărul și 
calitatea martorilor, precum și de personalitatea și comportarea 
pastorului Gill, așa cum apare din raportul său și din 
înregistrările pe benzi de magnetofon. 

Dr. Donald Menzel de la Harvard, care se autointitulează 
„inamicul numărul unu al OZN-urilor”, a adoptat un punct de 
vedere cu totul opus. In lucrarea sa Analiza cazului pastorului 
Gill din Papua (vezi Anexa 2), el respinge întregul caz, ca fiind o 
observaţie a lui Venus, pornind de la supoziţia că pastorul Gill 
nu purta ochelari în acel moment. Din păcate, el nu a ţinut 


seama că: OZN-ul a fost văzut de mai multe ori și sub plafonul 
de nori; planeta Venus a fost văzută separat de Gill; pastorul Gill 
purta în acel moment exact ochelarii prescriși de oculist. 

O altă întâlnire de aproape de al treilea tip clasică este 
observaţia de la Kelly-Hopkinsville din 21 august 1955 (vezi 
Anexa 1, IA Ill-4), în care umanoizii s-au aflat în centrul scenei, 
OZN-ul fiind menţionat doar în treacăt. Legătura mea cu această 
istorie a fost pur întâmplătoare, fiindcă n-am fost chemat în 
calitate de consultant. La câteva luni după incident, mă ocupam 
de organizarea a 12 stații de urmărire a sateliților în diferite 
puncte ale globului, având puţin timp pentru investigaţii OZN. S- 
a întâmplat totuși că unul din tehnicienii electroniști, pe care îl 
angajasem să se ocupe de mecanismele de orologerie cu cuarţ 
ale camerelor Baker-Nunn pentru fotografierea sateliților, era 
Bud Ledwith, care, după cum am aflat mai târziu, fusese inginer 
și crainic la postul de radio WHOP din Hopkinsville, Kentucky. În 
dimineaţa imediat următoare incidentului de la Kelly, Ledwith a 
început o investigaţie amănunţită, pe cont propriu. De la el am 
obținut o relatare completă, incluzând schiţele și declaraţiile 
scrise, întărite prin jurământ și semnate. 

Dacă e considerat absolut în afara schemei generale a 
observaţiilor OZN, cazul Kelly-Hopkinsville pare cu totul absurd, 
ca o ofensă adusă bunului simţ. Acesta din urmă nu s-a dovedit 
însă o călăuză sigură în istoria trecută a științei. Arhiva Blue 
Book cuprinde puţine date despre acest incident, investigat 
sumar sau deloc. Totuși, cazul este clasat ca „neidentificat”. 
Ceea ce, fără îndoială, și este. 

Ledwith i-a interogat pe toţi cei șapte martori adulţi și a cerut 
fiecăruia să încerce să-și amintească înfățișarea umanoizilor. El 
a obţinut declaraţii semnate de la fiecare martor adult. Pe 
această bază a făcut apoi un portret-robot al umanoizilor, pe 
care martorii l-au confirmat prin semnătura lor. Ledwith mi-a 
pus la dispoziţie întregul dosar, incluzând desenele și notele 
originale, și mi-a îngăduit să mă folosesc de ele. 

Deoarece acest caz clasic a fost descris în alte cărţi, o scurtă 
prezentare va fi de ajuns. Un OZN „convenţional” a fost văzut, 
de un singur martor, aterizând într-o vâlcea, lângă ferma locuită 
de familia Sutton. Întorcându-se la fermă, martorul a povestit 
ceea ce a văzut. Ceilalţi nu l-au crezut și l-au luat peste picior. 
După mai puţin de un ceas, locatarii au fost alarmaţi de lătratul 


violent al câinelui din curte. Doi dintre bărbaţii din casă s-au dus 
la ușa din dos să vadă ce se întâmplă. Un omuleţ „strălucitor”, 
cu ochii extrem de mari, cu braţele ridicate deasupra capului 
„ca și cum s-ar fi predat”, se apropia încet de casă. 

In acea regiune, oamenii din categoria socială și economică a 
martorilor „întâi trag și apoi întreabă”. Așa au făcut și cei doi 
Sutton, unul cu o carabină de calibrul 22 și celălalt cu o pușcă 
de vânătoare. Amândoi au tras când „ozenautul” era cam la 20 
de pași de casă; s-a auzit un sunet „exact ca și cum aș fi tras 
într-o găleată”. Vizitatorul s-a întors brusc și a dispărut în 
întuneric. 

Curând a apărut un alt vizitator, la fereastră, și imediat s-a 
tras asupra lui. Sita de la fereastră păstrează amintirea (o gaură 
de glonţ) acestui atac asupra invadatorului. leșind să vadă dacă 
îl omorâseră pe intrus, omul aflat mai în față s-a oprit o clipă 
sub o mică ieșitură a acoperișului și atunci cei din spatele lui au 
văzut o mână ca o gheară coborând și atingându-i părul. Din 
nou focuri de armă, îndreptate împotriva creaturii de pe 
acoperiș și împotriva alteia, apărută deodată pe o creangă a 
unui copac din apropiere. Acesta din urmă a fost lovit, după cât 
se pare, în plin, dar a plutit spre sol (o manevră care avea să fie 
repetată) și s-a îndepărtat rapid. 

Se pare că nimic nu-i irită mai mult pe fermierii din Kentucky 
decât ineficacitatea armelor de foc și curând întreaga familie s-a 
baricadat îndărătul ușilor zăvorâte. Din când în când, vizitatorii 
se arătau din nou la ferestre. 

Cam după trei ore, familia a hotărât că au îndurat destul 
asediul și, luând în pripă o hotărâre, toţi cei 11 locatari s-au 
îngrămădit în două mașini și s-au îndreptat spre oraș, la poliţie. 
Asta era la ora 11 seara. Deoarece e nevoie de un motiv serios 
pentru ca 11 persoane să se înghesuie în mașini, noaptea târziu, 
și să gonească vreo șapte mile până la postul de poliție cerând 
ajutor, putem să ne dăm seama ce teroare trebuie să fi pus 
stăpânire pe familia Sutton. 

Când familia s-a înapoiat, poliția a cercetat întreaga zonă, 
scormonind peste tot cu lanternele, dar nu s-a descoperit nimic. 
După ce poliţia a plecat și totul a redevenit întunecat și liniștit, 
creaturile au reapărut, conform tuturor mărturiilor. 

Relatarea lui Ledwith?” despre felul în care a fost reconstituită 


97 Relatarea lui Ledwith este reprodusă cu permisiunea sa. (n. a.). 


înfățișarea micilor creaturi este relevantă. 


„Când am ajuns [la postul de radio] am fost întâmpinat cu 
întrebarea: «Ai văzut omuleţii verzi?» M-am interesat și am 
obținut o vagă relatare a întâmplărilor din timpul nopţii. 
Amintindu-mi de un articol pe care-l citisem nu cu mult timp 
înainte, despre modul în care specialiștii poliţiei reconstituie 
trăsăturile feţei după descrierile martorilor, m-am hotărât să 
clarific situaţia. Am studiat cândva desenul și m-am gândit că aș 
putea să fac niște schiţe. L-am luat cu mine pe unul dintre 
agenţii de poliţie, ca să am un martor care să observe, să 
asculte și să se asigure că nu-i influenţez pe cei pe care Îi 
interoghez.” 


În ciuda întâmplărilor din noaptea precedentă, bărbaţii de la 
fermă se duseseră în oraș, la treburile lor. Femeile au fost de 
acord să răspundă la întrebări. 


„Nu le-am influenţat în niciun fel pe femei când au fost făcute 
desenele. Ele erau foarte sigure de ceea ce văzuseră, sau nu 
văzuseră; trebuia doar să urmez indicaţiile lor cu privire la 
forma feţei, a ochilor, mâinilor și trupului. Chiar dacă aș fi 
sugerat ceva în legătură cu felul în care ar fi putut arăta o 
trăsătură anumită, ele m-ar fi corectat imediat... N-a trecut mult 
timp până când «apariţia» avea să capete o formă. Ochii erau 
ca niște farfurii, mari și așezați cam la 6 inci unul de altul; 
păreau să fie cam la jumătatea înălţimii feţei... Capul era rotund 
și complet chel în creștet... Am ajuns la trup. Nimeni nu știa în 
mod cert dacă aveau sau nu gât, așa că l-am lăsat deoparte. 
După părerea femeilor, trupul era subţire și drept, fără forme. 
Braţele erau bizare, aproape de două ori mai lungi decât 
picioarele... mâinile erau enorme și butucănoase... Singura 
parte a feţei pe care nimeni n-a putut s-o descrie a fost nasul... 
Am încercat să schiţez un nas... dar nicio femeie n-a fost sigură, 
așa că l-am șters.” 


După ce au discutat trei ore cu femeile, Ledwith și însoţitorul 
său au obţinut permisiunea de a se întoarce seara, când bărbaţii 
aveau să fie acasă. S-au întors puţin înainte de sosirea 
bărbaţilor. Când aceștia au ajuns acasă, „erau mașini înșiruite 


pe o jumătate de milă, în ambele sensuri”. Când „Lucky” Sutton, 
șeful necontestat al familiei, a intrat în scenă, „a pășit în casă ca 
un urs”. 


„Ochii i s-au oprit asupra mesei, unde se afla desenul meu. 
Fără să rostească vreun cuvânt, s-a așezat... l-a privit... și a 
spus: «Nu, faţa este aproape rotundă, partea de jos nu e 
ascuţită». Ne-am apucat să lucrăm la desen, folosindu-l drept 
ghid și modificându-l la indicaţiile celor trei bărbaţi... Nu se 
înțelegeau în privinţa gurii. Lucky era ferm convins că nu aveau 
gură deloc. lar dacă aveau, nu era decât o linie dreaptă de-a 
curmezișul feței. Ca să-i împac pe toţi, am tras o linie dreaptă 
sus, de la o ureche la alta. 

Cele șapte persoane mi-au făcut relatări aproape analoage și 
desene aproape identice. Ar fi fost imposibil ca atât de multe 
persoane să-mi facă relatări și descrieri false, care să se 
potrivească atât de bine, fără să fi discutat împreună în 
prealabil și să fi hotărât cum trebuie să arate fiecare trăsătură 
[și întâmplare]. Dar trei dintre bărbaţi plecaseră foarte devreme 
în dimineaţa aceea, la Evansville, și nu fuseseră acasă în timpul 
zilei. Acestea nu erau interogatorii în care o persoană să se uite 
la alta și să zică: «Crezi că arată cam în felul ăsta?» Nu, toţi cei 
șapte erau siguri de ceea ce văzuseră și niciunul n-ar fi retractat 
vreo afirmaţie... nici chiar dacă ar fi fost supus unui 
interogatoriu suplimentar. Folosesc acest termen nu tocmai 
potrivit în ceea ce-l privește pe Lucky; nu prea poţi să-l supui pe 
Lucky Sutton unui interogatoriu suplimentar. 

„Când povestea s-a răspândit în afara familiei, ea a fost 
denaturată în fel și chip; se pare că toţi cei care relatau 
întâmplarea adăugau propriile lor idei despre cum arătau 
creaturile. Din această cauză sunt bucuros că am avut avantajul 
timpului. Interviul nostru de dimineaţă a fost primul raport 
complet despre cele întâmplate în timpul nopţii. Femeile erau 
binevoitoare și liniștite și nu ne-a deranjat nimeni... Mulțimea 
vizitatorilor nu devenise încă stânjenitoare. În seara aceea am 
vorbit cu bărbaţii în același fel, îndată ce s-au întors acasă, 
înainte să fi avut prilejul să discute cu femeile despre primul 
interviu. Am fost foarte impresionat de sinceritatea tuturor, atât 
a bărbaţilor, cât și a femeilor...” 


Protagoniștilor acestui caz li s-a făcut atât de multă 
publicitate ostilă și au avut de suferit atâtea neplăceri, încât 
curând au refuzat să mai discute cu cineva problema, ceea cea 
făcut ca întâlnirile ulterioare să fie dificil de realizat. Totuși, un 
an mai târziu, una dintre cele mai sincere și devotate 
cercetătoare OZN pe care le-am cunoscut, Isabel L. Davis din 
New York, a călătorit pe cont propriu la Kelly. Sub influenţa 
personalității sale calme, dar hotărâte, mulţi dintre martorii 
iniţiali au fost convinși să retrăiască și să discute în amănunt 
întâmplările din 21-22 august 1955. 

Isabel Davis a scris o relatare completă a vizitei sale, un 
document excelent, demn de a fi publicat, și mi-a oferit cu 
amabilitate o copie a manuscrisului, care, în general, confirmă 
pe deplin primele investigaţii ale lui Ledwith. Luate împreună, 
aceste două relatări ne dau o imagine a unei întâmplări cu 
adevărat bizare și, în termeni obișnuiți, cu totul neexplicabile. 

Şapte adulţi și patru copii au făcut declaraţii asemănătoare 
despre aspectele esenţiale ale întâmplării. Martorii nu făceau 
parte din categoria „statut necorespunzător” și această teorie, 
propusă de D.I. Warren%, nu poate explica nici observaţia aflată 
în discuție, și nici multe altele. Warren susține că rapoartele 
OZN provin mai curând de la persoane a căror situaţie 
economică nu corespunde capacităţii intelectuale și pregătirii 
lor: de exemplu o persoană nu prea instruită având o situație 
economică și socială relativ înaltă, sau viceversa. 

Nu aș fi dat atâta atenţie cazului Kelly-Hopkinsville, dacă nu i- 
aș fi cunoscut pe principalii investigatori, Ledwith și Davis, 
îndeosebi pe Ledwith, care mi-a fost subordonat timp de doi ani, 
în cadrul programului de urmărire a sateliților. 

Există un motiv și mai puternic: „umanoizii” constituie ei înșiși 
un prototip mereu prezent în decursul anilor, începând, după 
cum arată atât de convingător Vallee în Pașaport pentru 
Magonia, cu miturile și legendele multor culturi. Este foarte 
improbabil ca Suttonii, „care nu aveau telefon, radio, televizor, 
cărţi, nici măcar multă mobilă”, să cunoască bine problema 
OZN, sau să știe că de multe ori în trecut fuseseră înfățișate 
creaturi ca acelea pe care le descriseseră ei. Asemănarea cu 


98 Mă refer la ipoteza exprimată de D.I. Warren în revista „Science* 
din 6 noiembrie 1970, pp. 599-603, sub titlul Teoria statutului 
necorespunzător fi observațiile de farfurii zburătoare. (n. a.). 


„omuleţii” descriși de multe culturi este într-adevăr izbitoare. 

Nu avem, desigur, dreptul să tragem concluzia că umanoizii 
de la Kelly sunt doar niște creaţii ale imaginaţiei, sau, 
dimpotrivă, că sursa vechilor legende trebuie căutată în 
aparițiile unor astfel de creaturi în trecut, sau că au fost văzuți 
umanoizi reali. Ca și în privinţa altor aspecte ale întregului 
fenomen OZN, ceea ce se cere este, evident, un studiu mai 
aprofundat. 

Suttonii înșiși erau convinși că experienţa lor a fost reală, un 
mod de a reacţiona care mi s-a părut întemeiat. Raportul 
Isabelei Davis subliniază acest aspect: 


„Suttonii și-au menţinut relatarea până la sfârșit. Au susţinut 
cu încăpățânare, cu furie că spun adevărul. Nici adulţii, nici 
copiii n-au sugerat măcar posibilitatea unei minciuni sau erori - 
în public, sau în faţa celor apropiaţi; n-a existat nici urmă de 
retractare.” 


Davis remarca în plus lipsa „explicaţiilor raţionale de 
protecţie” folosite de observatorii OZN-urilor care, deși personal 
convinși, doresc să nu piardă bunăvoința semenilor lor, spunând 
de pildă: „Sigur, trebuie să fi fost un avion... Poate m-am 
înșelat”, însoţindu-și rezervele cu un râs jenat sau chicoteli. 
Davis afirmă: 


„Se pare că Suttonii nu au fost niciodată tentaţi să retracteze 
cele spuse, ca să-și recâștige bunăvoința societăţii... Refuzul lor 
scump plătit de a ceda cât de puţin scepticismului poate că nu 
dovedește nimic în privinţa adevărului mărturiilor lor, dar ne 
spune ceva despre ei.” 


Se poate obiecta că în cazul Kelly un singur martor a văzut 
OZN-ul, deși 11 persoane au văzut umanoizii. A fost deci mai 
curând o întâlnire de aproape cu umanoizi, decât cu o navă. În 
multe cazuri OZN, ocupanţii au fost văzuți clar - conform 
raportului - dar nava lor a fost zărită doar o clipă. Desigur, în 
cazul Socorro, New Mexico, s-a întâmplat tocmai contrariul. 
Zamora a văzut ocupanţii numai de la distanţă, dar nava foarte 
de aproape. 

Voi prezenta acum un „caz de contact”, nu pentru că aș da 


crezare contactului obișnuit, ci pentru că acesta nu este un caz 
de contact în înţelesul obișnuit: nu are implicaţii pseudo- 
religioase, sau de cult al OZN-urilor, nici mesaje cosmice plate, 
lipsite de conţinut. În plus, a fost un caz cercetat foarte 
amănunţit, constituind subiectul cărţii Că/ătorie întreruptă de 
John Fuller. Este povestea lui Betty și a lui Barney Hill. 

Totuși, îmi dau seama că acest caz nu se potrivește modelului 
întâlnirilor de aproape de-ai treilea tip, așa că nu poate contribui 
la elaborarea prototipului acestei categorii. L-am inclus, într-un 
sens, pentru a demonstra contrastul dintre el, obișnuita poveste 
a contactaţilor și tipica întâlnire de aproape de-ai treilea tip. In 
plus, cazul este bine cunoscut publicului și a stârnit mult 
interes.% 

Cazul lui Betty și Barney Hill - cuplu interrasial (el negru, ea 
albă) din New Hampshire, care, în stare de hipnoză provocată 
separat de psihiatrul Dr. Benjamin Simon, au relatat despre o 
întâlnire de aproape de-ai treilea tip și despre răpirea lor la 
bordul unei „nave spaţiale” - este amplu tratat în cartea lui 
Fuller. Avem nevoie aici doar de un scurt rezumat (vezi Anexa 1, 
IA III-5). 

Întorcându-se pe un drum singuratic, noaptea târziu, dintr-o 
vacanţă petrecută în Canada, Betty și Barney Hill au zărit un 
OZN care cobora. În cele din urmă, acesta a aterizat și le-a 
blocat drumul. Umanoizii s-au apropiat de ei. 

Cam după vreo două ore, soţii Hill s-au pomenit tot pe șosea, 
mai aproape de casă cu 35 de mile, dar fără să-și amintească ce 
se întâmplase cu ei în timpul celor două ore. Această amnezie a 
continuat să-i tracaseze, ducând la tulburări fizice și mintale; în 
cele din urmă, au fost trimiși la dr. Simon, ale cărui succese în 
cazurile de amnezie sunt foarte cunoscute. 

Sub hipnoză repetată, ei au relevat în mod independent ceea 
ce se presupune că s-a întâmplat. Cele două relatări concordă 
într-o măsură considerabilă, deși nici Betty, nici Barney n-au 
știut decât mult mai târziu ce a spus celălalt sub hipnoză. 

În stare de hipnoză, ei au declarat că fuseseră luaţi separat la 
bordul navei, trataţi bine de ocupanţi, cam cum ar trata oamenii 


99 Ca o consecinţă a apariţiei cărţii lui Fuller şi a publicării versiunii ei 
reduse, în foileton, într-o revistă de mare tiraj, acesta este unul din 
cazurile cele mai larg cunoscute. In discuţiile publice, rar mi s-a 
întâmplat să nu fiu întrebat despre el. (n. a.). 


animalele de laborator, și apoi eliberaţi, după ce li s-a dat 
sugestia hipnotică de a nu-și aminti nimic despre neobișnuita lor 
experienţă. Se presupune că procedeul eliberării lor explică 
amnezia care a fost probabil înfrântă numai prin contrahipnoză. 

Experiențele medicale efectuate la bordul navei au constat în 
introducerea unui ac în ombilicul lui Betty Hill și colectarea de 
bucățele de unghii și mici fâșii de piele. Intr-un incident 
„amuzant”, proteza dentară a lui Barney a fost scoasă; 
încercarea de a face același lucru cu Betty, care avea dinţii 
naturali, a eșuat jalnic.1% 

La puţin timp după publicarea cărţii lui Fuller, eu și autorul am 
fost invitaţi să cinăm cu soții Hill în locuința dr. Simon, lângă 
Boston. Potrivit unei înţelegeri prealabile a tuturor părților, dr. 
Simon i-a cufundat pe soţii Hill într-o transă hipnotică și mi-a 
îngăduit să-i interoghez în timp ce se aflau în această stare. A 
fost o experiență deosebit de interesantă pentru mine, 
deoarece, când Barney descria răpirea la bordul navei, era din 
ce în ce mai agitat și doctorului Simon îi era greu să-l 
liniștească. 

Conţinutul emoţional al experienţei trăite de soţii Hill mi-a 
fost transmis „cu voce tare și în mod clar”, dar, dacă mă 
gândesc bine, informaţiile obţinute în această ședință de un 
ceas și jumătate au fost lipsite de importanţă. Fără îndoială, 
acest eșec se datorează, în parte, nepriceperii mele în a pune 
întrebări cuiva aflat în stare de hipnoză. Atât Betty cât și Barney 
vorbeau  întretăiat, cu excepţia momentelor încărcate de 
emoție. Ei  răspundeau  șovăielnic la întrebările directe, 
amintindu-mi uneori de dificultatea obţinerii informaţiilor de la 
persoane grav bolnave; făceau lungi pauze. Totuși, n-am avut 
nicio clipă impresia unei încercări deliberate de a-mi ascunde 
ceva. Mai târziu, la cină, soţii Hill erau spirituali, fermecători și 
volubili. N-a existat niciun dubiu asupra sănătăţii lor mintale. 

Câteva extrase din înregistrarea ședinței de hipnoză vor 
ilustra atât intensitatea șocului emoţional, revelată de hipnoză, 
cât și sinceritatea absolut evidentă a subiecţilor. 

„DR. SIMON: Foarte bine, acum să revenim la momentul final 


100 Ne putem imagina o comunicare prezentată la un congres 
ştiinţific pe „planeta X”, în care se arată că expediţia pe Pământ a 
descoperit că oamenii negri au dantura mobilă, pe când femeile albe 
au o dantură fixă! (n. a.). 


al excursiei făcute la Cascada Niagara, când vă întorceați și aţi 
avut incidentul cu obiectul zburător neidentificat. Care este 
impresia dumneavoastră acum? Aţi fost sau nu răpiți? 


BARNEY: Impresia mea este că am fost răpiți. 

DR. SIMON: Aţi fost răpiți? 

BARNEY: Da. Nu vreau să cred că am fost răpiți, așa că spun 
am impresia, pentru că așa mi-e mai ușor să accept un lucru 
despre care nu vreau să cred că s-a întâmplat. 

DR. SIMON: De ce ţi-e mai ușor? 

BARNEY: Pentru că spun „am impresia”. 

DR. SIMON: Înţeleg. Ce te neliniștește de fapt? 

BARNEY: Prea seamănă cu o poveste fantastică. Dacă 
altcineva mi-ar spune că asta i s-a întâmplat lui, nu l-aș crede și 
detest să fiu acuzat de un lucru pe care nu l-am făcut, când știu 
că nu l-am făcut. 

DR. SIMON: Pentru ce ești acuzat? 

BARNEY: Nu sunt crezut că am făcut ceva și știu că am făcut. 

DR. SIMON: Să presupunem că te-a sugestionat visul lui Betty. 

BARNEY: Mi-ar place să fie așa. 

DR. SIMON: Ti-ar place; ar putea să fie adevărat? 

BARNEY: Nu... (strigând): Nu mi-a plăcut să pună lucrul acela 
pe mine! Nu mi-a plăcut să mă atingă! 

DR. SIMON: În regulă, în regulă. Acum ei nu te mai ating, nu 
te ating deloc. Hai să lăsăm asta. Acum doctorul Hynek va vorbi 
cu voi și dl. Fuller poate să vorbească cu voi și deocamdată veţi 
respecta instrucţiunile lor, ca și cum ar fi ale mele. Veţi 
răspunde la toate întrebările care vă vor fi puse și veţi îndeplini 
orice instrucţiuni date de unul dintre noi trei, cât timp Sunteţi în 
transă. Dar după aceea îmi veţi răspunde numai mie. 

HYNEK: Barney, îţi vei aminti totul limpede şi-mi vei spune ce 
se întâmplă; tocmai ai auzit bip-bip-bip; vreau să-mi spui cu ce 
semăna sunetul și apoi fiecare din voi va retrăi ceea ce se 
întâmplă în timp ce mergeţi cu mașina pe șosea.” 


Deodată Barney începe să povestească, probabil din 
momentul în care apar umanoizii: 


„BARNEY; Betty, e acolo - e acolo, Betty! O, doamne, asta-i 
înnebunitor! Trec peste un pod - nu sunt pe Autostrada 3. Vai 


de mine! Vai de mine! Vai de mine! [Barney respiră foarte greu]. 
Nu-mi vine să-mi cred ochilor! Pe șosea sunt oameni. Nu-mi vine 
să-mi cred ochilor. Nu vreau să înaintez. Nu poate fi acolo. E 
Luna. 

DR. SIMON: Continuă, Barney. Îţi amintești totul limpede - 
totul e limpede. 

BARNEY: Am ieșit din mașină și intru în pădure. E o strălucire 
portocalie; e ceva acolo. Vai, vai, măcar de-aș fi avut pușca, 
măcar de-aș fi avut pușca [pe un ton agitat, disperat]. Urcăm pe 
bord. Aș vrea să mă năpustesc, dar nu pot. Aș vrea să lovesc, 
dar nu pot. Sunt emoţionat... Trebuie neapărat să lovesc - 
trebuie neapărat să lovesc!... Mă împiedic și mă aflu într-un 
coridor. Nu mai vreau să înaintez. Nu știu unde e Betty. Nu mi-a 
făcut niciun rău; nu vreau să lovesc, dar voi lovi dacă cineva 
vrea să-mi facă rău. Sunt amorţit. Nu-mi simt degetele. 
Picioarele îmi sunt amorţite. Mă aflu pe masă! 

DR. SIMON: Foarte bine. Poţi să te oprești aici. Te afli pe 
masă, dar ești liniștit și relaxat și acum te odihnești până când 
voi spune: «Ascultă, Barney». Pentru puţin timp nu vei auzi 
nimic din ceea ce spun eu. Betty, ce se petrece? 

BETTY: Mergem cu mașina. Barney frânează și frânele 
scrâșnesc și Barney întoarce brusc la stânga. Nu știu de ce face 
asta. Ne vom rătăci în pădure. Facem un viraj. [Pauză]. Barney 
încearcă să pornească - mașina nu vrea. Acum ei vin spre noi, 
prin pădure. E ceva neobișnuit cu primul om care se apropie. M- 
am speriat, trebuie să ies din mașină, să fug și să mă ascund în 
pădure... 

DR. SIMON: Oprește-te, Betty, oprește-te o clipă. N-ai să auzi 
nimic din ce spun eu.” 


Aici este o pauză în care Barney strigă disperat și Dr. Simon 
se străduiește din greu să îl calmeze. In cele din urmă, se 
întoarce din nou către Betty. 


„DR. SIMON: Betty, acum poţi să auzi. 

BETTY: Da. 

DR. SIMON: Continuă. 

BETTY: Acum vreau să deschid ușa mașinii și să cobor, să fug 
și să mă ascund în pădure... 

HYNEK: Ai văzut vreodată ceva care să semene cu obiectul 


acela? 

BETTY: Nu. 

HYNEK: Era luminat de Lună? Puteai să vezi Luna în același 
timp? 

BETTY: Luna lumina totul în jur. Nu era chiar ca ziua, dar 
puteam să văd. Era pe sol și avea ca o ramă de jur-împrejur. 

HYNEK: Stătea pe suporturi, sau direct pe sol? 

BETTY: Rama se afla puţin deasupra solului și era o rampă 
înclinată. 

HYNEK: Cât de mare era, Betty? Compară-l ca un lucru pe 
care-l cunoști. 

BETTY: Am încercat să mă gândesc la asta... 

HYNEK: Ce-ai zice de un vagon de cale ferată? Era mai mare, 
sau mai mic decât un vagon? 

BETTY: Nu pot să-mi imaginez mărimea unui vagon. Aș zice că 
dacă ar ateriza pe stradă - să vedem, ar fi cam de la colţul casei 
până dincolo de garaj. 

HYNEK: La ce te gândeai în timp ce te apropiai tot mai mult 
de el? 

BETTY: Să ies de-acolo dacă pot. 

HYNEK: Şi de ce nu puteai? 

BETTY: Nu puteam și atât. Eu... omul lor era lângă mine. Tot 
ce puteam spune era: «Barney, Barney, trezește-te». El m-a 
întrebat dacă îl chema Barney. Nu i-am răspuns, pentru că am 
considerat că nu era treaba lui. Apoi, când am ajuns - am văzut 
lucrul acela... știam că ne vor cere să ne urcăm în el. Eu nu 
voiam să urc. Le spuneam că nu merg - nu vreau să merg. Şi el 
îmi spunea să înaintez, că ei voiau doar să facă niște teste 
simple. Îndată ce vor termina, mă voi întoarce la mașină. 

HYNEK: Ti-au spus de unde vin? 

BETTY: Nu. 

HYNEK: Ce fel de sunete emiteau? 

BETTY: Erau ca niște cuvinte - ca sunetele unor cuvinte. 

HYNEK: Cuvinte englezești? 

BETTY: Nu. 

HYNEK: Şi le-ai înţeles? 

BETTY: Da. 

HYNEK: Cum explici asta? 

BETTY: Era - asta-i tot la ce mă pot gândi - era ca atunci când 
înveţi franceza. 


HYNEK: Când înveţi franceza? 

BETTY: Da. 

HYNEK: Crezi că era franceză? 

BETTY: Nu, dar era ca atunci când înveţi franceza. Când auzi 
prima dată un cuvânt franțuzesc, îl gândești în englezește. 

HYNEK: Înţeleg. Ai auzit aceste sunete într-o limbă și le-ai 
înţeles ca și cum ar fi fost în engleză, nu-i așa?” 


Dr. Simon a atins capul lui Betty: „Acum îţi ating capul și te 
vei odihni și relaxa și nu vei mai auzi nimic până nu îţi ating din 
nou capul”, a spus el. „Nu vei mai auzi nimic. Barney, acum mă 
poţi auzi, ești liniștit și relaxat. Mi-ai spus că ai intrat în vehicul, 
nu-i așa?” 

„BARNEY: Da. 

DR. SIMON: Te-au dus înăuntru și te-au așezat pe o masă. 

BARNEY: Da. 

DR. SIMON: Și ţi-au vorbit, nu-i așa? 

BARNEY: Da. 

DR. SIMON: Spune-ne cum vorbeau; răspunde-i doctorului 
Hynek în legătură cu acest lucru. 

HYNEK: Barney, i-ai văzut deschizând gura și, dacă da, cât de 
larg deschideau gura? 

BARNEY: Gurile lor se mișcau și am putut să le văd. 

HYNEK: Încearcă să-mi spui ce fel de sunete scoteau și dacă 
semănau cu ceva necunoscut. Există vreun animal despre care 
crezi că ar putea scoate astfel de sunete? 

BARNEY: Nu. 

HYNEK: Cu ce semănau sunetele? 

BARNEY: (cu voce tremurătoare): O, o, o. 

HYNEK: Ce gândeai despre ei, sau măcar te gândeai la ei? 

BARNEY: Mă gândeam ce bine ar fi dacă aș putea să le trag 
câţiva pumni... 

HYNEK: Asta era în timp ce te aflai pe masă? 

BARNEY: Da. Voiam să mă bat. Nu știam unde e Betty și 
totuși, de câte ori voiam să mă mișc, sau să mă zbat, lumina 
aceea strălucitoare din capul meu mă liniștea.” 


Cea mai mare parte a cazului Hill a fost revelată în stare de 
hipnoză, ceea ce îl face atipic. Prima parte a cazului Hill începe 
exact ca multe altele - o lumină pe cer care devine mai mare și 


mai strălucitoare pe măsură ce se apropie, aterizarea și 
înspăimântătoarea experienţă a întâlnirii. Dar răpirea, testele 
fizice și întreaga succesiune a evenimentelor până când s-au 
trezit cu 35 de mile mai departe, după două ceasuri, fără să-și 
amintească nimic din cele petrecute în aceste două ceasuri - 
iată ceva atipic. 

Dacă nu ţinem seama deloc de relatarea făcută sub hipnoză, 
prima parte corespunde modelului. Partea atipică nu e valabilă 
pentru studiu decât ca o întâmplare atipică. Când, și dacă alte 
cazuri de revelaţie hipnotică a unor întâlniri de aproape vor fi 
accesibile pentru studiu (să ne amintim că soţii Hill au așteptat 
mai mulţi ani înainte de a recurge la tratament) vom fi în stare 
să vedem dacă și ele corespund unui model. 

Ce putem spune despre ocupanţi? Se pare că ei sunt de două 
dimensiuni: mari și mici, cea dintâi dimensiune predominând. 
Umanoizii de la Hopkinsville și mulţi din cei menţionaţi în 
Pasaport pentru Magonia sunt foarte apropiaţi ca înfățișare de 
„omuleţii” din legende și povești - spiriduși, duhurile casei etc. 
Adesea sunt descriși ca având capete mari, picioare fusiforme 
și, în general, capul așezat direct pe umeri, probabil fără gât. 
Potrivit rapoartelor, umanoizii mai mari au talia unui om, sau 
puţin mai mare și, în general, sunt bine proporţionaţi. Uneori s-a 
spus că sunt chiar frumoși. Cei mai mici sunt descriși, în 
general, ca având o înălţime de circa trei picioare și jumătate. 

Dar nu e locul aici să încercăm o clasificare a umanoizilor; 
cititorul va putea să apeleze în acest scop la lucrările citate: 
Umanoizii de Bowen și Pasaport pentru Magonia de Vallée. 

Ce se poate spune în final despre întâlnirile de aproape de-ai 
treilea tip? Ele se deosebesc de alte cazuri de întâlniri de 
aproape numai prin definiţie, prin prezenţa raportată a 
ocupanților și prin faptul că nu sunt raportate de oameni 
pregătiţi și experimentați la fel de des cum se întâmplă cu alte 
întâlniri de aproape. Dacă aceste experienţe sunt sau nu trăite 
și de astfel de oameni, rămâne, desigur, o problemă deschisă; 
până când nu vor raporta și ei cazuri de acest fel, ele nu există 
virtual și, deci, nu pot fi studiate. 

Împrejurările au făcut ca, în activitatea mea din ultimii 20 de 
ani, să nu vin în contact direct cu multe cazuri din această 
categorie; în mare măsură datorită acestui motiv prefer, 
conform concepţiei mele, să mă întemeiez în studiul problemei 


OZN pe prototipurile primelor cinci categorii de OZN-uri: lumini 
nocturne, discuri diurne, cazuri radar-vizuale, întâlniri de 
aproape de primul și al doilea tip. Cred că înţeleg mai bine 
aceste categorii datorită relaţiilor mele cu diferiţi raportori. De 
aceea trebuie să las la aprecierea cititorului ponderea pe care 
trebuie s-o aibă întâlnirile de aproape de-ai treilea tip în 
aprecierea întregii probleme, neuitând nicio clipă că s-ar putea 
descoperi că tocmai cazurile cu umanoizi sunt cheia întregii 
probleme. 


Partea a |ll-a 
Și acum încotro? 


Introducere: 
Colegiul Invizibil 


Acum că dumneata, cititorule, ţi-ai făcut o părere, fie și 
introductivă, despre fenomenul OZN și în special despre datele 
problemei, poţi să apreciezi și, sper, să deplângi felul în care a 
fost tratată problema în decursul celor mai bine de 20 de ani. În 
această parte, vom cerceta întâi felul în care Forţele Aeriene au 
tratat public problema, apoi felul în care a tratat-o Comitetul 
Condon de la Universitatea din Colorado. În fine, voi sugera un 
mod pozitiv de a aborda problema. 

Pe măsură ce te familiarizezi cu bogăţia materialului din acest 
domeniu și cu modul în care a fost utilizat, te simţi, așa cum m- 
am simţit eu însumi, ca o persoană care ar căuta să descrie unui 
orb din naștere culorile amurgului. Orbul n-a avut însă de ales, 
pe când lumea științifică a pus științei ochelari de cal, nu fără o 
oarecare îndreptăţire. Subiectul a fost înconjurat de o mare 
confuzie și prea adesea „patronat” de persoane incapabile să-l 
evalueze și să-l abordeze în mod critic. Adăugându-se 
discreditării lui de către „lunatici”, acești factori au fost de ajuns 
pentru a-i determina pe cei mai mulţi oameni de știință să evite 
abordarea subiectului OZN. 

Un prim pas important în înlăturarea ochelarilor de cal ai 
științei l-a constituit, după părerea mea, declaraţia Comitetului 
special al Institutului american de aeronautică și astronautică 
(decembrie 1968) și publicarea unor studii asupra cazurilor OZN 
în „Journal of Astronautics and, Aeronautics”. Aceste studii 


demonstrează limpede existenţa unei provocări adresate 
curiozității umane și deci oamenilor de știință, deși nu este clar 
cărei discipline științifice anume. Deocamdată, problema 
aparţine exclusiv fizicianului, sociologului, psihologului și chiar 
celui care se ocupă cu științele oculte. 

Am dovezi pozitive, din corespondenţa mea personală și din 
discuţiile purtate cu oameni de știință, că interesul lor crește, 
dar rămâne, în cele mai multe cazuri, anonim. Există într-adevăr 
și se consolidează un „Colegiu Invizibil”, al unor oameni 
pregătiţi din punct de vedere științific și tehnic, pe care 
fenomenul OZN îi intrigă și care ar fi foarte doritori să 
întreprindă un studiu serios al acestuia, dacă ar avea prilejul, 
timpul și condiţiile necesare. Ei reprezintă un grup internaţional 
gata să accepte provocarea OZN. 


Forțele Aeriene și problema OZN - pagini din istoria Proiectului 
Blue Book 


DEPARTAMENTUL FORTELOR AERIENE A e 
CARTIERUL GENERAL AL SECȚIEI DE TEHNOLOGIE STRAINA 
BAZA FORTELOR AERIENE WRIGHT-PATTERSON, OHIO 45433 


BIROUL COMANDANTULUI 
4 septembrie 1968 
Dr. J. Allen Hynek 
Observatorul Dearborn 
Universitatea Northwest 
Evanston, Illinois 60 201 


1. În ultimii ani aţi criticat public Proiectul Blue Book pentru 
lipsa de evaluare științifică a rapoartelor asupra unor obiecte 
zburătoare neidentificate. 

2. Aș dori ca, în următoarele 30 de zile, să vă îndreptaţi 
eforturile către precizarea acelor zone de activitate științifică 
nesatisfăcătoare existente acum în munca Proiectului Blue 
Book. Vă rog să vă limitați referatul la metodologia care ar 
trebui să fie folosită și să nu vă preocupaţi de politica Forţelor 
Aeriene sau de istoria problemei. 

3. Recomandările trebuie să fie precise, amănunțite și 
practice. Raportul trebuie să ajungă la biroul meu nu mai târziu 


de 1 octombrie 1968. 


RAYMOND S. SLEEPER, 
Colonel în Forțele Aeriene ale Statelor Unite, 
Comandant 


În cei 20 de ani de colaborare cu Forțele Aeriene în calitate de 
consultant științific, era pentru prima oară că mi se cerea oficial 
să critic și să-mi spun părerea despre metodologia științifică și 
aplicarea ei la studiul problemei OZN. Este foarte adevărat că, 
cu câtva timp înainte de primirea scrisorii de mai sus, 
devenisem un critic din ce în ce mai acerb al Proiectului Blue 
Book, dar se pare că acest lucru scăpase atenţiei și reacției 
oficiale. Acum era clar că, în sfârșit, i se acorda atenţie. 

Am fost, desigur, încântat că mă voi adresa oficialităților și 
am răspuns pe larg (vezi Anexa 4). Pentru a situa răspunsul 
meu într-o perspectivă corectă, este necesar să înfăţișez pe 
scurt istoria Proiectului Blue Book și a colaborării mele cu el, și 
să arăt clar rolul pe care l-au jucat atât Pentagonul, cât și 
comunitatea științifică în formarea și cristalizarea poziţiei Blue 
Book faţă de problema OZN. E de remarcat că scrisoarea 
colonelului Sleeper nu-mi cere părerea despre politica urmată. 
Aceasta a continuat să fie hotărâtă, ca și în trecut, la nivele mult 
mai înalte și transmisă prin canalele Pentagonului. 

Cu cincisprezece ani în urmă, prestigioasa Comisie 
Robertson!"! lucrase cinci zile (14-18 ianuarie 1953) și enunţase 


101 Eram membru asociat al acestei comisii, dar n-am fost invitat să 
particip la toate şedinţele. La una din cele la care am asistat, au fost 
prezentate celebrele filme Tremontain, Utah şi Great Falls, Montana 
(bine cunoscute tuturor acelora care au urmărit saga OZN), trăgându- 
se concluzia că reprezintă pescăruşi şi, respectiv, un avion. Desigur, 
comisia nu a beneficiat de analiza amănunţită a cazului de la Great 
Falls (Observational Evidence of Anomalistic Phenomena, „Journal of 
Astronomical Sciences”, [ Constatări decurgând din observarea 
fenomenelor neobişnuite, în „Ziarul ştiinţelor astronomice” - n. trad.], 
vol. XV, Nr. 1, 1968, pp. 31-36) efectuată de dr. M. L. Baker sub 
auspiciile lui Douglas Aircraft Company, al cărei angajat era atunci. In 
referatul său, dr. Baker conchide: „...imaginile nu pot fi explicate prin 
nici un fenomen natural cunoscut”. 

Am fost nemulţumit chiar atunci de ceea ce mi s-a părut a fi o 
examinare extrem de superficială a datelor şi de ideile preconcepute 


aceste concluzii și recomandări: 


a. Mărturiile despre obiectele zburătoare neidentificate nu 
cuprind nicio indicație că aceste fenomene constituie o 
ameninţare fizică directă pentru securitatea naţională. Noi 
credem cu tărie că nu există cazuri care să indice fenomene ce 
pot fi atribuite unor obiecte artificiale străine, capabile de acte 
ostile și că nu există nicio dovadă că fenomenele indică 
necesitatea revizuirii conceptelor științifice curente. 

b. Preocuparea excesivă și continuă de a raporta aceste 
fenomene, în această perioadă tulbure, are ca rezultat 
primejduirea funcţionării normale a instituţiilor menite să 
protejeze corpul politic. Cităm, ca exemple, supraîncărcarea 
canalelor de comunicaţii cu rapoarte nesemnificative, pericolul 
ca permanentele alarme false să ducă la nesocotirea dovezilor 
reale de acţiuni ostile și cultivarea unei psihologii naţionale 
morbide pe care o propagandă ostilă iscusită ar putea s-o 
folosească pentru a provoca o comportare isterică și o 
neîncredere dăunătoare în autoritatea legal constituită. 


Comisia a recomandat: 


a. Ca agenţiile de securitate naţională să treacă imediat la 
deposedarea fenomenului OZN de statutul special care i-a fost 
acordat și de aura de mister pe care, din nefericire, a dobândit- 
O. 

b. Ca agenţiile de securitate naţională să elaboreze metode 
de informare, cultivare și educaţie publică menite să 
pregătească apărarea și moralul ţării, să ducă la o recunoaștere 
cât mai promptă și la o ripostă cât mai eficientă la indiciile reale 
de intenţii sau acţiuni ostile. 


S-ar părea că atenţia comisiei a fost îndreptată mai degrabă 
către o problemă de apărare și securitate, decât către una de 


trădate de lipsa curiozităţii şi a dorinţei de a cerceta mai profund 
subiectul. Căci chiar In anul 1953 existau în dosare multe sute de 
cazuri cu un înalt indice de stranietate şi pe probabilitate (ne aflam în 
cu totul altă situaţie decât aceea din vremea Proiectului Semn); 
comisia a examinat circa o duzină. Nu mi-a cerut să semnez raportul 
comisiei şi nici n-aş fi făcut-o, dacă mi s-ar fi cerut. 


ordin științific. Era de altfel de așteptat, de vreme ce ședința 
fusese convocată și participanţii fuseseră instruiți de C.I.A. Nu s- 
a făcut nicio menţiune și nu s-a dat nicio explicaţie foarte 
numeroaselor cazuri „neidentificate” aflate încă de atunci în 
dosarele Proiectului Blue Book. Întrucât cazurile au fost alese 
pentru comisie de către Blue Book, care își exprimase punctul 
de vedere în problema OZN-urilor, natura prejudicială a 
„procesului OZN-urilor” este evidentă. Membrii augustei comisii 
au exemplificat de minune vechiul proverb: „Când îţi păstrezi 
sângele rece în timp ce toţi cei din jur și-l pierd, înseamnă că nu 
înţelegi situaţia”. Comisia n-a avut acces la multe dintre cazurile 
cu adevărat uluitoare. 

In momentul convocării comisiei, Battelle Memorial Institut 
din Columbus, Ohio, era angajat într-un studiu statistic (care în 
cele din urmă a apărut ca Raportul Nr. 14 al Proiectului Blue 
Book, un document remarcabil dacă citești printre rânduri) și 
ofiţerii de la Battelle, pătrunși de un adevărat spirit științific, au 
arătat!” că există o evidentă lipsă de date demne de încredere 
și că chiar rapoartele bine documentate prezentau un element 
de dubiu în ceea ce privește datele. Ei au cerut o îmbogăţire a 
datelor înainte de a se lua vreo hotărâre privind orientarea 
generală și au lăsat să se înţeleagă că întrunirea Comisiei 
Robertson era prematura, fiind greu de crezut că lucrările ei vor 
duce la vreun rezultat. Comisia Robertson a ajuns la un rezultat: 
ea a făcut ca subiectul OZN să fie socotit nedemn de interes 
științific și aproape 20 de ani nu s-a dat destulă atenţie 
subiectului pentru a obţine tipul de date necesare chiar și numai 
pentru a decide asupra naturii fenomenului OZN. Serviciul de 
relaţii publice al Forțelor Aeriene a fost evaziv în acest domeniu 
și publicul a fost lăsat să hotărască singur dacă atitudinea 
Forțelor Aeriene este rezultatul unei „mușamalizări” sau al în 
capacităţii și confuziei. 

Forţele Aeriene au intrat oficial în „arena farfuriilor 
zburătoare” la 22 ianuarie 1948, ca urmare a unui schimb de 
scrisori la sfârșitul anului 1947, între generalul comandant a 
ceea ce erau atunci forţele aeriene ale armatei și șeful lui Air 
Materiel Command, Air Technical Intelligence Center (ATIC) la 
baza forțelor aeriene Wrigh-Patterson, în Dayton, Ohio. 


102 Într-o scrisoare din 9 ianuarie 1953, adresată căpitanului E.J. 
Ruppelt, primul şef al Proiectului Blue Book. (n. a.). 


Întâmplările din vara lui 1947 fuseseră tulburătoare: prea 
multe rapoarte asupra unor obiecte stranii văzute pe cer de 
persoane aparent competente - piloţi din regiunile muntoase, 
polițiști, piloți comerciali, observatori militari etc. Având 
responsabilitatea apărării aeriene a ţării, Forţele Aeriene au 
devenit brusc interesate. Prima explicaţie la care s-au gândit a 
fost, desigur, că o putere străină a inventat un nou și potenţial 
sinistru aparat care, în mod evident, constituie o ameninţare 
pentru securitatea noastră. Oricât de înfricoșătoare ar părea, 
era totuși o idee care putea să-i vină imediat în minte unui 
militar și pe care el simţea că poate s-o înfrunte. Obţinerea de 
informaţii despre tehnologiile străine intra direct în atribuţiile 
Forțelor Aeriene. Și astfel s-a născut „Proiectul Semn”, numit 
uneori, incorect, „Proiectul Farfurie”. Personalul său urma să 
examineze critic prima serie de rapoarte și foarte curând după 
aceea am fost invitat să verific câte dintre rapoarte aveau, 
probabil, un punct de plecare astronomic. 

Dar evoluţiile raportate ale „farfuriilor zburătoare” nu se 
potriveau cu ceea ce se putea aștepta de la niște aparate 
militare tehnologic avansate și doar o parte a observaţiilor a 
putut fi atribuită cu certitudine obiectelor sau evenimentelor 
astronomice. În cadrul Proiectului Semn, părerile au devenit, 
curând, net divergente: era aceasta o tehnologie străina, sau o 
tehnologie cu adevărat străină? Nave din spaţiul cosmic? 
Psihoză colectivă? Manie generată de nervozitatea postbelică? 

Divergenţa s-a accentuat pe măsură ce a devenit din ce în ce 
mai clar că ipoteza unei tehnologii străine „obișnuite” era de 
nesusținut. Se ivise o „ruptură în explicaţie”. Ori întregul 
fenomen era de natură „psihologică (o expresie folosită adesea, 
în lipsa unei explicaţii convingătoare), ori în spatele lui se afla 
ceva de care nimeni nu voia să ţină seama. Când mintea este 
confruntată pe neașteptate cu „fapte” care sunt într-adevăr 
incomode, care refuză să se insereze în imaginea lumii 
înconjurătoare admisă în mod obișnuit, asistăm la un efort 
disperat de a depăși acea „ruptură”, mai degrabă emoţional 
decât intelectual, căci aceasta din urmă atitudine ar cere o 
recunoaștere cinstită a insuficienței cunoștințelor noastre. Se 
fac eforturi frenetice fie pentru a găsi o explicaţie ad hoc care 
„să salveze fenomenul”, fie pentru a discredita datele. Când 
suntem puși în faţa unei situaţii care depășește cu mult 


capacitatea noastră de înţelegere, se pare că intră în funcţiune 
o cenzură mintală care tinde să blocheze sau să evite un 
fenomen „prea straniu” și să ne facă să căutăm refugiu în ceea 
ce ne este familiar. 

Istoria științei abundă în „explicaţii satisfăcătoare” menite să 
păstreze statu quo-ul existent. Descoperirea fosilelor unor specii 
dispărute, dovezi puternice ale valabilităţii teoriei evoluției 
biologice, a fost primită cu multe încercări de a distruge 
degetul-fosil care arată neîndoielnic spre evoluţia darwinistă. Au 
existat de asemenea multe „explicaţii satisfăcătoare” înainte ca 
faptele să impună acceptarea teoriei circulaţiei sângelui, ipoteza 
heliocentrică, hipnotismul, meteoriţii, bacteriile generatoare de 
molime și multe alte fenomene acceptate astăzi. 

În 1948, Proiectul Semn s-a aflat în faţa unei „rupturi în 
explicaţie” majore și a cerut ajutor de la consultanţii săi 
știinţifici, atât din cadrul Forțelor Aeriene, cât și din rândul 
oamenilor de știință. Reacţia acestora a fost cea așteptată, cea 
întâlnită de-a lungul secolelor: „Acest lucru nu poate fi, deci el 
nu există”. Ruptura în explicaţie depășea cu mult capacitatea 
de înţelegere, astfel că refuzul de „a cântări și a judeca”, 
semnul distinctiv unanim acceptat al omului de știință, a devenit 
evident. 

Pentru a avea o atitudine corectă față de comunitatea 
oamenilor de știință, trebuie să subliniem faptul că datele 
existente n-au fost prezentate într-un mod corespunzător și 
conţineau o mare cantitate de absurdităţi - rapoarte stupide, 
percepții greșite ale lui Venus și ale unor meteori, aparţinând 
unor ignoranţi, toate având o tentă emoţională. 

Atribuţiile mele limitate în cadrul Proiectului Semn (eliminarea 
rapoartelor datorate unor cauze astronomice) mi-au îngăduit 
totuși să-mi dau seama curând de existenţa unor cazuri care, de 
la prima vedere, constituiau evidente sfidări adresate științei. 
Dar puteau fi ele considerate astfel? Era clar pentru mine că, 
datorită sărăciei de date științifice esenţiale a rapoartelor, 
misterul acestora s-ar fi putut risipi ușor dacă astfel de rapoarte 
ar fi fost urmărite atent și investigate judicios. Problema lipsei 
unei investigaţii judicioase a fost prezentă de la început. 

Fiind pe atunci doar un tânăr cercetător și nevrând să devin 
un martir, sau să mă fac de râs pe baza unor date incomplete, 
m-am hotărât să rămân neutru și să las fenomenul să se 


confirme sau să se infirme singur. Consilierii mai în vârstă și mai 
reputați ai Pentagonului manifestau un dispreţ total faţă de 
problema farfuriilor zburătoare și trebuia să recunosc faţă de 
mine însumi că, deși incitante, datele erau cu totul insuficiente 
pentru a fi concluzive din punct de vedere științific. Numai după 
ce au trecut mai mulţi ani și datele de acest fel au continuat să 
curgă nu numai din această ţară, ci și din multe altele, am putut 
să înţeleg că fenomenul a fost cu adevărat confirmat: erau prea 
multe incidente care nu puteau fi explicate în termeni 
„obișnuiţi”. 

Atitudinea oficială a Pentagonului a fost dictată în mare 
măsură de comunitatea oamenilor de știință. În definitiv, nici 
chiar un general-maior nu dorește să fie luat în râs de membrii 
sus-puși ai ierarhiei științifice. Un exemplu a fost, desigur, 
doctorul Menzel, profesor de astronomie la Harvard, care a 
manifestat un interes aproape obsesiv față de problema 
farfuriilor zburătoare, deși acest subiect era foarte îndepărtat de 
domeniul său științific. El a proclamat sus și tare că OZN-urile 
sunt o absurditate și a fost campionul „teoriei mirajului”. El a 
atribuit mirajelor anumite proprietăţi, aplicate apoi OZN-urilor, a 
căror existenţă a fost demonstrată a fi iluzorie chiar de către 
Forțele Aeriene.19% 

Dar nu numai Dr. Menzel a cedat în faţa sindromului „rupturii 
în explicaţie”, deși el a influențat fără îndoială poziţia 
„Știinţifică” oficială a Pentagonului. Aproape toţi oamenii de 
știință s-au descotorosit rapid de această problemă, unii simțind 
o mare plăcere să joace rolul de pontifi în faţa unui public 
nespecializat. Oprobriul științei era, în mare măsură, întemeiat. 
Rapoartele bazate pe percepții greșite abundau și contingentul 
de aiuriţi pândea în culise, sau își făcea cunoscută prezenţa prin 
cultul  farfuriilor zburătoare, prin broşuri şi declarații 
pseudoreligioase. 


103 Menkello, F.G., Quantitative Aspects of Mirages (Aspecte 
cantitative ale mirajelor). Raportul nr. 6112. Menkello era locotenent- 
major al Forțelor Aeriene, lucrând la Environmental Technical 
Applications Center (Centrul de aplicații tehnice pentru mediul 
înconjurător). „Este uşor de demonstrat că «lentilele de aer» şi 
«inversiunile puternice» postulate, printre alţii, de Gordon şi Menzel n- 
ar putea să dea naştere mirajelor care le sunt atribuite decât la 
temperaturi de mai multe mii de grade Kelvin.” (n. a.). 


Mărturisesc că mi-a făcut mare plăcere să pun în încurcătură 
astfel de grupuri și pe autorii nechibzuiţi sau impresionabili ai 
unor rapoarte OZN. Am fost satisfăcut, de pildă, să stabilesc că 
un raport asupra unei „nave-mame cu patru însoțitori” se datora 
fără îndoială, observării printr-un mic telescop a planetei Jupiter 
și a celor patru sateliți mai mari ai săi, sau să dovedesc că ceea 
ce o femeie numise „o navă spaţială cu lumini în partea din 
spate” nu era decât un meteor strălucitor. 

Dar cele 237 de rapoarte iniţiale ale Proiectului Semn nu erau 
convingătoare și nu susțineau ipoteza „vizitatorilor din spaţiu”. 
Revăzând în 1970 aceste cazuri, mi-am dat seama de calitatea 
lor cu totul necorespunzătoare. Rapoartele din perioada 1950- 
1959 și din 1966 și 1967 erau mult mai valabile, atât în privinţa 
gradului de stranietate, cât și în privinţa credibilităţii martorilor. 
În 1947-1948 nu prea era ce să trezească interes. Au fost 
desigur unele rapoarte care, la prima vedere, sugerau că nu 
este posibilă o explicaţie fizică normală, dar chiar și acestea 
erau nesatisfăcătoare, pentru că nu constituiseră obiectul unei 
investigaţii adecvate; multe date importante lipseau. Printre 
primele 237 de cazuri OZN nu se aflau întâlniri de aproape care 
să poată concura prin calitatea detaliilor cu rapoartele mai 
recente din această categorie și existau doar câteva rapoarte 
radar (nesemnificative). Discurile diurne constituiau categoria 
preponderentă în ansamblul cazurilor neexplicate de Proiectul 
Semn și apăreau doar câteva cazuri incitante de lumini 
nocturne. 

Chiar și astăzi, dacă mi s-ar cere să interpretez numai datele 
acestor prime cazuri aflate la dispoziţia Forţelor Aeriene, fără să 
cunosc tipurile de rapoarte OZN care mai târziu s-au conturat cu 
claritate în toată lumea, aș ajunge tot la concluzia la care am 
ajuns în 1949: exista un număr de rapoarte cu adevărat 
enigmatice, ale căror date erau însă insuficiente pentru a 
fundamenta concluzii precise. Chiar așa, aș repeta concluziile 
mele din 1953: subiectul merită investigaţii științifice 
suplimentare. 

Pentru a fi obiectivi, trebuie să recunoaștem că, oricât de 
criticabile ar fi Forțele Aeriene pentru atitudinea lor față de 
OZN-uri, nu e mai puţin adevărat că misiunea lor, mai ales în 
1949, urmărea nu un scop științific, ci unul legat de apărare. 
Forţele Aeriene și-au îndeplinit sarcina când au demonstrat că 


fenomenul OZN nu prezenta nicio dovadă imediată că ar fi ostil 
și nu constituia o ameninţare pentru securitatea naţională. 

Dacă în acel moment Forţele Aeriene ar fi transferat problema 
unei organizaţii științifice de tradiţie și de prestigiu, istoria 
problemei OZN ar fi putut fi cu totul alta. Un mic grup operativ 
de oameni de știință, buni cunoscători ai problemelor 
fundamentale, funcţionând permanent și publicând cu o 
anumită periodicitate rezultatul lucrărilor sale în presa de 
specialitate, ar fi fost de ajuns. _ 

Forţele Aeriene au ales însă o altă cale. Indată ce Pentagonul 
și-a definit cu fermitate politica în problema OZN și a respins 
istorica Apreciere a situației (trimisă de o parte a membrilor 
Proiectului Semn prin canalele informative direct eșaloanelor 
superioare), în care se conchidea că rapoartele despre farfuriile 
zburătoare dovedesc existenţa unei inteligenţe extraterestre, 
Forţele Aeriene au intrat într-o lungă perioadă de relaţii publice 
stângace și nefericite. Publicarea unor broșuri de propagandă și 
comunicate de presă, concepute adesea neinspirat și 
contradictoriu, a inaugurat era confuziei, 1950-1970. Insistenţa 
asupra secretului oficial și repetata „clasificare” a documentelor 
erau greu de înţeles de vreme ce Pentagonul declarase că 
problema de fapt nu există. 

Rolul Forţelor Aeriene în această perioadă a fost în același 
timp hotărâtor și enigmatic. A fost hotărâtor, pentru că restul 
lumii (respectiv alte guverne ale căror departamente primeau 
de asemeni rapoarte OZN) s-a orientat după Forţele Aeriene ale 
S.U.A. Când întrebam ce s-a făcut în acele ţări în problema OZN, 
de multe ori mi se răspundea că, de vreme ce Statele Unite, cu 
posibilităţile lor financiare și de altă natură, se ocupă de 
problemă, ce-ar mai fi putut face celelalte ţări, cu posibilităţile 
lor limitate? Ele așteptau rezultatele investigaţiei efectuate în 
Statele Unite. 

A fost enigmatic, datorită întrebării firești: dacă fenomenul 
OZN nu era nimic altceva decât percepții greșite, înșelătorii etc., 
de ce să nu se renunţe la un program OZN? De ce să se adopte 
o atitudine confuză și falsă în relaţiile cu publicul, atitudine care 
de multe ori constituia o insultă pentru inteligenţa oamenilor 
competenţi? Câteva din aprecierile Blue Book asupra unor 
rapoarte sincere au fost atât de cusute cu aţă albă, încât mai 
târziu a trebuit să fie retrase. Erau toate acestea o perdea de 


fum, o treabă făcută de ochii lumii, Proiectul Blue Book fiind 
doar un paravan, iar veritabila anchetă fiind condusă de o altă 
agenţie? 

Dacă problema ar fi fost încredinţată de la început unei 
comisii științifice permanente sau unui institut, subiectul ar fi 
dobândit respectabilitate științifică, iar Forțele Aeriene o 
imagine demnă. Publicul ar fi putut lua cunoștință pe căi 
nesenzaţionale despre ceea ce era enigmatic și necunoscut 
încă, și despre rapoartele identificate cu certitudine ca fiind 
rezultatul unor percepții greșite, mistificări etc. Deoarece 
publicul nu s-ar mai fi temut de ridicol, sprijinul și interesul său 
ar fi fost asigurate. S-ar fi putut stabili dacă există vreun 
„semna!” în „zgomotul” relatat; dacă există în rapoartele 
globale OZN material empiric cu adevărat nou. O comisie 
științifică civilă, operand la un înalt nivel de competenţă, ar fi 
obținut probabil cooperarea unor grupuri științifice 
internaţionale. A constituit de la început o greșeală plasarea 
subiectului într-o atmosferă de Science fiction militar, greșeală 
agravată mai târziu de aparenta duplicitate a declaraţiilor 
publice. Dacă acea comisie științifică la care m-am referit ar fi 
conchis, după un studiu serios, că rapoartele nu conţin nimic 
care ar putea să intereseze știința, această concluzie ar fi fost în 
general acceptată, firește, cu excepţia cultiștilor și exaltaţilor. 
Dacă rezultatul ar fi fost altul, s-ar fi putut organiza studii 
amănunțite și o cercetare aprofundată. 

A fost aleasă însă o cale cu totul diferită. Proiectul Semn a 
început cu o prioritate de 2A, 1A fiind cea mai înaltă. 

La puţin timp după ce am devenit consultant al proiectului, 
am aflat că au fost disensiuni interne chiar de la început. Unii 
susțineau că farfuriile zburătoare sunt niște aparate rusești, alţii 
credeau că provin din spaţiul cosmic, și mai erau, desigur și alţii, 
care considerau întreaga problemă drept o absurditate. 

De la semnarea contractului, mi s-a cerut să lucrez cu totul 
independent de ceilalți consultanţi și membri ai Proiectului 
Semn. Această separare urmărea probabil să mă apere de orice 
influență. Raportul meu final, întocmit cu sprijinul competent al 
lui Charles Summerson, a fost terminat după ce Proiectul Semn 
se transformase, oarecum misterios, în Proiectul Ranchiună, la 
11 februarie 1949. N-am fost informat despre schimbare și am 
continuat să fac tot posibilul ca să găsesc explicaţii astronomice 


logice pentru cât mai multe din cele 237 de rapoarte. 

Trecerea la Proiectul Ranchiună a marcat adoptarea unei 
atitudini de respingere categorică a problemei OZN. Acum 
declaraţiile serviciului de relaţii cu publicul asupra cazurilor OZN 
semănau foarte puţin cu faptele reale. Dacă un caz conţinea 
elemente care puteau fi atribuite unui avion sau balon, obiectul 
devenea în mod automat un avion sau balon, în comunicatul de 
presă. 

Vorbind despre ipoteza potrivit căreia această respingere ar fi 
constituit o parte a unei perdele de fum menite să ascundă 
faptele semănând confuzie, căpitanul Ruppelt scria: „Nu este 
adevărat; a fost doar o lipsă de coordonare. Dar dacă Forţele 
Aeriene ar fi încercat într-adevăr să tragă o perdea de confuzii, 
ele n-ar fi putut să facă o treabă mai bună”.1% Spre 
exemplificare, Ruppelt citează dintr-un comunicat al 
Pentagonului, care stabilea că farfuriile zburătoare erau: a) 
frânturi de meteoriți ale căror cristale reflectau lumina soarelui, 
b) nori aflați la mică înălţime, luminaţi de soare și c) boabe de 
grindină aplatizate pe o traiectorie aproape orizontală. Ruppelt 
avea dreptate când spunea: „Problema a fost abordată într-o 
atmosferă de confuzie organizată”. Increderea în capacitatea 
sau dorinţa Forţelor Aeriene de a face față problemei era în 
declin încă din 1949. Ruppelt a descris excelent această 
perioadă în Raport despre obiectele zburătoare neidentificate, 
carte care ar trebui să fie citită de oricine este serios interesat 
de istoricul problemei. Din contactele pe care le-am avut cu el, 
mi-am dat seama că este de bună-credinţă și foarte intrigat de 
întregul fenomen. 

Tranziţia de la Proiectul Semn la Proiectul Ranchiună a avut 
loc înainte de a-mi fi terminat raportul și, în momentul în care |- 
am prezentat, climatul devenise puţin favorabil unei cercetări 
serioase asupra  farfuriilor zburătoare. „Această drastică 
schimbare a atitudinii oficiale este tot atât de greu de explicat, 
pe cât le-a fost de greu multor oameni care știau ce se petrecea 
în interiorul Proiectului Semn să o accepte”!:% scria Ruppelt. El 
scria, de asemenea: „Această schimbare de concepţie m-a 
nemulţumit. Existau, așadar, oameni care hotărau că problema 

OZN nu merită atenţie tocmai în momentul când calitatea 
rapoartelor părea să se amelioreze. Din câte puteam să-mi dau 
seama, schimbările de concepţie ar fi trebuit făcute în celălalt 
sens...196 

Sunt întru totul de acord. Primele rapoarte, în special cele pe 
care le-am studiat la început în cadrul Proiectului Semn, erau de 
o calitate mult inferioară celor care le-au urmat. Unele se 
limitau la câteva zeci de cuvinte, fără amănunte necesare 
aprecierii corespunzătoare. 

Ruppelt a atribuit schimbarea de atitudine faptului că militarii 
vor răspunsuri clare, nu mistere: „Înainte, dacă sosea un raport 
interesant și ei voiau un răspuns, tot ceea ce obțineau era: «ar 
putea fi adevărat, dar nu putem dovedi acest lucru». Acum, o 
astfel de întrebare primea un răspuns rapid: «A fost un balon» și 
toți, de la ATIC până la Pentagon, se felicitau. Toţi se simțeau 
minunat”.10 

Ruppelt a descris perioada de după înfiinţarea Proiectului 
Ranchiună ca un fel de „Ev Mediu”. Cu mai multă ușurință decât 
echipa mai experimentată a Proiectului Semn, noul personal a 
inventat și folosit teorema Forţelor Aeriene: „Asta nu poate 
exista, deci asta nu există”. Ruppelt spune: „Totul era evaluat 
pornindu-se de la premisa că OZN-urile nu pot să existe”1% și 
„Rapoarte OZN bune continuau să sosească în proporţie de zece 
pe lună, dar ele nu erau verificate sau cercetate. Cele mai multe 
erau înlăturate”.19% 

În anii care au urmat, pe când eram consultant al Proiectului 
Blue Book, niciun raport sosit pe canalele militare oficiale nu a 
fost înlăturat, dar s-au făcut doar tentative cu totul superficiale 
de a efectua o investigaţie serioasă. Această constatare este 
valabilă mai ales în ceea ce privește cazurile deosebit de 
ciudate, care erau evaluate de obicei ca „neidentificate” și date 
de o parte. Scopul fusese atins: OZN-ul fusese identificat ca 
„neidentificat”. 

După ce mi-am depus raportul, în aprilie 1949, la scurt timp 
după înfiinţarea Proiectului Ranchiună, n-am mai avut nicio 
legătură cu Departamentul OZN de la Dayton. Am aflat deci abia 

mai târziu ce s-a întâmplat în timpul „Evului Mediu”. 

Raportul meu avea peste 300 de pagini, multe dintre ele 
aproape albe, conţinând doar afirmaţia: „Nu există o explicaţie 
astronomică pentru acest raport”. Obligaţia mea era astfel 
îndeplinită. Uneori îndrăzneam mai mult: „Putem presupune că 
a fost observat un grup de baloane (pentru studiul razelor 
cosmice) a cărui mișcare aparentă era doar o reflectare a 
mișcării avionului.” 

In introducerea raportului, scriam: „Marele public pare să 
adopte cu precădere două atitudini faţă de farfuriile zburătoare: 
1) toate observaţiile sunt rezultatul unor interpretări eronate 
sau al unor înșelătorii și 2) «trebuie să fie ceva aici». Din prima 
clipă, am încercat să consider fiecare raport... ca pe o declaraţie 
sinceră făcută de observator și să nu îmbrăţișez niciuna dintre 
cele două atitudini”. 

Arătam ce dăuna atunci și avea să dăuneze în continuare 
Departamentului OZN: datele insuficiente și lipsa oricărui efort 
de a remedia această situaţie. Scriam: „Aproape toate datele de 
care se ocupă acest raport de 300 de pagini sunt incomplete și 
inexacte, iar unele de-a dreptul contradictorii. lată de ce a fost 
evident imposibil să se ajungă la concluzii științifice limpezi. 
Cele mai multe concluzii sunt propuse în termeni de 
probabilitate, gradul acesteia fiind apreciat pentru fiecare raport 
în parte”. 

Cu vreo două luni mai devreme, Proiectul Semn înaintase un 
raport secret, pe care l-am văzut numai după câţiva ani și care 
susţinea: 


„Nu dispunem încă de dovezi certe care să confirme sau să 
infirme existenţa obiectelor zburătoare neidentificate ca tipuri 
noi și necunoscute de avioane. Un număr limitat de incidente au 
fost identificate ca obiecte cunoscute. 

Pornind de la posibilitatea ca obiectele să fie într-adevăr tipuri 
de avioane neidentificate și neobișnuite, se analizează câteva 
rapoarte din punct de vedere tehnic, pentru a determina 
particularităţile aerodinamice, propulsia și sistemele de 
comandă necesare pentru ca obiectul să se comporte așa cum 
se arată în rapoarte. Obiectele observate au fost grupate în 
patru categorii, după forma lor: 

1. Discuri zburătoare, adică aparate foarte puţin 


asemănătoare cu un avion. 

2. Corpuri în formă de torpilă sau ţigară fără aripi sau 
ampenaje vizibile în zbor. 

3. Obiecte sferice sau în formă de balon. 

4. Globuri de lumină. 

Primele trei categorii pot zbura prin mijloace aerodinamice 
sau aerostatice și pot fi propulsate și controlate prin metode 
cunoscute de constructorii aeronautici.” 


Încă din 1949, OZN-urile se înscriau în scheme care aveau să 
persiste în anii următori. 

„Bariera frustrării” a continuat să existe. Nu s-a făcut 
niciodată o tentativă serioasă de a strânge toate datele 
disponibile. Investigatorii Forţelor Aeriene nu și-au dat osteneala 
să adune ceea ce le era la îndemână. In multe cazuri, pornind 
doar de la o știre apărută într-una din ultimele pagini ale unui 
mic ziar local, am putut să reconstruiesc, cu ajutorul 
observatorilor, o relatare coerentă a evenimentelor raportate și, 
în general, persoanele implicate erau dispuse să colaboreze 
îndată ce erau convinse că dialogul nu va duce la ridiculizarea 
lor și la o publicitate nefavorabilă. Arhiva Blue Book abundă în 
cazuri etichetate „informaţii insuficiente”, când, de fapt, de 
multe ori eticheta potrivită ar fi trebuit să fie „investigaţii 
insuficiente”. 

Pe măsură ce treceau anii, înţelegeam tot mai limpede că 
niciunul dintre cazurile studiate de Blue Book nu s-a bucurat de 
„tratamentul F.B.1.”, adică niciun caz nu a fost cercetat astfel 
încât să se obţină cele mai mici indicii, așa cum se procedează 
în mod obișnuit în cazuri de răpiri, trafic de narcotice și jefuiri de 
bănci. 

Blue Book a adoptat o atitudine cu totul opusă. Când un caz 
părea să se datoreze interpretării greşite a unui obiect sau 
fenomen convenţional (și deci n-ar fi trebuit să genereze o 
investigație ulterioară), Blue Book făcea adesea efortul de a 
efectua convorbiri telefonice, interviuri etc., pentru a descoperi 
că era vorba despre o planetă, o misiune de alimentare cu 
carburant în zbor sau un alt eveniment firesc. Ei își trimiteau 
astfel copoii să prindă nişte bieți hoți de găini, dar ignorau un 
vânat potențial mult mai important. 

Dacă pentru sutele de cazuri „neidentificate” de către Blue 


Book ar fi fost disponibil un investigator pregătit din punct de 
vedere științific și conştiincios, având posibilitatea de a 
reacţiona imediat (acces imediat la mijloacele de transport, 
pentru a ajunge la locul întâmplării raportate, în 24 de ore) ar fi 
fost culese mult mai multe informaţii. Adevăratul grad de 
stranietate și de probabilitate al fiecărui caz ar fi putut fi 
determinat cu oarecare siguranţă. Am pledat de mai multe ori, 
inclusiv în fața unor subcomitete ale Congresului, pentru 
posibilitatea de reacţie imediată - dar fără rezultat. 

Adesea Blue Book nu-și dădea osteneala să investigheze până 
când evenimentul OZN nu obținea oarecare notorietate în presă 
(cazul Portage County constituie un bun exemplu) sau până 
când nu se cereau lămuriri din partea unui membru al 
Congresului, ai cărui alegători erau nemulţumiţi de modul în 
care fuseseră trataţi de Blue Book. Nimic nu stârnea o reacție 
mai imediată și mai frenetică a Proiectului Blue Book, decât o 
intervenţie a Congresului. Dar și atunci efortul era îndreptat mai 
degrabă spre alcătuirea unui răspuns rapid și satisfăcător, decât 
spre o studiere serioasă a cazului. Am remarcat în multe prilejuri 
că singurul obiectiv al Proiectului Blue Book era de „a se 
debarasa de un membru al Congresului” inventând o explicaţie 
plauzibilă, în loc de a efectua o investigaţie științifică. 

Acest program nu s-a schimbat de-a lungul anilor. Rapoartele 
soseau și erau tratate într-un mod cu totul rutinier, 
presupunându-se întotdeauna că ele provin de la oameni inculțţi, 
incapabili să identifice întâmplări absolut naturale. Când situaţia 
devenea într-adevăr dificilă, era folosită eticheta „neidentificat”, 
dar efortul nu mergea mai departe. Se presupunea, în mod tacit, 
că dacă s-ar fi făcut o încercare exhaustivă de a identifica sursa 
raportului, nu s-ar fi ajuns la niciun rezultat. Dacă putem 
presupune aceasta, de ce să ne irosim eforturile cu un astfel de 
fenomen neidentificat? 

De-a lungul anilor, procentajul obiectelor neidentificate a 
rămas același. Tabela 1 trece în revistă primele 237 rapoarte 
OZN primite de Forţele Aeriene; ea arată că vreo 20% dintre 
acestea corespundeau definiţiei pe care am dat-o OZN-urilor, 
adică îi puneau în încurcătură pe experţi. După douăzeci de ani, 
Comitetul (Condon, folosind probabil rapoarte mai bine 
selecționate și mai mulţi oameni de știință, n-a putut găsi totuși 
explicaţii pentru mai mult de 25% din cazurile pe care le-a 


examinat. De-a lungul anilor se pare că a existat un rest tenace, 
încăpățânat, de „rapoarte incredibile, provenind de la oameni 
credibili”. 


TABELA 1 
Evaluarea primelor 237 de rapoarte OZN primite de Forțele, 
Aeriene, efectuată de J. Allen Hynek în anii 1948-1949 


Nr. Aprox. % 
Incidentelor 
1. Astronomice 
a) Probabilitatea mare 42 18 
b) Probabilitate mijlocie sau mică 33 14 
75 32 
2. Neastronomice, dar sugerând alte explicaţii 
a) Baloane sau avioane 48 20 
b) Rachete, semnale luminoase 23 10 
sau corpuri în cădere 
c) Diferite (reflexii, aurore boreale, 13 5 
păsări etc.) 
84 35 
3. Neastronomice, fără nicio explicaţie evidentă 
a) Lipsa de date exclude 30 13 
posibilitatea unei explicaţii 
Datele existente nu sugerează 48 20 
nicio explicaţie 
78 33 


La 7 octombrie 1968, mi-am trimis răspunsul colonelului 
Sleeper: 


„Vă adresez raportul meu numai dumneavoastră pentru că, 
așa cum se va vedea, dacă actuala echipă a Proiectului Blue 
Book l-ar citi, orice viitor contact personal s-ar dovedi 
stânjenitor pentru ambele părţi... Ar putea să vă intereseze 
faptul că, în cei 20 de ani de când îndeplinesc funcţia de 
consultant, sunteţi primul comandant care îmi cere să-mi 
exprim opinia despre Proiectul Blue Book. Aș fi fost fericit să fac 
acest lucru mai curând, dar de câte ori am încercat să comentez 
procedeele și metodologia... mi s-a amintit cu politeţe, dar cu 
fermitate... locul meu în cadrul Proiectului. 


Sper sincer că în cele din urmă... voi putea ajuta a 
transformarea Proiectului Blue Book în ceea ce publicul și lumea 
oamenilor de știință au crezut că este... un organism de 
cercetare destinat apărării ţării, dar îndeplinind și o serioasă 
activitate științifică... Este timpul ca Blue Book să nu mai fie 
numit, așa cum a făcut-o un glumet, «Societatea pentru 
explicarea celor necercetate». 

Doriţi să mă refer la metodele de „îmbunătăţire a produsului”. 
Deși este o metaforă rareori folosită de oamenii de știință, cred 
că în acest caz se potrivește, căci e firesc să ne întrebăm ce 
este produsul Proiectului Blue Book, cine e consumatorul... cum 
este «ambalat» produsul, care este «aspectul» produsului și 
cum am putea să «acţionăm» pentru îmbunătăţirea produsului. 

Mi-aţi atras atenţia că nu trebuie să mă preocup de istoria 
Proiectului Blue Book, totuși... audienţele din 1960 de la 
Washington au o legătură directă cu acest raport. 
Recomandările mele privind schimbările necesare în activitatea 
Proiectului au fost bine primite atunci de către Comitetul Smart, 
dar nu s-au găsit niciodată fonduri (deși au fost promise), așa că 
eforturile mele s-au irosit în van. 

Deoarece raportul meu e destul de lung, l-am prefaţat cu un 
rezumat al problemelor tratate și al recomandărilor făcute. 


Rezumat 


A. S-a demonstrat că niciuna din cele două misiuni ale 
Proiectului Blue Book (AFR 80-17) cu scopul 1) de a stabili dacă 
OZN reprezintă o ameninţare posibilă pentru Statele Unite și 2) 
de a folosi datele științifice și tehnice obţinute din studiul 
rapoartelor OZN - nu a fost îndeplinită în mod satisfăcător. 

B. Echipa Blue Book, atât ca număr cât și ca pregătire 
științifică, este cu totul necorespunzătoare față de sarcinile 
trasate de AFR 80-17. 

C. Proiectul Blue Book suferă datorită faptului că este un 
sistem închis, care a căzut victimă funcţionării sale în circuit 
închis. Nu a existat un dialog științific efectiv între Blue Book și 
lumea științifică din afara lui. Echipamentul științific bogat al 
Forţelor Aeriene este folosit într-un mod cu totul neadecvat în 
executarea misiunii Blue Book. De pildă, talentaţii cercetători și 
excelentele instalaţii ale AFCRL [Air Force Cambridge Research 


Laboratories]!! și AFOSR [Air Force Office of Scientific 
Research]!!! au fost rareori folosite. Lipsa dialogului științific 
între membrii Proiectului Blue Book și oamenii de știință din 
afară a fost de-a dreptul incredibilă. 

D. Metodele statistice folosite de Blue Book nu sunt decât o 
parodie. 

E. Nu s-a acordat atenţia cuvenită cazurilor OZN considerate 
de mine și de alți consultanţi drept semnificative și s-a pierdut 
prea mult timp cu cazurile banale, care conţin puţine informaţii, 
și cu sarcinile periferice de informare publică. Eforturile trebuiau 
concentrate asupra a două sau trei cazuri de interes științific 
potenţial pe lună, în loc să se risipească asupra a 40 până la 70 
de cazuri pe lună. S-a acordat prea multă atenţie cazurilor cu un 
singur martor și celor în care au fost văzute doar niște puncte 
luminoase noaptea pe cer și mult prea puţină cazurilor cu un 
înalt grad de stranietate, raportate de martori întru totul demni 
de încredere. 

F. Transmiterea informaţiilor către Blue Book este cu totul 
necorespunzătoare. Sarcina dată Proiectului este cu neputinţă 
de îndeplinit datorită incapacității cvasipermanente a ofițerilor 
răspunzători de problema OZN de la bazele aeriene locale de a 
transmite informaţii adecvate. Multe detalii, care ar fi putut fi 
culese de către ofiţerii OZN printr-o interogare conștiincioasă, 
lipsesc, impunând Proiectului Blue Book sarcina de a redeschide 
ancheta pentru a obţine informaţii adiţionale, uneori dintre cele 
mai elementare, dar necesare - de pildă, direcția vântului, 
mărimi unghiulare, viteze, amănunte despre traiectorie, 
calificarea și caracterul martorilor, martori adiţionali etc. 
Ameliorarea datelor inițiale este cea mai presantă necesitate 
pentru Blue Book. 

G. Atitudinea fundamentală și calea urmată de Blue Book sunt 
ilogice și neștiințifice prin aceea că s-a adoptat o ipoteză care 
influențează și determină metoda de investigaţie. Am putea s-o 
formulăm ca o Teoremă: 


Pentru orice caz OZN, dacă este luat în sine și fără legătură cu 
aspectele similare ale altor cazuri OZN din Statele Unite și din 

alte ţări, este intotdeauna posibil să se dea o explicaţie 
naturală, dacă pornim doar de la ipoteza că, prin însăși natura 
lucrurilor, toate rapoartele OZN trebuie să aibă cauze bine 
cunoscute și acceptate. 


Teorema are un Corolar: 


Este imposibil pentru Blue Book să aprecieze un raport OZN 
altfel decât ca o interpretare greșită a unui obiect sau fenomen 
natural, o farsă sau o halucinație. (În cazurile, relativ putine la 
număr, în care chiar acest procedeu întâmpină greutăți, raportul 
a fost apreciat ca «Neidentificat», dar fără să se specifice că 
teorema a fost infirmată.) 


H. Consultantul științific al Proiectului n-a fost folosit într-un 
mod adecvat. Numai cazurile pe care controlorul proiectului le 
consideră interesante îi sunt aduse la cunoștință. Posibilităţile 
sale de acţiune, inclusiv accesul personal direct atât la dosarele 
neclasificate, cât și la cele clasificate, au fost mereu limitate și 
zădărnicite. El află adesea despre unele cazuri interesante abia 
la o lună sau două după sosirea raportului la Blue Book și nu se 
face nicio tentativă de a-l integra în circuitul operaţional, cu 
excepţia unor momente periferice.” 


Impresia generală a fost, de-a lungul anilor, că Blue Book era 
un proiect serios de cercetări complexe. Publicul își imagina 
poate un local spaţios, un personal numeros, șiruri de dulapuri 
cu dosare, un computer pentru banca de date OZN și grupuri de 
savanţi studiind în liniște rapoartele, ajutaţi de o armată de 
asistenţi. 

Din păcate, situaţia era cu totul alta. Proiectul era condus de 
obicei de un ofiţer inferior. În armată, importanţa acordată unei 
misiuni este direct proporţională cu gradul ofițerului comandant. 
Ofițerii de grad relativ mic care răspundeau de Proiectul Blue 
Book erau îndeobște asistați de un locotenent și uneori doar de 
un sergent. O lungă perioadă de timp, un sergent cu slaba 
pregătire tehnică a fost însărcinat cu evaluarea celor mai multe 
dintre rapoartele care soseau. 

Aceasta nu era o misiune chiar de primă importanţă, 
bucurându-se de privilegii deosebite. Blue Book avea un 


personal mult prea redus pentru a se ocupa așa cum s-ar fi 
cuvenit de un fenomen care interesa atât de mult publicul. Mai 
mult încă, personalul nu putea să consacre decât o parte din 
timpul său aspectelor tehnice ale problemei. Cu prilejul vizitelor 
pe care le-am făcut cu regularitate, pe parcursul multor ani, am 
observat că o mare parte a activităţii Proiectului era consacrată 
unor probleme periferice, totul mergând într-un ritm lent. 

Pe de altă parte, ofiţerii de grad inferior nu aveau autoritatea 
necesară pentru a iniţia tipul de cercetare pe care l-am cerut 
adesea. Armata este cu totul ierarhizată; un căpitan nu poate 
ordona unui colonel sau maior de la altă bază să-i furnizeze 
informaţiile de care are nevoie. El poate doar să solicite. Atâta 
timp cât Blue Book nu a fost condus măcar de un colonel plin, i- 
a fost imposibil să-și îndeplinească misiunea așa cum s-ar fi 
cuvenit. Cercetând cazuri care sosiseră în lunile anterioare, am 
cerut adesea să se obţină informaţii suplimentare, uneori 
hotărâtoare. Rezultatele au fost în cel mai bun caz minime; 
ofiţerii de la alte baze erau de obicei prea ocupați ca să-și bată 
capul cu o nouă anchetă. Și de ce ar fi făcut-o? Ei știau că, 
oricum, totul nu era decât un exerciţiu de stil. 

Blue Book era un „paravan” în măsura în care, dintr-un motiv 
sau altul, a abordat superficial problema ce-i fusese 
încredinţată. Nu-mi amintesc ca în anii în care am colaborat cu 
Proiectul Blue Book să fi avut loc măcar o singură discuţie 
serioasă despre metodologie, despre îmbunătăţirea procesului 
de culegere a datelor sau despre tehnicile interogării 
comprehensive a martorilor. 

Cititorul poate foarte bine să se întrebe de ce n-am asaltat 
Pentagonul, cerând să se ia măsuri, sau de ce nu m-am retras, 
dezgustat. Temperamental, sunt un om care poate să aștepte 
momentul potrivit. Apoi, îmi displace lupta, mai ales cu militarii. 
Dar, mai presus de toate, Blue Book deţinea stocul de date 
(oricât de sărac era) și, numai rămânând, puteam avea acces la 
el. Intr-un fel, am jucat faţă de Blue Book rolul pe care l-a jucat 
Kepler față de Tycho Brahe. +? 

Cât despre a cere Pentagonului să acţioneze, cunoșteam prea 
bine atmosfera care domnea acolo și îmi dădeam seama că, 
dacă aș fi fost prea sincer, aș fi fost repede compromis, 
etichetat drept un fanatic OZN, aș fi pierdut accesul la date și, 
fără îndoială, aș fi pierdut orice posibilitate de a face ceva 
efectiv mai târziu. Am fost întotdeauna înclinat să cred că până 
la urmă adevărul va ieși la suprafață: dacă în fenomenul OZN 
există într-adevăr un „filon științific”, pe măsură ce timpul va 
trece și culegerea datelor se va perfecționa, chiar cei mai ostili 
sceptici nu vor putea să-l ţină sub obroc. Astronomul adoptă 
dintotdeauna o foarte lungă scară a timpului. 

Totuși, datele deţinute de Blue Book erau sărace în conţinut 
și, mai rău încă, erau păstrate într-o formă realmente 
inutilizabilă. Deși avea acces la tehnica modernă de prelucrare 
electronică a datelor, Blue Book le păstra complet neprelucrate. 
Cazurile erau înregistrate doar cronologic și nu s-a încercat nici 
măcar alcătuirea unui index rudimentar. Dacă datele ar fi fost 
tratate potrivit normelor informaticii, computerul ar fi putut fi 
folosit pentru a determina existența anumitor tipuri în rapoarte, 
pentru a compara elementele unui raport cu cele ale altuia și 
pentru a schiţa, de exemplu, cele șase categorii fundamentale 
de observaţii folosite în această carte. Deoarece miile de cazuri 
erau înregistrate doar cronologic, chiar o operaţie simplă, ca 
aceea de a întocmi tabele de observaţii după amplasarea 
geografică, după diferitele tipuri de martori etc., nu era posibilă 
decât Cercetând amănunţit raport cu raport. O propunere!!* de 
computerizare elementară a datelor din dosarele Blue Book, pe 
care am elaborat-o împreună cu Jacques Vallee și am supus-o 
direct maiorului Quintanilla, pe atunci șef al Proiectului, a fost 
respinsă imediat. 

Ţinând seama de cele de mai sus și de comunicatele de presă 
adesea contradictorii și stupide, pe care chiar și omul de pe 
stradă le găsea neconvingătoare, nu e de mirare că s-a afirmat 
deseori că „investigarea” OZN-urilor de către Forţele Aeriene 

este doar un paravan pentru adevărata investigare, întreprinsă 
undeva „mai sus”. 

Dacă aș fi conducătorul unei echipe angajate într-o astfel de 
dezbatere, a cărui sarcină este de a utiliza toate faptele 
favorabile punctului sau de vedere și de a le ocoli cu grijă pe 
celelalte, aș putea să susţin ambele teze. Totuși, n-am întâlnit 
niciodată ceva care să poată fi prezentat ca o dovadă certă a 
faptului că Blue Book era într-adevăr o operaţie-paravan. Chiar 
dacă multe indicaţii, frânturi de informaţii și fragmente de 
conversații ar putea fi interpretate forţat ca o confirmare a 
teoriei paravanului. Astfel, odată, când am făcut cercetări 
asupra anumitor aspecte ale unui caz, am fost informat de șeful 
departamentului științific al Pentagonului că i se ceruse, la un 
nivel mult mai înalt, să-mi spună „să nu mai continui 
cercetarea”. Fiecare poate să interpreteze acest lucru cum vrea. 

Intr-o ţară atât de preocupată de securitatea sa cum este a 
noastră, unde obţinerea informaţiilor este o adevărată artă, mi 
s-a părut adesea că rapoarte OZN foarte stranii erau date la o 
parte fără nicio cercetare ulterioară - procedură desigur ilogică 
dacă nu chiar primejdioasă, în afară de cazul că s-ar fi știut 
dinainte că raportul nu are nicio valoare potenţială pentru 
securitatea ţării (ori că are, dar investigația se efectuează în 
altă parte). Astfel, raportul unui membru important al celui de-ai 
524-lea escadron de contrainformaţii, aflat la Saigon, despre 
cinci discuri care se deplasau rapid, observare de el de pe 
acoperișul clădirii cartierului general al escadronului, l-a lăsat 
indiferent pe maiorul Quintanilla, căci „observaţia nu fusese 
efectuată în limitele continentale ale Statelor Unite”. Pare 
aproape de neconceput ca ofițerul de contrainformaţii să nu fi 
fost interogat ulterior de vreo agenţie interesată; fără îndoială 
că, fiind vorba de o zonă de război, observaţia sa putea fi pusă 
pe seama unui nou dispozitiv militar inamic. 

Un alt exemplu, unul din multe, a fost acesta: În prima zi a 
lunii august 1965 și în următoarele două zile s-a produs ceea ce 
s-a numit „agitația din Vestul Mijlociu”. În mai multe state, 
ofițeri de poliţie cu totul demni de încredere, care patrulau în 
locuri diferite dintr-o zonă de mai multe sute de mile pătrate, au 
observat stranii lumini nocturne. Blue Book a respins acest 
incident, considerându-i provocat de „stele văzute prin straturi 
de inversiune”, deși nu cunosc niciun astronom care să fi văzut 


vreodată efecte de inversiune asemănătoare celor raportate. 
Atât experienţa anterioară, cât și calculele, arată că astfel de 
iluzii optice, în care stelele se deplasează pe un arc atât de 
mare al boitei cerești, pur și simplu nu pot fi produse de 
inversiuni termice. 

Nu doar ofiţerii de poliţie au raportat fenomenul. Ceea ce 
urmează este transcrierea directă a unui memoriu al Proiectului 
Blue Book. În primele ore ale dimineţii de 1 august 1965, 
locotenentul Anspaugh, care era de serviciu la sediul Proiectului, 
a înregistrat următoarele apeluri telefonice: 


„1,30 a.m. - Căpitanul Snelling, de la postul de comandă al 
Forţelor Aeriene de lângă Cheyenne, Wyoming, a chemat pentru 
a comunica faptul că la staţia locală de radio au fost primite 15- 
20 de telefoane semnalând deasupra orașului un mare obiect 
circular care emitea diverse culori, dar niciun sunet. Doi ofițeri și 
un controlor aerian de la bază au raportat că, după ce a fost 
văzut chiar deasupra bazei, obiectul a început să se deplaseze 
rapid către nord-est. 

2,30 a.m. - Colonelul Johnson, comandantul Bazei Forţelor 
Aeriene Francis E. Warren de lângă Cheyenne, Wyoming, a 
chemat Dayton pentru a anunţa că ofițerul comandant al 
depozitului armatei de la Sioux a văzut cinci obiecte la 1,45 a.m. 
Şi a raportat o pretinsă formaţie de două OZN-uri, semnalate 
anterior deasupra zonei E. La 1,49 a.m., membri ai zborului E au 
raportat că văd ceva ce părea să fie formaţia raportată de 
zborul G, la 1,48 a.m. Două echipe de securitate de la zborul E 
au fost trimise să cerceteze. 

2,50 a.m. - Au fost văzute alte nouă OZN-uri și, la 3,35 a.m., 
colonelul Williams, ofiţerul comandant al depozitului armatei 
Sioux de la Sydney, Nebraska, a raportat cinci OZN-uri, 
îndreptându-se către est. 

4,05 a.m. - Colonelul Johnson a chemat din nou Daytonul, 
pentru a comunica faptul că la 4,00 a.m. Zborul Q a raportat 
nouă OZN-uri: patru la nord-vest, trei la nord-est și două 
deasupra localităţii Cheyenne. 

4,40 a.m. - Căpitanul Howell, de la postul de comandă al 
Forțelor Aeriene, a chemat Dayton și Agenţia de 
Contrainformaţii a Apărării pentru a raporta că o echipă a 
Comandantului Strategic Aerian aflată în zona H-2 a raportat la 


ora 3,00 a.m. Un OZN alb și oval chiar deasupra ei. Mai târziu, 
Postul Comandamentului Strategic Aerian a transmis 
următoarele: Baza Forţelor Aeriene Francis E Warren raportează 
(Zona B-4, 3,17 a.m.) un OZN la 90 de mile est de Cheyenne, 
coborând cu mare viteză, oval și alb, cu linii albe pe flancuri și o 
lumină roșie strălucind intermitent în centru, deplasându-se 
spre est; s-a raportat că a aterizat la 10 mile est de zonă. 

3,20 a.m. - Şapte OZN-uri raportate la est de zonă. 

3,25 a.m. - Zona E a raportat șase OZN-uri în formaţie 
verticală. 

3,27 a.m. - G-1 a raportat un OZN înălțându-se; în același 
timp, E-2 a raportat că alte două OZN-uri se adăugaseră celor 
șapte, formând un total de nouă. 

3,28 a.m. - G-1 a raportat un OZN coborând, îndreptându-se 
spre est. 

3,32 a.m. - Aceeași zonă observă un OZN înălțându-se și 
rămânând staționar. 

3,40 a.m. - Zona G a raportat un OZN la 70° azimut și unu! la 
120°. Trei au venit apoi de la est, s-au așezat în formaţie 
verticală, au trecut printre celelalte două, toate cinci 
îndreptându-se spre vest.” 


Când l-am întrebat pe maiorul Quintanilla ce s-a întreprins cu 
privire la investigarea acestor rapoarte, mi-a răspuns că 
obiectele nu erau decât niște stele! Cu alte cuvinte, 
Comandamentul Strategic Aerian, răspunzător de apărarea ţării 
în caz de atacuri aeriene, era condus de o banda de 
incompetenţi care au confundat stelele cu navele străine. 
Aceștia sunt oamenii cărora le-ar putea reveni într-o zi 
răspunderea de a purta un război nuclear. 

Pentru unii, astfel de incidente pot constitui o mărturie 
concludentă și prima facie!!* că ipoteza paravanului era corectă, 
pentru că niciun grup investit cu responsabilităţi atât de 
serioase în sistemul defensiv al ţării n-ar fi putut fi atât de 
stupid. 

Pe de altă parte, conducătorul ipoteticei noastre echipe 
angajate în dezbatere ar putea aduna un număr și mai 
impresionant de dovezi pentru a conchide tocmai contrariul: că 
întreaga operaţiune Blue Book a fost un eșec datorat premisei 

categorice că lucrurile incredibile raportate nu puteau avea o 
bază reală. În definitiv, ştiinţa înţelege lumea fizică foarte bine și 
știe ce este posibil și ce nu. Deoarece comportarea OZN-urilor 
nu corespundea în mod evident acestei imagini științifice a 
lumii, ele trebuiau să fie neapărat născociri produse într-un fel 
sau altul. 

Colaborarea mea cu Blue Book mi-a arătat clar că Proiectul a 
manifestat rareori vreun interes științific în problema OZN. În 
mod cert, el nu și-a îndreptat atenţia către ceea ce ar fi trebuit 
să considere drept problema centrală a fenomenului OZN: există 
un proces fizic sau psihologic sau chiar paranormal încă 
necunoscut care generează acele rapoarte OZN ce rezistă unei 
filtrări serioase și continuă să rămână enigmatice? 

O astfel de lipsă de interes dezminte orice acuzaţie de 
„paravan”; ei pur și simplu nu-și dădeau osteneala. Există și un 
alt argument în favoarea acestui punct de vedere: ofiţerii 
subalterni (și toţi șefii Proiectului Blue Book erau astfel - în 
general căpitani sau maiori, dintre care doi au fost făcuţi până la 
urmă locotenenţi-colonei, dar niciodată colonei plini), urmăreau 
mai ales două lucruri: avansarea și pensionarea timpurie. lată 
de ce, în problemele controversate, întotdeauna se socotea că e 
mult mai înţelept să nu „fluieri în biserică”, să fii pe placul 
ofițerilor superiori mai degrabă decât să dai naștere la discuţii. 
Astfel, când ofiţerii superiori, care nu cunoșteau faptele, dar 
erau încorsetațţi în tiparul rigid al gândirii militare transmise de 
sus, dădeau de înţeles în orice problemă controversată (OZN 
sau altceva) care era „modul just” de a gândi, niciun ofiţer 
subaltern n-ar fi îndrăznit să se opună sau chiar să discute, dacă 
n-ar fi fost 99°/o sigur că poate dovedi că dreptatea este de 
partea lui în respectiva controversă - și încă repede! 

Deoarece Pentagonul se pronunţase în termeni preciși asupra 
OZN-urilor, niciun ofițer de la Blue Book a cărui minte militară 
era preocupată de o avansare convenabilă n-ar fi primejduit 
această avansare, chiar dacă avea păreri personale în privinţa 
fenomenului. 

Încă un element împotriva teoriei paravanului. Fluctuaţia de 
personal în biroul Blue Book era destul de mare. Mai devreme 
sau mai târziu, ofițerul comandant se retrăgea - și tocmai când 
avea șanse de promovare sau pensionare, dacă știa să se 
descurce. Din 1952 până la 1969, Proiectul a fost condus pe 


rând de căpitanul Ruppelt (care nu și-a făcut cunoscute opiniile 
decât după ce a părăsit Forţele Aeriene), căpitanul Hardin (care 
avea ambiția de a deveni agent de bursă), căpitanul Gregory 
(pentru care avansarea era alfa și omega existenţei), maiorul 
Friend și, în cele din urmă, maiorul Quintanilla, care a rămas cel 
mai mult în acest post. Dintre toţi ofițerii cu care lucrat la Blue 
Book, l-am respectat mai ales pe colonelul Friend. Oricare ar fi 
fost vederile sale personale, el era un om cu adevărat realist și, 
fiind situat într-un loc de unde putea să aibă o vedere de 
ansamblu, recunoștea limitările la care era supus Proiectul, dar 
s-a comportat cu demnitate și cu o totală lipsă a acelei 
îngâmfări care-i caracteriza pe mulţi dintre ceilalţi șefi ai 
Proiectului Blue Book. 

Fiecare poate deci să conchidă că Blue Book a fost un 
paravan sau doar un eșec. Oricum, eșecul și ruptura totală erau 
evidente în ceea ce privește relaţiile cu comunitatea științifică. 
Membrii acestei comunităţi erau, desigur, adepţii ipotezei 
percepţie greșită-iluzie (nu era nevoie de un schimb de idei cu 
Blue Book, care împărtășea aceeași opinie) și unii dintre ei 
găseau accente pline de indignare pentru a-i denunța pe autorii 
rapoartelor OZN. Această perioadă a istoriei fenomenului a avut 
multe din aspectele unei moderne vânători de vrăjitoare. 

Dar Blue Book nu mai există și dispariţia lui a dat naștere 
întrebării: cui i se pot raporta acum observaţiile OZN? Este 
incontestabil că astfel de observaţii continuă sa aibă loc (și să 
fie raportate neoficial), după cum o poate demonstra orice 
serviciu de tăieturi din presă care urmărește micile ziare locale 
și publicaţiile de circulaţie restrânsă. În momentul în care scriu 
aceste rânduri, nu există niciun guvern sau agenţie oficială 
cărora să le poată fi trimis un astfel de raport." 

In lume sunt multe organizaţii care acceptă cu aviditate 
rapoarte OZN, adesea cu prea multă aviditate și prea puţin spirit 
critic, ca să aibă material pentru publicaţiile lor. În ultimii 
douăzeci de ani, sute de astfel de organizaţii particulare au fost 
create în multe părți ale globului, cu deosebire în Franţa, Anglia, 

Germania, Japonia, Italia, Australia, unele ţări din America 
Latină și, desigur, în Statele Unite. Multe din acestea au avut o 
viaţă scurtă, dar fiecare în felul său a fost un recipient al 
rapoartelor OZN cu un spectru larg de credibilitate și seriozitate. 
Cele mai multe s-au mulțumit să primească rapoarte, 
preocupându-se prea puţin de selecţia lor și de efectuarea unei 
investigaţii serioase. In general, asta nu s-a datorat lipsei de 
interes sau de pricepere (deși unele grupuri nu aveau nici cele 
mai elementare noţiuni de metodologie științifică), ci lipsei de 
fonduri și de timp. 

Aceste organizaţii au publicat deseori buletine mai mult sau 
mai puţin consistente. Nu o dată era vorba de simple foi 
șapirografiate și cele mai multe au avut o viaţă chiar mai scurtă 
decât organizaţiile care le patronau. Au existat și mai există 
câteva publicaţii care nu depind de niciun grup privat de 
investigaţii. Printre acestea se distinge „Flying Saucer 
Review”!", care apare la Londra din 1954. Ea reprezintă un 
adevărat tezaur de rapoarte OZN, dintre care unele au fost 
cercetate destul de amănunţit, dar majoritatea au valoarea 
medie a rapoartelor din arhiva Blue Book. Cititorul încearcă un 
puternic sentiment de frustrare la lectura unor astfel de 
rapoarte; la fiecare caz, cititorul scrupulos ar dori mai multe 
amănunte, dar le găsește rareori. Din păcate, nicio publicaţie nu 
se bucură de un astfel de sprijin financiar, încât să-i îngăduie să- 
și consacre paginile detaliilor care-i interesează pe relativ puţinii 
investigatori serioşi. Abonaţii acestor publicaţii se mulțumesc, în 
general, cu relatări sumare; înclin chiar să cred că pentru unii 
dintre ei contează doar frisonul provocat de istoriile incredibile. 

In Franța există două publicaţii foarte cunoscute: 
„Phenomenes Spatiaux” și „Lumieres dans la nuit”. Ele servesc 
ca organ de presă pentru grupurile de investigatori devotați - 
mai ales din Franţa - care s-au ocupat în liniște de strângerea 
unor date de bună calitate, într-un mod poate mai sistematic 
decât grupurile din alte părți ale lumii. Astfel de grupuri își 
cheltuiesc de bunăvoie timpul și fondurile limitate în depistarea 

neobosită și interogarea abilă a martorilor OZN. Australia, Noua 
Zeelandă, Japonia, Canada, Suedia și Italia sunt câteva din 
celelalte ţări în care apar publicaţii și buletine OZN. Ar fi 
necesară o organizaţie internaţională care să acţioneze ca un 
birou de centralizare a acestor publicaţii și a conţinutului lor. S-a 
sugerat în mai multe ocazii ca Naţiunile Unite, poate UNESCO, 
să acţioneze în acest sens, dar până acum fără niciun rezultat. 

În Statele Unite există doar două organizaţii particulare 
viabile de investigații OZN. Cea mai veche dintre acestea, APRO 
(Aerial Phenomena Research Organization!18) care se află acum 
în Tucson, Arizona, a luat ființă în Wisconsin, în 1952. APRO a 
desfășurat o excelentă activitate de colecţionare a informaţiilor 
OZN, al căror rezumat a fost publicat în Buletinul APRO. 

Patru ani după nașterea organizaţiei APRO, la Washington, 
D.C., a fost creat NICAP (Naţional Investigating Commitee for 
Aerial Phenomena!!?) care a ajuns să aibă un număr și mai mare 
de membri. Ambele organizaţii au suferit de lipsa unui sprijin 
financiar, ceea ce nu le-a îngăduit să întreprindă investigaţii 
costisitoare. APRO are o mai largă audienţă internaţională, după 
cum o demonstrează numărul considerabil de consultanţi și 
asociaţi străini. 

Deși ambele organizaţii sunt, în intenţie, culegătoare de 
informaţii OZN, printre membrii lor se află, în mod inevitabil, 
persoane superentuziaste și lipsite de spirit critic, pasionate de 
OZN-uri. Totuși, nici APRO, nici NICAP nu sunt organizaţii 
„excentrice”, în niciun sens al cuvântului, și au mulţi membri 
serioşi, dintre care mulţi cu pregătire tehnică și științifică 
deosebită. 

Foarte puţine rapoarte asupra acelorași observaţii se aflau și 
în arhiva Blue Book, și în cele ale APRO sau NICAP. Dr. Saunders 
a remarcat, strângând rapoarte pentru avortatul program de 
tratament informatic al Comitetului Condon, că singurele 
rapoarte comune erau cele privind cazurile cărora li se făcuse 
mare publicitate. Altminteri, cele trei organizaţii aveau arhive 
OZN cu totul diferite. 

Acum, când Blue Book nu mai există, sunt întrebat deseori 
dacă într-adevăr Forţele Aeriene nu se mai ocupă de problema 


118 Organizaţia de cercetare a fenomenelor aeriene (n. trad.). 
119 Comitetul naţional de investigaţii pentru fenomenele aeriene (n. 
trad.). 


OZN. Răspunsul este probabil cuprins într-o scrisoare oficială a 
Pentagonului, scrisă după încetarea activităţii proiectului Blue 
Book: 


„Comandamentul Apărării Spațiului Aerian (ADC) are 
responsabilitatea apărării spațiului aerian al Statelor Unite... In 
consecință, ADC se ocupă de fenomenele aeriene necunoscute 
raportate în orice fel și dispozițiile publicației comune pentru 
armată, marină şi aviație (JANAP-146) prevăd modul de 
prelucrare a rapoartelor primite din surse nemilitare.” 


În JANAP-146 E, document actualmente în vigoare, sunt 
enunțate explicit dispozițiile și instrucțiunile privind raportarea 
obiectelor necunoscute reperate în văzduh de personalul militar. 
Trebuie să ne amintim, totuși, că militarii sunt interesați în 
primul rând de avioanele neidentificate și îndeosebi de cele care 
ar putea fi străine. Astfel de avioane sunt în mod cert obiecte 
zburătoare neidentificate, deși nu corespund definiţiei folosite în 
această carte. Nu există nicio îndoială că sunt avioane (deci 
obiecte zburătoare) și că originea lor este neidentificată. 

În îndelungata mea colaborare cu Blue Book, am avut câteva 
întâlniri foarte interesante cu martori OZN, alte întâlniri la fel de 
interesante, dar mai puţin plăcute, cu personalul militar și am 
văzut din interior cum funcţionează un proiect pseudoștiinţific. 
Blue Book era în mod esenţial o operaţie închisă, în care A 
vorbea cu B, B vorbea cu C și C vorbea cu A. Aportul grupurilor 
științifice din exterior era minim. Se poate concepe că, în felul 
său închistat și oficial, Proiectul era lăsat să se agite în timp ce, 
în altă parte, atenţia era concentrată asupra câtorva cazuri 
selecționate care poate că n-au trecut niciodată prin canalele 
Blue Book. Pur și simplu nu știu. In situația mea de consultant 
periodic, nu mi s-au încredinţat niciodată secretele înaltelor 
oficialități ale Pentagonului în legătură cu aceste probleme. 
JANAP-146 E există și rămâne în vigoare și prescrie tratamentul 
rapoartelor despre fenomenele aeriene necunoscute provenind 
din surse militare și civile. Probabil că nu e prea mult de 
adăugat. 


Ceea ce fac oamenii de știință, nu este întotdeauna știință! 


Este de datoria Științei să nu respingă fapte numai pentru că 
ele par a fi neobișnuite și pentru că nu poate să le explice. 
Atribuit lui Alexis Carrel 


La 6 octombrie 1966, Universitatea din Colorado și Forţele 
Aeriene ale Statelor Unite au ajuns la o înţelegere formală 
privind înfiinţarea unui comitet științific??? menit să studieze (și 
probabil să clarifice odată pentru totdeauna) sâcâitoarea 
problemă a OZN-urilor cu care Forţele Aeriene își bătuseră capul 
timp de 20 de ani. Acest comitet urma să fie condus de dr. 
Edward U. Condon, un reputat fizician, cunoscut datorită nu 
numai activităţii sale științifice, dar și curajului său de a-și spune 
părerea în problemele controversate. 

Doi ani mai târziu, au apărut rezultatele activităţii 
Comitetului: un raport voluminos de 937 de pagini, incoerent, 
defectuos alcătuit, consacrat mult mai puţin de jumătate 
investigării rapoartelor OZN. Raportul se deschidea cu un 
rezumat deosebit de tendenţios semnat de Condon, care evita 
cu dibăcie să menţioneze că raportul conţinea un mister 
nelămurit; comitetul nu reușise să dea explicaţii satisfăcătoare 
pentru mai mult de un sfert din cazurile examinate. 

Totuși, dacă publicul n-ar fi avut acces imediat, prin presă, 
doar la acest rezumat al raportului, care lăsa să se înţeleagă că 
problema OZN a fost „rezolvată”, ar fi puţine motive pentru 
această critică a Raportului Condon. Raportul aduce puţine 
lucruri noi. Alţii înaintea lui Condon demonstraseră că datele 
disponibile erau departe de a fi suficiente pentru a susţine 
ipoteza unor vizite extraterestre. Condon a mers numai în parte 
pe urmele celor care cunoșteau problema mai bine decât el și 
grupul său. 

Concluziile și recomandările constituie prima parte a celor 
două capitole ale rezumatului. Două afirmaţii sunt deosebit de 
edificatoare: 


120 Componenţa comitetului şi o istorie edificatoare a celor doi ani de 
existenţă a acestuia pot fi găsite în lucrarea UFOs? Yes! de David 
Saunders şi Roger Harkins (Signet Book nr. 3754). Componenţa 
comitetului fără o istorie edificatoare poate fi găsită şi în Raportul 
Condon, Studiu ştiinţific despre obiectele zburătoare neidentificate. 
Ambele cărţi trebuie citite de cei care se interesează în mod serios de 
activitatea grupului Condon. (n. a.). 


„O apreciere atentă a dosarului aflat la dispoziția noastră ne 
determină să conchidem că un studiu ulterior aprofundat al 
fenomenului OZN probabil nu poate fi justificat prin speranţa că 
va contribui la progresul științei.” 


Acesta a fost sărutul morţii pentru orice investigare ulterioară 
în numele căutării adevărului. Găsim însă și această afirmaţie, 
aruncată parcă în treacăt: 


„De aceea socotim că toate agenţiile guvernului federal, ca și 
fundaţiile particulare, trebuie să examineze propunerile de 
cercetări OZN la fel ca pe celelalte care le sunt prezentate, fără 
idei preconcepute. Deși nu credem că din astfel de cercetări ar 
putea rezulta ceva valabil, fiecare caz în parte trebuie să fie 
examinat în profunzime, potrivit caracteristicilor sale.” 


lată o manevră într-adevăr iscusită, prin care se aruncă un os 
politic eventualilor câini critici. Cu greu poate fi imaginată. O 
declaraţie mai nesinceră și fără îndoială că dr. Condon, un 
maestru al lumii politico-știinţifice, ar fi cel dintâi care să 
recunoască acest lucru. Pentru că e ușor de înţeles în ce situaţie 
s-ar afla o agenţie finanțată de guvern, mereu în criză de 
fonduri, dacă ar efectua astfel de cercetări în ciuda rezumatului 
zdrobitor al lui Condon. Toţi cei ale căror cereri de fonduri 
pentru domenii științifice consacrate au fost respinse ar scoate 
strigăte de nemulţumire și ar trimite membrilor Congresului 
scrisori, întrebând de ce au fost refuzaţi, în timp ce se 
subvenţionează „această absurdă istorie OZN”.1?! 

Restul interminabilului raport nu poate fi descris succint. El 
este o compilaţie dezlânată a unor subiecte parţial înrudite, 
fiecare tratat de un alt autor, dar câteva capitole sunt 
consacrate investigaţiilor directe ale unor cazuri OZN selectate. 


121 Ca să testez efectul recomandării lui Condon asupra agenţiilor 
guvernamentale, am prezentat două propuneri serioase de cercetare, 
una la National Aeronautics and Space Administration (N.A.S.A.) şi 
cealaltă la National Science Foundation. Ambele au fost respinse după 
o examinare sumară, nu pentru că ar fi fost lipsite de interes ştiinţific 
(cel puţin aşa se afirma în scrisorile de respingere), ci din lipsă de 
fonduri. (n. a.). 


Citite cu atenţie, acestea demonstrează că rezumatul semnat 
de Condon e mincinos. Astfel, în raport pot fi găsite multe 
pasaje incitante, ca de pildă: „In concluzie, deși explicaţiile 
convenţionale sau naturale nu pot fi desigur excluse, 
probabilitatea unor astfel de explicaţii pare mică în acest caz și 
probabilitatea implicării a cel puţin unui OZN autentic pare 
destul de mare”. Sau în altă parte: „Acesta rămâne unul dintre 
cele mai enigmatice cazuri radar și deocamdată nu se poate 
trage nicio concluzie”. larăși: „E limpede că această observaţie 
desfide o explicaţie prin mijloace convenţionale”. Altul: „Cele 
trei observaţii neexplicate desprinse dintr-o mare masă de 
rapoarte constituie o sfidare pentru analist”. Și pentru a ilustra 
și mai bine sindromul rupturii în explicaţie, prezent peste tot în 
raport, iată o remarcă revelatoare: „Această observaţie insolită 
ar trebui deci să fie inclusă în categoria unor fenomene aproape 
sigur naturale, care sunt atât de rare, încât se pare că n-au fost 
niciodată raportate înainte sau după aceea.” (Cum s-a strecurat 
acest eveniment rarisim printre cele numai 90 de cazuri din 
25.000 care ar fi putut fi examinate? Cât de multe evenimente 
„rare” similare se ascund printre cele 24.910 rapoarte rămase?) 

Teza pe care o susţine acest capitol este pur și simplu că: a) 
subiectul de studiu al Comitetului Condon a fost incorect definit 
și b) Comitetul a studiat o problemă falsă. 

OZN-ul a fost definit de Condon drept ceva care l-a 
deconcertat pe observator. Nu s-a cerut ca „OZN-ul Condon” să 
fie supus unui proces de selectare înainte de a fi admis spre a fi 
studiat ca un OZN, adică să fie un raport care a rămas 
neexplicat după o examinare temeinică efectuată de persoane 
cu o bună pregătire tehnică. Comitetul era preocupat în realitate 
să găsească o explicaţie naturală care să se potrivească fiecărui 
raport de observaţie. Obiecţia mea este că acest lucru trebuia 
făcut în procesul iniţial de selectare. Faptul că mai mult de 25°/o 
din cazurile studiate nu puteau fi atribuite unor cauze naturale 
înseamnă pur și simplu că numai 25*/0 din cazuri meritau să fie 
studiate ca OZN-uri. 

Aceste cazuri (împreună cu multe altele pe care Forţele 
Aeriene le etichetaseră ca „neidentificate”) și numai acestea ar 
fi trebuit să fie studiate în profunzime. Istoria științei a arătat că 
lucrurile care nu se potrivesc, excepţiile aparente de la regulă, 
sunt cele care indică o breșă posibilă în concepţia noastră 


despre lumea înconjurătoare. Şi acestea erau cazurile care ar fi 
trebuit studiate din mai multe puncte de vedere. Comitetul a 
preferat să examineze doar problema dacă rapoartele OZN (și 
foarte multe rapoarte ne-OZN) confirmau ipoteza că Pământul a 
fost vizitat de inteligenţe extraterestre (IET). OZN=IET era 
ecuaţia definitorie. Comitetul nu a încercat să stabilească dacă 
OZN-urile constituie într-adevăr o problemă fizică sau socială 
pentru omul de știință. Eventualitatea că rapoartele bizare 
despre OZN-uri, provenind din lumea întreagă, ar putea 
constitui „observaţii empirice realmente noi” nu a fost luată în 
consideraţie. Astfel, comitetul a studiat de fapt problema 
percepţiilor și interpretărilor greșite, ca dovezi ale unor vizite 
extraterestre. Aceasta este o problemă pentru sociologi și 
psihologi, care ar putea fi interesaţi să știe că multe mii de 
oameni nu pot să identifice planeta Venus, un meteor sau 
lumina unui avion care aterizează și le interpretează drept 
vizitatori din cosmos. 

Problema era - și rămâne - dacă fenomenul semnalat în 
rapoartele OZN provenind din peste o sută de ţări reprezintă 
ceva într-adevăr nou pentru știință, fără a ţine seama de niciuna 
din teoriile preconcepute (ca de pildă IET) ca explicaţie a 
rapoartelor. 

Nicio critică a Raportului Condon nu poate să treacă cu 
vederea modul în care au fost alese datele pentru studiu. 
Concentrându-se în mare măsură asupra cazurilor recente (40 
din cele 90 de cazuri studiate erau din anul 1967) și de 
asemenea asupra a relativ puţine din miile de cazuri disponibile, 
ei nu puteau să acorde atenţie tipurilor de observaţii efectuate 
în ultimii 20 de ani în lumea întreagă. La îndemâna comitetului 
se aflau mai mult de 12.000 de rapoarte ale Forţelor Aeriene, 
precum și multe mii din dosarele NICAP și APRO (acestea din 
urmă n-au devenit accesibile comitetului datorită în mare 
măsură lipsei de înţelegere manifestate de acesta în relaţiile cu 
APRO). Dr. Saunders a remarcat că, în studiile sale statistice 
asupra rapoartelor OZN (neincluse în Raportul Condon, 
deoarece Saunders a fost înlăturat din comitet), el a găsit puţine 
puncte comune între dosarele Forţelor Aeriene și cele ale NICAP- 
ului, în afară de cazurile cărora li se făcuse mare publicitate. 
După cum cunosc eu dosarele APRO, cred că situaţia este 
aceeași. 


Astfel, deși ideea folosirii cazurilor recente putea fi susținută, 
valabilitatea acestui procedeu se bazează pe presupunerea că 
acestea (și încă 50) erau reprezentative pentru cele 25.000 
existente în diferite dosare. Or, de exemplu, numai câteva 
dintre cazurile folosite în cartea de faţă pentru a construi 
prototipurile diferitelor categorii au fost studiate de comitet și 
niciunul dintre acestea n-a fost explicat. (îmi dau seama că 
demonstraţia mea s-ar putea încheia cu succes în acest 
moment.) 

Raportul Condon nu a stabilit nimic. Totuși, citit cu atenţie, el 
constituie un argument destul de puternic în favoarea studierii 
fenomenului OZN, ţinând seama de timpul scurt și de faptul că 
grupul de specialiști în diferite discipline n-aveau cunoștințe 
anterioare despre subiect. 

Unele informaţii asupra felului cum a luat ființă Comitetul 
Condon sunt necesare pentru a-i înţelege comportarea. Intr-un 
sens, se poate spune că originea lui trebuie căutată în „gazul de 
mlaștină”. Când, în 1966, am sugerat că gazul de mlaștină ar 
putea fi cauza acelora dintre numeroasele observaţii din 
Michigan, de la Dexter și Hillsdale, în care au fost semnalate 
lumini slabe deasupra regiunilor mlăștinoase (explicaţia nu 
urmărea să acopere întregul spectru al relatărilor din acea zonă 
și din acel moment), gazul de mlaștină a devenit un termen 
familiar și un sinonim umoristic obișnuit al OZN-urilor. OZN-urile, 
gazul de mlaștină și eu însumi am fost ridiculizaţi în presă și am 
devenit subiectul multor caricaturi excelente (posed o întreagă 
colecție). Dacă în vremea aceea ar fi sosit un raport despre un 
OZN observat în Sahara, cred că ar fi fost atribuit tot gazului de 
mlaștină. 

Cetăţenii de treabă din Michigan n-au savurat batjocura care 
lua proporţii și doi membri ai Congresului, Weston Vivian, 
deputat democrat din Ann Arbor și Gerald Ford, liderul 
minorităţii republicane, au cerut o audiere în cadrul Congresului 
în legătură cu această problemă.” Câteva fragmente din 
înregistrarea audierii sunt revelatoare: 


„PREȘEDINTELE (L. MENDEL RIVERS): Doctore Hynek, aveţi 
ceva de declarat? 


122 Audiere în faţa Comitetului pentru serviciile armatei al Camerei 
Reprezentanţilor, al 89-lea Congres, 5 aprilie 1966, nr. 55 (n. a.). 


HYNEK: Domnule Președinte, presa m-a tratat într-un mod nu 
prea politicos. 

PREȘEDINTELE: Ar trebui să fiţi președintele acestui comitet. 

HYNEK: Presa m-a descris ca pe o „marionetă a Forţelor 
Aeriene” și a afirmat că eu spun numai ceea ce Forţele Aeriene 
îmi cer să spun. Aș vrea să citesc în faţa comitetului o 
declaraţie... care în mod cert nu mi-a fost dictată de Forţele 
Aeriene. 

PREȘEDINTELE: În acest moment, vă rog să cuplaţi difuzorul. 

HYNEK....incidente de felul celor pe care presa le-a relatat din 
Michigan nu sunt neobișnuite. Numai că incidentele de la Dexter 
și Hillsdale, deși fără prea mare semnificaţie științifică, au trezit 
un interes național. Ei bine, incidente similare, și unele mult mai 
stranii, se întâmplă de mulţi ani... În ciuda aparentei stupidităţi 
a subiectului, mi-am dat seama că aș trăda responsabilitatea 
mea științifică față de Forţele Aeriene, dacă nu aș atrage atenţia 
că întregul fenomen OZN ar putea avea aspecte care să-l facă 
demn de atenţia oamenilor de știință... Sunt bucuros că apariţia 
mea în faţa acestui comitet îmi oferă prilejul de a-mi repeta 
recomandările. În esenţă, părerea mea este că masa datelor 
acumulate din 1948... merită să fie cercetată îndeaproape de un 
juriu civil format din specialiști în științele fizice și sociale și că 
ar trebui să se ceară acestui juriu să examineze problema OZN 
în mod critic, cu scopul precis de a stabili dacă există într- 
adevăr o problemă majoră. 

PREŞEDINTELE: Spuneţi că nu puteţi să nesocotiţi aceste 
rapoarte, să-i ridiculizaţi pe autorii lor. Sunt oameni cu un înalt 
simţ al responsabilităţii, având poziţii sociale diverse. [E 
interesant faptul că președintele a folosit exact acești termeni. 
Cu puţin timp înainte, el ne spusese că soţia sa se interesa de 
fenomenul OZN]... lar în această dimineaţă ne spuneţi că ar 
trebui să se înființeze un juriu alcătuit din oameni de știință, 
autorizat de Forţele Aeriene, în fața căruia să poată fi aduse 
aceste probleme și care să întocmească un raport? 

HYNEK: Da, domnule. Aceasta ar fi esența declaraţiei mele. 
Totuși, secretarul Brown mi-a luat-o înainte, menţionând că 
Scientific Advisory Board?” a recomandat același lucru.” 


Cu numai câteva săptămâni înainte, un comitet special al 


123 Biroul ştiinţific de avizare (n. trad.). 


Biroului științific de avizare, sub președinția dr. Brian O'Brien, 
recomandase printre altele: „Trebuie încheiate contracte cu 
câteva universităţi bine alese, care să furnizeze echipe științifice 
pentru a investiga prompt și în profunzime anumite observaţii 
OZN selectate... Universitățile trebuie alese astfel încât să 
asigure o bună repartizare geografică...” 

Înfiinţarea comitetului O'Brien fusese cerută printr-o scrisoare 
a generalului maior E.B. LeBailly, director al Serviciului de 
informaţii USAF!?%, care conchidea: 


„În consecinţă, se cere să fie organizată... o comisie științifică 
menită să examineze activitatea Proiectului Blue Book... și să 
indice Forţelor Aeriene îmbunătățirile necesare... 

Doctorul J. Allen Hynek, directorul Observatorului Dearbon de 
la Northwestern University, este consultantul științific al 
Proiectului Blue Book. El și-a exprimat acordul de a colabora cu 
o astfel de comisie, pentru a situa această problemă într-o 
perspectivă reală. Dr. Hynek a discutat această problemă cu dr. 
Winston Markey, fostul director al serviciilor științifice ale 
Forțelor Aeriene.” 


Cu puţin înainte, primisem o scrisoare de la locotenent- 
colonelul J.F. Spaulding de la Oficiul de informaţii al Forţelor 
Aeriene, cu privire la această problemă, la care am răspuns: 


„Am reflectat îndelung asupra scrisorii dumneavoastră din 13 
august 1965, în care vă refereațţi la ideea de a studia împreună 
cu Academia Naţională de Științe posibilitatea ca ea să 
examineze problema OZN... În primul rând, ideea ca o 
organizaţie civilă să ajute Forţele Aeriene în problema OZN, fie 
colaborând cu ele, fie luând totul asupra sa, nu este nouă. Eaa 
fost emisă de mai multe ori în ultimii 18 ani. În 1952, Battelle 
Memorial Institute, din Columbus, a primit sarcina de a efectua 
un studiu statistic al rapoartelor OZN existente atunci. Nu mi s-a 
cerut să contribui în calitate de consultant, dar în perioada în 
care colonelul Friend era șeful Proiectului Blue Book am 
organizat împreună o comisie de experți știinţifici de la Wright 


124 Forţele Aeriene ale Statelor Unite. (n. trad.). 


Field, care se întrunea regulat pentru a ajuta la evaluarea 
rapoartelor. Dacă îmi amintesc bine... [am inclus] un psiholog și 
chiar un preot militar! Dar, întrucât era vorba de un efort intern, 
fără sprijin de sus, comisia a avut o viaţă scurtă. 

Și mai târziu SAFOI sau echivalentul lui a considerat util să 
ducă tratative cu NASA și NSF!” pentru a obţine un sprijin 
similar, dar după câteva întâlniri... nu s-a realizat nimic. Cu 
excepţia unei încercări ulterioare de a determina Brookings 
Institution să se ocupe de acest subiect, problema a rămas 
totdeauna în seama Forţelor Aeriene și aș spune că va rămâne 
probabil așa... 

lată de ce consider... că o comisie de oameni de știință civili... 
să fie invitată să examineze [problema OZN] în mod critic, cu 
scopul precis de a stabili dacă există realmente o problemă 
majoră... Comisia ar trebui să fie una activă... ai cărui membri 
să fie dispuși să efectueze un număr însemnat de lucrări acasă, 
între ședințe. 

Aș fi dispus, bineînţeles să sprijin un astfel de juriu pe cât mi- 
ar sta în putinţă și aș fi dispus chiar să obţin un scurt concediu 
de la universitatea mea, dac asta ar ajuta la situarea problemei 
într-o perspectivă justă.” 


Copii după această scrisoare au fost trimise doctorului 
Winston Markey, directorul serviciilor științifice ale Forţelor 
Aeriene și doctorului Harold Brown, secretarul Forţelor Aeriene. 
Folosirea unor fraze asemănătoare, dacă nu identice, în 
scrisoarea adresată de generalul maior Lebailly, câteva 
săptămâni mai târziu, Biroului științific de avizare dovedește că 
scrisoarea mea a fost cel puţin citită acolo unde se cuvenea. 

Așa s-a ajuns ca (după mai multe încercări nereușite de a 
încredința studiul OZN unei Universităţi a lvy League) 
Universitatea din Colorado să accepte provocarea la 6 
octombrie 1966. Nu se prevedea ca eu să fiu membru al 
grupului de studiu, poate pentru că acesta trebuia să fie alcătuit 
numai din oameni care nu știau nimic despre subiect și, deci, 
puteau să privească lucrurile cu ochi proaspeţi. Acest criteriu 
aparent lăudabil conţinea o primejdie intrinsecă; era, într-un 
sens, ca și cum ai cere unui grup de novici în arta culinară să 

arunce o privire proaspătă asupra a ceea ce se cheamă baute 
cuisine??? și să deschidă un restaurant de mâna-ntâi. 

Am înţeles, totuși, raţiunea acestui procedeu și iniţial am fost 
încântat de perspective. Imi amintesc de o reuniune foarte 
plăcută în casa dr. Franklin Roach, unul dintre membrii 
comitetului și vechiul meu coleg astronom, reuniune la care au 
luat parte dr. Condon și alți câţiva membri ai comitetului. Părea 
să domnească un spirit de aventură, ca înaintea plecării într-o 
lungă călătorie. Mi-am dat seama totuși, încă din seara aceea, 
că dr. Condon are o atitudine fundamental negativă (și mai 
pronunţată la doamna Condon), dar am crezut că era doar 
scepticismul natural al omului de știință care nu examinase încă 
datele. Nu bănuiam atunci cât de sărace și cât de prost 
selectate aveau să fie aceste date. 

Nu mult după aceea, când comitetul își începuse lucrările, mi- 
au parvenit zvonuri neliniștitoare, întâi de la unul, apoi de la 
altul dintre prietenii mei din cadrul Proiectului Colorado. Păreau 
să întâmpine dificultăţi serioase în definirea problemei: cei trei 
psihologi aveau păreri foarte diferite despre ceea ce trebuia să 
studieze comitetul. Unul dintre ei pretindea că oamenii „aveau 
doar viziuni” și nu accepta nicio clipă ideea că ar putea fi 
implicat un fenomen fizic real, meritând să fie studiat. În 
chestionarul său, el consacrase o singură pagină elementelor 
observaţiei și 20 reacţiilor psihologice ale observatorului. 

Un alt psiholog era cucerit de ideea că întreaga problemă 
OZN constă în ipoteza IET. Un altul, de acord cu această teorie, 
susținea imposibilitatea de a distinge IET, dacă există, din 
mulţimea de cazuri „amestecate”. 

Unul dintre fizicieni a propus folosirea unei camere stereo- 
fotografice cu o grilă de difracție montată pe unul dintre 
obiective, pentru a se putea determina spectrul luminos al OZN- 
urilor. El nu știa că aceeași idee fusese propusă și aplicată pe 
scară redusă, în 1954, de dr. Joseph Kaplan, unul dintre 
organizatorii Anului Geofizic Internaţional. Eu demonstrasem 
puţin după aceea, prin experienţe concludente, că acest 
procedeu era corespunzător doar în cazul luminilor extrem de 
strălucitoare. Am și acum o cameră stereo Videon cu care 
fuseseră dotate în vremea aceea bazele aeriene, amintire uitată 
a „vechilor timpuri” ale OZN-urilor. Cam puţin pentru o „privire 

proaspătă” asupra subiectului. 

Dr. Saunders a considerat că ipoteza IET trebuie plasată în 
centrul dezbaterii. Era, desigur, atitudinea cea mai spectaculară, 
chiar dacă nimic din materialul supus analizei nu demonstra că 
această ipoteză ar fi constituit într-adevăr cheia problemei. 
Totuși, definind-o drept chestiunea centrală în privinţa OZN- 
urilor, comitetul se conforma unei opinii larg răspândite. În 
mintea publicului, OZN-urile sunt virtual sinonime cu oaspeţii 
din cosmos, consideraţi în general ca „omuleţi verzi”. 

Cu toate acestea, calea lui Saunders de abordare a problemei, 
odată definită și adoptată, era excelentă: În cursul „punerii în 
temă” a Comitetului Condon, pe care Jacques Vallée și cu mine 
am fost invitaţi să o facem în primele săptămâni ale existenţei 
sale, amândoi am cerut insistent ca, după o evaluare prealabilă, 
toate datele disponibile, îndeosebi cele din fișierul Forţelor 
Aeriene, să fie pregătite astfel încât computerele electronice să 
poată fi utilizate pentru analiza lor. Saunders a început să 
„computerizeze” datele disponibile și, în momentul când a fost 
îndepărtat din comitet, avea mai multe mii de cazuri înregistrate 
pe bandă magnetică. (Acum, când scriu, el are cam 30.000 de 
cazuri pe bandă, disponibile pentru o analiză complexă.) 
Deoarece Saunders a „rupt-o” cu Condon, nimic din lucrările 
sale statistice nu a fost inclus în Raport, care și-a „satisfăcut” 
cititorii prin analiza a numai 90 de cazuri, multe dinainte 
cunoscute și multe necorespunzând definiţiei OZN adoptată aici. 
Totuși, Vallée și cu mine pledasem în fața comitetului, rugându-l 
să caute trăsăturile comune miilor de rapoarte, ceea ce era 
esenţial pentru a avea o perspectivă globală a problemei OZN. 
Numai așa puteau ei să afle ce fel de lucruri era raportate și de 
cine. In loc să procedeze astfel, Comitetul Condon a extras o 
serie de mostre de cazuri extrem de disparate, fără să știe care 
era locul acestor cazuri în tabloul general. Erau ele într-adevăr 
reprezentative pentru rapoartele nedescifrate? 

Comitetul și-a pierdut mult timp căutând pe dibuite o 
metodologie. Deși Raportul este intitulat „studiu științific asupra 
obiectelor zburătoare neidentificate”, a fost el într-adevăr 
științific? Sau ar fi putut fi? Se pot oare aplica fenomenului OZN 
metodele obișnuite ale științei, atât de eficiente în domeniile în 
care experienţele sunt repetabile în condiţii controlabile de 
laborator? 


S-a spus că nu subiectul, ci metodele folosite sunt cele care 
stabilesc dacă un studiu este sau nu științific. În general, acest 
lucru poate fi acceptat, dar este valabil în acest domeniu 
particular - fenomenul OZN? Admiţându-se că „cele mai bune” 
rapoarte OZN sunt povești incredibile relatate de persoane 
demne de încredere, cum pot fi ele studiate altfel decât 
analizându-le, clasificându-le și exprimând în termeni mai exacţi 
și mai coerenţi ceea ce era deja cuprins în raport? Ce puncte de 
vedere noi, ce noi dovezi pot fi aduse în afara unor detalii 
suplimentare care nu fac decât să amplifice caracterul incredibil 
al relatării? 

Metoda științifică acceptată este folosită în general pentru 
examinarea unei ipoteze. Alfa și omega metodei științifice 
constă în relaţia „dacă - atunci”. Dacă asta este așa, atunci va 
urma aceea, și ipoteza n-are nicio valoare decât dacă „atunci” e 
verificabil, putându-se demonstra că e adevărat sau fals. 
Deosebit de importantă este posibilitatea de a se demonstra 
fără echivoc că o ipoteză e falsă. Există un experiment crucial 
sau o observaţie care dovedesc falsitatea ipotezei? Dacă nu, 
cum se poate face deosebirea între o ipoteză și alta? 

Comitetul Condon a hotărât să examineze ipoteza IET, și 
anume, dacă OZN-urile erau o dovadă solidă a unor vizite 
extraterestre. Cum se poate demonstra că această ipoteză e 
falsă? Am putea să instalăm o reţea de staţii de observare 
perfecţionate și să nu apară OZN-uri. Este o dovadă negativă? 
Nu. Se poate spune oricând că OZN-urile dirijate de IET știau că 
sunt așteptate și au evitat capcana. 

Desigur, Comitetul Condon nu a găsit explicaţii măcar parţial 
satisfăcătoare pentru aproape o treime din cazurile studiate. 
„Experţii” au fost puși în încurcătură. Ce ne poate spune acest 
fapt despre ipoteza IET? Nimic. Sunt multe explicaţii posibile, în 
funcţie de îndrăzneala presupunerilor iniţiale. De exemplu, dacă 
se postulează existenţa unor alte lumi decât cea fizică (lumi 
astrale sau eterice), pot fi explicate cu ușurință toate enigmele 
OZN-urilor. Dar cum poţi stabili că ipoteza este adevărată? Dacă 
nu ai o metodă operaţională pe care s-o folosești în acest scop, 
asta nu e știință. lpotezele rămân ipoteze și noi rămânem cu 
„cele 72 de secte care se războiesc între ele”. 

Chiar dacă Comitetul Condon ar fi avut la dispoziție mult mai 
multe date, problema ar fi fost imposibil de rezolvat. Singura 


ipoteză pe care putea s-o examineze în mod fructuos era: există 
un fenomen, descris în rapoartele OZN, care nu poate fi explicat 
actualmente potrivit legilor fizicii. Se poate dovedi cu ușurință 
că această ipoteză este falsă, explicându-se, potrivit legilor 
fizicii, cele aproximativ 30 de cazuri pe care comitetul n-a putut 
să le rezolve în mod satisfăcător și, desigur, multe sute de alte 
cazuri necercetate de grupul Condon. Chiar și atunci, ar putea fi 
prezentate oricând noi cazuri, spunându-se: „lată, pe acesta nu 
l-aţi explicat”, dar e evident că dacă un număr determinat n de 
cazuri (propuse de un grup de adevăraţi specialiști în materie, 
care le-a supus unei selecţii riguroase pentru a exclude efectiv 
păsările, baloanele, avioanele, meteorii, planetele etc.) poate fi 
explicat astfel, problema e închisă, dacă nu sunt prezentate 
date noi și diferite de celelalte. Dimpotrivă, dacă acele cazuri 
oferite spre examinare nu pot fi explicate, există în mod 
evident, aproape prin definiţie, un fenomen care nu poate fi 
explicat potrivit legilor actuale ale fizicii. 

O lectură atentă a Raportului arată că, fără să-și dea seama, 
comitetul a dat multă apă la moară ipotezei inexplicabilităţii, în 
timp ce se lupta cu ipoteza IET. După cum au recunoscut ei 
înșiși, „experțţii” au fost într-adevăr puși în încurcătură de multe 
dintre relativ puţinele cazuri examinate și nimic nu ne 
îndreptățește să credem că ar fi ajuns la vreun rezultat dacă ar 
fi încercat să rezolve alte cazuri, cărora cercetători mai versaţi 
nu izbutiseră să le dea o explicaţie naturală. 

După părerea mea, este cât se poate de regretabil că, 
devenind publice, anumite evenimente au dus la concedierea 
dr. Saunders. Activitatea comitetului ar fi urmat desigur un curs 
diferit dacă el ar fi rămas și dacă sfaturile sale ar fi fost 
acceptate. Chiar dacă și-ar fi concentrat atenţia asupra 
verificării ipotezei IET, dr. Saunders ar fi înţeles curând că, în 
timp ce această ipoteză nu putea fi nici confirmată, nici 
infirmată, ipoteză „inexplicabilităţii în temeiul legilor actuale ale 
fizicii” era evidentă. 

Dr. Condon era conștient, desigur, de importanţa muncii lui 
Saunders în cadrul Proiectului Colorado, de vreme ce, înainte de 
a-l concedia, când ceruse fonduri suplimentare (259.146 dolari, 
pe lângă cei 313.000 aprobaţi iniţial), el scrisese în propunerea 
sa oficială: 


„Dr. Saunders are multe responsabilităţi. El a dirijat 
achiziționarea, catalogarea și organizarea arhivei observaţiilor... 
Saunders a pus la punct, cu ajutorul celorlalţi membri ai echipei 
de studiu, formularele pentru interogarea martorilor și pentru 
rapoartele asupra observaţiilor... Dr. Saunders răspunde de 
asemeni de analiza statistică a datelor OZN. În momentul în 
care scriem aceste rânduri, el a terminat codificarea a circa 
1200 de rapoarte de observaţii, pentru a fi studiate cu ajutorul 
computerului. S-a prevăzut să fie codificate și date suplimentare 
pentru multe dintre observaţii, când procedeele tehnice se vor 
perfecționa, îngăduind codificarea unui număr de parametri 
greu de manevrat statistic... Pentru a se asigura corelarea 
acestor funcţii legate între ele, lui Saunders i s-a încredinţat 
responsabilitatea tuturor: păstrarea rapoartelor de observaţii, 
analiza statistică, întocmirea chestionarelor pentru interogarea 
martorilor și a formularelor pentru rapoartele de observaţii. Mai 
este o funcţie legală de acestea: luarea de hotărâri privind 
trimiterea echipelor de cercetare pe teren, pentru a studia 
rapoartele de observaţii. Saunders răspunde și de această 
problemă.” 


La puţin timp după această scrisoare, Condon l-a concediat pe 
Saunders pentru „incompetenţă”. Se pare că prea multe 
responsabilităţi au fost încredințate unui incompetent. 

Faptele care au dus la concedierea lui Saunders și a unui alt 
membru al comitetului, dr. Levine, și la demisia, puţin după 
aceea, a doamnei Mary Louise Armstrong, asistent administrativ 
al lui Condon, sunt relatate în cartea lui Saunders, la care m-am 
referit. 

In loc de a extrage esenţa din multe mii de cazuri, operaţie pe 
care Saunders o desfășura cu succes, Raportul conţine doar 87 
de cazuri investigate, plus trei observaţii neexplicate ale 
astronauţilor (investigatorul observaţiilor declară laconic că ele 
„... constituie o provocare pentru analist”). 

Raportul Condon poartă data ce 9 ianuarie 1969, ca și 
aprobarea Academiei Naţionale de Știință. Această aprobare 
conchide: 


„a) Considerăm că sfera studiului a fost adecvată scopului 
său: un studiu științific al fenomenelor OZN. 


b) Credem că metodologia și modul de abordare au fost bine 
alese, în concordanţă cu criteriile acceptate ale investigaţiei 
științifice.” 


Aceste afirmaţii susţin implicit că metoda științifică este 
aplicabilă la problema OZN, un lucru pe care l-am constatat mai 
înainte. Deoarece ar fi imposibil de dovedit că ipoteza 
examinată de comitet (IET) este eronată, demers esenţial 
pentru metoda științifică, rezultă că această metodă este 
inaplicabilă câtă vreme problema nu e redefinită în mod corect. 

Oricum, fără a învinui academia de complezenţă, metodologia 
Comitetului Condon este evident criticabilă sub alte aspecte. Să 
ne fie îngăduit să vorbim aici despre metodologie fără ao 
confunda cu subiectul studiului. Criticile mele la adresa 
metodologiei Comitetului Condon ar fi fost aceleași chiar dacă 
subiectul n-ar fi fost OZN-urile, ci, să zicem, ciclul vieţii balenei 
cenușii (dacă studiul ar fi avut drept scop să verifice o singură 
teorie, de pildă că balenele cenușii sunt produsul unei creaţii 
speciale) sau cauzele cancerului (dacă stadiul s-ar fi limitat la 
teoria potrivit căreia cancerul se datorează unui regim alimentar 
impropriu). 

Academia ar trebui să fie de acord că metoda științifică cere 
ca problema specifică supusă studiului să fie bine definită și să 
fie relevantă pentru domeniul mai cuprinzător căruia îi aparține. 

La pagina 9 a Raportului Condon, se dă o definiţie a OZN-ului: 
„Un obiect zburător neidentificat este definit aici ca fiind 
stimulul unui raport făcut de unul sau mai mulţi indivizi asupra a 
ceva văzut pe cer (sau a unui obiect considerat a fi capabil să 
zboare, dar văzut când se afla pe sol) pe care observatorul 
(sublinierea mea) n-a putut să-l identifice ca având o origine 
naturală obișnuită, și care i s-a părut destul de straniu pentru a-l 
determina să întocmească un raport...” lar problema este 
definită astfel: „Problema constă deci în a te deprinde să 
recunoști diferitele feluri de stimuli care au generat rapoartele 
OZN”. 

Metoda științifică! Ce fel de investigaţie științifică este aceea 
care dă răspunsul înainte de a porni la drum? Se înţelege 
limpede de aici că toate OZN-urile sunt percepții greșite ale 
unor lucruri naturale și că întreaga activitate a comitetului 
consta din a cunoaște și a memoriza diferiţii stimuli naturali ai 


rapoartelor OZN, pentru a putea spune doar: „Asta trebuie să fi 
fost Venus; acelea trebuie să fi fost luminile de aterizare ale 
unui avion”. În „conceptul Condon” nu era loc nici măcar pentru 
posibilitatea afirmației: „Acesta a fost probabil un OZN”. 

Astfel a fost încălcat un principiu al metodei științifice: 
problema n-a fost bine definită și nu era corelata cu domeniul 
mai cuprinzător căruia-i aparținea, adică rapoartele într-adevăr 
deconcertante ale căror stimuli nu erau evidenţi. În continuare, 
nu poate fi încredinţată observatorului, care reprezintă în 
general nivelul mediu al întregii populaţii, misiunea de a defini 
problema și de a pune eticheta OZN. Acest lucru poate fi făcut 
numai de cei în stare să selecteze critic și să înlăture tocmai 
rapoartele cărora li se aplică definiţia Condon - cele generate de 
stimuli naturali. 

În sensul cel mai larg, problema constă desigur în a găsi 
stimulul raportului OZN. Dar a hotări de la început că stimulul 
generator trebuie să fie în mod necesar doar de un singur tip - 
percepțiile greșite - înseamnă, fără îndoială, o violare a metodei 
științifice. După cum se pare, comitetul a definit problema ca 
fiind aceea a căutării stimulilor naturali, hotărând totuși să 
verifice ipoteza inteligenţei extraterestre. Planeta Venus nu este 
o inteligenţă extraterestră; un meteor este extraterestru, dar în 
mod cert nu e inteligent și așa mai departe. 

lată un alt principiu fundamental al metodei științifice cu care 
academia ar trebui să fie de acord: datele alese în vederea 
studiului trebuie să fie relevante pentru problemă. 

Această afirmaţie se poate referi fie la problema cercetată de 
comitet (vizitele extraterestre), fie la aceea pe care elnu a 
cercetat-o: pot rapoartele OZN, selectate cu competenţă, să 
indice apariția unor noi date empirice extrase din observaţii? 

În ambele cazuri, cele mai multe dintre rapoartele examinate 
nu au fost relevante; un investigator experimentat ar fi eliminat 
percepțiile greșite evidente care erau deconcertante pentru o 
persoană sau două, dar care nu ar fi indus în eroare un expert. 
De fapt, 14 din cele 87 de cazuri fuseseră apreciate anterior de 
Blue Book ca percepții greșite și, totuși, Condon a lăsat ca 
numărul relativ mic de cazuri examinate de comitet să fie astfel 
diminuat. Ar fi fost mai bine ca aceste 14 cazuri să fie înlocuite 
cu 14 din cele câteva sute clasificate de Blue Book ca 
„neidentificate”. În asemenea cazuri ar fi trebuit căutată soluţia 


problemei, dacă există o soluţie. 

Grupul lui Condon a examinat doar zece cazuri de întâlniri de 
aproape, categoria cea mai interesantă din ansamblul 
rapoartelor OZN. Dintre acestea, comitetul n-a fost în stare să 
explice șase, două au fost considerate neconcludente, unul 
„psihologic” și unul, foarte categoric, drept o interpretare 
greșită a planetei Venus! Ultimul trebuie să fie cunoscut de toți 
investigatorii OZN. Este un exemplu fantastic de cât de 
persuasivă poate fi planeta Venus în chip de OZN neselectat. 
Ofițerii de poliție din 11 comitate au fost „trași pe sfoară” de 
această planetă. Este un caz deosebit de interesant pentru 
psihologi și cineva ar putea fi tentat să spună că și pentru cei 
care răspund de angajarea polițiștilor. 

Experienţa m-a învăţat de mult să nu iau în serios niciun caz 
în care un „OZN” apare noapte după noapte, cu o anumită 
regularitate. Este aproape sigur că e vorba de un serviciu aerian 
regulat sau de o planetă, mai ales dacă se precizează că „OZN- 
ul” nu apare în nopţile când cerul e acoperit de nori. Totuși, 
astfel de cazuri sunt atât de ușor de clarificat, încât dau o 
coloratură comică unei probleme, altfel atât de deconcertantă. 

Cred că Academia ar trebui să fie de acord că o bună 
metodologie științifică trebuie să evite parțialitatea, prejudecata 
și ridiculizarea în abordarea unei probleme. 

Răspunsul la o problemă de cercetare nu trebuie să fie 
niciodată anticipat într-o măsură care să influențeze puternic 
abordarea problemei. În contactele mele cu circa o duzină de 
membri ai comitetului și cercetători asociaţi la grupul de studiu 
Colorado, cu care am avut plăcerea să stau de vorbă, n-am 
constatat o parţialitate pronunţată în modul lor de abordare. 
Existau, desigur, diferite puncte de vedere, dar nu prejudecăţi 
pătimașe și corosive. Totuși, dacă-l judecăm pe directorul 
Proiectului după acţiunile și cuvintele spuse și scrise, lucrurile se 
prezintă cu totul altfel. El n-a ezitat niciodată să-și 
împărtășească opiniile în conferințele pe care le-a ţinut, din 
când în când, în diferite colţuri ale ţării. La mai puţin de trei luni 
de la înființarea Proiectului, Condon a declarat la Corning, New 
York (potrivit textului publicat în „Star-Gazette” din Elmira, New 
York, la 26 ianuarie): „Eu înclin chiar de pe acum să recomand 
guvernului să renunţe. Sunt convins chiar de acum că nu-i nimic 
serios... dar nu voi formula o concluzie decât peste un an. Poate 


că ea problema OZN ar putea fi studiată de grupurile interesate 
de fenomenele meteorologice”. 

Fiecare om are dreptul la o părere personală, dar omul de 
știință poartă o responsabilitate socială sporită, în virtutea 
poziţiei și profesiei sale. Cuvintele sale, îndeosebi cele spuse 
într-o doară, pot să influenţeze publicul prin intermediul presei. 
lată-l pe Condon declarând că Proiectul nu prezintă interes 
(câteva luni mai târziu, el cerea 259.146 dolari în plus ca să 
continue activitatea) și apoi exprimându-și convingerea că OZN- 
urile sunt în mod necesar fenomene naturale (meteorologice), 
ceea ce implică inutilitatea continuării studiului. 

Mult mai târziu în acel an, Condon a vorbit în faţa personalului 
Biroului naţional de standarde din Washington. Potrivit 
relatărilor unor participanţi la conferință și după cum a 
recunoscut el însuși, mai târziu, Condon s-a referit aproape 
exclusiv la trei cazuri de dementi în care fusese implicat. 

Cred că Academia Naţională ar trebui de asemenea să fie de 
acord, în concepţia ei despre aplicarea metodei științifice, că 
niciun om de știință n-ar trebui să accepte în mod deliberat ca 
ridicolul să constituie o parte a metodei sale științifice. Totuși, 
când un subiect pare să se situeze în afara graniţelor științei (și 
istoria este plină de astfel de exemple) ironia și persiflarea pe 
seama aproapelui nu sunt excluse din comportarea omului de 
știință. Astfel, răspunsul scris al doctorului Menzel la un 
chestionar serios care întreba: „Ce trebuie făcut cu rapoartele 
OZN care nu pot fi explicate?”, a fost: „Aruncă-le la coșul de 
hârtii”. 

Se pare că pentru dr. Condon OZN-urile se situau în afara 
graniţelor științei (cu toate că raportul său este intitulat Studiu 
științific asupra obiectelor zburătoare neidentificate), de vreme 
ce și-a îngăduit să facă ironii și glume pe seama aproapelui. 
Saunders semnalează preocuparea lui Condon faţă de aspectele 
demenţiale ale problemei OZN și tendinţa lui de a-i ridiculiza pe 
cei implicaţi (cu toate că s-a stabilit cu limpezime că „smintiţii” 
nu sunt capabili să redacteze rapoarte OZN coerente). Saunders 
scrie: „Ca psiholog, cel mai mult m-a supărat comportarea sa 
faţă de persoanele implicate în aceste cazuri. Ele aveau poate 


nevoie de ajutor, nu de batjocură. Era ca și cum Condon și-ar fi 
pierdut orice simţ al perspectivei și i-ar fi sacrificat pe acești 
nefericiţi ca să se elibereze de propria sa frustrare... Se părea 
că îndată ce se amuza atât cât era posibil cu un caz, trecea la 
altul”. Saunders relatează în cartea sa că, odată, Condon i-a 
telefonat guvernatorului statului Utah ca să-l informeze despre 
aterizarea unui OZN dreptunghiular pe Salts Flats din Bonneville 
(prezisă de o persoană aflată „în contact” cu extratereștrii). Altă 
dată, el a informat pur și simplu Washingtonul despre o ofertă 
(de trei miliarde de dolari) pe care i-o făcuse „un agent al celui 
de-ai treilea Univers”, pentru a construi un cosmodrom destinat 
aterizării astronavelor acestui univers. 

Recunosc că tentaţia de a te amuza pe seama unor astfel de 
lunatici este mare. Eu însumi am folosit cu succes, ca 
intermezzo într-o conferinţă serioasă, o fotografie care ilustra o 
povestire apărută într-un magazin popular sub titlul O farfurie 
zburătoare mi-a salvat fecioria, un desen înfăţișându-i pe cei trei 
magi contemplând steaua, unul spunând celorlalţi: „gaz de 
mlaștină!” și alte glume despre OZN-uri. 

Totuși, încă în 195317 am scris: 


„Ridicolul nu face parte din metoda științifică și publicul nu 
trebuie deprins să creadă contrariul... Valul neîntrerupt de 
rapoarte, deseori redactate în comun de observatori demni de 
încredere, ridică problema obligaţiei şi  responsabilităţii 
științifice. Există aici - după ce conţinutul diferitelor rapoarte ar 
fi debarasat, pentru a folosi cuvintele lui Pooh Bah!%, de toate 
«detaliile menite să dea verosimilitate artistică unei naraţiunii 
altminteri plate și neconvingătoare» - un rest demn de atenţie 
din punct de vedere științific? Sau, dacă nu există, nu e 
obligatoriu să spui asta publicului, nu cu ironie, ci cu seriozitate, 
pentru a nu-i zdruncina încrederea în știință și în slujitorii ei?” 


Rolul științei în viaţa cotidiană a fost serios pus la îndoială în 


127 Unusual Aerial Phenomena, în „Journal of the Optical Society of 
America”, aprilie 1953 (n. a.). 

128 Personaj din opera comică a lui Gillbert şi Sullivan The Mikado, 
1885 (n. trad.). 


zilele noastre. Atitudini trufașe, declaraţii pontificale ex 
cathedra și cereri ca o autoritate să fie recunoscută numai 
pentru că un om de știință pretinde asta - iată tot atâtea 
motive. Trebuie să i se dea publicului, fără al cărui sprijin nu 
poate fi dus la bun sfârșit niciun efort științific, șansa de a 
considera știința ca o aventură întreprinsă într-un spirit de 
modestie, cu demnitate și respect, în folosul tuturor. Ar trebui 
subliniat că, în acest domeniu, nu se știe niciodată la ce rezultat 
va duce cercetarea („dacă știm răspunsul dinainte, asta nu e 
cercetare”), că un ţel primordial al științei este de a satisface 
curiozitatea omenească, de a sonda necunoscutul și de a 
deschide noi orizonturi aventurii intelectuale. Este ceea ce a 
susținut totdeauna știința, chiar dacă slujitorii ei, oameni fiind, 
au dat naștere deseori, fără voie, unei impresii contrare. 

Cred că Academia Naţională va fi de acord că, potrivit 
metodei științifice, directorul unui proiect științific trebuie să 
înțeleagă problema. Dovada certă că doctorul Condon n-a 
înţeles natura și amploarea problemei o constituie exemplele de 
„OZN-uri” pe care le-a folosit pentru a ilustra rezumatul 
raportului. Citez aici, cu permisiunea autorului, dintr-un articol al 
lui W. T. Powers1?*: 


„Condon se referă exclusiv la cazuri foarte simple, ușor de 
explicat sau incomplet relatate. El nu spune un singur cuvânt 
despre faptul că, în același volum, colegii săi prezintă cazuri 
care au rezistat celor mai minuţioase tentative de explicare și 
care nu erau foarte simple, incomplet relatate sau ușor de 
explicat. 

Condon încheie capitolul consacrat «observaţiilor radar» fără 
să menţioneze cazurile pentru care propria sa echipă n-a putut 
să găsească vreo dovadă de «propagare anormală», declarând: 
«Dată fiind importanţa radarului pentru securitatea tuturor 
zborurilor, este esenţial să se continue cercetarea... Totuși, s-a 
considerat că acest lucru poate fi realizat atacând direct 
problema... mai curând decât prin... investigarea cazurilor 
OZN». 

Pe scurt, Condon nu admite că rapoartele radar despre OZN- 


129 Powers, W.T., A Critique of the Condon Report. Publicarea a fost 
refuzată de „Science" în 1969 (n. a.). 


uri ar putea să ne spună ceva despre OZN-uri - toate aceste 
rapoarte nu pot decât să semnaleze propagări anormale. 
Posibilitatea unei observaţii radar a unui OZN efectuate cu un 
radar funcţionând corect și în condiţii atmosferice normale nu 
este menţionată nici măcar ca o posibilitate. Și totuși, printre 
rapoartele prezentate mai departe în text, există tre; astfel de 
cazuri studiate în profunzime. 

Este instructiv să examinăm cazurile individuale alese de 
Condon pentru a ilustra problemele expuse în rezumatul său. 
Pentru a evita influențarea cititorului, voi trece în revistă și voi 
comenta pe scurt toate exemplele folosite de Condon, ca să nu 
comit fapta incriminată.!* Primul exemplu este un caz de lumini 
văzute în timpul nopţii (balon cu aer cald), ca și al doilea 
(Saturn). Niciunul dintre ele n-ar fi supravieţuit ca OZN, la primul 
contact cu un investigator experimentat... Un alt exemplu este 
cel al unui om ai cărui strămoși veniseră dintr-o altă galaxie... 
altul se referă la planeta Clarion, o născocire a unor grupuri 
marginale, alcătuite jumătate din fanatici ai OZN-urilor și 
jumătate din iluminaţi. Şi asta merită o pagină întreagă! 

Să vedem cum stau lucrurile cu fotografiile. O pagină este 
consacrată unei fotografii despre care se știa că este rezultatul 
unei erori sau al unei mistificări. Despre un caz pe care expertul 
său fotograf l-a tratat cu multă seriozitate, Condon spune doar 
că «imaginile OZN-ului s-au dovedit a fi prea neclare pentru a 
îngădui efectuarea unei analize fotogrametrice valabile». Şi iată 
ce spune textul Raportului: «Acesta este unul dintre puţinele 
rapoarte OZN în care toţi factorii investigaţi - geometric, 
psihologic și fizic - par să susţină afirmaţia că un obiect zburător 
neobișnuit, argintiu, metalic, în formă de disc, cu un diametru 
de mai multe zeci de metri și în mod evident artificial a fost 
văzut zburând de către doi martori». Reproducerea analizei 
fotogrametrice ocupă paginile 399-407 ale Raportului. Condon 
încheie acest capitol al rezumatului său menţionând în treacăt 
fotografia unui halou și pe aceea a unei reflexii de lentilă!*!. Nu 
este menţionată analiza exhaustivă a filmelor de la Great Falls, 
Montana, efectuată de R. M. L. Baker, o analiză care a fost 


130 Spaţiul nu ne îngăduie să le cităm pe toate aici (n. a.). 

131 Pe coperta ediţiei Bantam a Raportului Condon se află o frumoasă 
fotografie în culori a unei reflexii de lentilă, o fotografie pe care nici un 
investigator experimentat n-ar fi luat-o în serios. (n. a.). 


trimisă Comitetului Condon. 

Să trecem acum la anomaliile constatate în funcţionarea 
automobilelor. Condon susţine în mod eronat că grupul său n-a 
avut de studiat decât un caz... El nu menţionează celălalt caz??? 
de anomalii în funcţionarea automobilelor!*, al cărui martor a 
fost descris ca «o persoană competentă, cu simţ practic, 
instruită și obișnuită să-și păstreze sângele rece în situaţii 
neobișnuite». 

Condon menţionează observaţiile vizuale ale astronauţilor, 
dar spune doar că «n-a fost văzut nimic care să poată fi 
interpretat ca o farfurie zburătoare» sau ca un vehicul cu 
echipaj din spaţiul cosmic, d «și admite că dr. Roach, 
astronomul care a cercetat în profunzime observațiile 
astronauţilor, definise aceste observaţii drept «o provocare 
pentru analist». Condon n-a manifestat niciun interes față de 
această provocare cu toate că dr. Roach afirmase: «Uluitor este 
mai cu seamă primul caz de pe listă, observaţia diurnă a unui 
obiect prezentând detalii ca niște braţe ieșind dintr-un corp cu o 
extindere unghiulară notabilă. Dacă lista NORAD a obiectelor 
care se aflau în apropiere... în momentul observaţiei este 
completă, cum e de presupus, va trebui să găsim o explicaţie 
rațională sau să includem cazul pe lista noastră de 
neidentificate». După cât se pare, Condon n-a fost interesat de 
această alternativă.” 


Powers continuă cu multe alte exemple și observații: 


„Aceste ultime exemple demonstrează cât de rigid a operat 
factorul de selecţie în rezumatul lui Condon - niciunul dintre ele 
nu se înscrie în tipul de rapoarte OZN care ar fi atras atenţia 
unui investigator experimentat. În mod evident, Condon a evitat 
sistematic să-și ilustreze textul cu cele mai deconcertante cazuri 

și a prezentat sistematic într-o lumină falsă puţinele cazuri 
deconcertante pe care le menţionează, diminuând sau ignorând 
ceea ce era neexplicat și exagerând importanţa explicaţiilor 
posibile chiar atunci când analizele amănunțite le excludeau cu 
desăvârșire. 

Dacă dorea cu adevărat să abordeze problema din punctul de 
vedere al fizicii, de ce n-a cercetat Condon dacă nu cumva un 
fenomen fizic necunoscut se află la originea unei categorii bine 
definite de rapoarte OZN? De ce a risipit timpul său și banii 
noștri pentru a vâna rapoarte despre lumini în văzduh și 
rapoarte despre Venus și, mai ales, de ce s-a oprit la această 
ipoteză-pretext IET? Câtă vreme nici nu știm dacă un fenomen 
există, cum putem să examinăm o supoziţie hazardată despre 
originea lui? 

Condon n-a răspuns colegilor săi care au arătat că studiul 
OZN poate avea o valoare științifică, ci <«contactațţilor», 
fanaticilor ignoranţi, naivilor neinformaţi. El n-a dorit să reia 
problema de la nivelul studiilor OZN întreprinse de alţii, la fel de 
competenţi ca el. In schimb, a combătut ideile celor care erau 
ușor de combătut... Raportul lui Condon și mai ales propriile sale 
comentarii... constituie un afront pentru colegii săi oameni de 
știință. De altfel, e foarte limpede că rezumatul său este 
rezultatul unei idei preconcepute și că Academia Naţională de 
Științe a fost indusă în eroare.” 


Aceste reflecţii ale lui Powers sunt într-adevăr dure și se 
înţelege de ce redactorii conservatori ai revistei „Science” au 
refuzat să le publice. Trebuie amintit, totuși, că Powers nu 
discuta despre OZN-uri; el discuta despre metodologia științifică 
și se întreba dacă Raportul Condon a utilizat metode științifice, 
așa cum susţinea Academia Naţională. Putem, de altfel, să ne 
întrebăm dacă acel comitet însărcinat de Academie să 
examineze Raportul și-a îndeplinit într-adevăr misiunea. Am fi 
putut să-l absolvim cu mai multă ușurință dacă nu și-ar fi 
îndeplinit-o. Condon avea multe alte responsabilităţi și nu s-a 
gândit niciodată să-și consacre tot timpul disponibil OZN-urilor. 
El l-a numit pe Robert Low administrator al Proiectului și, pe 
măsură ce timpul trecea și Condon pierdea din ce în ce mai mult 
legătura cu comitetul, Low devenea adevăratul pilot al navei 
Colorado OZN. Putem să ne întrebăm ce-ar fi devenit Proiectul 


cu un alt administrator științific. Îmi amintesc consternarea mea 
când, cu prilejul unei vizite pe care am făcut-o la sediul 
comitetului după numai două săptămâni de la înfiinţarea lui, 
Low a schiţat pe tablă forma pe care urma s-o aibă Raportul, 
titlurile probabile ale diferitelor capitole, spaţiul rezervat 
fiecăruia, având aerul că a și hotărât care va fi conţinutul și 
tonul Raportului. 

Low a fost autorul faimosului memoriu, devenit apoi 
instrumentul concedierii lui Saunders și Levine.!** Scris la 9 
august 1966, cu aproape trei luni înainte ca Proiectul să-și 
înceapă activitatea în mod oficial, el conţinea acest mesaj-cheie, 
deseori citat: „Cred că stratagema ar trebui să constea în a 
descrie Proiectul astfel încât să apară, în ochii publicului, drept 
un studiu absolut obiectiv, dar să prezinte comunităţii științifice 
imaginea unui grup de sceptici care fac totul ca să fie obiectivi 
însă n-au aproape nicio speranţă de a găsi o farfurie”. 

Cred că Low a fost criticat excesiv pentru acest memoriu. Eu 
pot să înțeleg dilema în fața căreia se afla. El voia ca 
universitatea sa să încheie contractul (din raţiuni financiare) și 
trebuia să convingă administraţia universităţii să-l încheie. Era 
conștient, cum am fost și eu ani de zile, că opinia științifică era 
astfel orientată încât chiar faptul de a vorbi serios despre acest 
subiect era de ajuns pentru a te expune ridiculizării. El voise să 
recurgă la masca respectabilităţii. Dar calea aleasă a fost 
nefericită. 

Saunders și Levine au fost destituiți pentru că au adus la 
cunoștința câtorva colegi acest memoriu; știrea despre 
existenţa lui s-a răspândit și, în cele din urmă, s-a ajuns la 
„demascarea” lui Fuller din revista „Look”.1%5 

După concedierea lui Saunders și Levine, asistenta 
administrativă a lui Condon, Mary Louise Armstrong, care 
cunoștea mecanismele interioare ale întregului comitet, și-a pus 
problema dacă să continue să lucreze pentru un om pe care nu-l 
mai respecta decât în mică măsură. Ea a demisionat două 
săptămâni mai târziu, expunându-și motivele într-o scrisoare 
bine gândită, care ar trebui să constituie o piesă de arhivă (vezi 
Anexa 3), pentru că îngăduie o privire în viaţa interioară a 
comitetului, la care ar trebui să aibă acces viitorii istorici ai 

științei. 
Reproduc aici un pasaj'** care se referă la problemele în 
discuţie: 


„Întrucât este evident atât pentru echipa de conducere a 
Proiectului OZN, cât și pentru dumneavoastră [Condon], că ne 
aflăm într-o adevărată dilemă privind disensiunile și moralul 
scăzut din ultimele două săptămâni, consider că este necesar să 
examinăm ce anume, după părerea mea, a fost cauza principală 
a problemelor existente... 

După opinia mea, se face simțită o „lipsă de încredere” 
aproape unanimă în capacitatea lui [Low] de a fi coordonatorul 
Proiectului și în modul în care își exercită prerogativele... De la 
început, atitudinea lui Bob a fost negativă... Bob s-a arătat prea 
puţin interesat să fie la curent cu observaţiile, fie prin lectura 
rapoartelor, fie prin discuţii cu ceilalţi... Saunders punea 
deoparte rapoartele rămase după o primă selecţie, astfel ca 
fiecare membru al comitetului să le poată citi. Bob a selectat și 
el câteva, dar, după câte știu, nu le-a citit cu adevărat, și nu ne- 
a încurajat niciodată să ţinem discuţiile programate... După 
părerea mea, el a irosit prea mult timp dezbătând problema 
«limbajului» în care să fie redactat raportul final pentru a se 
evita în modul cel mai inteligent formularea unei opinii clare 
despre fenomenul OZN. Pe de altă parte, el a acordat foarte 
puţin timp studierii datelor pe care avea să-și întemeieze 
concluziile... 

Cum se face că Craig, Saunders, Levine, Wadsworth, Ahrens 
și alţii au ajuns la concluzii atât de radical diferite de cele ale lui 
Bob? N-am impresia că ei au început să lucreze în cadrul 
Proiectului având vreo idee preconcepută în privința problemei 
OZN. Cred că membrii echipei sunt în general de acord că există 
destule date care să justifice continuarea studiului. Asta nu e 
totuna cu a afirma, cum nu o face niciunul dintre noi, că suntem 
vizitaţi în mod cert de vehicule din spaţiul cosmic... Va trebui să 
aibă loc o discuţie în care echipa să analizeze ambele laturi ale 
problemei, dar e prezumţios și eronat să așterni aceste idei pe 
hârtie sub formă de concluzii și să le discuţi cu persoane din 
afara Proiectului... Mă impresionează neplăcut faptul că el [Bob] 


136 Doamna Armstrong mi-a îngăduit cu amabilitate să-i reproduc 
scrisoarea, în interesul consemnării istoricului problemei (n. a.). 


pare să încerce cu orice preţ să spună cât mai puţin posibil în 
raportul final, dar în cel mai negativ mod posibil... Îl citez pe 
Dave Saunders care, la sugestia lui Bob de a folosi note de 
subsol pentru orice opinie minoritară, a replicat: «Cum să 
facem, atunci, să dăm o notă de subsol la titlu?»1* ...” 


Se pare că soluţia optimă ar fi să ștergi totul cu buretele și să 
pornești din nou de la zero - așa cum se cuvine. 


Faţă în faţă cu problema OZN 


La commedia é finita! 
Canio, Pagliacci? 


Într-adevăr, comedia ar trebui să ia sfârșit și munca serioasă 
să înceapă. Problema OZN-urilor poate fi abordată în mod 
fructuos și un program pozitiv poate fi așternut pe hârtie. Dar, 
mai întâi, să stabilim cât se poate de clar în ce constă problema, 
rezumând cele arătate în capitolele precedente și ceea ce ele nu 
au încercat să dovedească sau să stabilească. Aș cuteza să 
afirm că au fost stabilite următoarele: 

1. Există un fenomen descris de conţinutul rapoartelor OZN 
(așa cum au fost definite aici), care merită un studiu sistematic, 
riguros. Aria unui astfel de studiu trebuie să fie determinată de 
măsura în care fenomenul este considerat o provocare pentru 
mintea omenească și în care el poate fi considerat potenţial 
folositor pentru iluminarea și progresul omenirii. 

2. Chiar ţinând seama de modul nefericit și dezorganizat în 
care se prezintă datele necesare pentru studiu, volumul lor 
atestă existenţa unui aspect sau domeniu al lumii naturale 
neexplorat încă de știință. 

3. Un studiu bine orientat și obiectiv al fenomenului cere ca 
datele disponibile să fie supuse unei organizări și sistematizări 
superioare și să se adopte o terminologie uniformă pentru 
descrierea și evaluarea lor. O astfel de organizare și 
sistematizare trebuie aplicate la culegerea și prelucrarea noilor 
date. 


137 E vorba despre titlul Raportului Condon: Studiu ştiinţific asupra 

4. Investigaţiile care au căutat să demonstreze neadevărul 
celor de mai sus n-au fost concludente. Blue Book și Raportul 
Condon sunt principalele exemple ale unor asemenea eforturi 
infructuoase. 

5. Forţa probativă a celor patru afirmaţii incontestabile de mai 
sus sugerează că există observaţii empirice noi care descriu un 
fapt nou - existenţa OZN-urilor (așa cum au fost definite aici) - 
fapt care trebuie să fie situat într-un cadru conceptual 
acceptabil și, dacă e posibil, explicat. Pasul următor va trebui să 
fie, desigur, o cercetare științifică suplimentară, lipsită de 
prejudecăţi. 

Este de asemenea important să ne fie limpede ceea ce 
capitolele anterioare nu au încercat să stabilească, să 
dovedească sau să arate: 

1. Că acest fapt nou, implicat în punctul 5 de mai sus, ar cere 
o revizuire fundamentală a concepţiei noastre despre lumea 
naturală. 

2. Care ar fi explicaţia verificabilă a fenomenului OZN. Trebuie 
formulată o abordare raţională a acestei probleme. Putem schi; 
a astfel următoarele măsuri: 

a. Să se definească riguros problema, clarificând aspectele 
care îi sunt străine și separându-le de problema principală; 

b. Să se schiţeze metode de cercetare practice și ușor de 
aplicat, evitându-se cu mare grijă procedeele complicate, 
sterile, al căror cost ar fi prohibitiv (de exemplu, stabilirea a mii 
de staţii de observaţie cu personal sau automatizate, având în 
dotare aparataj ultraperfecţionat). 


Definirea problemei 


Pentru a defini cu claritate problema OZN, ar trebui luate 
următoarele măsuri: 

1. Să delimităm cu o precizie mult mai mare decât până acum 
parametrii fenomenului. Cu alte cuvinte, să caracterizăm cât 
mai precis posibil stranietatea fenomenului: care sunt factorii de 
stranietate comuni diferitelor categorii de observaţii OZN? Pe 
scurt, ce urmează să fie explicat? 

Problema nu constă, cel puţin deocamdată, în a explica sau a 
rezolva fenomenul OZN. Acesta este, desigur, scopul ultim, dar 
există indicii puternice că, în prezent, nu dispunem de 


cunoștințele necesare pentru a ajunge la soluţia finală. Avem 
însă posibilitatea ca, studiind rapoartele OZN minuţios selectate 
și filtrate, să formulăm în mod explicit ceea ce trebuie explicat. 

2. Să stabilim, cu o precizie mult mai mare decât până acum, 
coordonatele diagramei S-P, adică probabilitatea ca stranietatea 
fenomenului OZN să corespundă celei care decurge din raport. 
Cu alte cuvinte, întreprinzând un studiu al observatorilor OZN 
din toată lumea, trebuie să folosim acel „criteriu al pariului” al 
lui Hume, admițând că observatorii fenomenului nu greşesc 
total și evident în legătură cu ceea ce raportează. 

Referindu-mă la dovezile reunite în cursul ultimilor ani, pe 
care le-am și trecut în revistă, sunt gata să pariez că 
observatorii selecționați au raportat un fapt nou - OZN-urile. 

Așadar, aceasta este problema: să stabilim cu cea mai mare 
precizie posibilă o diagramă S-P pentru rapoartele OZN care 
îndeplinesc criteriile de selecţie. Cum trebuie să procedăm? 

Masa rapoartelor OZN provenind de pe întregul glob poate fi 
analizată în două feluri: statistic, în ansamblul lor, sau specific, 
unul câte unul. 

Datorită faptului că rapoartele OZN de mare stranietate se 
numără acum cu miile, o abordare statistică poate fi foarte 
fructuoasă și metodele sugerate de teoria informaţională 
modernă sunt în mod cert aplicabile. Metodele sofisticate de 
tratare a informaţiei, recunoaștere a modelului (schemei) și 
testare a semnificației au servit în multe discipline pentru 
separarea „semnalului” de „zgomot”, în situaţii care, la prima 
vedere, păreau fără ieșire. 

O metodă mai simplă și totuși mai eficace de a demonstra 
semnificaţia modelelor constă în a compara grupuri mari de 
observaţii aparținând unei anumite categorii cu grupuri și mai 
mari din aceeași categorie. Un exemplu ni-l oferă Jacques 
Vallee. El a comparat statistic o sută de cazuri de întâlniri de 
aproape raportate în Spania (utilizând denumirea de Tip |, care 
include toate cele trei categorii de întâlniri de aproape) cu 1176 
cazuri de același fel raportate din lumea întreagă, cu excepţia 
Spaniei. A comparat apoi frecvenţa cazurilor în care s-a raportat 
că obiectul a fost văzut pe sol, în apropierea solului (în general 
planând sau deplasându-se cam la înălţimea vârfurilor 
copacilor), a cazurilor în care au fost semnalate echipaje OZN și, 
în aceste din urmă cazuri, procentajul obiectelor semnalate pe 


sol sau în apropierea solului: 


Pe sol Aproape de Cu Fără 
sol echipaj obiect 
1176 cazuri non- 60% 35% 32% 5% 
iberice 
100 cazuri iberice 53% 38% 25% 9% 


Distribuţia cazurilor cu echipaj în ansamblul cazurilor cu 
obiecte semnalate pe sol sau în apropierea solului a fost 
aproape identică. Cazurile „fără obiect” se referă la rapoartele 
despre „umanoizi” a căror navă a fost probabil ascunsă prin 
apropiere. 

Unei astfel de corelaţii i s-ar acorda o înaltă semnificaţie în 
discipline recunoscute, ca sociologia sau economia. Ea certifică 
existenţa „invarianţilor” în observaţiile dintr-o categorie dată. 
De ce altminteri ar fi semnificativul eșantion spaniol (care 
include, în mod virtual, toate cazurile bine raportate din Spania 
din ultima decadă) atât de asemănător grupului cu mult mai 
larg de cazuri din întreaga lume (cu excluderea Spaniei), grup 
care conţine, de asemenea în mod virtual, toate cazurile bine 
raportate din aproximativ aceeași perioadă de timp? 

Orice studiu serios al problemei OZN ar trebui să includă, în 
mod necesar, multe astfel de corelaţii și modele. Trebuie 
întreprinse studii asupra categoriilor de observaţii - studii 
asupra corelaţiilor în cadrul unei categorii și între categorii - 
pentru a stabili distribuțiile sezoniere și geografice (cum sunt 
legate între ele diferitele categorii, în această privință?) și studii 
asupra evoluţiilor atribuite OZN-urilor din fiecare categorie (se 
constată oare la discurile diurne și la luminile nocturne aceeași 
proporţie de „decolări rapide, planări și viraje bruște”?). 

Referindu-mă doar la una dintre multele modalităţi de 
abordare posibile, există oare o legătură, în cadrul categoriei 
luminilor nocturne, între schimbările de culoare raportate și 
modul de mișcare a OZN-ului? Când are loc o accelerare 
sensibilă, care este schimbarea predominantă de culoare 
raportată în lumea întreagă și cum diferă ea, dacă diferă, în 
rapoartele provenite din regiuni situate la mare distanţă una de 
alta? 

Un grup științific serios, angajat în astfel de studii, dispunând 


de date pregătite pentru computer, ar putea să demonstreze 
fără apel dacă problema OZN este sau nu reală. Dacă ar fi 
aplicată în mod adecvat pentru a extrage modele din cazurile 
mondiale de discuri diurne sau radar-vizuale, pentru fiecare ţară 
în parte, corelaţia lui Vallée amintită mai sus ar demonstra 
(dacă ar fi pozitivă) că fenomenul OZN reprezintă „observații 
empirice noi” care (prin însăși definiția observaţiilor empirice 
noi) nu sunt cuprinse în aria științei noastre de astăzi. 

Ne putem întreba, pe drept cuvânt, de ce n-au fost făcute 
toate acestea până acum. Problema OZN ne preocupă intens de 
mai bine de douăzeci de ani. Un moment de reflecţie ne va 
arăta totuși de ce realizarea ar fi fost imposibilă. Mai recent, 
grupul Condon a cheltuit o jumătate de milion de dolari ca să 
studieze problema în mod științific, dar membrii lui n-au reușit 
nici măcar să definească o astfel de abordare. Cum ar putea 
atunci să-și asume această sarcină niște grupuri private, lipsite 
de fonduri, de date pregătite pentru utilizare și, în general, de 
pregătire științifică? În ciuda  îndemnului stăruitor al 
consultantului său științific. Proiectul Blue Book n-a făcut-o nici 
pe departe. Amintesc că miile de cazuri aflate la dispoziţia sa 
erau așezate în cartoteci numai în ordine cronologică, fără nicio 
preocupare pentru o clasificare după aspect, caracteristici etc. 

Așa cum s-a întâmplat și cu multe alte domenii de cercetare 
în copilăria lor, respectabilitatea științifică se cucerește cu greu 
și un studiu cuprinzător este posibil numai după ce subiectul 
este acceptat într-o anumită măsură. Dar, chiar dacă din acest 
moment ar înceta să ne mai parvină rapoarte OZN, sau ne-ar 
parveni doar rapoarte inacceptabile potrivit criteriilor noastre, 
sunt convins că datele răspândite acum pretutindeni, analizate 
așa cum se cuvinte, pot să demonstreze, dincolo de orice 
îndoială rezonabilă, natura deosebită a fenomenului OZN. 

Dar rapoartele OZN n-au încetat deloc să ne parvină în timpul 
scrierii acestei cărţi, deși presa, în special presa din marile 
orașe, le-a acordat foarte puţină atenţie. lată de ce e dificil să 
evaluăm nivelul activității OZN. Eu și colegii mei din Evanston, 
Illinois, primim rapoarte, îndeosebi din partea unor persoane 
pregătite din punct de vedere științific și tehnic, fiind limpede că 
ele vor fi folosite numai în scopuri științifice. În multe ţări, 
grupuri private de investigare a fenomenului OZN continuă să 
primească rapoarte, publicând extrase în presa specializată. 


Un a/ doilea mod potenţial productiv de abordare a problemei 
OZN îl constituie examinarea în profunzime, unul câte unul, a 
cazurilor cu mai mulţi martori, în special a celor recente. Cele 
mai bune rezultate sunt de așteptat în urma concentrării asupra 
cazurilor de întâlniri de aproape, îndeosebi a întâlnirilor de 
aproape de-ai doilea tip. In care prezenţa raportată a unor 
dovezi fizice poate furniza date fizice cantitative. 

Acest mod de abordare necesită anchetatori versaţi în 
interogarea martorilor, care să cunoască perfect diferitele 
manifestări ale fenomenului OZN și să fie capabili să recunoască 
rapoartele generate de o percepţie greșita comună. Este absolut 
necesar ca ei să aibă cunoștințe solide de psihologie și fizică. 

Dacă măcar o mână de astfel de investigatori ar fi disponibili 
și ar avea „o capacitate de reacţie imediată”, astfel încât după o 
zi sau două (de preferat după câteva ceasuri) să se afle la locul 
evenimentului OZN raportat, ei ar putea, împreună cu martorii, 
să reconstituie împrejurările în care s-a produs evenimentul 
raportat, exact la locul respectiv, poate în împrejurări foarte 
asemănătoare, obținând astfel măcar date semicantitative. 

Un anchetator abil poate extrage date valabile dintr-un caz 
vechi de câteva luni - sau chiar ani. Experienţa a arătat că 
evenimentul OZN rămâne întipărit în memoria martorilor și că, 
îndeosebi dacă a provocat oarecari traumatisme, detalii valabile 
și folositoare pot fi obţinute la multă vreme după aceea. Am 
descoperit că obstacolul major în investigarea cazurilor vechi îl 
constituie nu slăbirea memoriei martorilor, ci frecventa lor 
indisponibilitate. Din cauza mobilităţii crescânde a persoanelor 
și familiilor, ultima adresă a unui martor important devine tot 
mai greu de procurat, pe măsura trecerii timpului. După cum a 
arătat McDonald referindu-se la cazurile Lakenheath și Texas- 
Oklahoma'*, după câţiva ani martorii au fost găsiţi cu mari 
eforturi. Ei s-au arătat însă foarte dispuși să coopereze. 

Un investigator competent poate să extragă de la martori un 
maximum de informaţie, traducând declaraţii vagi, ca de pildă 
„a dispărut foarte rapid” în „a accelerat într-o secundă până la o 
viteză unghiulară de 10 grade pe secundă și a dispărut în stratul 
de nori în direcţia vest - nord-vest”. Dacă un investigator 
competent ajunge la locul observaţiei cât mai repede posibil, 

pot fi determinate, de obicei, mărimile aparente, culorile, 
direcţiile, starea vremii, direcţia vântului, poziţia Soarelui, a 
Lunii sau a planetelor și alte date asemănătoare. Astfel, ceea ce 
ar rămâne doar o anecdotă sau o relatare confuză a unei 
experienţe neobișnuite și înfricoșătoare poate fi transformat 
într-o descriere mult mai precisă a evenimentului raportat. 
Investigatorul trebuie să caute întotdeauna și alți martori ai 
evenimentului raportat, chiar cu preţul unor eforturi 
considerabile. 

Studiind cazuri selectate cu grijă și  comunicându-și 
rezultatele, în cadrul unor întâlniri naţionale sau internaţionale, 
investigatorii ar ajunge curând să răspundă la importanta 
întrebare: există un veritabil fenomen OZN reprezentând ceva 
cu adevărat nou pentru știință? Investigatorii OZN experimentați 
vor protesta cu hotărâre la această afirmaţie; ei sunt atât de 
convinși că fenomenul OZN oferă date empirice cu adevărat noi, 
încât consideră problema ridicată mai sus drept o chestiune 
elementară care poate fi depășită cu ușurință. Totuși, faptul 
trebuie stabilit cam în același mod în care s-a demonstrat, cu 
aproape două secole în urmă, că pietrele „cad” într-adevăr din 
cer. 

Imbinarea unui studiu statistic aprofundat cu cercetarea 
amănunţită a cazurilor cu mai mulţi martori ar stabili aproape cu 
certitudine dacă OZN-urile sunt sau nu observaţii empirice noi, 
pe care știința nu le-a recunoscut încă. 

O astfel de abordare este esenţială pentru a ieși din starea de 
confuzie în care ne aflăm. Opiniile diferă, de la cei care 
consideră totul drept o absurditate (fie datorită unor idei 
preconcepute, fie socotind că Raportul Condon reprezintă 
ultimul cuvânt) și deci refuză să dedice măcar o clipă examinării 
datelor, până la cei care au examinat datele existente și sunt 
astfel convinși că fenomenul OZN reprezintă un nou domeniu 
științific. Această polarizare rigidă poate lua sfârșit numai printr- 
un studiu aprofundat. Cum poate fi organizat cât mai bine un 
astfel de studiu? 

Putem porni de la cunoașterea faptului că fenomenul OZN 
este global, că rapoartele OZN continuă să fie înregistrate în 
Statele Unite și în alte ţări, în ciuda concluziilor Raportului 
Condon și a încetării activităţii Proiectului Blue Book, că mici 
grupuri de persoane cu pregătire științifică, îndeosebi tineri 


cercetători, se interesează de această problemă și sunt 
nemulţumiţi de modul în care a fost ea abordată în trecut. Unii 
dintre ei consideră că e din ce în ce mai greu de înţeles de ce 
Academia Naţională de Științe a fost întru totul de acord cu 
Raportul Condon și cu metodologia sa. 

Cu mult timp înainte de publicarea Raportului Condon, AIAA 
(American Institute of Aeronautics and Astronautics) a însărcinat 
două dintre comitetele sale tehnice, Comitetul pentru mediul 
atmosferic și Comitetul pentru fizica spaţială și atmosferică, să 
creeze un subcomitet care să-și consacre activitatea problemei 
OZN. | s-a cerut doctorului Joachim P. Kuettner, de la ESSA 
Research Laboratories din Boulder, Colorado, să prezideze acest 
subcomitet. In numărul din decembrie 1968 al uneia dintre 
publicaţiile oficiale ale AIAA, „Journal of Astronautics and 
Aeronautics”, subcomitetul declara (chiar înainte de publicarea 
Raportului Condon la 8 ianuarie 1969): „Subcomitetul a 
examinat cu atenţie stadiul actual al problemei OZN și a conchis 
că ea nu poate fi rezolvată fără un studiu științific cantitativ și 
că ea merită atenţia comunităţii științifice și tehnice”. 

Doi ani mai târziu, în aceeași revistă!“ subcomitetul OZN a 
publicat un articol intitulat OZN: o estimare a problemei. Scris 
pe un ton foarte rezervat, el critica totuși modul în care fusese 
tratată problema OZN de către comunitatea științifică. 
Comentând Raportul Condon la aproape doi ani de la publicarea 
acestuia, subcomitetul declara: 


„Pentru a înţelege Raportul Condon, care este greu de citit, 
datorită în parte organizării sale interne, trebuie să-l studiezi în 
întregime. Nu ajunge să citeşti rezumatele lui Sullivan și 
Condon, sau rezumate ale rezumatelor - cum a făcut, se pare, 
marea majoritate a cititorilor și a ziariștilor. Există deosebiri 
între opiniile și concluziile autorilor diferitelor capitole, precum și 
între acestea și rezumatul lui Condon. Nu toate concluziile 
cuprinse în raport se reflectă integral în rezumatul lui Condon.” 


Mai departe, articolul afirmă: 


„Capitolul scris de Condon, «Rezumatul studiului», conține 
mai mult decât indică titlul; el dezvăluie multe dintre concluziile 

sale personale. Fără îndoială, unul dintre motivele pentru care i 
s-a cerut lui Condon să conducă proiectul a fost tocmai 
elaborarea unor judecăți de valoare. Poţi fi încântat să cunoști 
opinia unui om atât de respectat și cu atâta experienţă; dar poți 
să nu fii de acord cu ea. Subcomitetul OZN nu a găsit în raport 
un temei pentru afirmaţia că un studiu ulterior nu va duce la 
nimic valoros din punct de vedere științific.” 


Și încă mai departe: 


„Ţinând seama de toate dovezile asupra cărora subcomitetul 
și-a îndreptat atenţia, considerăm că e greu să ignorăm micul 
număr de cazuri bine documentate, dar inexplicabile, care 
constituie miezul solid al controversei OZN.” 


Punctul de vedere al subcomitetului concordă cu al meu, în 
privinţa ipotezei extraterestre: 


„Ne-am exprimat dezaprobarea faţă de discuţiile despre 
probabilitatea originii extraterestre a OZN-urilor, deoarece în 
prezent nu există temeiuri științifice suficiente pentru a susţine 
o teorie sau alta... subcomitetul OZN consideră că ipoteza 
extraterestră, oricât ar fi de seducătoare, nu trebuie reţinută, 
întrucât introduce un element speculativ greu de evaluat; dar 
subcomitetul consideră de asemenea că, dintr-un punct de 
vedere științific și tehnic, este inacceptabil să ignorezi pur și 
simplu marele număr de observaţii neexplicate și să încetezi 
studierea lor pe baza unor concluzii premature.” 


Subcomitetul AIAA sugera o măsură adecvată pentru o nouă 
abordare a problemei: 


„Subcomitetul crede că singura abordare promițătoare constă 
în continuarea efortului la un nivel moderat, punându-se 
accentul pe strângerea datelor în mod obiectiv și pe o analiză 
științifică de înaltă calitate.” 


Confuzia generală care domnește în acest domeniu și lipsa de 
interes a oamenilor de știință au împiedicat efectiv strângerea 
datelor în mod adecvat. După douăzeci de ani de colectare 


sporadică, nesistematică a datelor, există doar o formidabilă 
colecție de date eterogene, depășind rareori nivelul unor relatări 
discursive, anecdotice. Cele peste 12.000 de cazuri înregistrate 
de Air Force sunt aranjate doar cronologic, fără nicio tentativă 
de clasificare după aspect, caracteristici etc. Și constatarea este 
valabilă și pentru o bună parte dintre organizaţiile și 
anchetatorii particulari. 

Așadar, primul pas înseamnă să pornim aproape de la zero: 
colectarea și sistematizarea datelor. Asta poate să pară cea mai 
prozaică abordare a celui mai captivant subiect, dar 
deocamdată avem doar o structură fragilă, nesubstanţială, 
clădită pe temelia nesigură a unor date nesistematizate, în 
general incomplete și mai mult calitative decât cantitative. Ce-i 
de făcut? 

Recomandarea mea este ca în Statele Unite și în alte țări să 
se constituie, la inițiativa unor nuclee de oameni de știință și 
ingineri interesaţi, „institute” pentru studiul fenomenului OZN, 
funcționând pe baze modeste, dar în mod permanent. 
Domeniul, diversitatea și amploarea activităţii fiecărui institut 
vor fi determinate de timpul și fondurile disponibile. Desigur, 
fondurile constituie totdeauna o problemă și ar putea fi 
solicitate pe plan local, din surse particulare sau, în unele cazuri, 
de la asociaţii guvernamentale și științifice. Se pot realiza lucruri 
importante chiar cu  alocaţii modeste, dacă sunt bine 
administrate. 

Întrucât fenomenul este mondial, trebuie să se menţină 
contactul între grupurile din diferite ţări și este necesară o 
formă de comunicare, concretizată eventual într-o revistă 
internațională consacrată acestui studiu. 

Aș recomanda de asemenea cu căldură ca o ţară membră a 
O.N.U. Să propună Adunării Generale înfiinţarea unui comitet în 
cadrul structurii O.N.U., pentru a sprijini și facilita comunicarea 
între aceste mici grupuri de oameni de știință din diferite țări. 1% 

Desigur, un astfel de comitet nu ar cere O.N.U. nici directive, 
nici sprijin financiar, fiind de fapt un birou de schimb de 
informaţii. In acest sens, el ar acționa ca multe „uniuni 
științifice” existente (de pildă, Uniunea  Astronomică 
Internațională). Acestea oferă cadrul necesar pentru ca 
specialiştii din diferite țări să se cunoască, să comunice între ei 
și să elaboreze programe comune fără întârzierile datorate 
termenelor de publicare a rezultatelor unor cercetări. Uniunea 
Astronomică Internațională are peste 40 de comisii, fiecare 
ocupându-se de anumite aspecte ale astronomiei, fiecare 
ușurând comunicarea între astronomii specializați într-o anumită 
ramură. 

Intr-un mod asemănător, se cere o specializare în studiul 
fenomenului OZN. Specializarea duce la progres; or, cercetătorii 
serioşi din domeniul OZN pot fi asemuiţi doctorilor în medicina 
generală. Deși comparaţia poate părea forţată, în studiul 
fenomenului OZN există un vast câmp de activitate pentru 
specialiști, în același sens în care în domeniul medical există 
specialiști în boli de inimă, pediatri, ginecologi și așa mai 
departe. De pildă, Phillips s-a specializat în studiul urmelor de 
pe sol atribuite unor aterizări OZN. O specializare similară se 
cere în studiul cazurilor de interferență cu sistemele de 
aprindere ale automobilelor, efectelor OZN asupra animalelor, 
traiectoriilor şi  cinematicilor zborului OZN, morfologiei 
umanoizilor, rapoartelor privind comunicarea cu echipajele OZN, 
caracteristicilor spectrale ale luminilor nocturne și multor altor 
aspecte ale fenomenului OZN. Putem să ne gândim chiar la 
organizarea unor întâlniri internaţionale (de felul întâlnirilor 
trienale ale Uniunii Astronomice) în cadrul cărora acești 
specialiști să se poată întâlni și să-și comunice descoperirile. 
Programele specifice de cercetare ar trebui să constituie 
rezultatul unei cooperări între oamenii de știință. Dacă aș 
răspunde de această planificare, în primul rând aș împărți 
întregul program în două mari sectoare; ele ar putea fi numite 
activ şi pasiv. 

Obiectivul programului activ ar fi de a obţine observații 
cantitative asupra fenomenului OZN. În mod ideal, asta ar cere 
prezenţa în timpul observaţiei a unui investigator echipat cu 
aparate de filmat, spectrograf, magnetofon, contor Geiger, 
detector de raze infraroșii, echipament topografic etc., pentru a 


dispune de filme înfățișând cele petrecute, fotografii ale 
formelor OZN, spectrograme pentru a determina dacă radiaţia 
era continuă sau prezenta linii de emisie și absorbție, releveuri 
de triangulaţie exacte pentru a stabili distanţele, măsurători 
corecte ale urmelor de aterizare, arborilor rupţi etc. Pe scurt, 
astfel de specialişti ar furniza date cantitative asupra 
evenimentului, așa cum s-a petrecut. 

Dar acest ideal poate fi atins doar accidental. Potrivit tuturor 
relatărilor, o întâlnire de aproape este la fel de imprevizibilă ca 
și căderea unui meteorit și șansele de a obţine măsurători 
cantitative ale evenimentului - bunăoară, filme ale căderii unui 
meteorit - sunt cu adevărat infime. De pildă, nu cunosc niciun 
astronom care să fi asistat la căderea unui meteorit. (Mă refer la 
căderea unui obiect fizic - dârele luminoase meteorice sunt cu 
totul altceva.) 

Comparaţia este potrivită, pentru că într-o vreme știința 
oficială nu recunoștea existenţa meteoriţilor, și relatările despre 
căderea lor, aparținând unor observatori demni de încredere, 
erau considerate drept niște născociri pur și simplu, deoarece 
părea absurd că pietrele ar putea să cadă din cer. În 1801, 
Thomas Jefferson ar fi spus că ar crede mai degrabă că doi 
profesori yankei sunt în stare să mintă decât că niște pietre cad 
din cer. 

să presupunem totuși că Thomas Jefferson ar fi înfiinţat un 
Comitet Benjamin Franklin pentru a cerceta dacă există într- 
adevăr pietre care cad din cer. Dacă Ben Franklin ar fi hotărât 
să instaleze pe întreg teritoriul țării staţii de observare a căderii 
meteoriţilor, costul ar fi fost prohibitiv și rezultatele, în lipsa unei 
întâmplări fericite, ar fi fost nule. Chiar dacă fotografia ar fi 
existat pe atunci, nu s-ar fi putut pune problema instalării unor 
staţii fotografice de-a lungul și de-a latul Statelor Unite. ȘŞansele 
de succes ale unui astfel de program „activ” ar fi fost, în mod 
cert, inexistente. In mod similar, de asemenea în lipsa unei 
întâmplări fericite, instalarea unor posturi de observaţie OZN 
bine utilate pe întreaga suprafaţă a globului (să nu uităm că 
fenomenul e mondial) ar fi utopică, datorită aceluiași cost 
prohibitiv și, oricum, ar putea să nu dea niciun rezultat. 

S-a semnalat deseori că observaţiile OZN par să se 
concentreze în anumite „zone OZN fierbinţi”. Dacă acest 
fenomen nu se datorează publicităţii, isteriei și sugestiei 


colective (operaţia standard de filtrare a rapoartelor ar stabili 
rapid dacă e vorba într-adevăr de rapoarte OZN), instalarea în 
zona respectivă a unei aparaturi complexe de observare ar 
putea să sporească simţitor probabilitatea obţinerii unor date 
nealterate. Se pare că uneori se produce o adevărată 
concentrare de rapoarte OZN (în Oklahoma, în 1965; în regiunile 
rurale ale Franţei, în 1954; în Argentina, în 1963), ceea ce ne dă 
unele speranţe. 

Partea pasivă a programului ar consta, desigur, în studiul 
statistic al datelor. Legătura între cele două faze ar reprezenta-o 
investigarea activă a cazurilor relativ recente, în care obiectul 
raportat a dispărut, dar și-a lăsat urmele pe sol, pe vegetaţie și, 
desigur, în memoria martorilor. Colectarea activă a datelor 
înainte ca un caz să devină prea vechi este de o importanţă 
capitală. 

Acest aspect al problemei implică disponibilitatea permanentă 
a unor investigatori bine pregătiţi, care să se ocupe numai de 
efectuarea anchetelor atunci când situaţia o cere. Și mai implică 
existenţa unor fonduri adecvate. 

Dacă fondurile n-ar constitui o problemă (!) iar eu aș conduce 
un institut OZN, aș instrui personal un număr corespunzător de 
investigatori de profesie și, atunci când s-ar ivi un raport OZN 
deosebit de interesant, aș trimite doi dintre ei să cerceteze 
cazul până ce ar obţine și cel mai mic fragment de informaţie 
potenţial disponibil. Asta ar putea să le ia o săptămână, o lună, 
șase luni sau chiar mai mult. Timpul n-ar conta; aceasta ar fi 
misiunea lor până ce ar explora fiecare pistă, fiecare detaliu, 
fiecare martor și ar efectua toate măsurătorile posibile. 

Modul nesatisfăcător în care se prezintă actualmente datele 
OZN se datorează, în primul rând, faptului că raportorul nu știe 
de obicei ce fel de date sunt necesare; în al doilea rând, 
investigatorii și-au considerat activitatea drept un hobby, 
consacrându-i sfârșitul de săptămână sau alte clipe libere, prea 
des lipsindu-le pregătirea necesară pentru strângerea unor date 
relevante. Faza activă a programului institutului s-ar întemeia 
deci pe apelurile din afară, iar faza pasivă ar consta dintr-un 
proces continuu de prelucrare a datelor. 

In ultimele două decenii, s-a strâns o mare cantitate de date, 
care diferă foarte mult în ceea ce privește calitatea. În forma ei 
actuală, ea poate fi comparată cu un minereu sărac, care 


trebuie prelucrat și rafinat înainte de a fi folosit. Sau poate că o 
analogie și mai potrivită este aceea cu tonele de pehblendă pe 
care Marie Curie a trebuit să le prelucreze pentru a obține un 
grăunte de radiu. Aceia dintre noi care s-au ocupat de problema 
OZN sunt convinși de probabilitatea foarte înaltă ca în masa de 
rapoarte-pehblendă să existe radiu. Deși prelucrarea și 
selectarea datelor OZN reprezintă o muncă herculeană, cred că 
persoana sau grupul care și-o vor asuma cu convingere vor fi 
răsplătite din plin. Pentru că, dacă în minereul datelor OZN 
există într-adevăr un metal preţios, el ar putea să reprezinte o 
descoperire științifică majoră. lar aceasta ar putea determina 
reformularea și restructurarea multora dintre conceptele 
noastre despre lumea fizică, mai mult chiar decât restructurările 
care au devenit necesare când relativitatea și mecanica 
cuantică au pătruns în modul nostru de atunci de a ne imagina 
lumea. 

Deplinul succes al unui studiu statistic major depinde de 
cooperarea cu diferitele organizaţii OZN din întreaga lume. 

In timp ce cazurile individuale pot fi studiate pe plan local, un 
studiu statistic major poate fi cu adevărat semnificativ numai 
dacă sunt utilizate date provenind de pe întregul glob 
pământesc. E limpede că, în acest scop, munca trebuie 
efectuată de o organizaţie care să se bucure de încrederea 
organizaţiilor individuale din diferite ţări; cred că acest lucru ar 
putea fi realizat mult mai ușor dacă efortul mondial s-ar 
desfășura sub patronajul unei uniuni științifice internaţionale 
sau al O.N.U. In Statele Unite, organizaţiile particulare APRO și 
NICAP ar trebui să fie absolut sigure că dorinţa lor de cooperare 
nu va fi tratată cu dispreţ, așa cum a făcut Comitetul Condon. 

Potrivit legii, dosarele Proiectului Blue Book nu sunt secrete și 
pot fi puse la dispoziţia unor cercetători știinţifici acreditaţi. 
Dosarele din Marea Britanie, Franţa, Australia și din multe alte 
ţări, atât cele oficiale cât și cele particulare, reprezintă o sursă 
potenţială de date valabile, dar pot fi supuse diferitelor 
regulamente de securitate. După câte știu, dosarele militare 
britanice cu rapoarte OZN nu pot fi aduse la cunoștința 
publicului decât după 30 de ani.!? 


142 Potrivit corespondenţei cu Julian Hennessey, care citează dintr-o 
scrisoare personală către sir John Langford-Holt, membru al 
parlamentului: „Dacă lucrurile decurg normal, arhivele OZN nu vor fi 


Dar un studiu statistic valabil nu trebuie să se întemeieze pe 
toate datele existente. Cele de care dispunem trebuie totuși să 
fie încorporate într-o formă omogenă. Multe grupuri și 
investigatori particulari, având o experienţă diferită în 
prelucrarea datelor și în cercetarea OZN, se preocupă 
actualmente de organizarea materialului lor în vederea unei 
tratări cu mijloacele informaticii. Intenţia este foarte lăudabilă, 
dar dacă sistemul de codificare nu va fi unic, îngrămădirea de 
date din întreaga lume nu va da niciun rezultat sau va necesita 
retranscrierea într-un cod uniform. Este necesar, cât mai curând 
posibil, un acord internaţional privind metoda de codificare a 
datelor OZN; aceasta ar putea fi una dintre primele atribuţii ale 
unui comitet patronat de O.N.U. 

Computerizarea adecvată a datelor este esenţială în căutarea 
unor scheme de comportament al OZN-urilor, în stabilirea 
corelaţiilor între diferitele categorii de observaţii și în căutarea 
posibilelor deosebiri sau asemănări de comportament în diferite 
ţări. Asta nu înseamnă doar o operaţie de catalogare sau de 
multiplicare a opţiunilor. Computerul modern, folosit cu un 
software adecvat (un limbaj neprocedural complex), poate 
stabili corelaţii semnificative, dacă acestea există. De pildă, ce 
au comun sutele de cazuri raportate de încetare a funcţionării 
automobilelor în prezenţa unui OZN? Prin ce se deosebesc ele? 
Ce a încetat să funcţioneze mai întâi - radioul, farurile, motorul? 
Și când un OZN etalează o suită de culori, care este culoarea 
cea mai frecventă, suita cea mai frecventă? 

Astfel de analize, cuplate cu programul activ de investigaţii cu 
adevărat științifice pe teren, ar putea să realizeze primul 
obiectiv al unui program OZN pozitiv: confirmarea realităţii OZN- 
urilor ca subiect legitim al unei cercetări științifice ulterioare. 
Dacă putem stabili scheme bine definite și alte corelaţii, pornind 
de la analiza observaţiilor OZN efectuate în diferite ţări de 
oameni cu diferite niveluri de cultură, probabilitatea ca aceste 
corelaţii să constituie rezultatul întâmplător al unor percepții 
greșite ar fi aproape inexistentă. Prin urmare, probabilitatea ca 
fenomenul OZN să reprezinte ceva într-adevăr nou pentru 


accesibile publicului, potrivit legilor în vigoare, decât după 30 de ani. 
Totuşi, dacă un organism ştiinţific important, de înaltă calificare, ar 
avea motive serioase de a solicita accesul la arhivele noastre, această 
cerere ar fi luată în consideraţie în funcţie de temeiurile sale.” (n. a.). 


știință - noi observaţii empirice - ar fi o virtuală certitudine. 


Epilog: 
Dincolo de orizontul Proiectului Blue Book 


Este o greșeală capitală să teoretizezi înainte de a avea toate 
dovezile necesare. Acest mod de a proceda iţi pervertește 
judecata. 

Sherlock Holmes, 
Un studiu în roșu 


Holmes exagerează, desigur, pentru că nimeni n-a avut 
vreodată „toate” dovezile necesare. In orice investigaţie se 
ivește totuși un moment în care investigatorii consideră că 
există destule dovezi pentru a teoretiza cu folos, cu deosebire în 
ceea ce privește căile de urmat într-o investigaţie ulterioară. 
Rezultatele unor astfel de teorii stimulează, la rândul lor, o 
teoretizare ulterioară. 

În problema OZN sunt necesare însă mult mai multe dovezi 
cantitative înainte ca teoretizarea să fie utilă. După peste 
douăzeci de ani de activitate în acest domeniu, am doar câteva 
răspunsuri și nicio ipoteză viabilă. Și n-am niciun chef să o fac 
pe profetul. 

Am spus „activitate” mai degrabă decât studiu, pentru că 
timp de mai mulţi ani, asemeni tuturor colegilor mei, am 
considerat subiectul drept absurd și am fost prea puţin înclinat 
să-l studiez cu seriozitate. Mai târziu, când mi-era tot mai 
limpede că subiectul merită să fie studiat, n-am avut fonduri, 
aparate și nici măcar timpul necesar (din pricina îndatoririlor 
mele profesionale) pentru a întreprinde acel tip de studiu care 
ar fi fost destul de cuprinzător pentru a deveni semnificativ. 

Munca mea de consultant al Forţelor Aeriene era departe de 
a-mi oferi condiţiile amintite mai sus, deși mi-a furnizat date 
pentru un posibil studiu ulterior. lată de ce, când a luat ființă 
Comitetul Condon, știind că nu voi face parte din el, am 
aplaudat, cu speranţă și cu o încredere naivă în ceea ce va fi. 
Mi-am dat seama că fondurile alocate erau insuficiente pentru a 
ataca problema pe un front larg, dar socoteam că dacă vor fi 
administrate cu pricepere și dacă investigația va fi efectuată 
fără prejudecăţi, într-un adevărat spirit științific, se va putea 


demonstra necesitatea continuării studiului pe o scară mai 
largă. Intr-adevăr, o lectură atentă a raportului și cazurile 
deconcertante pe care le cuprinde oferă această demonstraţie. 
Mai mulţi oameni de știință mi-au spus că studierea Raportului 
Condon a fost aceea care i-a făcut să-și dea seama că problema 
OZN merită să fie cercetată. Dar am relatat mai sus istoria 
Comitetului Condon. Respingerea concluziilor cuprinse în 
rezumatul său va duce, după opinia mea, doar la un studiu calm 
și imparţial al fenomenului OZN, un studiu care va organiza, 
prelucra și clasa dovezile existente; numai atunci vom putea 
emite și testa cu folos noi ipoteze. 

Ar fi nedrept totuși să pretindem că până acum n-au fost 
propuse explicaţii ale fenomenului OZN - unele verosimile, 
altele cu totul fanteziste. O bună parte a literaturii de 
specialitate „entuziaste” este consacrată expunerii lor sau 
acceptării necritice a unei anumite ipoteze - cea mai frecventă 
fiind, desigur, ipoteza extraterestră. 

Investigatorul serios trebuie să reziste tentaţiei de a teoretiza 
prematur, mai cu seamă în acest domeniu, pentru că subiectul 
este grevat de dificultăţi care nu sunt întâlnite în mod firesc în 
cercetarea științifică. De pildă, într-o cercetare tipică de vârf, 
cum este fizica particulelor elementare, fiecare nouă dată 
experimentală este confruntată imediat de teoreticieni cu o 
multitudine de ipoteze. Ei au „acoperire” când propun teorii pe 
baza unor noi dovezi mărunte (cu multă vreme înainte ca „toate 
dovezile” să fie disponibile), pentru că operează în limitele unei 
structuri de concepte fizice recunoscută și acceptată. Intr- 
adevăr, mulţi teoreticieni se grăbesc să dezvolte modele 
teoretice ale sistemului în cauză, preocupându-se doar 
accidental de verificarea lor empirică. Pentru ei, elaborarea de 
teorii este un joc profesional, menit să-l incite pe 
experimentator să conceapă noi experimente pentru a confirma 
sau infirma teoria. În ambele cazuri, teoreticianul este mulțumit. 
Ce specialist în astrofizica teoretică, de pildă, ar considera că 
trebuie să aștepte până ce toţi pulsarii vor fi temeinic catalogaţi 
și studiaţi, înainte de a se lansa în speculaţii despre stelele 
neutronice? 

Uneori se întâmplă ca teoria să preceadă cu mult orice 
observaţie empirică. Un astronom a afirmat cândva că suprafaţa 
Lunii este acoperită cu un strat de praf atât de gros încât 


cosmonavele terestre ar putea să dispară în interiorul lui. Când 
programul Apollo a spulberat această teorie, s-a spânzurat oare 
autorul ei, de rușine? Nici vorbă! A emis multe alte noi teorii, 
dintre care unele s-au dovedit întemeiate. Fiind unul dintre cei 
mai capabili astrofizicieni ai epocii noastre, el știe că jocul de-a 
teoria poate fi nu numai un lucru amuzant, ci și, mai ales atunci 
când dă naștere la destule controverse, un puternic imbold 
către acțiune. 

Din păcate, în privinţa OZN-urilor există mai multe probleme 
care se opun unei teoretizări atât de neîngrădite. Prima este de 
ordin filosofic. De la Galileo încoace, tradiţia științifică a 
dezvoltat o structură logică și metodologică deosebit de 
eficientă, care ne-a îngăduit să înțelegem o vastă gamă de 
fenomene. Această tradiţie este sacrosanta pentru comunitatea 
științifică, fiindcă a înregistrat succese remarcabile. Potrivit ei, 
este firesc pentru experimentator să încerce să acţioneze 
asupra mediului astfel încât aspectele semnificative ale 
fenomenului să fie izolate de cele secundare și nerelevante. Cu 
alte cuvinte, el caută mijloacele de a separa „semnalul” de 
„zgomot”. În felul acesta apar de la sine relaţii cauzale precise 
între cantităţi și entităţi; în cazul științelor fizice, aceste relaţii 
sunt exprimate adesea într-o formă matematică. 

Chiar atunci când nu e posibilă experimentarea activă în 
laborator, de pildă în astronomie, astronomul poate „să separe 
semnalul de zgomot” recurgând la o aparatură specială în 
momentul în care fenomenul (să zicem o eclipsă) devine 
sesizabil. Relaţiile între anumiţi parametri asociaţi fenomenului 
devin atunci clare, o testare și o experimentare ulterioară 
putându-le stabili dincolo de orice îndoială rezonabilă. Ele devin 
un „fapt științific”. Dacă n-ar fi fost posibil să se acţioneze în 
acest mod, știința s-ar fi lovit de un zid imens de dificultăţi, ar fi 
fost virtual imposibil să se extragă și să se separe elementele 
fundamentale inerente fenomenului din masa de lucruri 
nerelevante și întâmplătoare, prezente totdeauna într-o situaţie 
observată. 

Tocmai aceasta este situaţia în cazul OZN-urilor, care se află 
cu totul în afara controlului experimental. Pe deasupra, ele sunt 
pasagere, imprevizibile și apar unui observator deseori incapabil 
să efectueze o analiză lucidă a unui eveniment cu totul 
neașteptat și surprinzător. Drept urmare, aspectele 


semnificative ale fenomenului pot rămâne ascunse printre 
aspectele întâmplătoare - dar mult mai „evidente” - subliniate 
în rapoarte. 

Totuși, OZN-urile nu sunt singurele din această categorie; ele 
înfruntă aceste dificultăți împreună cu multe alte fenomene, ca 
fulgerele globulare și meteoriţii, pentru care trebuie să ne 
întemeiem pe observaţiile fortuite ale unor oameni nepregătiţi. 
lată de ce astfel de subiecte au dobândit atât de târziu 
respectabilitatea științifică, mai ales atunci când era greu de 
găsit o explicaţie pentru că fenomenul nu se integra structurii 
științifice a momentului. 

S-ar putea chiar să fim puși în fața faptului că acest cadru 
științific, datorită logicii lui interioare, exclude anumite clase de 
fenomene, printre care s-ar putea număra și OZN-urile. Unul 
dintre aspectele cele mai exasperante și chiar respingătoare ale 
subiectului este aparenţa lui iraționalitate. Totuși, cum 
conceptul nostru de raționalitate este un subprodus al societăţii 
orientate spre știință în care trăim, n-ar trebui să ne surprindă 
faptul că un fenomen inaccesibil procedurii științifice apare ca 
irațional. 

Chiar aici ne lovim de o a doua dificultate în ceea ce privește 
problema OZN. Cel puţin deocamdată, ea nu poate fi despărțită 
de condiţiile sociale în care se manifestă. Suntem obișnuiți cu 
izolarea aproape completă a științelor comportamentale de 
științele fizice, pe când în această problemă ambele tipuri sunt 
contopite în mod inexplicabil. Fie că le vom separa sau nu, 
componentele fizice neconvenţionale și cele comportamentale 
vor apărea și rămâne de văzut dacă trebuie studiate în cadrul 
ambelor discipline, dar ar fi prematur să minimalizăm 
importanţa vreuneia dintre categorii. 

Această discuţie ar fi desigur inutilă dacă am dispune de o 
explicaţie convingătoare privind OZN-urile. În lipsa ei, e mult 
prea facil să recurgem la „oamenii de pe Marte”, ignorând 
numeroasele aspecte care nu concordă cu această ipoteză. Ar 
însemna să cădem în capcana despre care tocmai am vorbit. 
Fără să ne dăm seama și în mod artificial, am putea să 
amplificăm semnificaţia aspectelor „evidente”, în timp ce partea 
pe care o trecem cu vederea - sau pe care nu o semnalează 
observatorii nepregătiţi - ar putea să conţină cheia întregii 
probleme. 


Ceea ce se cere explicat a fost definit pe larg în descrierile 
celor șase prototipuri fundamentale de observații OZN 
(capitolele 5-11). Cele mai persistente și mai enigmatice 
trăsături par să fie localizarea fenomenului în spaţiu și timp, 
caracteristicile lui aparent raţionale (într-un mod mai curând 
pueril), impresia că acţionează transgresând legile fizicii și 
preferința accentuată pentru anumite situații. Prezenţa frecvent 
raportată a „umanoizilor” capabili să se miște cu ușurință în 
mediul terestru foarte restrictiv și asocierea lor cu o „navă” 
prezentând uneori o masă inerţială aproape nulă și lăsând totuși 
urme fizice este, fără îndoială, un fenomen care depășește aria 
fizicii de la mijlocul secolului douăzeci. Dar va exista, sperăm, o 
știință a secolului douăzeci și unu și o știință a secolului treizeci, 
și poate că ele vor îngloba fenomenul OZN așa cum știința 
secolului douăzeci a înglobat aurorele boreale, o realizare 
inimaginabilă pentru știința secolului nouăsprezece, care era la 
fel de incapabilă să explice de ce strălucesc Soarele și stelele. 

Noi lucrăm în lumina orbitoare a prezentului, abia conștienți 
de penumbra trecutului și cu totul neputincioşi să risipim 
tenebrele viitorului. Să ne imaginăm o clipă un șir de care cu 
coviltir, cu nu mai mult de un secol în urmă, în lunga lor 
călătorie spre vest. Caravana se oprește la căderea nopţii, 
carele sunt așezate în cerc, sentinelele se instalează la posturi și 
călătorii se strâng în jurul focului de tabără pentru a se încălzi și 
a se odihni. Cineva vorbește despre viitor, dar vorbește, așa 
cum e firesc, folosind cuvintele și conceptele timpului său. Şi 
chiar dacă, inspirat de o binevoitoare muză a viitorului, ar vorbi 
despre o călătorie ca a lor efectuată în câteva ore, zburând în 
văzduh, și despre scenele văzute la televizor și despre vocile 
auzite de pe alt continent, acest inspirat n-ar fi capabil să spună 
nimic despre felul în care ar putea fi înfăptuite aceste lucruri 
minunate. Vocabularul necesar - electroni, tranzistori, circuite 
integrate, motoare reactive - jargonul comunicaţiilor tehnice nu 
va exista decât peste aproape un secol. El ar fi cu totul 
incoerent în lipsa cuvintelor care să slujească drept vehicul 
gândurilor sale. 

Cine s-ar încumeta să ghicească vocabularul tehnic al anului 
373.475 (presupunând că pe Pământ va mai exista viață 
rațională) și să prezică ideile și cunoștințele pe care le va 
vehicula acest vocabular? 


Există undeva în spațiu o astfel de cunoaștere și o astfel de 
tehnologie avansată? Soarele, steaua noastră tutelară, este 
doar una dintre miliardele de stele din Galaxia noastră, și 
aceasta este doar una dintre multele milioane de galaxii, fiecare 
cu miliardele ei de stele. Din punct de vedere statistic, este 
improbabil ca Soarele nostru să fie singura dintre cvadrilioanele 
de stele care are un sistem planetar. Ar fi ca și cum am spune 
că, în întreaga lume, ghindele pot fi găsite doar lângă un singur 
stejar. 

Chiar dacă ne limităm la miliardele de stele din Galaxia 
noastră, știm că ea exista cu miliarde de ani înaintea apariţiei 
Soarelui nostru. Scena era deci construită de multă vreme 
pentru această posibilitate, posibilitatea existenței unor 
civilizații tot atât de avansate faţă de noi, cât suntem noi faţă 
de șoareci. De pildă, Fred Hoyle!“ a emis supoziţia că este 
posibil să existe o mare reţea de comunicaţii intergalactice, dar 
că noi suntem asemeni unui colonist instalat într-o sălbăticie 
unde nu are încă telefon. 

Astfel de idei, odinioară interzise sau chiar revoltătoare 
pentru minţile noastre geocentrice, nu ne mai șochează pe 
măsură ce ne eliberăm încet de provincialismul nostru cosmic. 
Totuși, astfel de concepte au deocamdată prea puţin de-a face 
direct cu problema noastră, în afară de faptul că reprezintă o 
ipoteză posibilă. Dar a vorbi despre vizitatori extratereștri sau 
despre noţiunile mai ezoterice ale călătoriei în timp și 
universurilor paralele este, în acest stadiu, la fel de nepotrivit ca 
a susţine ipoteza halucinaţiei de masă. Kuhn a arătat că 
progresul științific tinde să fie mai curând revoluţionar decât 
evolutiv și conceptele amintite mai sus sunt, în ciuda naturii lor 
bizare, mai mult extensiuni imaginative ale conceptelor curente. 
Cred că atunci când vom afla mult așteptata soluţie a problemei 
OZN, ea se va dovedi a fi nu doar un mic pas înainte în marșul 
științei, ci un salt important și cu totul neașteptat. 


143 Hoyle, Fred, Of Men and Galaxies (Despre oameni şi galaxii), 
Seattle, University of Washington Press, 1964, p. 47 (n. a.). 


Cazul 


DD-—1 


DD—2 
DD-—3 


DD—4 


DD—5 
DD—6 


DD—7 


DD-—8 


Cazul 


DD—9 


DD—10 


DD—11 


DD—12 


DD-— 13 


DD-—14 


DD-—15 


IN—1 
IN—2 


Anexa 1l: Descrierile observaţiilor discutate în text 


Data 


15 ian. 1968 


11 apr. 1964 
21 oct. 1967 


24 mart. 1967 


15 aug. 1950 
3 iul. 1967 


28 iun. 1952 


16 ian. 1952 


Data 

15 oct.1953 

24 apr. 1949 
30 ian. 1967 
26 mart. 1967 
1 apr. 1967 


9 aug. 1965 


sept. 1965 


14 ian. 1966 
26 nov. 1968 


DISCURI DIURNE 


Ora 


7,25 a.m. 


6,30 p.m. 
6,16 a.m 


8,45 a.m. 


11,30 a.m. 
5,30 p.m. 


1,20 p.m. 


După-amia- 
ză 


Ora 

10,10 a.m. 
10,30 a.m. 
8,04 a.m. 
4,00 p.m. 
11,30 a.m. 


6,00 p.m. 


4,00 p.m. 


Locul 


Three Hills, Alberta 


(Canada) 


Homer, New York 
Blytheville AFB, 


Arkansas 


Los Alamos, 
Mexico 


New 


Nr. 
observa- 
torilor 


2+2 


3 
3 


1+1 


Great Falls, Montana 2 


sud-vest de Calgary, 


Alberta (Canada) 


Kirtland AFB, 


Albuquerque, New 


Mexico 


Artesia, New Mexico 


Locul 


Minneapolis, 
Minnesota 


White Sands, New 


Mexico 


3 


2 


2+4 


Nr. 


observa- 
torilor 


3 


5 


Crosby, North Dakota 5+2 
New Winchester, Ohio 2+3 


Kenosha Pass, 
Colorado 


Long Island, New 


York 


Fort Sill, Oklahoma 


LUMINI NOCTURNE 


5,55 p.m. 
5,40 p.m. 


2 


5 


15 


Weston, Massachussets 4 
Bismarck, North 


Dakota 


Durata 


10 min. 


min. 
sec. 


sec. 


1 min. 
sec. 


sec. 


40 


sec. 


Durata $ 


40 sec. 


1 min. 


40 sec. 
5 min. 


2 min. 


5 min. 


10 min. 


15 min. 


4+1+1 5—7min. 


NOO un 


N 


P 


Nr. 


Cazul Data Ora Locul observa- Durata 
torilor 

DD-—9 15 oct.1953 10,10 a.m. Minneapolis, 3 40 sec. 
Minnesota 

DD-—10 24 apr. 1949 10,30 a.m. White Sands, New 5 1 min. 
Mexico 

DD-—11 30 ian. 1967 8,04 a.m. Crosby, North Dakota 5+2 40 sec. 

DD-—12 26 mart. 1967 4,00 p.m. New Winchester, Ohio 2+3 5 min. 

DD—13 1 apr. 1967 11,30 a.m. Kenosha Pass, 2 2 min. 
Colorado 

DD-—14 9 aug. 1965 6,00 p.m. Long Island, New 5 5 min. 
York 

DD-—15 sept. 1965 4,00 p.m. Fort Sill, Oklahoma 15 10 min. 


LUMINI NOCTURNE 


LN—1 14 ian. 1966 5,55 p.m. Weston, Massachussets 4 15 min. 


LN—2 26 nov. 1968 5,40 p.m. Bismarck, North 44-1421 5—7min. 
Dakota 


LN—3 
LN- 4 
LNS 9 
LN—6 
LN—7 
LN—-8 
LN—9 
LN—10 
LN—I1 
LN—12 
LN —13 
Cazul 
RV—1 
RV—2 
RV—3 
RV—4 
RV—5 
RV—6 
RV—7 
RV —8 


17 sept. 1968 
17 dec. 1968 


primăvara 1961 


20 oct. 1966 


24 dec. 1967 
14 mai 1970 
22 sept. 1966 


18 aug. 1964 


vara 1960 


25 febr. 1967 


9 mart. 1967 
Data 


13 ian. 1967 
4 mai 1966 


4 nov. 1957 


1,00 a.m. 
seara tîrziu 


seara, tîrziu 


11,50 p.m. 


8,30 p.m. 
9,45 p.m. 
3, 00 a.m. 


12,35 a.m. 


2,00 a.m. 


7,50 p.m. 


9, 10 p.m 
Ora 


Nellis AFB, Nevada 
Whittier, California 
Millville, New Jersey 


Moose Jaw, 


2 40 min. 
2 5 min. 
2 7 min. 
2 4 min. 


Saskatchewan (Canada) 


Belmont, Massachussets 8 


Bangor, Maine 


Deadwood, South 


Dakota 


Oceanul Atlantic, la 
200 mile est de Dover, 4 


Delaware 


Walkerton, Ontario 


(Canada) 


Fargo, North Dakota 2 


Onawa, Iowa 
Locul 


RADAR-VIZUALR 


10,00 p.m. 
4,30 a.m. 


10,45 p.m. 


13—14 aug. 1956 10,30 p.m. 


6 mai 1965 
3 iun. 1957 


13 febr. 1957 


17 iul. 1957 


pînă la 
3,30 a.m. 
1,10 a.m. 
9,35 p.m. 


2,30 a.m. 


4,10 p.m. 


lîngă Winslow, Arizona 3 
Charleston, West 


Virginia 
Kirtland AFB, 


Albuquerque, New 


Mexico 


I.akenheath, Anglia 


Marea Filipinelor 
lîngă Sherveport, 


Louisiana 
Lincoln AFB, 
Nebraska 


în sud-vestul Statelor 


Unite 


15—20 min. 
2 2—3 min. 
2+2  loră + 


2 min. 
3+2 l oră + 
4 min. 
3 1 min.+ 
observa- Durata 
torilor 
25 min. 
3 5 min. 
2 5 min. 
vizual 
20 min. 
radar 
1+1+ 5 ore 
1+1 
12 8 min. 
3+1 l oră 
5 25 min. 
6 114 ore 


1 
2 


VU = N 


6 


SP 


[te] 


00 


RV—9 16 mai 1967 10,10 p.m. de la bordul navei 
„Point Sur”, în Golful 


Mexicului 4 50 min. 
RV-—10 6 dec. 1952 5,25 a.m. Golful Mexicului G 10 min. 
RV—11 18 sept. 1951 0,20 a.m. Goose Bay, Labrador echipaj 20 min. 
(Canada) B—36 
RV—12 mai 1964 9,30 a.m. Regina, Saskatchewan 3 10 min. 
(Canada) 


ÎNTÎLNIRI DE APROAPE DE PRIMUL, TIP 


ÎA 1—1 27 oct. 1967 3,05 a.m. Parshall, North 1+1 5 min. 
Dakota 

ÎA I—2 1l ian. 1966 7,40 p.m. Meyerstown, 4 10 min. 
Pennsylvania 

ÎA 1—3 6 febr. 1966 6,05 a.m. Nederland, Texas 3 5 min. 

ÎA I—4 19 iun. 1965 4,00 a.m. Rocky, Oklahoma 1 

ÎA I—5 22 apr. 1966 9,00 p.m. Beverly, Massachussets 10 30 min. 

ÎA I—6 22 iul. 1966 11,30 p.m. Freemont, Indiana 2 8—8min. 

ÎA 1—7 17 apr. 1967 9,00 p.m. Jefferson City, 14+14+2 10—15 
Missouri min. 

ÎA I—8 20 aug. 1955 10,45 p.m. Kenora, Ontario 2 4 min. 
(Canada) 

Cazul Data Ora Locul observa- Durata 

torilor 
TA OR apr. 1966 5,0,5 a.m. Portage County, Ohio 2+1-4+-1 1 oră 35 
min. 

ÎA I—10 3 apr. 1964 9,00 p.m. Monticello, Wisconsin 3 5— 10min. 

ÎA I—11 8 mart. 1965 7,40 p.m. Mt. Airy, Maryland 3 3 min. 

ÎA I—12 10 oct. 1966 5,20 p.m. Newton, Illinois 6 3—4 min 

ÎA 1—13 26 iun. 1963 1,00 a.m. Weymouth, 2 1 min. 
Massachussets 

ÎA I—14 14 oct. 1967 2,30 a.m. Mendota, California 3 3 min. 


ÎNTÎLNIRI DE APROAPE DE-AI, DOILEA TIP 


ÎA II—1 2 nov. 1957 11,00 p.m. aproape de 2+1--1-4+- 
Levelland, Texas 1-}1-}1 
+1+1+ 
2+1 21/ ore 
ÎA II—2 3 apr. 1968 8,10 p.m. Cochrane, Wisconsin 2 5—10 min. 
ÎA II—3 aug. 1954 6,00 p.m. Tananarive, 


Madagascar 2000 2 min. 


Vis 


OU PP A [e>] 


NP OO W 


do a 0 os 


0 ui ON eA 


an o o 


00 


ÎA II—8 
ÎA II—9 
ÎA II—10 
ÎA II—11 


ÎA II—12 
ÎA I1—13 
ÎA II—14 
TAS = I5 
ÎA II—16 
IA ID 
ÎA II—18 


ÎA I1—19 
A II ==00 


26 oct. 1958 
8 mart. 1967 
23 ian. 1965 
4 aug. 1968 


20 ian. 1967 
20 aug. 1965 
8 dec. 1957 
3 sept. 1965 


12 iul. 1969 
21 apr. 1967 
1 apr. 1968 
22 aug. 1957 
14 apr. 1957 
29 mai 1968 
18 iun. 1967 


7 oct. 1966 
iunie 1957 


10,30 p.m. 
1,05 a.m. 


8,40 a.m. 


11,00 p.m. 
1,00 a.m. 
10,45 p.m. 
9,30 p.m. 
3 00 p.m. 
10,00 p.m. 
11,00 p.m. 


8,30 p.m. 
10,30 p.m. 


Loch Raven Dam, 2 1—2 min. 3 8&8 
Delaware 
Leominster, 
Massachussets 2 4 min. 3 7 
Williamsburg, 1+1 2 min. 35 
Virginia 
Regina, Saskatchewan 
(Canada) 3 10 min. 4 4 
Methuen, Massachussets 3--3 15 min. 3 8 
Cherry Creek, New York 4 2—3min.3 7 
nord-vest de Okinawa 3 3 min. 56 
Damon, Texas 2 5—20 
min. 3 8 
Van Horne, Iowa 2+1 2 min. 49 
Ephrata, Washington 4 Dali 23 
Frankfort, Kentucky 2 5 min, 24 
Cecil NAS, Florida 2 40 min. 3 4 
Vins, Franța 2+1 1—2 min. 3 5 
Mosinee, Wisconsin 6 2—3 min. 2 4 
Falcon Lake, Ontario 
(Canada) 6 30 min. 3 5 
Indian Lake, Michigan 14 1 oră 4 7 
Warrensburg. Missouri 3 5 min. 4 7 
iNY. 
Cazul Data Ora Locul observa- Durata S 1 
torilor 
ÎA II—21 12 ian. 1965 8,20 p.m. Custer, Washington 4+1 5 min. 46 
ÎA II—22 11 mai 1969 2,00 a.m. Chapeau, Quebec 1+4 5 min. 4 5 
(Canada) 
ÎA II—23 11 oct. 1967 tîrziu Aldersyde, Alberta 
seara (Canada) 2 2—4 min. 3 5 
ÎNTÎLNIRI DE APROAPE DE-AL TREILEA TIP 
ÎA III—1 24 apr. 1964 5,45 p.m. Socorro, New Mexico 14-1 5—10 
min. 5 6 
ÎA III—2 noiembrie 1961 după miezul Minot, North Dakota 4 1 oră 5.8 
nopţii 
ÎA III—3 26 iun. 1958 în amurg Boainai, Noua Guinee 25+ 3 ore 55 
ÎA III—4 21 aug. 1955 seara Kelly-Hopkinsville, 7 4 ore 5 5 
Kentucky 
ÎA III—5 19 sept. 1961 către mie- Whitfield, New 
zul nopții Hampshire 2 1 oră 54 


Anexa 2 


Cazul pastorului Gill din Papua analizat de Donald H. Menzel 


În acest caz spectaculos, pastorul Gill și un mare număr de 
papuași lipsiți de cultură au raportat că au văzut câteva obiecte 
insolite în văzduh. Cele mai multe dintre observaţii au fost 
efectuate seara devreme, la scurtă vreme după apusul soarelui. 
Mi s-a părut semnificativ faptul că Venus se vedea foarte bine, 
apunând cam la trei ore după Soare. Ea atinsese maximum de 
elongaţie estică la 23 iunie și ajungea la cea mai mare strălucire 
la 26 iulie. 

Cred că este semnificativ faptul că, în ciuda strălucirii lui 
Venus, niciuna din observaţiile raportate de pastorul Gill și de 
grupul de la Misiune nu se referă la această planetă. Doi ofiţeri 
au recunoscut că Venus „ar fi putut fi văzută din acel punct, în 
aproximativ aceeași direcţie ca și lumina strălucitoare care a 
fost văzuta mai întâi”. El (Gill) declară că a văzut planeta Venus, 
dar e de părere că obiectul văzut de grupul de la Misiune era 
mai jos decât Venus și mai la nord. Totuși, aceasta este mai 
curând exprimarea unei păreri, decât o observaţie precisă. 
Robert L. Smith, aspirant-ofiţer de poliţie, a văzut planeta Venus 
la 6 iulie, seara devreme, dar se pare că nu a văzut niciun OZN. 
El menţionează că a privit mult cerul după miezul nopţii și că a 
văzut un obiect strălucitor, care aproape sigur era planeta 
Jupiter. El a văzut de asemenea câteva „stele căzătoare”. 

Mulţi experți spun că OZN-ul „arăta ca o stea”. Totuși, rămân 
de explicat rotaţiile neobișnuite raportate mai ales de pastorul 
Gill. Mi se pare neconvingător faptul că un număr de băieţi (și 
fete) de la Misiune păreau să coroboreze observaţia. 

Cele ce urmează ar putea fi o explicaţie și, de fapt, 
experienţele pe care le-am efectuat arată că ea este probabil 
explicația corectă. Câteva din afirmaţiile mele ar putea fi 
verificate. Presupun, în primul rând, că atât pastorul Gill cât și 
profesorul Stephen Gill Moi suferă de o miopie avansată și că nu 
purtau ochelari în timpul observaţiei. Ei au probabil și un 
astigmatism avansat, astfel că imaginea lui Venus le-a apărut 
de mari dimensiuni și foarte alungită. Doar o astfel de supoziţie 
poate explica diferenţele dintre descrierile OZN-ului făcute de 
cele două persoane. Pastorul Gill consideră că vehiculul era 
alungit pe orizontală; Stephen - pe verticală. Ochiul omenesc 
are mișcări dezordonate, care fac ca un obiect, de pildă o stea 


sau o planetă, să pară că vibrează când, de fapt, el este imobil. 
Efectele atmosferice explică schimbările rapide al culorilor. 

Ce putem spune despre oamenii care, potrivit raportului, 
făceau semne? E posibil să fi fost o iluzie? In cazurile de miopie, 
frecarea pleoapei de globul ocular duce la un fel de fracţionare 
optică. Efortul de a vedea mai bine determină o difracție a 
imaginii, la care se adaugă proiecția genelor în afara focarului. 
Semnele făcute ocupanților OZN-ului și semnele de răspuns ale 
acestora pot să nu fi fost observate chiar de toată lumea, cum 
își închipuie pastorul Gill. El a relatat că martorilor 
evenimentului li se tăia respiraţia de bucurie sau de surpriză, 
poate din ambele cauze. Nu e acesta mai curând un semn al 
incredulităţii celor care nu vedeau ceea ce pastorul Gill spunea 
că vede? La urma urmei, într-o astfel de Misiune indigenii 
trebuie să fi fost condiţionaţi pentru a crede în miracole. 

Pentru a simula fenomenul, am utilizat lentile cu o putere de 
mărire de circa patru dioptrii. Intenţionez să repet experienţa cu 
lentile pentru astigmatism avansat, spre a simula presupusa 
miopie a pastorului Gill. Apoi, clipind din ochi, pot să-mi 
imaginez cu ușurință unele dintre fenomenele pe care le-a 
raportat. Ele puteau să se datoreze parţial difracției produse de 
pleoapă și altor incidente, cum ar fi prezenţa unor celule 
sanguine pe retină. Toate acestea s-au combinat în perioada 
observaţiei. Pastorul Gill a presupus că și ceilalţi vedeau ceea ce 
vedea el. Cu toate că raportul a fost semnat de un mare număr 
de „martori”, mă îndoiesc foarte tare că ei știau ce semnează și 
în ce scop. Fără îndoială, erau surprinși că marele lor șef vede 
ceva pentru ei invizibil. Pe de altă parte, probabil că nu erau 
prea surprinși pentru că, în definitiv, îl considerau pe pastorul 
Gill un om sfânt. În lumea asta sunt mulţi oameni care au nevoie 
de ochelari și nu-i poartă. Aș fi foarte interesat să știu dacă 
pastorul Gill poartă sau nu ochelari, câte dioptrii are și, în fine, 
dacă i-a purtat în seara aceea. De vreme ce o ipoteză foarte 
simplă explică fără nicio dificultate observaţiile raportate - 
consider cazul pastorului Gill rezolvat. Mai mult, cred că aceleași 
fenomene sunt răspunzătoare și pentru câteva din cele mai 
spectaculoase cazuri nerezolvate din dosarele Forțelor Aeriene. 


Anexa 3 


Scrisoare de demisie trimisă de Mary Louise Armstrong 
doctorului Edward Condon 


24 februarie 1968 


Dr. Edward U. Condon, Director 
Proiectul OZN 

Universitatea din Colorado 
Boulder, Colorado 80 302 


DRAGĂ DOCTORE CONDON 


Această scrisoare intenţionează să prezinte în scris punctele 
pe care le-am discutat în dimineaţa de joi, 22 februarie 1968. 

Întrucât este evident atât pentru echipa de conducere a 
Proiectului OZN, cât și pentru dumneavoastră, că ne aflăm într-o 
reală dilemă privind disensiunile și moralul scăzut în ultimele 
două săptămâni, consider că este necesar să examinez ceea ce, 
după părerea mea, a fost cauza principală a problemelor 
existente. Sper în mod sincer că Proiectul își va continua 
activitatea pe o bază cu totul diferită de cea de până acum, că 
relaţiile dintre dv. Și echipa dv. Se vor îmbunătăţi în mare 
măsură și că se va realiza ceea ce noi toţi așteptăm de la acest 
studiu: un raport final care să satisfacă pe toată lumea. 

Sunt încredinţată că toţi membrii Proiectului sunt mai mult 
sau mai puţin răspunzători pentru situaţia actuală, dacă nu din 
alt motiv, măcar pentru că nu au venit mai devreme la dv. Săvă 
informeze despre îndoielile noastre. Totuși, cred cu tărie că dacă 
Proiectul n-ar fi fost administrat zi de zi și direct de Bob!*, n-am 
fi ajuns în această situaţie. După opinia mea, se face simțită o 
„lipsă de încredere” aproape unanimă în capacitatea lui de a fi 
coordonatorul Proiectului și în modul în care-și exercită 
prerogativele. (Trebuie să subliniez de îndată că fiecare poate 
să vorbească doar în numele lui - sau al ei - și că atunci când 
mă refer la ceilalți membri ai echipei doar relatez observaţiile 
mele privind nemulţumirile lor.) 

Mai jos sunt expuse opiniile mele și motivele pentru care cred 
că Bob este vinovat de conflict și că, dacă v-aţi fi asumat 
conducerea activităţii noastre, nu s-ar fi ajuns la un conflict atât 

de acut. 

De la început, atitudinea lui Bob a fost negativă. Mă îndoiesc 
că elar fi de acord cu această afirmaţie, dar apreciez că cei mai 
mulţi membri ai echipei ar fi. Bob s-a arătat prea puţin interesat 
să fie la curent cu observaţiile, fie prin lectura rapoartelor, fie 
prin discuţii cu ceilalţi. Într-un anumit stadiu al activităţii 
noastre, se stabilise ca un număr de membri ai echipei să 
citească sistematic un anumit tip de rapoarte și să se 
întrunească apoi pentru a face bilanţul. Se spera că în felul 
acesta s-ar putea stimula o discuţie creatoare despre rapoarte, 
dacă ar fi fost ceva de discutat. Saunders punea deoparte 
rapoartele rămase după o primă selecţie, astfel ca fiecare 
membru al comitetului să le poată citi. Bob a selectat și el 
câteva, dar, după câte știu, nu le-a citit cu adevărat și nu ne-a 
încurajat niciodată să ţinem discuţiile programate. Cred că, în 
calitate de coordonator al Proiectului, el ar fi trebuit să ia 
inițiativa de a urmări cum merg lucrurile. Mai mult încă, o mare 
parte din ceea ce doresc să spun privitor la redactarea 
prematură de către Bob a raportului final se referă nemijlocit la 
ceea ce poate sau nu poate fi spus despre rapoartele asupra 
observaţiilor. După părerea mea, el a irosit prea mult timp 
dezbătând problema „limbajului” în care să fie redactat raportul 
final pentru a se evita în modul cel mai inteligent formularea 
unei opinii clare despre fenomenul OZN. Pe de altă parte, ela 
acordat foarte puţin timp studierii datelor pe care avea să-și 
întemeieze concluziile. 

Nu demult, Bob mi s-a plâns că, făcând parte, în principiu, din 
grupul care trebuia să decidă ce observaţii urmau să constituie 
obiectul investigaţiilor echipelor de teren, n-a fost contactat 
atunci când se luau aceste decizii. L-am întrebat pe Norman!5 
dacă e adevărat și el a negat categoric. 

Mi-a spus că Bob a fost consultat de fiecare dată și că, de cele 
mai multe ori, a refuzat să participe. De altfel, chiar dacă 
Norman nu l-ar fi contactat, Bob se afla destul de aproape din 
punct de vedere geografic (nu ca dumneavoastră) pentru a 
participa, dacă ar fi dorit-o cu adevărat, la orice dialog și era 
mai puţin îndreptăţit decât oricare alt membru al echipei să se 
plângă că nu e implicat în procesul luării deciziilor. Desigur, 
iniţiativa trebuia să-i aparţină. În definitiv, pe drept sau nu, în 

calitatea sa de coordonator al Proiectului ar fi putut să schimbe 
oricând procedura. 

Asta ne face să ne întrebăm cum își folosea Bob timpul, 
Consider că în mare măsură fără rost și în afara intereselor 
studiului nostru, date fiind perioada și bugetul limitat de care 
dispuneam. 

Bob a călătorit mult. Multe dintre aceste călătorii erau în 
legătură cu subiecte „relevante” pentru problema OZN - 
relevante în sensul în care echipa concepe acest lucru - de pildă 
strângerea de informaţii în cazul Heflin, investigarea a două 
observaţii (chiar la începutul activităţii) și vizite la SRI, Rand, 
Hippler și Ratchford. Totuși, multe călătorii mi s-au părut legate 
de aspecte minore ale problemei OZN. Bob a ţinut și câteva 
conferinţe (ceea ce, evident, nu intra în obligaţiile Proiectului 
nostru) la Boeing Corporation - Seattle, Rand Corporation - 
Santa Monica, American Meteorological Society - Colorado 
Springs și IEEE - Los Angeles. El a justificat acest „turneu de 
conferinţe” prin caracterul lor educativ sau faptul că aveau loc 
în universități și în instituţii științifice. Dar călătoria cea mai 
lipsită de sens a fost aceea pe care a făcut-o în Europa. 
Bineînţeles că există o justificare pentru oricine merge în Europa 
(în America de Sud, Africa sau oriunde în afara Satelor Unite) 
pentru a vedea care este situaţia OZN pe plan internaţional. 
Cred că într-o călătorie în Europa întâlniri cu Michel și cu Bowen 
ar fi fost de dorit, dacă nu obligatorii. Dimpotrivă, vizitele la 
Ministerul Apărării din Anglia, Grupul de Apărare Suedez, Loch 
Ness și la un anume Erich Halik din Viena (după câte știu, doar 
unul dintre numeroșii corespondenţi care ne scriu zilnic pentru a 
ne sugera cum să construim „farfurii zburătoare”, cum să 
rezolvăm problemele sistemului de propulsie etc.) par să fie 
destul de îndepărtate de problema OZN-urilor, dacă nu chiar cu 
totul în afara ei, oricum în afara a ceea ce poate să rezolve 
Proiectul nostru într-un timp limitat. Pe deasupra, deși Bob a 
discutat cu echipa despre călătoria sa în Europa, n-am văzut 
niciodată un raport scris. Or, el era acela care insista ca pentru 
fiecare dintre deplasările noastre să existe o justificare bine 
documentată. 

Se poate răspunde, nu fără îndreptăţire, că Bob trebuia să 
rezolve multe probleme strict administrative (buget, 
subcontracte, organizarea biroului și repartizarea sarcinilor) și 


că rolul său a constat tocmai în rezolvarea lor. E adevărat și că 
echipa a avut mână liberă să acţioneze cum credea de cuviinţă. 
În același timp însă, Bob iniţia un mare număr de proiecte, fără 
să ajungă prea departe cu ele și fără să se ţină la curent cu ceea 
ce făceau ceilalţi. Așa se explică faptul că și-a prezentat opiniile 
drept concluzii pentru raportul final, când nu numai că nu e 
raportul său și nu el e directorul Proiectului, dar nici măcar nu i- 
a consultat pe cei care au efectuat în mod practic întreaga 
muncă de selecție și interpretare a datelor. Cum se face că 
Craig, Saunders, Levine, Wadsworth, Ahrens și alţii au ajuns la 
concluzii atât de radical diferite de cele ale lui Bob? N-am 
impresia că ei au început să lucreze în cadrul Proiectului având 
vreo idee preconcepută în privința problemei OZN. Cred că 
membrii echipei sunt în general de acord că există destule date 
care să justifice continuarea studiului. Asta nu e totuna cu a 
afirma, cum nu o face niciunul dintre noi, că suntem vizitaţi în 
mod cert de vehicule din spaţiul cosmic. Dar n-ar fi corect nici 
să declarăm în raportul final, așa cum cred că ar vrea Bob, că, 
deși nu putem dovedi inexistenţa „inteligenţei extraterestre”, 
putem spune că nu avem multe dovezi despre existenţa ei. Nu 
înţeleg cum poate el să facă o astfel de declaraţie, când cei care 
au prelucrat datele despre observaţii sunt de altă părere. Va 
trebui să aibă loc o discuţie în care echipa să analizeze ambele 
laturi ale problemei, dar e prezumţios și eronat să așterni aceste 
idei pe hârtie în formă de concluzii și să le discuţi cu persoane 
din afara Proiectului. 

În memoriul pe care l-a trimis lui David Williamson de la 
NASA, la 12 decembrie 1967, Bob declară: 


„1. În lipsa datelor științifice, răspunsul nostru va fi probabil 
că acest lucru (fenomenele aeriene de origine necunoscută, 
OZN-uri, care reprezintă fenomene sau stimuli în afara ariei 
cunoașterii științifice actuale) este posibil, dar nimic nu susţine 
aserţțiunea că este adevărat... 

2. A doua parte a scrisorii (scrisoarea din 2 august 1967 a lui 
Dolittle către J.T. Ratchford) se referă la necesitatea studiului 
tehnic al problemei. Ea prevede utilizarea cunoștințelor actuale 
în domeniul științelor fizice, comportamentale și sociale pentru 
orientarea publică a Proiectului. Dar dacă noi suntem datori să 
facem știință (cu toate că, în lipsa datelor, nu e posibilă o 


aplicare adecvată a științelor fizice), este datoria Forţelor 
Aeriene să utilizeze descoperirile științifice în luarea deciziilor 
privind orientarea publică... 

3. Noi scoatem Forţele Aeriene din încurcătură și nu putem 
face asta decât afirmând foarte clar că, recurgând la toate 
mijloacele științei, n-am fost în stare să găsim vreo soluţie a 
problemei OZN.” 


Primul punct ridică problema imposibilității de a folosi știința 
în studiul OZN-urilor. Cred că majoritatea echipei ar fi împotriva 
acestei afirmaţii. Al doilea punct pare să susţină că nu este 
rostul și răspunderea noastră să facem recomandări, ci numai 
să analizăm problema științific și să o supunem Academiei 
Naţionale de Științe. Aș fi de acord că, interpretând în modul cel 
mai strict contractul și scrisoarea lui Dolittle, asta ar corespunde 
adevărului. Dar cine dintre noi nu consideră că aceasta este în 
primul rând o chestiune de responsabilitate publică și că ne 
revine foarte clar obligaţia de a face recomandări, cel puţin în 
sensul că problema OZN justifică sau nu continuarea studiului. 
Al treilea punct dă impresia că trebuie să ajungem la o „soluţie” 
și că, dacă nu răspundem pozitiv sau negativ la chestiunea IET, 
nu am ajuns la o „soluţie”. Cred că însuși cuvântul „soluţie” are 
un alt înţeles pentru Bob decât cel pe care i-l atribuie echipa și, 
poate, și dumneavoastră. 

Bob a discutat foarte liber despre studiul OZN cu oameni ca 
Williamson, Asimov, Branscomb, Higman (și alţii) și, cu toate că 
nu văd nimic condamnabil în asta, mă întreb de ce, mai ales 
recent, unora dintre noi li s-a adus acuzaţia că n-aveau dreptul 
să discute în același mod cu McDonald, Hynek, Hall, soţii 
Lorenzen etc. De altfel, Bob nu discută cu aceste persoane 
despre cum merge Proiectul și probleme de „metodologie”, ci le 
întreabă cum am putea „noi” să formulăm mai exact concluziile 
la care e/a ajuns. Mă impresionează neplăcut faptul că el pare 
să încerce cu orice preţ să spună cât mai puţin posibil în 
raportul final, dar în cei mai negativ mod posibil. Nu cred că 
este neloial să afirmăm că Bob nu reprezintă poziţia noastră și 
că avem motive foarte serioase să susţinem că, reprezentată de 
el, activitatea s-ar putea să nu aibă importanţa sau efectul 
cuvenit. (II citez pe Dave Saunders, care, la sugestia lui Bob de 
a folosi note de subsol pentru orice opinie minoritară, a replicat: 


„Cum să facem atunci? Să dăm o notă de subsol la titlu?”) 

Așa cum Bob a căutat sprijin la „străini” în legătură cu ceea 
ce să scrie în raportul final, de ce ar fi nerezonabil ca și noi, 
văzând că spusele noastre influențează foarte puţin opiniile lui 
preconcepute, să căutăm sprijin la „străini”? De fapt, nu aceste 
opinii reprezintă lucrul cel mai important. Chiar dacă nu le-ar fi 
avut (eu continui să cred că le avea), metodele prin care a ajuns 
la concluziile sale sunt extrem de criticabile. 

Recunosc că am avut deseori contacte cu persoane din afara 
Proiectului. Nu cred că discuţiile cu oricare dintre cei pomeniţi 
mai sus (McDonald, Hynek etc.) sunt condamnabile, cu excepţia 
faptului că uneori constituiau un mod de a-mi arăta 
nemulțumirile; e posibil ca, în raport cu litera eticii 
administrative, să nu fi dovedit totdeauna tactul cuvenit. La 
începutul lui decembrie, am asistat la întâlnirea de la Denver în 
care Saunders, Levine, McDonald și Hynek au discutat despre 
posibilitatea unei acţiuni care să contribuie la bunul mers al 
studiului OZN. Tot ce s-a discutat acolo n-avea nimic de-a face 
cu Proiectul Universităţii din Colorado și nu putea să constituie 
în niciun fel o ameninţare pentru Proiect. Știu că la această 
întâlnire McDonald a primit o copie a memoriului trimis de Bob 
lui Deans Manning și Archer, deși îi cunoștea de multă vreme 
conţinutul. Substanța memoriului - și nu împrejurările în care a 
fost scris sau faptul că era un document informativ intern 
redactat înainte ca Proiectul să-și înceapă activitatea - servește 
mai ales, după mine, la confirmarea aserţiunii că Bob n-a 
participat cu onestitate la studiul OZN. 

În privinţa scrisorii lui McDonald către Bob, în care se face 
aluzie de mai multe ori la informaţiile furnizate de „membrii 
Proiectului”, am fost de faţă la o discuţie - la Tucson, în martie 
1967 - în care Bob, în prezenţa lui Jim Wadsworth și a mea, i-a 
oferit literalmente lui McDonald cea mai mare parte a 
informaţiilor de care acesta ar fi avut nevoie dacă ar fi vrut să 
atace Proiectul. Bob spunea: Condon nu trebuie să examineze 
cazurile, asta e treaba noastră (deci și a lui). La întrebarea lui 
McDonald despre numărul de cercetători folosiți de Proiect (din 
punct de vedere al specialităţilor și al timpului disponibil), Bob a 
răspuns că avem atâţia cât ne sunt necesari și că nu e cazul ca 
McDonald să ne înveţe cum să se desfășoare activitatea 
Proiectului. Bob a mai spus că dumneavoastră nu vă pierdeţi 


mult timp cu Proiectul, dar că nici nu e cazul să o faceţi. (Cred 
că își închipuia că poate conduce totul singur. Dar întreaga 
echipă ar fi de acord cu mine că aveam nevoie de 
dumneavoastră.) lată de ce, dacă McDonald are dreptate când 
spune că activitatea Proiectului nu s-a desfășurat în bune 
condiţii și nici măcar potrivit normelor științifice, mi-e greu să 
accept că noi am fi mult mai vinovaţi decât Bob în transmiterea 
acestei informaţii. Lui Dave și Norm li s-a spus că ceea ce au 
făcut nu are nicio scuză, că nu ar fi trebuit să transmită 
informaţii scrise nimănui din afara Proiectului. Pentru asta au 
fost concediaţi. Dar dacă a transmite lui McDonald memoriul a 
însemnat o violare a eticii administrative, atunci Bob și noi 
ceilalţi ne-am făcut de asemenea vinovaţi de o astfel de violare. 
Bob mi-a cerut recent să am grijă ca anumite rapoarte 
examinate de Proiect să fie trimise doctorului Menzel. Aceste 
rapoarte conţin în mod cert informaţii confidenţiale și mi-e greu 
să înţeleg care e diferenţa între a transmite astfel de informaţii, 
sau un memoriu intern - cel puţin ca principiu. Oricum, din 
această pricină, Proiectul a rămas doar cu doi-trei cercetători de 
prim rang. 

Aţi afirmat că, din punct de vedere al consecinţelor, ceea ce 
au făcut Dave și Norm este condamnabil, pentru că aruncă o 
pată pe renumele universităţii. Cred că ceea ce au făcut ei în 
acest sens nu este mai grav decât publicarea raportului nostru 
final sub forma unei cărți care aduce beneficii universităţii. Nu 
pot să-mi închipui că universitatea va apare într-o lumină 
favorabilă dacă lumea își va da seama că vrem să câștigăm bani 
de pe urma Proiectului. Şi totuși, cu asta s-a ocupat Bob 
săptămână trecută, contactând editorii pentru a vedea cine va 
publica raportul. 

După părerea mea, este de înţeles ca Dave și Norm să fi 
crezut că trebuie să fie loiali față de ceva care depășea Proiectul 
OZN, așa cum se prezenta el. Până la concedierea lor și eu 
credeam la fel, ca și majoritatea celorlalţi. După cele întâmplate 
în ultimele zile, recunosc că eu și alţi câţiva am făcut o tragică 
greșeală nevenind la dumneavoastră cu mult înainte. Dar în 
vremea aceea nu credeam că aţi fi putut fi atât de înţelegător 
cum aţi fost. În mod eronat sau nu, noi consideram că Bob vă 
reprezintă, că discută deseori cu dumneavoastră și că, deci, 
eraţi foarte la curent cu ceea ce făcea el și cu poziţia noastră. La 


întrunirea pe care am avut-o în septembrie, ca urmare a 
declaraţiilor dumneavoastră (reproduse incorect) din „The 
Rocky Mountain News”, am considerat că am spus ce aveam pe 
inimă și că disensiunile noastre au ieșit la iveală. Am sperat că 
după aceea veţi cheltui mai mult timp pentru a încerca să 
corectaţi pe cât era posibil impresia noastră falsă despre 
dumneavoastră. În aceeași zi, mai devreme, când discutam 
despre problemele la care ar fi putut să dea naștere în sânul 
echipei declaraţiile dumneavoastră, Bob s-a retras pe motiv că, 
dacă ar lua parte la discuţia privind nemulţumirea noastră față 
de cele ce-aţi spus, n-ar mai fi în stare „să se întoarcă” în 
administraţie. Nu știu ce legătură putea fi între prezenţa la 
discuţie și reluarea atribuţiilor lui de la Regent Hall, dar fără 
îndoială că n-a dat dovadă de tact în acea situaţie, prilejuind o 
interpretare prea puţin favorabilă a poziţiei sale. 

Cred că v-am răpit destul timp și voi încheia prezentându-vă 
demisia mea din postul de asistent administrativ al Proiectului 
OZN. Vă sunt foarte recunoscătoare pentru înțelegerea cu care 
m-aţi ascultat marţi. Mai rămâne să spun că scrierea acestor 
rânduri este unul dintre cele mai penibile lucruri pe care le-am 
făcut și că, dacă n-aș fi crezut cu tărie în ceea ce-am spus, n-aș 
fi spus-o niciodată. 


Cu sinceritate, 
Mary Louise Armstrong 


Anexa 4 


Extras dintr-o scrisoare a lui J. Allen Hynek către colonelul 
Raymond S. Sleeper 


7 octombrie 1968 
Secțiunea A 


Potrivit AFR:*5 80-17, Proiectul Blue Book a primit două 
misiuni, având aparent aceeași importanţă, de vreme ce 
directivele nu specifică altceva. Ele sunt: 1) să constate dacă 
fenomenul OZN constituie o ameninţare posibilă pentru Statele 

Unite și 2) să utilizeze datele științifice sau tehnice obţinute în 
urma studiului rapoartelor OZN. Niciuna dintre aceste misiuni n- 
a fost îndeplinită în mod corespunzător. 

In primul rând, singurul temei logic în virtutea căruia se poate 
afirma că OZN-urile nu constituie o ameninţare posibilă pentru 
Statele Unite este că, până acum, Statele Unite n-au avut nimic 
de suferit din această pricină. Multe rapoarte nu sunt examinate 
decât la câteva săptămâni sau chiar luni de la redactarea lor; e 
limpede că, dacă ar fi existat intenţii ostile, ele s-ar fi 
concretizat cu multă vreme înainte de examinarea rapoartelor. 
(Asta e ca și cum ai examina avertismentele de la Pearl Harbour 
[care n-au fost luate în seamă] la trei săptămâni după Pearl 
Harbour.) întrucât nu s-a întâmplat nimic, se poate deduce că 
OZN-urile, orice-ar fi ele, n-au deocamdată intenţii ostile. 

In al doilea rând, multe rapoarte de o mare valoare 
informaţională potenţială n-a fost luate în seamă de Blue Book. 
Exemple: 

a. [Extras dintr-un document relatând o observaţie din 5 mai 
1965, cu regim de secret militar în ceea ce privește numele, 
poziția și misiunea vasului] „... timonierul de la postul din față a 
raportat apariţia a ceea ce el credea a fi un avion... Prin binoclu, 
s-a văzut că e vorba de trei obiecte aflate foarte aproape unul 
de altul; unul era de mărimea întâi, celelalte de mărimea a 
doua. Obiectele se deplasau cu o viteză extrem de mare, venind 
spre vas la o altitudine nedeterminată. La... patru ţinte mobile 
au fost detectate pe... radarul de cercetare aeriană la distanţe 
până la 22 de mile și urmărite cam șase minute. Când au ajuns 
deasupra vasului, obiectele s-au desfășurat în formaţie circulară 
chiar la verticală și au rămas în această poziţie aproximativ trei 
minute. Această manevră a fost observată vizual și pe ecranul 
radar. Obiectul strălucitor care plana deasupra postului de la 
tribord determina cel mai mare ecou pe ecranul radar. Obiectele 
și-au schimbat de mai multe ori poziţia în timpul observaţiei, 
urmărite vizual și cu ajutorul radarului, ajungând la viteze de 
peste 3000 (trei mii) de noduri. Au fost lansate apeluri prin IFF, 
obiectele s-au îndreptat spre sud-est cu o viteză extrem de 
ridicată. Evoluţiile descrise mai sus au fost observate de 
comandantul vasului, de toți cei de pe pasarelă și de numeroși 
mateloţi aflaţi pe puntea superioară.” 

Blue Book a etichetat acest raport drept „avion” și, după câte 


știu, n-a întreprins cercetări ulterioare. Ce ne îndreptățește să 
spunem că observaţia nu reprezintă o „ameninţare posibilă” 
pentru Statele Unite? Doar faptul că nu s-a întâmplat nimic. 
Trebuie să-i învinuim de incompetenţă pe ofiţeri și pe 
comandantul vasului pentru că au înaintat un astfel de raport 
fără ca toţi martorii să fi fost cu adevărat deconcertați? E de 
conceput că acești ofiţeri ar fi putut să nu recunoască un avion 
dacă acesta ar fi prezentat traiectoria, viteza aparentă și 
manevrele caracteristice unui avion? Raportul nu menţionează 
nici măcar posibilitatea că ar fi fost un avion obișnuit. Chiar 
faptul că apelurile IFF au rămas fără răspuns ar fi trebuit să 
determine o continuare a anchetei, întrucât implică prezenţa 
unui aparat inamic. Dar raportul nici măcar nu sugerează 
posibilitatea că ar fi fost aparate inamice obișnuite. Documentul 
aflat în arhiva Blue Book nu conţine alte date tehnice privind 
observaţia în sine. N-ar fi trebuit oare șeful Proiectului să 
manifeste cel puţin o oarecare curiozitate față de această 
observaţie? Când am pus problema, de mai multe ori, ea a fost 
dată deoparte cu plictiseală. In afară de chestiunea amenințării 
posibile, astfel de cazuri (nu acesta, care nu era cunoscut) dau 
apă la moară acuzațiilor periodice că Forţele Aeriene au ceva de 
ascuns. E greu ca publicul să înţeleagă cum e posibil ca o ţară 
atât de preocupată de securitatea ei să se dezintereseze de un 
astfel de caz, dacă militarii nu știu mai mult decât spun. 

b. Extras dintr-un raport trimis de Biroul Forţelor Aeriene ale 
S.U.A. Din regiunea Saigon, Cartierul General al Forţelor 
Aeriene, la 26 mai 1967. Observaţia a avut loc la 17 aprilie 
1967, deci cu mai mult de o lună înainte ca raportul să ajungă la 
FTD”. Dacă ar fi fost o ameninţare posibilă, Blue Book n-ar fi 
știut nimic despre ea! De ce a durat atâta transmiterea către 
FTD? Dar să vedem ce spune raportul: Declaraţia unui membru 
al Detașamentului de informaţii militare 524, Biroul operaţional 
Saigon, 205/2 Vo Tanh, Saigon, Vietnam: „La 17 aprilie 1967, pe 
la orele 22, am observat cinci (5) obiecte mari, luminoase, de 
formă ovală, deplasându-se în văzduh în formaţie strânsă și cu o 
viteză foarte mare. Mă aflam pe acoperișul Biroului operaţional 
Saigon al Detașamentului de informaţii militare 524. Am văzut 
mai întâi aceste obiecte aproape de orizont, spre stânga mea și 

le-am urmărit cum parcurg tot câmpul meu vizual în mai puţin 
de cinci (5) secunde. În această perioadă de timp, venind din 
punctul în care le-am văzut prima oară, aproape de orizont, spre 
stânga mea, obiectele mi-au trecut aproape pe deasupra 
capului, la o înălţime aparent foarte mare și apoi au dispărut 
îndărătul unei formaţii de nori la orizont, spre dreapta mea. 
Cerul era parțial noros, dar, în timpul observaţiei, zona în care 
se deplasau era foarte senină, cu excepţia câtorva petice de 
nori izolaţi, deasupra cărora păreau să se afle obiectele. Când 
treceau peste acești nori, ele deveneau invizibile pentru mine 
până ce reapăreau de cealaltă parte. Am observat de asemenea 
că, atunci când treceau prin dreptul unei stele, acopereau 
steaua și-i mascau lumina. Asta mi-a arătat că obiectele nu erau 
transparente. Era evident că nu puteau fi aparate de zbor 
convenţional, datorită dimensiunilor, formei, vitezei și faptului 
că nu se auzea niciun zgomot. Inainte de această observaţie, 
văzusem diferite tipuri de avioane cu elice și cu reacţie și n-am 
nicio îndoială că obiectele erau cu mult mai mari decât orice 
aparat pe care l-am zărit vreodată în văzduh. De asemenea, se 
deplasau cu o viteză pe care aș estima-o de cel puţin cinci ori 
mai mare decât aceea a oricărui avion cu reacţie pe care l-am 
văzut vreodată. Se aflau prea departe și se deplasau prea 
repede pentru a îngădui o descriere amănunțită. Puteam doar 
să văd că erau în mod cert ovale și că aveau o lumină albă 
constantă. Păreau să fie într-o poziţie mai curând verticală decât 
orizontală, față de sol, și formaţia lor oscila ușor în timp ce 
treceau. La aproximativ cinci (5) minute după ce au dispărut, 
mai multe avioane cu reacţie, care păreau să fie la mare 
înălţime și să zboare foarte repede, au venit din dreapta mea și 
din spate, ţinând seama că nu-mi schimbasem poziţia. Ele s-au 
îndreptat spre zona în care pierdusem din vedere obiectele și, 
ajungând acolo, au virat spre dreapta și au urmat același drum 
ca obiectele observate mai înainte. Avioanele nu zburau în 
formaţie, ci dispersate. N-am avut niciodată vreo părerea cu 
privire la obiectele zburătoare neidentificate. Și nici n-am văzut 
vreunul mai înainte. Cred totuși că aceste obiecte erau un 
anumit tip de nave spaţiale. Sunt convins că nu erau lumini 
reflectate, aparate convenţionale, meteoriți sau planete.” 

Cu toate că era vorba de un raport oficial trimis Proiectului 
Blue Book de Cartierul General al Forţelor Aeriene, cazul a fost 


înregistrat cu eticheta „Doar pentru informare”. Nu s-a făcut 
nicio anchetă și nicio tentativă de interpretare, probabil pe 
temeiul că lucrurile s-au petrecut în afara limitelor continentale 
ale Statelor Unite. Faptul că s-au petrecut într-o zonă foarte 
nevralgică pare să nu-l fi impresionat pe șeful Proiectului Blue 
Book! Și totuși, Blue Book declară că OZN-urile nu reprezintă o 
ameninţare pentru securitatea Statelor Unite. Pe ce temeiuri? 
Numai pentru că până acum nu s-a întâmplat nimic. 

E de conceput ca nimeni din structura militară a Statelor 
Unite să nu acorde vreo atenţie acestei observaţii și sănu o 
coreleze cu alte observaţii asemănătoare? Oare Blue Book nu 
este interesat să constate dacă există anume scheme, nu dă 
dovadă de curiozitate științifică? Se pare că nu. 

Trebuie să precizez că aceste cazuri nu mi-au fost comunicate 
de personalul Proiectului Blue Book. Am dat peste ele 
întâmplător, în timpul uneia dintre vizitele mele, răsfoind hârtiile 
aflate pe un birou și nu în dosare; nu mi se îngăduie să cercetez 
dosarele înseși. Am acces la dosare numai când solicit un caz 
anume. Dar cum să solicit un caz anume, cum să examinez 
posibilele lui implicaţii științifice dacă nu știu că el există? Dată 
fiind comportarea din trecut a personalului Proiectului Blue 
Book, sunt sigur că n-aș fi știut niciodată despre aceste două 
cazuri; din fericire, am dat peste ele (și peste multe altele) 
numai datorită hazardului. Şi, dacă am ajuns aici, pot să spun 
că, atunci când solicit un caz și doresc să copiez anumite 
pasaje, nu mi se îngăduie să o fac la xeroxul aflat la câţiva pași 
- chiar dacă aș veni cu hârtia necesară! Trebuie să solicit acest 
lucru serviciului „Reproducere” și să aștept poate mai multe 
săptămâni înainte de a obţine câteva foi pe care aș fi putut să le 
am în câteva minute. Activitatea mea de consultant este astfel 
considerabil stânjenită. 

c. Pentru ultimul exemplu, vă rog să examinaţi Secţiunea G, 
care tratează despre atitudinea  neștiinţifică și proasta 
organizare a Proiectului Blue Book. Cele două cazuri prezentate 
mai sus ar putea fi incluse și în Secţiunea H, deoarece nu au 
trezit nicio curiozitate științifică la personalul Proiectului, iar 
consultantul științific n-a fost nici măcar informat despre 
existenţa rapoartelor. 


Secțiunea B 


Atât ca efectiv, cât și ca pregătire științifică, echipa Blue Book 
este cu totul incapabilă să îndeplinească sarcinile trasate de 
AFR 80-17, chiar dacă ar avea de gând să o facă. 

Această concluzie va fi amplu demonstrată prin conţinutul 
secţiunilor care urmează, dar e limpede că, fiind vorba de un 
fenomen deconcertant pentru foarte multe persoane, care 
necesită într-adevăr o abordare multidisciplinară, doi ofiţeri 
licenţiaţi în fizică ai unor institute de mâna a doua nu pot 
constitui un efectiv adecvat pentru rezolvarea problemei. De 
altfel, chiar dacă acești ofițeri ar fi laureați ai Premiului Nobel, 
tot n-ar putea face față numărului mare de rapoarte care 
asaltează Proiectul. Un caz derutant poate cere prezența unei 
echipe de investigatori timp de câteva zile sau chiar câteva 
săptămâni; a încerca să rezolvi două sau trei cazuri pe zi, în 
afara îndatoririlor administrative de rutină (vezi Secţiunea E) 
este evident imposibil. 


Secțiunea C 


Blue Book suferă intrinsec de faptul că A vorbește cu B, B 
vorbește cu C și C vorbește cu A. Mai recent, au rămas în arenă 
doar A și B, uneori numai B; așadar, un raport este examinat de 
o singură persoană, fără nicio confruntare de opinii. Blue Book 
este un sistem închis, victimă, ca să zicem așa, a propriei sale 
replieri, a propriei sale propagande. Aproape că nu a existat o 
comunicare între Blue Book și lumea științifică din afară sau 
între Blue Book și diferitele servicii științifice ale Forţelor 
Aeriene. Aproape că nu a existat un schimb fertil de idei și 
contacte cu alte grupuri, îndeosebi cu grupurile de tehnicieni 
civili interesaţi de problemă. Ca simplu consultant, am primit 
probabil mai multe scrisori despre OZN-uri de la alţi oameni de 
știință și tehnicieni, decât Blue Book, pentru că aceștia cunosc 
foarte bine sistemul de lucru al Proiectului și știu că ar primi 
doar un răspuns stereotip. Știu că în dosarele Blue Book se află 
foarte puţină corespondenţă științifică, probabil pentru că 
oamenii de știință doresc să corespondeze cu persoane având o 
pregătire asemănătoare cu a lor. N-ar avea rost, de pildă, să te 
adresezi Proiectului în legătură cu temeiurile științifice ale 
interpretării unui caz dat, să zicem o inversiune de temperatură: 


Blue Book n-a recurs niciodată la serviciul meteorologic al 
Forţelor Aeriene tocmai pentru a determina cât de mare trebuie 
să fie o inversiune pentru a produce efectele raportate de 
martor. Abordarea a fost mai mult calitativă decât cantitativă; o 
inversiune de două grade a fost socotită egală cu una de zece 
grade și n-am văzut niciodată să se aplice optica geometrica la 
calculul refracției într-un caz pus pe seama unei inversiuni. 
Personalul nu este în stare să efectueze astfel de operaţii. Am 
cerut recent directorului Serviciului Științific (vezi Anexa A) să 
solicite AFCRL să calculeze efectele optice provocate de 
inversiunile de temperatură de diferite grade de intensitate și să 
furnizeze Proiectului tabelele corespunzătoare. 

În același mod, Blue Book a efectuat multe interpretări 
astronomice fără să-și consulte consultantul științific (un 
astronom!), ceea ce a dus la ridiculizarea acestor interpretări în 
presă. Numeroasele observaţii înregistrate în Vestul Mijlociu la 
31 iulie și 1 august 1965 pot fi citate ca exemplu. 


Secțiunea D 


Metodele statistice folosite de Blue Book sunt o parodie a 
acelei ramuri a matematicii numite statistică. Un capitol dintr-o 
teză de doctorat prezentată la Northwestern University, care va 
fi publicată în curând'%, tratează în mod special acest aspect și 
voi cita mai departe din el, nu înainte de a formula propriile 
mele observaţii, pe care le-am adus de multe ori la cunoștință 
personalului Proiectului, dar fără niciun rezultat. În cele din 
urmă am înţeles că n-are niciun rost să continui tentativa de a 
face educație personalului în acest domeniu. 

În interpretarea cazurilor, există obiceiul de a folosi termenii 
„posibil” sau „probabil” ca modificatori ai unei interpretări date; 
astfel, se scrie deseori „posibil avion” sau „probabil meteor”. 
Totuși, în bilanţurile de la sfârșitul anului acești modificatori sunt 
eliminaţi în mod discret și oportun. Un „posibil avion” devine pur 
și simplu „avion” (cazul Redlands - vezi Secţiunea G - va apare 
în tabelul final pe 1968 ca „avion”) și publicul este făcut astfel 

să creadă că nu era un posibil semn de întrebare, ci că unul sau 
mai mulţi cetăţeni au băut un pahar în plus sau au fost 
hiperexcitaţi sau sugestionațţi. 

Un statistician ne va spune că termenii „posibil” și „probabil” 
presupun un procentaj de probabilitate. Cât anume? 50%? Doar 
100% înseamnă certitudine. Cred că statisticienii ar fi în general 
de acord cu un procentaj de 50% probabilitate pentru „probabil 
avion” și poate de 20% pentru „posibil avion”. Astfel, dacă la 
sfârșitul anului 200 de cazuri au fost definitiv clasate drept 
„avioane”, dar 100 dintre acestea erau „probabil” avioane și 
100 erau „posibil” avioane, atunci probabilitatea este ca dintre 
cele 200 de cazuri doar 50+20=70 să fi fost cu adevărat 
avioane, iar 130 să nu fi fost avioane deloc! Căci ce altceva 
înseamnă  „posibil” sau „probabil”, decât că nu există 
certitudinea că erau avioane? Dar ipoteza „observatorului care 
se înșală” e atât de înrădăcinată în gândirea celor din cadrul 
Proiectului, încât nu este examinată nicio altă posibilitate. E 
greu să numim asta metodă științifică. 

lată și o altă metodă ilogică și neștiinţifică: din 1947 până în 
1966, Blue Book a inclus 1822 de cazuri dintr-un total de 10.136 
în categoria „informaţii insuficiente”. Trebuie să subliniez că 
includerea este cu totul subiectivă, în afara unor cazuri în care 
s-a procedat potrivit convenienţelor. Am găsit astfel următoarea 
însemnare în legătură cu un caz recent: „/n concordanța cu 
procedura în vigoare, observația este clasata în categoria Date 
Insuficiente întrucât nu a fost raportată Forțelor Aeriene într-un 
interval de 30 de zile”! Prin ce scamatorie sau raţionament 
poate fi astfel clasată o observaţie raportată la 40 de zile după 
efectuarea ei și conţinând poate o informaţie amplă? E greu să 
numim asta știință. L-aș trânti la examen pe oricare student al 
meu care ar propune o astfel de parodie a metodei științifice. _ 

„In concordanţă cu procedura în vigoare...” Ce procedură? În 
mod cert, consultantul științific n-a fost niciodată consultat în 
legătură cu asta și, pentru că a venit vorba, foarte rar în 
legătură cu altele. 

Intorcându-ne la categoria „date insuficiente”, este foarte 
interesant să constatăm că aceste cazuri sunt incluse în 
statistici ca fiind rezolvate, ca și cum a lipi unui caz eticheta 
date insuficiente înseamnă a-l rezolva! Din nou, publicul este 
indus în eroare. Statisticile mele personale arată că, din cele 


10.136 de cazuri înregistrate în 20 de ani, 557 sunt clasificate 
ca neidentificate și 1822 ca date insuficiente. Comunicatul Blue 
Book raportează că numai 5,4% din cazuri rămân neidentificate, 
uitând în mod deliberat că 1822 de alte cazuri, deci 17,6%, 
rămân neexplicate. Procentajul corect de neidentificate ar trebui 
așadar să fie de 23%! Când am protestat în legătură cu asta pe 
lângă ofiţerii din cadrul Proiectului, i-am simţit gândind: „Noi 
suntem Forțele Aeriene. Noi suntem în posesia tuturor 
răspunsurilor, și cine ești dumneata ca să sugerezi o schimbare 
a procedurilor stabilite?” In fața unei astfel de atitudini, am 
socotit că e mai prejos de demnitatea mea să discut astfel de 
probleme cu personalul insuficient pregătit, afectat - potrivit 
tradiţiei - Proiectului Blue Book. O lungă perioadă de timp, un 
sergent cu studii științifice exclusiv în domeniul psihologiei a 
evaluat aproape toate cazurile (sergentul Moody). În această 
situație, am rămas consultant în mare măsură din dorința de a 
avea acces la date pe care aș putea să le utilizez cândva într-un 
mod mult mai productiv, în parte pentru a rămâne în contact cu 
fenomenul OZN și în parte datorită unui sentiment de 
responsabilitate faţă de legăturile pe care le aveam cu Proiectul 
de atâţia ani. 

Citez acum direct din teza de doctorat menţionată mai 
înainte: „Problema a fost prezentată într-un comunicat de presă 
din 6 octombrie 1958 al Departamentului Apărării, despre 
activitatea Blue Book în perioada 1 iulie 1957-31 iulie 1958. 
Comunicatul preciza: «S-a stabilit în mod definitiv (sublinierea 
autorului) că peste 84% din observaţiile OZN raportate sunt 
fenomene naturale... sau obiecte făcute de mâna omului». Nu 
numai că termenii probabil și posibil fuseseră omiși din statistici, 
dar observaţii considerate anterior doar posibil explicate erau 
înglobate în «s-a stabilit în mod definitiv» - și nu în urma unei 
investigaţii suplimentare, ci din motive de procedură. 

Locotenent-colonelul Hector Quintanilla... a recunoscut că 
formularea «s-a stabilit în mod definitiv» era «înșelătoare». 
Apărând totuși procedura generală, el a întrebat: «Unde, în altă 
parte, aţi pune-o dumneavoastră (explicaţia probabil-posibil)? 
Prea multe categorii ar face ca raportul să fie prea încărcat». El 
a adăugat că a menţine categoriile probabil și posibil an de an 
ar avea drept rezultat doar mai multă muncă pentru Blue Book 
și mai multe probleme de rezolvat.” 


Vă întreb acum, domnule colonel, este aceasta Știință? Era 
nemulțumită doamna Curie de faptul că planul ei de activitate e 
„prea încărcat”? Sau că o procedură științifică „ar avea drept 
rezultat doar mai multă muncă”? Atât ar fi de ajuns pentru a 
demonstra atitudinea neștiinţifică a echipei Blue Book. 

Continui să citez din teza de doctorat: „Eșantionul lunar 
stratificat!“ a fost extras din fiecare al doilea an, începând cu 
1948, primul an acoperit integral de ancheta OZN a Forţelor 
Aeriene. Pentru fiecare an cu soţ, din 1948 până în 1966, au fost 
selectate trei luni - una din primul trimestru, una din grupul mai, 
iunie, iulie și una din ultimul trimestru. Această operaţie a dus la 
o apreciere statistică a observaţiilor OZN și a activităţii echipei 
Blue Book... Au fost examinate 1034 de fișe (Fișe recapitulative 
ale Proiectului 10073, tip 329). Numărul de observații 
înregistrate de Blue Book pentru aceleași luni a fost de 1117. 
Existau deci fișe pentru peste 90% din rapoartele înregistrate în 
timpul lunilor selectate de noi (nu se menţionează de ce 
procentajul nu este de 100%). Cele 1034 de fișe reprezintă 9% 
din numărul de rapoarte OZN înregistrate de Forţele Aeriene din 
1948 până în 1966-11.038. 

Mai departe, dl. Strentz declară: „Ca un procedeu de rutină, 
Proiectul Blue Book consideră cazurile etichetate Date 
Insuficiente și probabil sau posibil drept «rezolvate» în sensul că 
nu mai fuseseră întreprinse investigaţii și rapoartele fuseseră 
clasate”. (Niciun om de știință n-ar considera un caz cu „probe 
insuficiente” drept „rezolvat”. El nu trebuie inclus printre datele 
cu care se lucrează.) Aceasta este o cale de a face să crească 
scorul Proiectului Blue Book - un scor fals, neștiinţific, dar cu 
care pot să se împăuneze băieţii de la Relaţiile Publice. 

Raportul Strentz continuă: „Așa cum se arată în Tabelul | 
(nereprodus aici), o analiză a rezumatelor demonstrează că 270, 
sau 24%, din cele 1117 rapoarte OZN erau «nerezolvate» sau 
«îndoielnice». E vorba despre 270 de rapoarte clasate sub 
apelativul Date Insuficiente sau Necunoscut, marea majoritate 
aparținând primei categorii. Pornind de la fişele individuale, 
analiza arată că 538, sau 51, din cele 1034 de cazuri erau 
«nerezolvate». Aceste 538 de cazuri erau clasate cu apelativul 
probabil, posibil, Date Insuficiente și Necunoscut”. 

Astfel, pur și simplu acordând statutul de „stabilit” cazurilor 
etichetate probabil și posibil acest procedeu ameliora 
capacitatea de investigare a Proiectului, reducând numărul 
cazurilor „nerezolvate” de la 51% la 24%. Mai mult, punând 
accentul doar pe cazurile „necunoscute”, comunicatele de presă 
ale Departamentului Apărării vorbesc despre cazuri 
„nerezolvate” în proporţie nu de 51% sau 24%, ci de „mai puţin 
de 2%”, „mai puţin de 1%”, „2,09%”. In felul acesta și-a creat 
Blue Book o reputaţie științifică, punându-se bine și cu băieţii de 
la Relaţiile Publice. Când această teză de doctorat va fi 
publicată de Mediii School of Journalism de la Northwestern 
University, înalta capacitate științifică și îndemânarea Blue Book 
în a explica 98% din cazuri vor apărea în adevărata lor lumină - 
mai puţin de jumătate din cazurile supuse Proiectului au fost 
rezolvate! 

Secţiunea din teza de doctorat a lui Strentz care analizează 
statisticile Blue Book se încheie cu cuvintele: „Cea mai mare 
parte a rapoartelor OZN par să fie de fapt «nerezolvate». De ce 
să nu recunoaștem această situaţie, și anume că deseori e 
imposibil să determinăm ce este ceea ce spune un individ că a 
văzut în văzduh? Metodologia statistică folosită de Blue Book 
pare să fi rezultat din 1) eforturile Forţelor Aeriene de a explica 
fiecare raport OZN, pentru că 2) Forţele Aeriene au fost 
împovărate cu sarcina nedorită de a dovedi că OZN-urile nu 
există. Poate că misiunea Forţelor Aeriene ar putea fi redefinită 
astfel încât să se preocupe doar de observaţiile promițătoare din 
punct de vedere științific și nu de orice raport despre o lumină 
care se mișcă sau planează în văzduh. Atunci Forţele Aeriene și 
presa ar putea să se ocupe de altceva decât de măsluirea 
statisticilor.” 

Nu pot decât să adaug un sincer: Amin! Și asta ne conduce în 
mod logic la punctul următor. 


Secțiunea E 


S-a constatat o lipsă de atenţie față de cazurile OZN 
considerate semnificative de consultantul științific și de alţii, în 
vreme ce se pierde prea mult timp cu cazuri banale, care conţin 
puţine informaţii; se cere prea mult timp și efort echipei Blue 
Book pentru sarcini periferice (relaţii publice, răspunsuri la 


scrisorile privind evaluarea cazurilor vechi și la cererile de 
informaţii provenind din diferite surse). Dacă efectivul ei nu este 
mult mărit, în vederea îndeplinirii unei misiuni științifice, echipa 
Blue Book trebuie să se concentreze asupra a două sau trei 
cazuri semnificative pe lună (a căror alegere să fie făcută cu 
ajutorul unei comisii științifice), având drept rezultat un raport 
științific amănunţit despre fiecare caz, publicat ca un raport 
științific și accesibil publicului. Cazurile alese trebuie să nu fie 
cele cu un singur martor (în afara unor împrejurări cu totul 
neobișnuite) sau cele care comportă lumini văzute noaptea în 
depărtare sau cele în care martorii nu sunt demni de încredere 
și nu sunt capabili să răspundă coerent la întrebări. In calitate 
de consultant științific al Proiectului, am propus de mult o 
metodă de apreciere a cazurilor demne de atenţie: o clasificare 
bidimensională potrivit căreia un caz este judecat în funcţie de 
stranietatea lui și credibilitatea martorilor. Prin stranietate se 
înţelege măsura dificultății de a explica în mod onest observaţia 
potrivit fenomenelor și principiilor fizice bine cunoscute; 
credibilitatea finală a martorilor poate fi determinată, desigur, 
numai în funcţie de trecutul lor medical și social și cu ajutorul 
testelor psihologice aplicabile fiecăruia. Aprecierea credibilităţii 
poate fi efectuată rapid și prin simpla notare a numărului 
martorilor și a responsabilităţilor fiecăruia în viaţa cotidiană. E 
limpede că numai cazurile având un indice ridicat de stranietate 
și de credibilitate trebuie luate în seamă. Blue Book a risipit 
prea mult timp cu cazuri nesemnificative și, pe de altă parte, cu 
sarcini periferice. 

Pe deasupra, odată ce un caz a fost clasat ca neidentificat sau 
necunoscut, Blue Book nu se mai interesează de el. Pentru 
știință, dimpotrivă, necunoscutul,  inexplicabilul constituie 
punctul de plecare și nu sfârșitul cercetării. Un om de știință 
care descoperă în laboratorul său un lucru pe care nu-l poate 
explica nu e om de știință dacă-l etichetează „necunoscut” și-l 
clasează, consacrându-și restul timpului unor chestiuni de 
rutină. Blue Book ar fi trebuit să se ocupe tocmai de aceste 
necunoscute, în loc să elaboreze statistici impresionante (?) 
despre câţi oameni nu pot să identifice corect un satelit sau un 
meteor. Asta poate să prezinte oarecare interes pentru un 
sociolog, dar aproape deloc pentru un fizician. 


Secţiunea F 


Modul de receptare a informaţiilor de către Blue Book este în 
mare măsură inadecvat și constituie fără îndoială o explicaţie a 
ineficienței Proiectului. O dificultate  intolerabilă grevează 
activitatea echipei, datorită incapacității aproape constante a 
ofițerilor OZN de la bazele aeriene locale de a transmite 
informaţii corecte, și pot să spun că situaţia era mult mai rea în 
lunga perioadă dinaintea atribuirii unei astfel de funcțiuni. 

Multe „frânturi de informaţii” de o posibilă valoare crucială în 
aprecierea unui caz lipsesc din raportul iniţial. Cunosc atât de 
multe astfel de situaţii, încât am o senzaţie de rău aproape fizic. 
În cel mai bun caz, raportul iniţial care sosește la Dayton este 
un raport-tip de serviciu de informaţii și aproape deloc un raport 
științific, dar conţinutul și valoarea lui ar putea fi considerabil 
ameliorate dacă ofițerii OZN de la bazele aeriene locale și-ar lua 
treaba în serios. Multe informaţii care ar fi putut fi obținute 
printr-un interogatoriu conștiincios sunt omise, ceea ce obligă 
echipa și așa foarte redusă a Proiectului Blue Book să 
redeschidă ancheta pentru a obţine informaţiile necesare - 
uneori de cel mai elementar și mai evident tip, ca de pildă 
direcția vântului, dimensiunile și vitezele unghiulare, detalii 
despre traiectorie, contrastul dintre obiect și bolta cerească, 
prezenţa altor martori etc. Un exemplu tipic îl constituie cazul 
Redlands, California, citat mai jos, în secţiunea G: vina aparţine 
aproape în întregime ofițerului local, care a trimis atât de puţine 
informaţii Proiectului Blue Book, încât acesta n-a avut cum să-și 
dea seama de importanţa cazului. 

Se pare că Blue Book n-a fost niciodată investit cu autoritatea 
necesară pentru a trimite un caz înapoi anchetatorului local și a- 
i cere de urgenţă informaţii suplimentare. Dacă există ceva al 
militarilor, acesta este, datorită structurii ierarhice, dreptul de a 
cere astfel de informaţii și nu de a le solicita politicos și de a 
tolera ca solicitarea să fie nesocotită. Una dintre îndatoririle cele 
mai urgente ale Proiectului este revizuirea datelor iniţiale. 
„Rafinăm un minereu foarte sărac.” 


Secțiunea G 


Atitudinea fundamentală a Proiectului Blue Book este 


neștiinţifică prin aceea că a fost adoptată o ipoteză de lucru 
care colorează și determină modul de abordare a problemei. 
Enunţăm o teoremă: 


Pentru orice caz OZN, dacă este luat în sine și fără legătură cu 
aspectele similare ale altor cazuri OZN din Statele Unite și din 
alte ţări, este totdeauna posibil să se găsească o explicaţie 
naturală dacă pornim doar de la ipoteza că toate rapoartele 
OZN, apriori, datorită naturii lumii înconjurătoare așa cum o 
concepem în prezent, trebuie să aibă cauze bine cunoscute și 
acceptate. 


Corolar: 


Este imposibil pentru Blue Book să evalueze un raport OZN 
altfel decât ca o interpretare greșită a unui obiect sau fenomen 
natural, o farsă sau o halucinație. 

(Clasificarea „neidentificat” nu constituie o evaluare.) 


Esenţa metodei științifice rezidă în faptul că investigatorul nu 
trebuie să adopte o idee sau o concluzie preconcepută, nu 
trebuie să selecționeze acele informaţii care-i confirmă ipoteza 
și să le treacă cu vederea pe cele care o infirmă. Eroarea 
științifică majoră comisă de Blue Book este descrisă în teorema 
de mai sus. Atât de sigur este Proiectul de ipoteza sa de lucru, 
încât ne amintește de doctorul care era atât de sigur că orice 
umflătură abdominală se datorează unei tumori, încât nu și-a 
dat seama că pacienta sa era însărcinată. 

Am ales un singur exemplu din foarte multe posibile pentru a 
ilustra acuzaţia de mai sus, dar unul care ilustrează din plin 
lipsa de rigoare caracteristică metodologiei științifice a 
Proiectului Blue Book. 

Am ales incidentul petrecut la Redlands, California, la 4 
februarie 1968, un caz recent, nestudiat de echipa Blue Book, 
cercetat superficial de un ofițer de la Baza Forţelor Aeriene 
Norton și timp de trei luni de dr. Philip Seff, profesor de 
geologie, dr. Reinhold Krantz, profesor de chimie, dr. Judson 
Sanderson, profesor de matematică și de artistul John 
Brownfield, profesor de arte plastice (autor al unei reconstituiri 
artistice după descrierile făcute separat de martori, care au fost 


de acord cu tabloul astfel realizat), toţi de la Universitatea din 
Redlands. E interesant de notat că nimeni de la Blue Book n-a 
socotit util să-i contacteze pe acești investigatori și să discute 
despre investigaţiile lor, măcar telefonic. 

Cazul însuși constă în observaţia, raportată de circa douăzeci 
de observatori, a unui obiect având șapte lumini pe partea 
inferioară, asemănătoare unor jeturi reactive și o rampă de opt, 
zece lumini de culori schimbătoare, în vârf. Potrivit raportului, 
obiectul s-a deplasat la mică înălţime (estimată la circa 300 de 
picioare) spre nord-est, pe o distanţă de circa o milă, s-a oprit și 
a planat scurt timp, a ţâșnit înainte, a planat din nou, s-a înălţat 
brusc vertical, s-a oprit, a planat din nou, a pornit cu o mișcare 
oscilatorie spre nord-vest, s-a înălţat și apoi a dispărut spre 
nord-vest accelerând puternic. A fost observat timp de 5 
minute. S-a estimat că diametrul său era de cel puţin 50 de 
picioare. Estimările altitudinii (300 de picioare) și diametrului 
(50 de picioare) nu pot fi disociate; desigur, se pot emite 
supoziţii doar despre diametrul aparent, dar, pornind de la 
distanța dată, s-a ajuns la cele 50 de picioare. Este evident că, 
dacă obiectul s-ar fi aflat la o distanţă de mai multe mile, același 
diametru aparent ar fi corespuns unui obiect de dimensiuni 
incredibil de mari. lată de ce nu putem respinge cu ușurință 
aceste estimări. 

Vă va interesa fără îndoială să știți că Blue Book a clasificat 
acest obiect drept „probabil avion”. Că s-a ajuns la această 
clasificare, fără se efectueze nicio investigaţie, este, desigur, o 
mostră izbitoare e metodologiei Proiectului. Baza Forţelor 
Aeriene Norton a raportat ca radarul Bazei Forţelor Aeriene 
March n-a semnalat ţinte neconvenţionale (ignorând cu totul 
faptul că acest radar n-ar fi putut semnala un obiect aflat la o 
înălţime de 300 de picioare) și că un avion ușor a aterizat pe 
aeroportul Tri-City la orele 19,15 - în timp ce o însemnare în 
registrul poliţiei și mărturia tuturor observatorilor arată că 
observaţia nu a putut să aibă loc mai devreme de 19,20. Mai 
mult, o verificare întreprinsa de profesorii universitari împreună 
cu autorităţile aeroportului (se pare că Blue Book nici măcar nu 
s-a gândit la așa ceva) a arătat că avionul venea de la Los 
Angeles și nu s-a apropiat în niciun moment la mai puțin de șase 
mile de Redlanas, deci n-a trecut pe deasupra orașului, în timp 
ce toţi martorii sunt de acord că obiectul se afla la mică înălţime 


deasupra orașului. Avionul care a aterizat (Blue Book nu s-a 
gândit să cerceteze faptul) era un Bonanza cu un singur motor 
clasic, pe care profesorii și-au dat osteneala să-l examineze în 
hangarul său de la aeroport. [Cazul Redlands constituie 
subiectul unei cărţi în curs de elaborare a lui David Branch și 
Robert Klinn, intitulată Anchetă la Redlands]. 

Distanţa dintre ceea ce a fost raportat și interpretarea dată 
de Blue Book este atât de mare, încât devine rizibilă. Mai 
menționăm că legea interzice zborul avioanelor deasupra 
orașului Redlands la o altitudine de mai puţin de 1000 de 
picioare. E de neconceput ca aproximativ douăzeci de martori 
să fi confundat un mic avion monomotor, aflat la o distanţă de 
mai multe mile, cu un aparat neconvențional, strălucitor 
luminat, aflat la o înălţime de 300 de picioare, care demara 
brusc, plana și accelera incredibil, dispărând vertical în plafonul 
de nori. 

Dar în acest caz, ca și în foarte multe altele pe care le cunosc, 
Blue Book n-a acordat nici cel mai mic credit posibilității ca un 
eveniment straniu să fi avut loc. În modul cel mai neștiinţific cu 
putinţă, fiecare detaliu a fost forfecat și răsucit în favoarea 
ipotezei de lucru a Proiectului. S-a presupus, deci, împotriva 
dovezilor grăitoare, (1) că momentul observaţiei a fost notat 
greșit, (2) că un obiect neobișnuit, zburând la mică înălţime ar fi 
trebuit să fie detectat de radar (în ciuda faptului că, în timpul 
manevrelor, avioanele zburând la mică înălțime au reușit să 
treacă prin reţeaua noastră de protecţie radar), (3) că toţi 
martorii nu pot să facă deosebirea între șase mile și 300 de 
picioare, (4) că toți martorii nu pot să identifice un mic avion 
monomotor - care nu prea știu cum ar fi putut să fie prevăzut cu 
o baterie de lumini extrem de puternice deasupra și dedesubtul 
său și (5) că martorii nu pot să facă deosebirea între manevrele 
obișnuite ale unui avion care aterizează la o distanţă de câteva 
mile și mișcările planate, bruște și rapide ale obiectului 
observat. In sfârșit, s-a presupus (6) că profesorii implicaţi 
(aflându-se la faţa locului și procedând la o „reconstituire a 
crimei”) n-au fost destul de inteligenţi ca să-și dea seama de 
posibilitatea ca martorii să fi interpretat greșit un avion 
pregătindu-se de aterizare și să se fi înșelat fiecare în parte în 
privinţa timpului, locului, mișcării, intensității și numărului 
luminilor. Şi, peste toate acestea, mai există supoziţia tacită, 


politicos disimulată, că nu numai martorii, dar și profesorii erau 
nebuni sau incompetenţi, fiindcă numai pe această bază se 
poate susţine cu seriozitate interpretarea „probabil avion”. 

Trebuie să amintim că Blue Book n-a întreprins niciun fel de 
investigație la fața locului sau telefonică, iar ofițerul de la Baza 
Forțelor Aeriene Norton a consacrat acestui caz mai puţin de 
două zile, așa că, atunci când martorii au fost întrebaţi dacă au 
stat de vorbă cu vreun reprezentant al Forţelor Aeriene, toți 
afară de unul au răspuns negativ. 

Prin urmare, dacă s-ar dovedi că toţi martorii și investigatorii 
particulari erau incompetenţi, mistificaţi și psihopaţi, și că la 
baza observaţiei s-a aflat într-adevăr un avion, această 
concluzie ar fi pur intuitivă și nu s-ar datora investigaţiei 
„Știinţifice” întreprinse de Blue Book. Ar fi de neimaginat ca un 
tribunal să îngăduie procurorului să deformeze, să respingă sau 
să ignore depoziţia mai multor martori ai unei crime pentru a 
dovedi vinovăția acuzatului. lar nouă ne place să credem că, în 
știință, utilizăm metode mult mai riguroase, obiective și 
imparţiale, decât cele folosite la o judecată, unde elementul 
emoţional poate și trebuie să fie prezent. 


Secțiunea H 


Consultantul științific al lui Blue Book și legăturile științifice pe 
care le reprezintă au fost folosite în mod inadecvat. El a avut 
doar un acces limitat la dosare, în sensul că trebuia să cunoască 
existenţa unui caz înainte de a solicita dosarul respectiv. 
Deseori nici n-ar fi avut cum să știe că un caz există, dacă n-ar fi 
dat peste el întâmplător sau dacă n-ar fi fost informat de 
organisme exterioare Proiectului. 

În toţi cei douăzeci de ani de colaborare cu Blue Book, abia 
acum i s-a cerut părerea despre metodologia folosită. Abia acum 
i s-a cerut să recomande mijloace de „ameliorare a produsului”. 
În prezent, produsul are o valoare publică redusă, imaginea 
produsului este săracă, produsul nu inspiră încredere publicului 
și metoda de prelucrare a materialului brut, de prezentare și 
distribuire a produsului violează multe principii ale unei afaceri 
înfloritoare. Întâmplător, produsul nici nu e vandabil. 

Având în vedere echipa limitată a Proiectului, limitată ca 
număr și ca pregătire științifică, se pare că mi există speranţa 


de a realiza ceva valabil și sunt tentat să recomand desfiinţarea 
Proiectului și transferarea problemei unui personal științific 
competent. Căci problema OZN, după toate probabilitățile, nu 
va dispare, aici sau în alte ţări, cu sau fără Blue Book. AFR 80- 
17 precizează în mod clar că obiectivele Proiectului sunt: „să 
determine dacă fenomenul OZN constituie o posibilă ameninţare 
pentru Statele Unite și să utilizeze datele științifice și tehnice 
obţinute prin studiul rapoartelor OZN”. Fraza cheie este: „prin 
studiul rapoartelor OZN”. Am să vă întreb: „ce studiu?” Dacă 
veţi spune că asta-i treaba mea, am să vă răspund că sunt doar 
un singur om, al cărui timp este de altfel aproape în întregime 
consacrat răspunderilor universitare. În calitate de consultant, 
pot să fac tot ce-mi stă în puteri ca să îndrum și să recomand, 
dar, cu excepţia unor împrejurări deosebite, asta-i tot ce pot să 
fac. Totuși, în trecut am recomandat stăruitor cum să se 
procedeze pentru a extrage din rapoartele OZN tot ceea ce ar 
putea să conţină valabil din punct de vedere științific. Și această 
metodă nu este metoda folosită în cazul Redlands și în multe 
altele. Așa cum am spus adesea studenţilor: „Dacă credeţi că 
știți răspunsul dinainte, asta nu este cercetare”. A studia 
rapoartele OZN înseamnă a le considera drept date supuse 
cercetării și a le trata așa cum trebuie să trateze un om de 
știință matur datele pe care le obţine efectuând observaţii în 
natură sau în laborator. Desigur, rapoartele OZN sunt 
fragmentare și adesea subiective; dar la fel sunt și rapoartele 
primite de serviciile de informaţii, de sociologi și de organismele 
de sondare a opiniei publice. Şi totuși reușesc să scoată ceva 
din ele. Dar, când a primit raportul OZN citat mai sus (vezi 


Secţiunea A) - de la un membru al celui de-ai 524-lea 
Detașament de informaţii militar? Operând la Saigon, un 
observator antrenat - despre niște obiective cu totul 


neconvenţionale care, deși zburând deasupra norilor, au 
traversat cerul de la un orizont la altul în cinci secunde, 
ocultând stelele când treceau prin dreptul lor, Blue Book a 
refuzat cererea mea stăruitoare de a se investiga la faţa locului, 
pentru că (1) raportul provenea din afara Statelor Unite și nu 
era, deci de resortul Proiectului și (2) probabil că, de fapt, 
raportul nu se întemeia pe nimic real! 

Blue Book a refuzat de asemenea să dea curs cererii mele ca 
un raport al lui Roger Woodbury, director adjunct al 


Laboratorului de aparataj al M.I.T. (o observaţie din 14 ianuarie 
1966), să fie analizat în profunzime de ofiţerii de informaţii 
locali, care ar fi putut stabili cu certitudine dacă vreuna dintre 
bazele aeriene locale a efectuat un exercițiu special în acel 
moment. Apatia științifică manifestată de personalul Blue Book 
în acest caz și în multe altele a încetat să mă mai mire. Când un 
raport provine de la un om de știință aflat într-un post înalt într- 
unul dintre cele mai mari laboratoare științifice din ţară, trebuie 
să i se dea atenţie. Cercetătorii care au realizat racheta Polaris 
trebuie ascultați când raportează, cu maximă seriozitate, un 
eveniment neobișnuit. 

In rezumat: metodologia Proiectului este neștiinţifică prin 
acea că niciun cercetător nu s-ar mulțumi să verifice o ipoteză 
preconcepută, înlăturând până și posibilitatea unei alte ipoteze; 
el ar manifesta curiozitate științifică faţă de problemele pe care 
le studiază; el ar încerca să găsească anumite scheme în 
mulțimea datelor, mai degrabă decât să trateze fiecare dată ca 
și cum ea ar exista într-un vid. De pildă, Blue Book a eliminat de 
repetate ori un caz pentru că baza aeriană locală raportase că 
niciun avion nu se afla în zona respectivă Pentru Blue Book, asta 
însemna că observatorul trebuia să se fi înșelat. Abordarea 
științifică adecvată ar fi trebuit să constea desigur, în căutarea 
unei soluţii conforme cu datele de bază ale raportului și nu cu 
ipoteza de lucru. 


Secţiunea | 


Trebuie să subliniez că, în treacăt, am făcut recomandări 
pentru „ameliorarea produsului”, care nu au fost luate în 
consideraţie. Mă refer la documentul (AFCIN-4E2x) intitulat 
Capacitatea ATIC de investigare a OZN-urilor și sem nat de 
colonelul Evans. Documentul era un rezultat al audierilor 
organizate la Washington între 13-15 iulie 1960. 

La 15 iulie erau de faţă: dl. Robert Smart, membru al 
Comitetului pentru serviciile armatei, dl. Spencer Beresford, dl. 
Richard Hines și dl. Frank Hammil, membri ai Comitetului pentru 
știință și astronautică, dl. John Warner, de la de la CIA. 
(asistent al lui Allen Dulles pentru Relaţii legislative), dl Richard 
Payne, C.I.A. (consilier tehnic), dl. John McLaughlin, asistent 
administrativ al Secretarului Forţelor Aeriene, generalul maior 


A.H. Leuhman și generalul de brigadă E.B. Lebailly de la 
SAFOI!5, generalul de brigadă Kingsley și colonelul James 
McKee, de la SAFLL":!, locotenent-colonelul Sullivan, de la 
AFCIN-Pla'*?, locotenent-colonelul Tacker, de la SAFOI-3d, 
maiorul J. Boland, de la SAFLL, maiorul Robert Friend și eu 
însumi. 

Dacă recomandările formulate în cursul acestor audieri 
(recomandări pe care le-am susținut viguros) ar fi fost aplicate, 
Proiectul Blue Book s-ar bucura probabil astăzi de o reputație 
științifică, în loc să fie considerat, pe drept cuvânt, o agenţie de 
redactat scrisori, de întocmit dosare și de dat sfaturi. 

Aceste recomandări erau următoarele: 

1. Blue Book artrebui să aibă capacitatea de a investiga acele 
cazuri care par să aibă un înalt potenţial informaţional militar 
sau științific și, de asemenea, acelea care suscită o creștere 
neobișnuită a interesului public. Făcând această recomandare, 
dl. Smart a declarat că, întrucât capacitatea de investigare a 
bazelor Forţelor Aeriene este limitată la cazurile de rutină, 
Forțele Aeriene ar trebui să aibă efectivele și mijloacele 
necesare pentru a desfășura operaţia OZN. Asta înseamnă că 
Blue Book ar trebui să investigheze cazurile deosebite și o 
indicație despre înalta prioritate acordată problemei este aceea 
că, pentru o perioadă intermediară, a fost autorizată finanţarea 
Proiectului direct de către Biroul Secretarului Forţelor Aeriene. 
Decizia n-a fost aplicată - printr-o scrisoare din 21 septembrie 
1960, Proiectul a fost înștiințat că nu pot fi autorizate fonduri și 
personal suplimentar și că investigaţiile trebuie întreprinse cu 
personalul și resursele disponibile. Se adaugă faptul că 
obligaţiile de rutină (în mare măsură, relaţiile publice) copleșesc 
mica și cu totul inadecvata echipă, ai cărei membri sunt 
desemnaţi nu pentru competenţa lor științifică (estimată în 
raport cu pregătirea de specialitate, publicaţiile științifice sau 
oricare dintre metodele standard folosite în mod curent în 
universităţi pentru selecţii cadrelor), ci mai curând, se pare, 
pentru a plasa un ofiţer disponibil sau care prezintă garanţii că 
„nu va fluiera în biserică”, insistând să se efectueze o muncă 
științifică propriu-zisă (mă refer în special la ofiţerii care au 


150 Biroul de informaţii al Forţelor Aeriene (n. trad.). 
151 Relaţiile legislative ale Forţelor Aeriene (n. trad.). 
152 Biroul de anchete ale Forţelor Aeriene (n. trad.). 


lucrat mai demult în cadrul Proiectului; cei mai mulţi păreau să 
aștepte în liniște pensionarea, unul fiind cunoscut pentru faptul 
că-și petrecea o mare parte din timp planificându-și activitatea 
de viitor agent de schimb) și că nu va fi destul de inteligent 
pentru a folosi în mod adecvat remarcabilul echipament științific 
al Forţelor Aeriene, ca de pildă laboratoarele de la Cambridge, 
care dispun de experţi în radar și în meteorologie. In lunga 
istorie a Proiectului Blue Book, nu s-a cerut niciodată acestor 
laboratoare să calculeze dacă inversiunile de temperatură 
cărora le era atribuită o observaţie OZN erau destul de mari 
pentru a fi într-adevăr cauza observaţiei. (Cuvântul „inversiune” 
a devenit un fel de explicaţie universală pentru Blue Book - o 
inversiune de 3* existentă la o înălțime de 6.000 de picioare a 
fost folosită pentru a explica o observaţie efectuată de la bordul 
unui avion zburând la 15.000 de picioare!) 

2. DI. Smart a cerut ca rezumate ale tuturor cazurilor 
semnificative să-i fie trimise la biroul său. (După câte știu, asta 
nu s-a întâmplat niciodată.) 

3. Proiectul Blue Book trebuie să aibă mobilitatea și 
capacitatea de a investiga imediat cazurile importante. (Această 
recomandare se întemeia în bună măsură pe insistența cu care 
arătasem în timpul audierilor că Blue Book era invariabil 
devansat în investigarea cazurilor de organizaţiile particulare. 
De nenumărate ori, NICAP sau APRO interogaseră martorul 
înaintea personalului local al Forţelor Aeriene și știam de la 
mulți martori că  interogatoriile civile erau deseori mai 
amănunțite decât cele ale Forţelor Aeriene. Subliniasem de 
asemenea necesitatea  reevaluării datelor. Prea adesea 
rapoartele transmise de bazele aeriene locale imobilizau fără 
rost tele-tipul, după cum o demonstrează faimosul exemplu al 
aparatului care bate două pagini de adrese și mesajul „Un alt 
OZN”. Acesta era tot conţinutul mesajului!) 

Pentru a funcţiona în mod adecvat, Proiectul ar trebui să fie 
condus de un ofiţer superior care să poată cere ca corectivele 
Forțelor Aeriene să fie aplicate la nivelul bazelor aeriene locale 
nu numai în litera, ci și în spiritul lor. Am auzit nu o dată 
vorbindu-se despre modul ironic în care era privită întreaga 
problemă la nivelul local și despre metodele de investigaţie 
superficiale și deseori deplasate! Știu că detalii în mod evident 
relevante au fost omise pentru ca ofițerul care conducea 


ancheta pur și simplu nu și-a dat osteneala să pună întrebări 
relevante, care ar fi dus la stabilirea unor parametri cantitativi 
ca vitezele unghiulare, luminozitatea aparentă, cinematica 
obiectului raportat și n-a făcut nicio tentativă de a descoperi alți 
martori. (In legătură cu această problema, colonelul Quintanilla 
m-a informat că „Blue Book nu este un birou de investigaţii” - 
dar, în numele bunului simţ, cum poate fi efectuată o muncă 
științifică fără investigaţii? Investigația este sângele dătător de 
viaţă al științei.) 

Vedem astfel că, cu mult înainte de a putea vorbi despre 
„ameliorarea produsului”, trebuie să găsim mijloace de a 
ameliora materialul brut din care vom extrage, poate, acest 
produs. 

Am arătat de asemenea în fața Comitetului Smart că, atunci 
când lipsesc anumite date inițiale, ceea ce se întâmpla deseori, 
este esenţialul să se ia legătura telefonic cu martorii principali 
imediat - nu două sau trei luni mai târziu, ci la câteva ore după 
primirea telexului. Blue Book ar trebui sa acorde prioritate 
absolută examinării raportului îndată după primirea lui, pentru a 
hotărî în ce măsură este el „semnificativ” potrivit normelor 
stabilite și, dacă este, pentru a hotărî pe loc ce informaţii 
suplimentare sunt necesare și a lua măsuri pentru a le obţine 
fără întârziere - contactându-și consultantul științific atunci și nu 
după câteva săptămâni, pentru a-i cere sprijinul în colectarea 
informaţiilor. Timpul meu este limitat, dar am o echipă științifică 
excelentă care poate fi utilizată din când în când pentru a obţine 
astfel de informaţii. Mă gândesc îndeosebi la William Powers, 
inginer specialist în sisteme, care și-a dovedit în multe ocazii 
abilitatea de a interoga martorii într-un mod eficient și care 
inspiră încredere. Fred Beckman, de la Universitatea din 
Chicago, mi-a fost de asemenea de mare ajutor, în mod cu totul 
dezinteresat. 

Din păcate, recomandările acestea, aprobate la Washington, 
n-au fost aplicate niciodată. Cu echipa sa limitată, cu multele 
sale sarcini periferice, cu credinţa înrădăcinată că întreaga 
problemă este lipsită de interes și cu declaraţia șefului 
Proiectului că „noi nu suntem un birou de investigații”, Blue 
Book se prezintă ca o operaţie rutinieră, plictisitoare, 
neinspirată - într-atât încât mi-ar fi cu neputinţă, din punct de 
vedere psihologic, să colaborez cu ea zi de zi. (De altfel, 


locotenentul Marano mi-a mărturisit că dorinţa sa arzătoare de a 
fi transferat se datorează faptului că n-a putut să-și utilizeze 
pregătirea științifică.) 

În sfârșit, Forţele Aeriene ar trebui să admită că fenomenul 
OZN este o problemă științifică de dimensiuni mondiale, de 
mare importanţă potenţială și să încerce să îndeplinească a 
doua parte a dublei lor misiuni, cerând ca Proiectul Blue Book să 
fie asistat de o comisie științifică ai cărei membri să fie recrutaţi 
din cadrul diferitelor servicii științifice ale Forţelor Aeriene, ca și 
din grupurile științifice din afară. Această comisie ar trebui să 
pornească de acolo de unde se va opri Comitetul Condon. 

S-ar putea să fie mai bine, totuși, până la urmă, să se ceară 
ca a doua misiune a Proiectului Blue Book să fie transferată în 
întregime în afara Forţelor Aeriene și încredinţată unui grup de 
cercetători competenţi din diferite discipline, întrucât problema 
trebuie să fie abordată, fără îndoială, dintr-un unghi 
interdisciplinar. 

Calea aleasă va depinde în mare măsură de ceea ce veţi 
hotărî și de exigenţele situaţiei date. Sunt gata să vă ajut atât la 
luarea hotărârii, cât și la punerea ei în aplicare. 


J. Allen Hynek, Director 

Centrul de cercetări astronomice Lindheimer 
Northwestern University 

Evanston, Illinois 


Comentarii 


1. Edward J. Ruppelt, fost șef al Proiectului Grudge și Blue 
Book în perioada septembrie 1951 - septembrie 1953, pare să 
fie de altă părere. În cartea sa The Report on Unidentified Flying 
Objects (Raport despre obiectele zburătoare neidentificate), Ace 
Books 1956, el scrie: „Noul mod de a vedea lucrurile în 
problema OZN a devenit cunoscut oficial la 11 februarie 1949, 
când a fost emis un ordin care a schimbat numele proiectului 
OZN din Proiectul Sign în Proiectul Grudge. Ordinul a fost emis, 
probabil, pentru că numele codificat, Proiectul Sign, fusese 
compromis. Acesta era, invariabil, răspunsul meu oficial la toate 
întrebările privind schimbarea numelui. Mergeam mai departe și 
spuneam că numele proiectelor, mai întâi Sign, apoi Grudge, nu 


au nicio semnificație. Asta nu era adevărat, ele au o 
semnificație, ba chiar foarte mare” (p. 82). Și Ruppelt ne 
sugerează această semnificaţie în capitolul intitulat Evul Mediu 
(pentru că Dicţionarul Webster definește Evul Mediu drept o 
perioadă de „stagnare intelectuală”!): „Ordinul din 11 februarie 
1949, care a schimbat numele Proiectului Sign în Proiectul 
Grudge, nu hotărâse nicio schimbare în politica operațională a 
proiectului. De fapt, el sublinia că proiectul va continua să 
investigheze și să evalueze rapoartele asupra observațiilor de 
obiecte zburătoare neidentificate. In acest scop, trebuiau să fie 
utilizate proceduri standard ale serviciului de informații. Asta 
înseamnă, în mod normal, evaluarea fără idei preconcepute a 
datelor informaționale. Dar nu trebuie să faci un mare efort de 
studiere a vechilor dosare OZN pentru a vedea că procedurile 
standard ale serviciului de informații nu mai erau utilizate de 
Proiectul Grudge. Totul era evaluat pornind de la premisa că 
OZN-urile nu pot să existe” (op. cit., p, 83). 

Mă opresc aici, întrucât Hynek citează și el pasaje grăitoare 
din Raportul /ui Ruppelt, în capitolul Forțele Aeriene și problema 
OZN - Pagini din istoria Proiectului Blue Book. Cititorul interesat 
poate apela și la lon Hobana, Julien Weverbergh, OZN - o sfidare 
pentru raţiunea umană, Editura Enciclopedică Româna, 1971, 
paginile 45-48. Oricum, reiese, destul de limpede că schimbarea 
numelui proiectului OZN e pusă de Ruppelt pe seama victoriei 
„facțiunii anti-farfurie”, cum o botează el, din sânul Proiectului 
Sign și al eșaloanelor superioare. Conștient sau nu, noul nume 
evoca răzbunarea, ciuda, ranchiuna acestei facțiuni până atunci 
minoritară... 

Această interpretare pare plauzibilă și în lumina descrierii 
circumstanțelor celei de-a doua schimbări a numelui proiectului 
OZN. După ce se referă, pe multe pagini, la „reorganizarea 
Proiectului Grudge”, la „noul Proiect Grudge”, la faptul că 
„Proiectul Grudge câștigase prestigiu”, Ruppelt scrie: „În martie 
1952, Proiectul Grudge nu mai era un proiect, ci un grup; 
devenisem o organizație separată, cu titlul formal Grupul pentru 
fenomenele aeriene. Curând după acest pas înainte pe scara 
jerarhică, numele codificat al proiectului a fost schimbat în Blue 
Book. Cuvântul «Grudge» nu mai era potrivit. Pentru aceia 
cărora le place să caute un înțeles ascuns într-un nume, voi 
spune că numele codificat Blue Book deriva din titlul dat testelor 


folosite în școlile secundare. Și testele și proiectul abundau în 
probleme la fel de neclare” (op. cit., p. 174). 

Așadar, „cuvântul «Grudge» nu mai era potrivit” pentru că - 
trebuie să citim din nou printre rânduri - „facțiunea anti- 
farfurie” fusese nevoită să cedeze locul unei facțiuni neutre, 
hotărâte să cerceteze fenomenul OZN fără idei preconcepute. 
Din păcate, nu pentru multă vreme. 

2. Afirmaţție discutabilă, de vreme ce vom întâlni chiar în 
această carte, în capitolul Rapoarte OZN radar-vizuale, o astfel 
de frază: „La «experiența umană», am adăugat o «experienţă 
instrumentală» care dă un suport solid celei dintâi” (p. 92). Pe 
de altă parte, „instrumentele optice și electronice ne furnizează 
date pentru analiză” și în cazul cercetării fotografiilor OZN, a 
urmelor lăsate pe sol etc. 

3. Nu cunosc nici eu rapoarte despre „dinozauri zburând cu 
capul în jos”, dar - rămânând la această familie de comparații - 
unul dintre martorii unei întâlniri de aproape de primul tip a 
declarat că un obiect care plana deasupra automobilului său era 
„ca un fel de uriașă pasăre preistorică”. Incidentul este relatat 
chiar în cartea de faţă, la pagina 117!... Să vedem cum stau 
lucrurile cu celelalte exemple invocate de autor pentru a 
demonstra ca „sfera stranietăţii în rapoartele OZN este foarte 
limitată”. 

Există un mare număr de rapoarte despre obiecte 
neidentificate nu numai „plutitoare”, dar și submarine sau 
capabile să evolueze atât în atmosferă, cât și într-un mediu 
lichid. Intrucât Hynek utilizează ca motto al capitolului Luminile 
nocturne un raport al vasului „USS Supply”, apărut în numărul 
din martie 1904 al lui „Weather Review”, mă voi referi și eu la 
un astfel de raport, apărut în „Meteorological Journal”, vol. 6, p. 
443. La 12 noiembrie 1887, nava britanică „Siberian“ se afla 
aproape de Capul Race (Noua Scoţie). Către miezul nopții, 
căpitanul Moore a văzut un obiect roșietic ieșind din apele mării, 
urcând până la o înălțime de circa 20 de metri și apropiindu-se 
la câțiva metri de navă, Împotriva vântului. După cinci minute, 
obiectul s-a deplasat spre sud-est și a dispărut. 

lată și o observaţie mult mai recentă, care se circumscrie mai 
exact categoriei obiectelor plutitoare neidentificate. În 30 iulie 
1967, la căderea nopții, cargoul argentinian „Naviero” se afla la 
sud de golful Santa Catarina, la 120 mile de coasta braziliană. 


Ofițerul Jorge Montoya a remarcat, la mică adâncime, un fel de 
proiecţie luminoasă. La o cercetare mai atentă, el a constatat că 
era vorba despre un fel de „tub” de circa 30 de metri lungime și 
1-1,5 metri diametru, care se deplasa cu aceeași viteză ca 
„Naviero” (17 noduri), la 3-5 metri adâncime. Contururile 
obiectului erau nete și uniforme, fără nicio variație de grosime. 
Intreaga lui suprafață părea fluorescentă, emițând o lumină alb- 
gălbuie. Montoya n-a auzit niciun zgomot de mașini și n-a 
observat niciun vârtej provocat de deplasarea obiectului, care a 
însoţit cargoul timp de 15 minute, menținându-se la o distanţă 
de 15 metri - ceea ce l-a făcut pe căpitanul vasului, Julian Lucas 
Ardanza, să ordone timonierului să fie gata de schimbarea rutei, 
dacă s-ar fi ivit primejdia unei ciocniri. Dar obiectul a virat brusc 
la 90°, a trecut pe sub cargou și s-a cufundat rapid, efectuând 
toate aceste manevre cu o viteză de 25 de noduri. (Cf. Oscar A. 
Galindez, Le mystère marin des UFOs, în „Phénomènes 
Spatiaux”, nr. 23, martie 1970, p. 18). 

Catalogul lui Jacques Vallée, astronom si expert în tehnologia 
ordinatoarelor, care a colaborat îndeaproape cu Hynek, cuprinde 
câteva cazuri în care martorii au văzut OZN-un „plutind” la 
suprafata apei: august 1914, Georgian Bay și 2 iulie 1950, Steep 
Rock Luke, Ontario, Canada; 17 septembrie 1955, Bush Pine, 
New York; 15 septembrie 1962, Oradell, New Jersey (Jacques 
Vallée, Un siècle d'atterissages UFO, 1868-1968, anexă la 
Chroniques des apparitions extra-terrestres, Editions E.P. 
Denoel, 1969). 

Același catalog ne oferă și rapoarte despre „obiecte ciudate 
care sapă în pământ”. lată un exemplu tipic: „194) 4 octombrie 
1954, orele 20. Poncey-sur-l' Iignon (Franta): D-na Fourmeret, 
casnică, a fugit văzând un obiect portocaliu circular, cu un 
diametru de 3 metri, care se balansa în văzduh si a aterizat 
aproape de ferma ei. Când domnii Girardot și Vincent au sosit cu 
puștile lor, au constatat că pământul fusese «aspirat» pe o 
suprafaţă în formă de patrulater. Francois Boitiller a văzut și el 
obiectul luminos în zbor. Jandarmeria și aviația au efectuat o 
ancheta” (op. cit., paginile 291-292). Alteori, la locul aterizării s- 
a găsit „un crater adânc cu un diametru de circa 6 metri” (p. 
304), „un ciudat crater larg de 2,50 m și adânc de 2,50 m” (p. 
364), „mici tranșee radiale” (p. 411). Intr-un caz se precizează 
chiar că „pământul părea să fi fost săpat” (p. 318). 


Comentariul meu nu urmărește, desigur, să infirme tentativa 
lui Hynek de a realiza o clasificare a rapoartelor OZN. Cred însă 
că, în cadrul categoriilor pe care ni le propune savantul 
american, „sfera stranietății” este departe de a fi „foarte 
limitată“. Exemplele de mai sus constituie doar o infimă parte a 
unei argumentări care ar putea atinge dimensiunile cărții de 
față. 

4. Împărțirea mi se pare într-adevăr arbitrară, de vreme ce nu 
se apelează la un criteriu unic, categoriile fiind definite, pe rând, 
după luminozitate, formă și modul de efectuare a observației. 
Pe de altă parte, după cum se va vedea curând din însăși 
lectura cărții, pe cerul nocturn apar nu numai lumini, ci și forme, 
iar OZN-urile diurne sunt de o mare varietate, greu de redus la 
forma discoidală, fie și „într-un mod mai general”. Poate că mai 
adecvate ar fi denumirile observaţii diurne, observaţii nocturne 
și observaţii radar-vizuale. 

5. Au fost efectuate mai multe astfel de sondaje. Autorul se 
referă, desigur, la cel din 1966, când 5% din cei chestionați, 
reprezentând circa cinci milioane de americani adulţi, „au spus 
că cred că au văzut o farfurie zburătoare” (Scientific Study of 
Unidentified Flying Objects, Bantam Books, 1969, p. 44). lată și 
comentariul mai vechi al lui Hynek: „În douăzeci de ani, Forţele 
Aeriene au primit cam 12.000 de rapoarte. Putem deci să ne 
întrebăm, în mod logic, ce a împiedicat trimiterea celorlalte 
4.998.000 de rapoarte. Cred că e posibil ca această rezervă 
sigură de rapoarte să nu ti ajuns la noi datorită repulsiei firești 
pe care o resimt oamenii când e vorba să ni se adreseze” 
(Hearings before the Committee of Science and Astronautics 
U.S. House of Representative - Ninetieth Congress Second 
Session. Symposium of Unidentified Flying Objects. U. S. 
Government Printing Office, Washington, 1968, p. 194 - Audieri 
în fața Comitetului pentru știință și astronautică al Camerei 
Reprezentanților - A doua sesiune a celui de-ai nouăzecilea 
Congres. Simpozion despre obiectele zburătoare neidentificate). 

6. După cum se știe, un obiect care se deplasează în 
atmosferă și atinge viteze mai mari decât cea a sunetului 
creează o undă de șoc, datorată compresiunii aerului 
înconjurător. Această undă generează un fenomen sonor 
(bangul sonic) și efecte fizice distrugătoare la sol. 

In Raportul Condon, Secţiunea a III-a, Capitolul 3, Dovezi fizice 


indirecte, Roy Craig constată: „În numeroase rapoarte, OZN-ul 
este observat, vizual sau pe ecranele radar, mișcându-se cu 
viteze prezumate care întrec cu mult viteza sunetului, fără să se 
audă vreun sunet, îndeosebi bangul sonic. Cunostintele noastre 
actuale de fizică arată că orice obiect material care se mișcă în 
atmosferă cu astfel de viteze trebuie să creeze în mod necesar 
o undă de presiune având ca rezultat un bang sonic” (p. 98). 
Revenind asupra problemei în Secţiunea a Vl-a, Capitolul 6, 
Bangul sonic, William Blumen declară: „Absența bangului sonic 
în aceste cazuri rămâne un mister. Posibilele explicații sunt: a) 
viteza a fost supraestimată; b) a fost prezent un efect 
atmosferic natural care poate suprima bangul sonic; sau c) 
obiectul sau fenomenul nu deplasează păturile atmosferice prin 
care trece cu viteze supersonice” (p. 717). Din același capitol, 
aflăm că, totuși, se întreprind cercetări pentru a proiecta 
aparate de zbor cu un profil neconvențional și cu caracteristici 
aerodinamice „care să micsoreze sau să elimine bangul sonic” 
(p. 721). Și mai departe: „Pentru a preveni formarea unei unde 
de șoc în timpul zborului supersonic, Northrop Corporation 
lucrează actualmente la o metodă de modificare a curentului de 
aer printr-un câmp de forță electromagnetic concentrat în botul 
avionului. Această cercetare se află într-un stadiu preliminar și 
experimentele au fost efectuate doar în tunelurile aerodinamice 
(cf. „Aviation Week and Space Technology”, 1968; p. 

722). Este vorba despre ionizarea aerului din fața avionului, 
prin acţiunea câmpului de forță electromagnetic. Datorită 
fenomenului de respingere reciprocă a particulelor având 
aceeași sarcină electrică, s-ar crea astfel un strat de aer în 
continuă mişcare de la fuzelaj spre exterior, evitându-se 
compresiunea și formarea undei de șoc, deci a bangului sonic. 

Așadar, chiar „cunoștințele noastre actuale de fizica” ne 
îngăduie să ne imaginăm mijloacele capabile să ducă la 
realizarea zborului cu viteze supersonice fără consecințele 
amintite mai sus. Dar este oare obligatoriu ca mijloacele folosite 
de OZN-uri să se înscrie în sfera acestor cunoștințe? încă în 
1953, locotenentul pilot Jean Plantier propunea, într-un articol 
apărut în numărul din septembrie al revistei „Forces Aeriennes 
Françaises”, o explicaţie reluată și amplificată în cartea sa La 
propulsion des soucoupes volantes par action directe sur 
l'atome, 1955. /poteza fundamentală pe care o postulează 


Plantier este aceea a existenței unui câmp de forță de tip 
gravitațional acţionând asupra tuturor părților aparatului si 
asupra mediului imediat înconjurător.  Rezumându-ne la 
problema în discutie, extinderea câmpului de fortă asupra 
păturilor atmosferice învecinate determină antrenarea aerului 
odată cu obiectul care se deplasează, eliminând frecarea. „Mai 
mult, acest aer antrenat nu se poate izbi sau freca brutal de 
restul atmosferei imobile pentru că descresterea vitezei este 
gradată. Farfuria zburătoare este într-un fel protejată împotriva 
frecărilor de un fel de saltea de «aer antrenat» cu contururi 
imprecise si ea poate evolua astfel, fără zgomot si fără încălzire 
prohibitiv, la viteze fantastice” (op. cit., p. 23). 

Evident, explicatia absenței bangului sonic, ca și aceea a altor 
elemente care concură la definirea stranietăţii OZN-urilor, se 
poate afla în cu totul altă parte. Așa cum arăta Hynek în pasajul 
imediat următor constatării care a declanșat acest comentariu, 
judecarea fenomenului din punct de vedere fizic „ar cere mai 
multe date decât cele existente deocamdată în dosare”. Să ne 
mulțumim deci cu sugestiile de mai sus. 

7. Tot acest pasaj constituie o polemică implicită cu Raportul 
Condon, care conchide, în legătură cu acest caz: „... trebuie 
spus că fotografiile pot fi și ale unui model aruncat cu mâna și 
că informațiile existente sunt insuficiente pentru a exclude 
această ipoteză” (p. 475). Argumentelor invocate de Hynek li s- 
ar putea adăuga un altul, pe care l-am expus amănunțit în OZN 
- o sfidare pentru raţiunea umană: date fiind distanţa, 
altitudinea, unghiul, diametrul liniar și grosimea obiectului 
fotografiat, estimate ca atare și de investigatorul Comitetului 
Condon, ar trebui să aflăm cum ar fi fost posibil să se arunce cu 
mâna un model cu diametrul de 10,5 m+/-4,2 m și grosimea de 
2,40 m+1-0,90 m la o înălțime de 420 m! 

8. Din păcate posibilele implicații ale acestui caz s-au dovedit 
ulterior a fi iluzorii. O anchetă efectuată după mai bine de zece 
ani de către René Hardy, doctor în științe, a descoperit că 
panourile indicatoare fuseseră înlocuite. Si totuși: „În ceea ce 
privește câmpul magnetic, am constatat la aceste panouri 
recente deviații absolut analoage celor observate cu prilejul 
primei anchete. Aceste panouri, orientate nord-sud, prezintă 
deviații magnetice, pozitive sau negative după cum te deplasezi 
spre o extremitate sau alta, deviații ajungând până la 30* 


pentru o busolă plasată la o distanță de 5 cm.” Cum pe drept 
cuvânt subliniază anchetatorul: „Această remarcă nu înseamnă 
că un câmp magnetic n-ar fi putut să se producă în timpul 
trecerii aparatului, câmp magnetic capabil să facă să vibreze 
sau chiar să deformeze unul sau mai multe panouri” (Vins-sur- 
Caramy, dix ans après, în „Phénomènes Spatiaux”, nr. 17. 
Septembrie 1968, p. 6-7). Dar ne putem imagina și că vibraţiile 
se datorau unui alt efect secundar al propulsiei OZN-ului, dacă 
nu cumva explicaţia propusă de Hynek - care nu cunoștea 
rezultatele celei de-a doua anchete - este valabilă. 

9. La data redactării acestei cărți, cel puțin încă un caz de 
„revelație hipnotică” era „accesibil pentru studiu”, fiind relatat 
și în Raportul Condon: 

La 3 decembrie 1967, orele 2,30 a.m., polițistul Herbert 
Schirmer se afla cu mașina sa de patrulare pe o șosea din 
Ashland, Nebraska. El a observat deodată niște lumini roșii care 
păreau să aparțină unui camion. Apropiindu-se, a văzut planând 
la 6-8 picioare deasupra șoselei un disc strălucitor care s-a 
înălțat cu un sunet ca de sirenă și a dispărut rapid. Schirmer s-a 
înapoiat la bază și a constatat că e ora 3. Or, după estimarea sa, 
între momentul observării obiectului și întoarcerea sa nu 
trecuseră mai mult de zece minute, ceea ce-l făcea să creadă 
că-și pierduse cunoștința timp de douăzeci de minute. Martorul 
n-a putut să adoarmă, avea dureri de cap insuportabile și auzea 
un fel de bâzâit continuu. Sub hipnoză, el a relatat că, după 
decolarea obiectului, nu s-a întors imediat la bază, ci l-a urmărit 
până la Wahoo. Acolo a încercat să intre în legătură radio cu 
baza, dar emițătorul nu funcționa. Motorul s-a oprit și el. 
Obiectul s-a apropiat și a aterizat chiar în fața mașinii. Din el au 
ieșit câțiva ocupanți care l-au dus în interior, unde Schirmer a 
văzut un panou de control și aparate semănând cu niște 
ordinatoare. Unul dintre ocupanți a apăsat pe un buton și 
benzile magnetice au început să se învârtească. „În capul meu... 
într-un fel sau altul... mi-a spus lucruri... m-a durut capul.” 
Lucrurile erau relativ banale: extratereștrii vin dintr-o galaxie 
vecină; ei au baze în Statele Unite; navele lor utilizează 
„electromagnetismul invers” (?) și îşi extrag energia din marile 
rezervoare de apă... În final, i s-a spus lui Schirmer că nu-și va 
aminti de interiorul navei și i s-a ordonat: „Nu vei vorbi în mod 
rațional despre ceea ce s-a petrecut în această noapte.” Toate 


aceste detalii, reproduse din cartea lui Jacques Vallée, Le 
College Invisible (Albin Michel, 1975, paginile 76-78), nu 
figurează în Raportul Condon, care se mulțumește să 
menţioneze că, în timpul unui test utilizând parțial tehnici 
hipnotice, „informatii noi s-au adăugat relatării politistului 
despre experiența sa OZN; totuși, autenticitatea experienţei 
raportate n-a fost stabilită” (p. 391). 

După cum vă amintiţi, desigur, soților Hill „li s-a dat sugestia 
hipnotică de a nu-și aminti nimic despre neobisnuita lor 
experienţă”, ceea ce corespunde ordinului primit de Schirmer. 
Și totuși, în ambele cazuri, martorii au făcut revelații importante 
sub hipnoză. Să nu se fi gândit ipoteticii ocupanți la această 
tehnică de anchetare? Sau să nu fie capabili să controleze 
anumite zone ale spiritului uman?... Pentru a nu vă înfățișa 
unilateral acest aspect al problemei, voi relata incidentul 
petrecut la 11 octombrie 1973 la Pascagoula, Mississippi. 
Participând personal la investigații, Hynek a declarat într-un 
interviu: 

„Cred că aţi auzit de cazul celor doi pescari din Mississippi 
(...) M-am dus acolo cu dr. Harder, de la Universitatea din 
California. Acești doi oameni, unul de 45 de ani (Charles 
Hickson), celălalt de aproximativ 19 (Calvin Parker), lucrează la 
șantierele navale, le place pescuitul și tocmai pescuiau la 
capătul digului când au văzut o lumină albastră strălucitoare 
care se apropia și în care ei au recunoscut curând un OZN tipic. 
OZN-ul n-a aterizat. Din el au ieșit două creaturi cu un aspect 
grotesc, semănând cu niște roboți: două picioare, două brate, 
mâini ca niște clești. Ei au ieșit deci și i-au apucat de brațe. 
După spusele unuia dintre cei doi pescari, nu i-au ridicat, ci i-au 
făcut să plutească până în interiorul OZN-ului. Acolo nu era nicio 
masă, ei erau culcaţi pe o parte, fără niciun sprijin. Se aflau în 
stare de imponderabilitate ca astronauții și apoi un fel de 
instrument bizar, pe care ei l-au descris cum au putut mai bine 
ca semănând cu un ochi de mari dimensiuni, a trecut pe 
deasupra lor de mai multe ori și au fost eliberaţi. Tânărul era 
atât de înfricoșat, încât și-a pierdut cunoștința. 

Impreună cu dr. Harder, care este un bun hipnotizator, am 
lucrat cam patru ore. Credeam că spiritul conștient era blocat și 
nu izbutea să-și amintească detaliile. Dr. Harder a încercat, sub 
hipnoză, să oblige subconștientul să reveleze ceea ce știe, dar 


n-a reușit. Când Charlie și celălalt se aflau sub hipnoză, atâta 
timp cât el [Harder] s-a referit la fapte reale, cum ar fi cadoul 
primit la cea de-a zecea aniversare etc., totul a mers bine, dar 
când a încercat să facă aluzie la experiența lor recentă, pe 
fruntea lui Charlie a apărut o transpiratie abundentă și el a 
devenit îndată foarte agitat. Dr. Harder a trebuit să pună capăt 
stării de hipnoză, temându-se de gravele urmări posibile. 

„„La conferința de presă am spus că acești oameni au trăit o 
foarte reală și foarte redutabilă experienţă. Nu puteam spune că 
văzuseră un aparat veritabil, dar ceva trebuia să se fi produs, 
pentru că ei erau oameni din sud, calmi, normali, cu un ritm lent 
de viaţă, iubind pescuitul, oameni simpli, cinstiţi, inteligenţi dar 
neinstruiţi - și deodată s-a petrecut un astfel de fapt.” (Jean- 
Claude Bourret, La nouvelle vague des soucoupes volantes, 
Editions France-Empire, 1974, paginile 227-228). 

Mai rămâne să adaug că Charles Hickson, ca de altfel și 
Herbert Schirmer, au trecut cu succes proba detectorului de 
minciuni - ceea ce nu înseamnă decât că erau sinceri atunci 
când îşi relatau „redutabila experiență”. In lipsa unor dovezi 
fizice incontestabile, realitatea obiectivă a acestei experiențe nu 
poate fi demonstrată. 

10. La conferința de presă organizată în după-amiaza zilei de 
29 iulie 1952, pentru a potoli spiritele agitate de observațiile 
radar-vizuale efectuate în zona Aeroportului National 
Washington, la 19-20 și 26 iulie, generalul John Samford, 
directorul Serviciului de informatii al Forțelor Aeriene, a 
declarat: „... cam 20 la sută din totalul rapoartelor apartin unor 
observatori credibili care relatează lucruri relativ incredibile”. 

11. A existat totusi o perioadă în care lucrurile stăteau relativ 
mai bine. „Pentru a face să functioneze Proiectul Blue Book - 
scrie Ruppelt - dispuneam de patru ofiteri, doi soldati și doi 
angajati civili, în echipa mea permanentă” op. cit., p. 186). Asta 
se întâmpla în iunie 1952. Dar peste mai putin de un an, situația 
revine la... normal: „Când am părăsit proiectul OZN pentru două 
luni, primind o sarcină temporară la Denver, șef a devenit 
locotenentul Bob Olsson. Echipa sa consta din soldatul de prima 
clasă Max Futch. Amândoi erau veterani ai campaniei OZN din 
'52, dar doi oameni nu puteau să facă mare lucru” (idem, p. 
299). La intoarcerea din misiune, în iulie 1953, Ruppelt l-a găsit 
doar pe Futch, Alsson fiind trecut între timp în rezervă... 


12. Această lipsă de autoritate efectivă a grevat și activitatea 
Comitetului Condon. Semnificativ este eșecul tentativei de a 
verifica informația despre urmărirea de către șase OZN-uri a 
unui avion X-15 de la o bază a Forțelor Aeriene: investigatorii 
Comitetului n-au putut să discute cu directorul Serviciului de 
informaţii al bazei un colonel, nici după intervenția 
Pentagonului! lar când s-au adresat funcţionarului civil de la 
care dețineau informația, pentru a limpezi lucrurile, „el le-a 
răspuns doar că directorul Serviciului de informații i-a cerut «să 
nu se amestece» (Studiu științific asupra obiectelor zburătoare 
neidentificate, p. 342). 

13. Citez din Raportul lui Ruppelt: „La 23 septembrie 1947, 
șeful Centrului de informații tehnice al Forțelor Aeriene (...) a 
trimis o scrisoare Comandamentului General a ceea ce se 
chema atunci Forțele Aeriene ale Armatei. Scrisoarea era un 
răspuns la cererea verbală a Comandamentului General de a 
efectua un studiu preliminar al rapoartelor despre obiectele 
zburătoare neidentificate. Scrisoarea afirma că, după un studiu 
preliminar al rapoartelor OZN, ATIC conchisese că, reproduc 
termenii scrisorii, fenomenele raportate erau reale”. Scrisoarea 
solicita cu insistență ca în cadrul ATIC să ia ființă un proiect 
permanent pentru „a cerceta și analiza viitoarele rapoarte 
OZN”. Și mai departe: „... când a fost redactată scrisoarea, 
specialiștii în informații ai ATIC erau convinși că în câteva luni 
sau un an vor avea răspunsul la întrebarea «Ce sunt OZN- 
urile? ». Întrebarea «Există OZN- urile?» n-a fost pusă niciodată” 
(op. cit., p. 26). 

Așadar, după 25 de ani de studiu (reamintesc că Experienţa 
OZN a apărut în 1972), s-a ajuns la... concluzia inițială: 
fenomenul există și trebuie cercetat. Asta nu înseamnă, desigur, 
că s-a bătut pasul pe loc. Pur și simplu, așa cum afirmă Hynek în 
acest capitol, „în prezent nu dispunem de cunoștințele necesare 
pentru a ajunge la soluția finală”. O afirmaţie valabilă și în clipa 
în care citiți aceste rânduri. 

14. Datorită în primul rând eforturilor autorului cărții de față, 
atât institutul, cât și revista cu caracter internațional au luat 
ființă. În interviul din care am reprodus anterior, Hynek declară: 

„Ne-am hotărât să creăm ceea ce se numește oficial Centrul 
pentru studii OZN, din trei motive. Primul este că nu există 
niciun loc unde să se poată afla ceva despre OZN-uri (...). Apoi, 


nu există un organism științific căruia să i se poată transmite 
observații si rapoarte, fără teamă de ridicol. În sfârșit, lucrul cel 
mai important, nu există niciun loc unde problema să fie 
studiată științific. 

„„Centrul are patru funcţii principale. Prima, cea mai 
frecventă, constă în strângerea de elemente. 

„„O altă activitate este, desigur, asamblarea și analiza 
elementelor. Pentru asta avem acces la ordinatoare și dr. 
Saunders, care este membru al Centrului, a înscris pe fise circa 
50.000 de cazuri. Apoi este laboratorul de analiză unde putem 
avea de asemenea acces la instrumente de importanță 
națională. (...) Evident, aceste trei lucruri nu slujesc la nimic 
dacă elementele și rezultatul studiului nu sunt publicate. lată de 
ce educația face parte din tot acest ansamblu. Sperăm să fim în 
măsură să creăm o revistă trimestrială. (...) Am vrea să 
publicăm anchete serioase, autentice din punct de vedere 
științific, nu pentru aspectul lor senzațional sau pentru un 
simplu divertisment, ci pentru valoarea lor științifică” (op. cit., 
paginile 220-222). 

„Internațional UFO Reporter” a apărut în 1976. 

15. Ar putea fi vorba despre Thomas Gold, care a emis 
ipoteza că „mările” lunare nu sunt decât niște uriașe cavităţi 
pline cu praf. De altfel, înaintea realizării programului Apollo, 
toți astronomii considerau că pe Lună trebuie să existe o 
cantitate considerabilă de praf - si nu se înșelau. lată un pasaj 
grăitor din relatarea lui Charles Conrad jr., comandantul misiunii 
Apollo-12: „De pe Lună a început să se ridice un nor de praf... 
De la 30 de metri în jos, nu am mai reușit să văd absolut deloc 
zona de aterizare. Sub noi. Era o enormă pătură cenușie”. lar 
misiunea Apollo-15 a constatat prezența unui strat de praf gros 
de 15-30 cm. De aici până la dispariția astronavelor e însă o 
distanţă... astronomică. 

ION HOBANA 


Post-scriptum. Între momentul redactării acestor comentarii și 
cel al corectării șpalturilor, am aflat că la Toulouse, în cadrul 
CNES (Centre Naţional d'Études Spatiales), a luat ființă GEPAN 
(Groupe d'Etude des Phénomènes A&rospatiaux Non Identifiés). 
Grupul este condus de dr. Ing. Claude Poker, șeful diviziunii 
Sisteme și proiecte științifice a CNES, unul dintre cei mai 


prestigioși cercetători OZN pe plan internațional. (Cf. 
„Inforespace”, nr. 36 din noiembrie 1977). 

Importanța acestei știri nu poate fi subapreciată, GEPAN fiind 
actualmente singurul organism oficial de cercetare științifică a 
obiectelor zburătoare neidentificate. Într-adevăr, subcomitetul 
OZN al AIAA, Centrul pentru studii OZN înființat de Hynek, 
APRO, NICAP, grupurile, asociațiile, societățile existente în alte 
părți ale lumii - GEPA și „Lumières dans la Nuit”, Franța; 
SOBEPS, Belgia; CUN, Italia; CEI, Spania; CADIU, Argentina; 
SBEOV, Brazilia etc. - în pofida participării unor ingineri, 
cercetători, cadre universitare de certă calificare și reputație 
științifică, nu fac parte din sistemul instituțional al ţărilor 
respective. 


Fotografii OZN 


Zicala „o imagine face cât un articol de o mie de cuvinte” 
pare să nu se aplice întocmai celor mai semnificative fotografii 
OZN. Problema s-ar pune altfel, desigur, dacă autenticitatea 
fotografiilor supuse spre examinare ar putea fi stabilită. 
Confirmarea autenticităţii ar pretinde, printre altele, ca autorii 
fotografiilor (de preferinţă filme) să fie martori întru totul demni 
de încredere. lar fotografiile ar trebui să fie prim-planuri luate 
din unghiuri diferite, cu destule puncte de reper pentru a 
îngădui stabilirea aproximativă a dimensiunilor și distanțelor. 
Din păcate, aceste cerinţe sunt rar întrunite. 

S-a remarcat că există foarte puţine fotografii OZN. Dar câţi 
oameni au aparatul de fotografiat la îndemână când în viaţa de 
toate zilele se ivește pe neașteptate o situaţie excepţională? Şi 
chiar dacă au un aparat de fotografiat, câți oameni se gândesc 
să-l folosească? 

În ultimă instanţă, o fotografie OZN este doar o altă formă a 
unui raport OZN și, dacă nu avem o serie de fotografii detaliate, 
rapoartele scrise, complete, la care se adaugă declaraţiile 
personale ale martorilor, sunt mult mai credibile. 

Totuși, am văzut multe fotografii OZN despre care nu pot să 
spun că ar fi înșelăciuni sau interpretări greșite. Potrivit regulilor 
urmate și până acum, voi prezenta numai fotografii trimise spre 
examinare de fotografi pe care i-am interogat personal și de a 
căror sinceritate nu mă îndoiesc. Chiar așa fiind, îi amintesc 


cititorului că fotografiile care urmează sunt numai exemple de 
fotografii OZN pe care n-am fost în stare până acum să le 
identific. 

Am primit multe fotografii de lumini nocturne, dar ele sunt 
doar atât - lumini stranii pe cerul nopţii - și studierea lor 
științifică nu poate avea decât un rezultat foarte limitat. Asta 
este valabil și pentru cele pe care le-am cercetat cu maximă 
seriozitate. Incidentul I.N.-12 este un caz care trebuie avut astfel 
în vedere. Proiectul Blue Book a reprodus fotografiile originale, 
dintre care face parte și cea de mai jos (fig. 1). Această lumină 
stranie a fost descrisă ca înălțându-se de pe o miriște acoperită 
de zăpadă, la oarecare distantă de orașul Fargo, Dakota de 
Nord. Fotografia confirmă descrierea verbală pe care am auzit-o 
foarte des: o lumină atât de strălucitoare, încât obiectul este 
efectiv ascuns vederii, cu o incandescenţă (filamentară în acest 
caz) și o protuberanţă în vârf, asemănătoare unui „dom”. In 
timpul anchetării celor doi tineri, la locul unde făcuseră 
fotografia, n-am putut să descopăr nicio dovadă de înșelăciune, 
dar deoarece acest factor nu poate fi eliminat întru totul decât 
dacă fotografiezi tu însuţi, fotografia nu dovedește nimic. Ea 
poate numai să sugereze pregnant, ceea ce. După părerea mea. 
Reușește în mod cert. 


Fig. 1 


Altă lumină nocturnă pe care am cercetat-o „la faţa locului” la 
Sherman. Texas, fără s-o includ printre cazurile folosite pentru 
construirea prototipurilor (fiind ceva atipic) a fost fotografiată de 
reporterul de televiziune Bob Campbell, la 2 august 1965. Ela 
recepționat apelurile poliţiei la aparatul său de radio, cum făcea 
în mod obișnuit, și a plecat de acasă la ora 3 a.m., înarmat cu 
un aparat Speed Graphic 4x5 și un film Tri-X, ca să fotografieze 
strania lumină semnalată de radioul poliţiei. L-am rugat pe dl. 
Campbell să efectueze, ulterior, mai multe probe cu același 
aparat, inclusiv fotografia luminilor străzii la diferite distanţe, ca 
să pot compara aceste lumini cu fotografiile reproduse aici (fig. 
2 și 3). N-am niciun motiv să bănuiesc că este o înșelătorie. 

Fig. 4 


Multe fotografii ale discurilor diurne au fost invocate de-a 
lungul anilor ca dovadă a realităţii fizice a OZN-urilor. Cazul pe 
care l-am cercetat în modul cel mai complet a fost DD-6. Fig. 4 
și 5 reproduc două fotografii făcute de Warren Smith, potrivit 
raportului la un interval de 10 sau 15 secunde. DI. Beckman și 
eu însumi am examinat îndeaproape negativele originale și 
aparatul de fotografiat, iar eu am avut mai multe discuţii cu dl. 
Smith. În plus, am zburat cu el într-un mic avion, deasupra zonei 
respective. 


Fig. 5 


Săgeţile indică o mică formaţie de nori care este în mod 
virtual aceeași în ambele fotografii (ca și alte caracteristici ale 
norilor), atestând faptul că fotografiile au fost făcute la scurt 
timp una după alta. Ancheta mea nu a dat la iveală nicio dovadă 
de înșelătorie. 

Următoarea fotografie este un exemplu al efectelor specifice 
unei întâlniri de aproape de al doilea tip, ÎA Il-12. Fig 6 arată 
cercul pârjolit tu un diametru de aproximativ 40 de picioare de 
pe un câmp întins cultivat cu soia, în rest cultura rămânând 
neatinsă. Am constatat eu însumi apariţia cercului de vegetaţie 
distrusă la câteva zile după eveniment. 


Trebuie subliniat că fotografiile reproduse aici nu au o valoare 
probativă decisivă. Totuși ele rămân toate neexplicate și 
confirmă descrierile verbale ale observaţiilor similare făcute în 
alte locuri și în alte împrejurări. 


Adaug alte câteva fotografii pentru care nu am nicio 
explicaţie. Cititorul poate să-și folosească perspicacitatea pentru 
a găsi el una, fotografiile putând reprezenta foarte bine obiecte 
naturale. Fig. 7 mi-a fost dată de directorul Observatorului 
Ondrejov din Cehoslovacia. Fig. 8 este o altă lumină nocturnă. 
Observaţi urma stelei chiar deasupra stâlpului de telegraf. Asta 
demonstrează că durata expunerii a fost de ordinul minutelor. 
Fotografia a fost luată în Valentine, Nebraska, la 2 august 1965, 
de Judi Flatcher (acum Judi Turner), în timpul valului de 
observaţii din Vestul Mijlociu și în aceeași noapte în care dl. 
Campbell a făcut fotografia sa. Se pare că, într-adevăr, ceva 
neobișnuit a trecut atunci peste o mare parte din Vestul Mijlociu. 


Fig. 8 


În sfârșit, mai includ două fotografii, fig. 9 și 10, ale unui 
obiect pe care n-am reușit să-l identific, făcute prin hubloul unui 
avion zburând la o înălțime de 30.000 de picioare. Poate că unul 
dintre cititorii mei poate să-l identifice drept un obiect natural. 
Dacă este așa, aș fi bucuros să aflu și eu soluţia. Acestea sunt 
două fotografii a căror autenticitate o pot garanta în mod cert. 


Fig. 9 Fig. 10 


